ΠΡΑΚΤΙΚΑ ΣΥΝΕΔΡΙΟΥ
 «Ο ΡΟΛΟΣ ΚΑΙ ΟΙ ΑΡΜΟΔΙΟΤΗΤΕΣ ΤΗΣ ΑΥΤΟΔΙΟΙΚΗΣΗΣ ΣΤΗ ΔΙΑΧΕΙΡΙΣΗ ΚΑΙ ΤΗΝ ΠΡΟΣΤΑΣΙΑ ΤΩΝ ΥΔΑΤΙΚΩΝ ΠΟΡΩΝ»


ΠΡΩΤΗ ΜΕΡΑ – 29/5/2008

ΠΡΟΕΔΡΕΙΟ: Καλησπέρα σας. Σας καλωσορίζουμε εκ μέρους του Δήμου Καλαμάτας και του Νομάρχη Μεσσηνίας, στην Καλαμάτα. 


Παραβρίσκονται στη σημερινή μας συνάντηση ο κύριος Πάτροκλος Γεωργιάδης, Γενικός  Γραμματέας του Υπουργείου Εσωτερικών, ο κύριος Σαμπαζιώτης Δημήτρης, Βουλευτής Μεσσηνίας, ο κύριος Τσούκας Νικόλαος, είναι ο Γενικός Διευθυντής Δικτύων της ΕΥΔΑΠ από το ΥΠΕΧΩΔΕ, ο κύριος Μπαζίκος Παναγιώτης, είναι Γενικός Διευθυντής Περιφέρειας Πελοποννήσου. 


Μας τιμά με την παρουσία του ως εκπρόσωπος της Ιεράς Μητρόπολης Μεσσηνίας, ο Αρχιμανδρίτης Αλέξιος. 


Ο κύριος Γιάννης Μανιάτης, Βουλευτής Αργολίδας, μας έχει στείλει χαιρετισμό και μας έχει δηλώσει ότι έρχεται, είναι ήδη καθ’ οδόν για το  Συνέδριό μας. 


Χαιρετισμούς έχει στείλει η κυρία Καλατζάκου και ο κύριος Σαμαράς. 


Επίσης, μας τιμούν με την παρουσία τους, ο Δήμαρχος και ο Νομάρχης Μεσσηνίας. 


Ξεκινώντας, θα παρακαλούσα τον Δήμαρχο Καλαμάτας, κύριο Παναγιώτη Νίκα, ως Πρόεδρο της ΤΕΔΚ Νομού Μεσσηνίας, να κάνει ένα καλωσόρισμα.

Π. ΝΙΚΑΣ: Κύριε Πρόεδρε της Κεντρικής Ένωσης Δήμων και Κοινοτήτων Ελλάδας, κύριε Δήμαρχε Αθηναίων, κύριε Πρόεδρε της ΕΝΑΕ και Νομάρχη Μεσσηνίας, αγαπητοί συνάδελφοι στην Αυτοδιοίκηση Α΄ και Β΄ Βαθμού, αγαπητοί Σύνεδροι. 


Σας καλωσορίζω στην Καλαμάτα και τη Μεσσηνία, την πόλη και την περιοχή που ατενίζουν με αισιοδοξία το μέλλον τους ίσως περισσότερο από ποτέ και αυτή η αισιοδοξία εκπηγάζει κυρίως από τη βεβαιότητα της ολοκλήρωσης των μεγάλων οδικών αξόνων που θα απολήγουν εδώ και την ολοκλήρωση της περιοχής ολοκληρωμένης τουριστικής ανάπτυξης που τοποθετεί την Μεσσηνία στην αιχμή του δόρατος της τουριστικής Ελλάδας. 


Ευχαριστώ θερμά κύριε Πρόεδρε της ΕΝΑΕ και της ΚΕΔΚΕ, ότι επιλέξατε την Καλαμάτα και τη Μεσσηνία για την πραγματοποίηση αυτού του τόσου σημαντικού θεματικού Συνεδρίου και ειλικρινά όλοι οι άνθρωποι της Αυτοδιοίκησης χαιρόμαστε γιατί ΕΝΑΕ και ΚΕΔΚΕ έχουν γενικότερα συντονίσει τα βήματά τους σε μία πορεία που είναι προφανώς επωφελής για τον τόπο μας. 


Όσον αφορά στο θέμα του Συνεδρίου, εμείς μπορεί να είμαστε ένας Νομός με περίπου επαρκές απόθεμα νερού, έχουμε όμως σε περιοχές προβλήματα ποιότητας, υπεράντληση και συχνά κατασπατάληση. 


Στον ορεινό όγκο του Ταΰγετου, με τα 8 πυρόπληκτα Διαμερίσματα του Δήμου Καλαμάτας, έχουμε άμεση ανάγκη μελέτης και έργων για την ορθολογική κατανομή του υδατικού δυναμικού και την αναζωογόνηση της περιοχής. Ένα από τα μεγαλύτερα «ποτάμια» της Μεσσηνίας, είναι αυτό του βιολογικού καθαρισμού Καλαμάτας, που εξυπηρετεί βέβαια και άλλους Δήμους. 


Ευελπιστούμε πως θα ενταχθεί στη νέα προγραμματική περίοδο για εκσυγχρονισμό, δηλαδή τριτοβάθμιο καθαρισμό και αξιοποίηση για την άρδευση του αστικού πρασίνου της ευρύτερης Καλαμάτας. 


Αποτελεί κοινή αντίληψη όλων μας ότι η έλλειψη μελετών, προγραμμάτων και σχεδίων διαχείρισης το υδάτινου δυναμικού, δημιουργούν μία ζοφερή πραγματικότητα για τη χώρα μας, ενώ ο τρόπος αντιμετώπισης των προβλημάτων ήταν αποσπασματικός μέσω ενός θεσμικού πλαισίου αναποτελεσματικού και ξεπερασμένου. 


Υπάρχει ανάγκη συνολικής παρακολούθησης των υδάτινων συστημάτων, εκπόνησης τοπικών διαχειριστικών σχεδίων και λήψη μέτρων για την ορθολογική χρήση του νερού, για την αξιοποίηση των υπόγειων υδάτων και των υδάτων των ποταμών, για τη βελτίωση της ποιότητας του νερού, για την αντιμετώπιση των πλημμυρικών κινδύνων και των φυσικών καταστροφών και τέλος, για την ευαισθητοποίηση των πολιτών. 


Σε όλα αυτά, ο ρόλος της Τοπικής Αυτοδιοίκησης και της Νομαρχιακής Αυτοδιοίκησης, είναι καθοριστικός. Είναι φανερό ότι το θέμα της διαχείρισης των υδατικών πόρων είναι σύνθετο και απαιτεί πολλαπλές δράσεις, κυρίως όμως απαιτεί κοινή δράση και συμπόρευση μεταξύ όλων των εμπλεκομένων φορέων, κεντρικών, περιφερειακών, ΟΤΑ και πολιτών.


Είναι ανάγκη να εφαρμοστεί μία άλλη πολιτική στη διαχείριση των υδάτινων αποθεμάτων, ικανή να εγγυηθεί ότι θα υπάρχουν και για τις επόμενες γενιές με επάρκεια όχι μόνο ποσοτική, αλλά και ποιοτική και σε αυτήν την πολιτική η Αυτοδιοίκηση πρέπει να έχει τον κεντρικό ρόλο.


Η Αυτοδιοίκηση επιπλέον πρέπει να αφυπνίσει τις τοπικές κοινωνίες και να συστρατευτούν στη μεγάλη προσπάθεια που απαιτείται για να μπορούμε να είμαστε πιο αισιόδοξοι για το μέλλον μας. 


Ας μην ξεχνάμε ότι η περιβαλλοντική υποβάθμιση, η κατασπατάληση των πόρων, η επερχόμενη δραματική αλλαγή του κλίματος και του φαινομένου ερημοποίησης περιοχών και της χώρας μας, δυστυχώς δεν αποτελούν πλέον σενάριο επιστημονικής φαντασίας για τον πλανήτη μας, αλλά το αντίθετο, αποτελούν τεκμηριωμένη επιστημονική πρόβλεψη και κυρίως προειδοποίηση για όλους μας. 


Καλή επιτυχία στη Διημερίδα, καλή διαμονή στην πάντοτε όμορφη Καλαμάτα. 


Πανοσιολογιότατε, συγνώμη που σας λησμόνησα. Την αγάπη μου την γνωρίζετε και προς εσάς και προς την εκκλησία. 


Σας ευχαριστώ πάρα πολύ.

ΠΡΟΕΔΡΕΙΟ: Σας ευχαριστούμε πολύ κύριε Δήμαρχε. Παρακαλώ τον κύριο Δημήτριο Δράκο, Πρόεδρο της ΕΝΑΕ, να λάβει τον λόγο.

Δ. ΔΡΑΚΟΣ: Πανοσιολογιότατε, εκπρόσωπε του Σεβασμιότατου Μητροπολίτη μας, κύριε Βουλευτά, κύριε Πρόεδρε της ΚΕΔΚΕ και Δήμαρχε Αθηναίων, κύριε Νικήτα Κακλαμάνη, κύριε Πάτροκλε Γεωργιάδη, Γενικέ Γραμματέα του Υπουργείου Εσωτερικών, κυρίες και κύριοι συνάδελφοι της Πρωτοβάθμιας και Δευτεροβάθμιας Αυτοδιοίκησης. 


Με ιδιαίτερη χαρά και αγάπη και συγκίνηση σας υποδεχόμαστε σήμερα στον ελληνικό νότο, στην Καλαμάτα και την Μεσσηνία, των αγώνων και της ανάπτυξης και των περιοχών που σηματοδοτούν την ανάγκη για συσπείρωση των σχέσεων της Αυτοδιοίκησης για την ενίσχυση των περιφερειακών αυτοδιοικητών θεσμών. 


Κύριε συνάδελφε, κύριε Πρόεδρε της ΚΕΔΚΕ, η σημερινή μας συνάντηση με θέμα την προστασία και την ανάπτυξη των υδάτων και τον ρόλο της Αυτοδιοίκησης, στέλνει πολλά μηνύματα. Πρώτα από όλα για τη σύσφιξη των σχέσεών μας και για την ανάγκη συνεννόησης μεταξύ των επιπέδων Αυτοδιοίκησης του Α΄ και του Β΄ Βαθμού και νιώθω τον εαυτό μου ιδιαίτερα ευτυχή διότι στην ηγεσία της Πρωτοβαθμίου Αυτοδιοίκησης είστε εσείς και όλο το Διοικητικό Συμβούλιο που έχετε πλήρως ομολογώ κατανοήσει την αναγκαιότητα αυτή. 


Ακόμα, είναι γεγονός ότι αυτή η συνάντησή μας, η οποία γίνεται για το συγκεκριμένο θέμα εδώ στην Καλαμάτα, δείχνει πραγματικά το πόσο σε πάρα πολλά ζητήματα που απασχολούν την ελληνική περιφέρεια και την ελληνική Πολιτεία γενικότερα, είμαστε αποφασισμένοι και καταθέτουμε και σήμερα τη βούλησή μας να συνεργαστούμε.


Θεωρώ ότι εν όψει της διοικητικής μεταρρύθμισης και το ζήτημα αυτό είναι εξαιρετικά σημαντικό. Είναι εξαιρετικά σημαντικό διότι αυτό το θέμα το οποίο είναι συνυφασμένο με την ίδια τη ζωή, τη φύση, το περιβάλλον, την ανάπτυξη, το μέλλον και την προοπτική του τόπου μας, αλλά και των ανθρώπινων κοινωνιών γενικότερα, είναι ένα θέμα το οποίο χρειάζεται ιδιαίτερα οργάνωση. 


Δεν έχει παρέλθει πολύς καιρός από τότε που η ελληνική Πολιτεία έχει ενσωματώσει στο θεσμικό της πλαίσιο κεντρικά τα θέματα τα οποία ως άξονες έχει θέσει η Ευρωπαϊκή Ένωση πάνω στα ζητήματα αυτά και για την προστασία και για τη διαχείριση και για την ανάπτυξη των υδάτων γενικότερα. 


Ωστόσο, εξακολουθεί να παραμένει ένα μέγιστο κενό κατά πόσο οι περιφερειακοί αυτοδιοικητικοί θεσμοί έχουν ρόλο και λόγο θεσμικό σε αυτήν την υπόθεση. 


Κυρίες και κύριοι συνάδελφοι, ακριβώς αυτό το θέμα ήρθαμε σήμερα να συζητήσουμε και είμαι ιδιαίτερα χαρούμενος διότι αυτή η συζήτηση με επιλογή και της ΚΕΔΚΕ κυρίως και της ΕΝΑΕ, γίνεται σε αυτόν εδώ τον ιστορικό τόπο, στην Μεσσηνία και την Καλαμάτα. 


Κύριε Πρόεδρε, θέλω να σας διαβεβαιώσω ότι ο κοινός μας αγώνας θα ευοδωθεί διότι βλέπω ειλικρινά στα πρόσωπα όλων των συναδέλφων την αγωνία για το μέλλον της ελληνικής περιφέρειας, αλλά κυρίως διότι έχουν καταλήξει ότι πρέπει ενωμένα να πάμε σε μία καινούργια θεσμική προσέγγιση όλων αυτών των ζητημάτων. 


Εμείς από την πλευρά μας ως Ένωση Νομαρχιακών Αυτοδιοικήσεων Ελλάδας, θα είμαστε αγωνιστικά παρόντες σε αυτήν την προσπάθεια. 


Χαιρετίζω λοιπόν την παρουσία όλων σας εδώ και δηλώνω ότι οι αγώνες μας για την υπόθεση της ενίσχυσης της περιφερειακής δημοκρατίας, θα είναι αγώνες δυνατοί, αταλάντευτοι και είμαι βέβαιος και νικηφόροι. 


Ευχαριστώ πολύ.

ΠΡΟΕΔΡΕΙΟ: Σας ευχαριστούμε πολύ κύριε Πρόεδρε. Τον λόγο έχει ο κύριος Κοτρωνιάς, Δήμαρχος Λαμιέων, ως εκπρόσωπος των ΔΕΥΑ.

Γ. ΚΟΤΡΩΝΙΑΣ: Πανοσιολογιότατε, κύριε Βουλευτά, κύριε Γενικέ Γραμματέα του Υπουργείου Εσωτερικών, κύριε Πρόεδρε της ΕΝΑΕ, κύριε Πρόεδρε της ΚΕΔΚΕ, αγαπητέ Δήμαρχε της Καλαμάτας, κυρίες και κύριοι συνάδελφοι της Αυτοδιοίκησης. 


Ο ρόλος και η συμβολή των ΔΕΥΑ στη διαχείριση των νερών στις αστικές περιοχές της χώρας μας, 28 χρόνια μετά τον ιδρυτικό της νόμο, τον 1069/1980, δεν υπάρχει αμφιβολία ότι είναι αναγνωρισμένος. 


Όλα αυτά τα χρόνια κατάφεραν να αναβαθμίσουν τη ζωή του μισού πληθυσμού της χώρας. Να αναβαθμίσουν το περιβάλλον, περισσότερο σε έκταση από το μισό της χώρας. 


Παράλληλα, δουλεύοντας οι ΔΕΥΑ με την ΕΠΑ από το 1984, την Επιχείρηση Πολεοδομικής Ανασυγκρότησης και μέχρι σήμερα, ουσιαστικά ανέλαβαν να μετατρέψουν τις νεοενταχθείσες τότε περιοχές στα σχέδια πόλεων, σε παραγωγικά πάρκα, προσφέροντας σύγχρονες, ασφαλείς και υγιεινές υποδομές. 


Οι ΔΕΥΑ της χώρας μας, με τους μεγάλους προϋπολογισμούς και τις χρηματοδοτήσεις, ενίσχυσαν τις τοπικές οικονομίες, δημιούργησαν θέσεις εργασίας και παράλληλα συνέβαλλαν ακόμα και στην ανάπλαση των έργων που φαίνονται, των έργων οδοποιίας των Δήμων μας, ως απαραίτητο συμπλήρωμα των αφανών εργασιών. 


Αν σκεφτεί κανείς ότι σε ένα ενοποιημένο ισολογισμό των τελευταίων 15 χρόνων, οι επενδύσεις που έγιναν από τις ΔΕΥΑ ισοδυναμούν με τις επενδύσεις που έγιναν από το ΥΠΕΧΩΔΕ σε ολόκληρο το Λεκανοπέδιο Αττικής, αντιλαμβάνεται κανείς την ευρύτητα και το ύψος των δραστηριοτήτων των Δημοτικών Επιχειρήσεων Ύδρευσης και Αποχέτευσης και βέβαια, τη δίκαιη ανάδειξή τους ως των κύριων διαχειριστών των υδατικών πόρων, πόσιμου νερού και υγρών αποβλήτων. 


Οι ΔΕΥΑ, αυτήν την σχεδόν 30ετία, έχουν εκτελέσει και λειτουργούν σημαντικότατα έργα σε έναν τομέα με ιδιαίτερα μεγάλη αναπτυξιακή σημασία, συγχρόνως όμως ιδιαίτερα ευαίσθητα κοινωνικά και περιβαλλοντικά. 


Σήμερα μπροστά στις νέες κλιματολογικές συνθήκες, με νέο θεσμικό πλαίσιο, όλοι οι φορείς της Αυτοδιοίκησης πρέπει συντονισμένα να προχωρήσουμε στη λήψη όλων των απαραίτητων μέτρων ώστε να βελτιώσουμε την απόδοση των συστημάτων διαχείρισης του νερού και να εξασφαλίσουμε επάρκεια και ποιότητα στο άμεσο και στο απώτερο μέλλον. 


Για αυτό, μεταφέροντας τις ευχές και του Προέδρου και ολόκληρου του Διοικητικού Συμβουλίου της ΕΔΕΥΑ, ευχόμαστε και θεωρούμε το Συνέδριο της Καλαμάτας  σημαντικότατο και ευχόμαστε να έχει τη μεγαλύτερη δυνατή επιτυχία προς όφελος ολόκληρης της ελληνικής κοινωνίας. 


Ευχαριστώ.

ΠΡΟΕΔΡΕΙΟ: Ευχαριστώ πολύ κύριε Δήμαρχε. Τον λόγο έχει ο Πρόεδρος της ΚΕΔΚΕ και Δήμαρχος Αθηναίων, κύριος Νικήτας Κακλαμάνης.

Ν. ΚΑΚΛΑΜΑΝΗΣ: Αιδεσιμότατε, κύριε Βουλευτά, αγαπητέ φίλε Δημήτρη Δράκο, αγαπητοί συνάδελφοι, Νομάρχες και Δήμαρχοι. Σας καλωσορίζω και εγώ με την σειρά μου εκ μέρους του Διοικητικού Συμβουλίου της ΚΕΔΚΕ, στις εργασίες του Συνεδρίου μας και σας ευχαριστώ όλους γιατί ανταποκριθήκατε στο κοινό κάλεσμά μας. 


Το θέμα αγαπητοί συνάδελφοι, που απασχολεί το Συνέδριο, υπαγορεύει σε όλους μας την αυτονόητη και απολύτως αναγκαία συνθήκη ότι σήμερα είναι υποχρέωσή  μας ως Αυτοδιοίκηση είτε Α΄ είτε Β΄ Βαθμού, Τοπική και Νομαρχιακή δηλαδή, όχι μόνο να υπερασπιστούμε στα λόγια, αλλά να αποδείξουμε στην πράξη την κυρίαρχη ευθύνη μας για τη συνετή χρήση και διαχείριση των υδατικών πόρων και το σημερινό Συνέδριο της ΕΝΑΕ και της ΚΕΔΚΕ, αυτήν την υποχρέωση έρχεται να υπογραμμίσει, αλλά ταυτόχρονα να σηματοδοτήσει την αρχή μιας νέας περιόδου συνεργασίας μας για την αντιμετώπιση θεμάτων και προβλημάτων που απασχολούν την κοινωνία, όπως το περιβάλλον, η ανάπτυξη, η λειτουργία των θεσμών, διοικητική μεταρρύθμιση και άλλα.


Δεν πρέπει ούτε στιγμή να ξεχνάμε αυτό που έλεγε και ο Θαλής ο Μιλήσιος από τον 5ο αιώνα π.Χ., δηλαδή ότι το νερό είναι η αρχή των πάντων, καθώς επίσης ότι η ιστορία του νερού στη γη ξεκινά ταυτόχρονα με την ιστορία του ανθρώπου. Ότι υπάρχουν οργανισμοί που ζουν χωρίς αέρα, δεν υπάρχει όμως ούτε ένας οργανισμός που μπορεί να ζήσει χωρίς νερό. 



Όμως αγαπητοί συνάδελφοι, η ίδια η πραγματικότητα, παγκόσμια αλλά και στη χώρα μας, δείχνει ότι ο άνθρωπος αν και έχει πλήρως συνειδητοποιήσει την κυριαρχία του στο φυσικό περιβάλλον, υποβαθμίζει χωρίς καμία δεύτερη σκέψη το γεγονός ότι ο ίδιος δεν είναι κάτι έξω και πάνω από αυτό. 



Σήμερα δυστυχώς, το περιβάλλον μετράει κυρίως ως δείκτης οικονομικής απόδοσης από την άκρατη εκμετάλλευση των φυσικών του πόρων. Οι επιπτώσεις αυτής της συμπεριφοράς μας ξεφεύγουν ήδη από τα στενά τοπικά πλαίσια και αφορούν πλέον μεγάλα τμήματα της γης. 


Στην ήδη επιβαρημένη αυτή κατάσταση, προστέθηκαν τα τελευταία χρόνια και οι επιπτώσεις που συνοδεύουν την παγκόσμια λόγω υπερθέρμανσης του πλανήτη, απορύθμιση του κλίματος. Ταυτόχρονα, βιώνουμε και στη χώρα μας με έντονα καιρικά φαινόμενα, την ξηρασία, παρατεταμένους καύσωνες, πλημμύρες, πυρκαγιές και άλλα. Αλλαγές που όπως μας διαβεβαιώνουν οι επιστήμονες, πρώτον, δεν έχουν ιστορικό προηγούμενο. Δεύτερον, θα συνεχιστούν με μεγαλύτερη ένταση και θα διατηρηθούν για αιώνες, ακόμα και αν καταφέρουμε να σταθεροποιήσουμε τις αρνητικές εξελίξεις. Τρίτον, αν οι κλιματικές αλλαγές συνεχιστούν ανεμπόδιστα, οι οικονομικές συνέπειες θα είναι βαρύτατες. 


Πέρα όμως από τις κλιματικές αλλαγές, οι ρύποι από δραστηριότητες όπως γεωργία, βιομηχανία, κτηνοτροφία, τουρισμός, σκουπιδότοποι, νεκροταφεία, αποχέτευση, πετρελαιοειδή και άλλα, που κυρίως συγκεντρώνονται στις αστικές περιοχές, καταλήγουν με τον έναν ή τον άλλον τρόπο, σε κάποιο δυστυχώς υδάτινο αποδέκτη. 


Επίσης, εκτιμούν ότι η μόλυνση του περιβάλλοντος με προεξάρχουσα την μόλυνση του υδατικού δυναμικού από κάθε μορφής ανθρώπινη δραστηριότητα, επιβαρύνει σε ανησυχητικό βαθμό την δημόσια υγεία. 


Άρα αγαπητοί συνάδελφοι, από όλα τα παραπάνω προκύπτει εκ των ουκ άνευ το συμπέρασμα ότι σήμερα ο άνθρωπος καλείται να προστατεύσει το περιβάλλον, αλλά και τον ίδιο τον εαυτό του. Με δύο λόγια δηλαδή, στη σημερινή πολύπλοκη, ενεργοβόρα πραγματικότητα της παγκοσμιοποιημένης οικονομίας, της συνεχούς μετακίνησης ανθρώπων και αγαθών, των μεγάλων αστικών κέντρων, η έξοδος από την κρίση συνίσταται στον αναπροσανατολισμό των τρόπών με τους οποίους παράγουμε, κινούμαστε, κατοικούμε, καταναλώνουμε, στην υποχρεωτική στροφή προς τη βιωσιμότητα. 



Μήπως δεν τείνουν να γίνουν αναπόσπαστο στοιχείο της καθημερινότητάς μας φαινόμενα όπως η ρύπανση, οι καύσωνες, οι πλημμύρες, η ξηρασία, η λειψυδρία, οι φονικές πυρκαγιές; Εσείς ιδιαίτερα το τελευταίο το ζήσατε πέρσι κατά τον πλέον έντονο τρόπο. 


Σκεφτείτε, έχει περάσει έστω και μία μέρα που ως Δήμαρχοι, ως Νομάρχες, ως αιρετοί, να μην διαχειριστήκατε ένα θέμα που να αφορά το περιβάλλον; Νομίζω καμία. 


Είμαι βέβαιος και το λέω αυτό για να υπογραμμίσω το γεγονός ότι για την Τοπική Αυτοδιοίκηση το θέμα της ορθής και βιώσιμης διαχείρισης του περιβάλλοντος, πρέπει να είναι ύψιστης προτεραιότητας.

Η ΚΕΔΚΕ τα τελευταία χρόνια και μέσω της Επιτροπής Περιβάλλοντος, αλλά και σε συνεργασία με μη κυβερνητικές περιβαλλοντικές οργανώσεις, εντείνει τις προσπάθειες ανάδειξης θεμάτων περιβάλλοντος, αλλά και δραστηριοποίησης της Αυτοδιοίκησης για ζητήματα όπως είναι η διαχείριση των απορριμμάτων, η ανακύκλωση, η διαχείριση των υγρών αποβλήτων, ανανεώσιμες πηγές ενέργειας και άλλα.

Όμως  αγαπητοί συνάδελφοι, θα εθελοτυφλούσαμε αν δεν παραδεχόμασταν ότι στην πράξη ως Τοπική Αυτοδιοίκηση, τουλάχιστον εμείς σε πρώτο βαθμό, υστερούμε και ότι έχουμε πολύ δρόμο ακόμη να διανύσουμε μέχρι να φτάσουμε στο σημείο που θα μπορούμε να πούμε ότι η προστασία του περιβάλλοντος είναι η πιο σημαντική παράμετρος της καθημερινής λειτουργίας μας, διότι για παράδειγμα, δεν μπορούμε να διακηρύσσουμε ότι είμαστε υπέρ της χρήσης ανανεώσιμων πηγών ενέργειας και να μην εντάσσουμε στον προγραμματισμό μας, όπως έχουμε ήδη ομόφωνα αποφασίσει ως ΚΕΔΚΕ, την κατασκευή ενεργειακά αειφόρων δημοτικών κτηρίων, σχολείων και λοιπά. Δεν μπορούμε να διακηρύσσουμε ότι προστατεύουμε τα δάση από τις φωτιές και να υστερούμε στον τομέα της πρόληψης των πυρκαγιών, ασχέτως αν στον συγκεκριμένο τομέα κύρια ευθύνη έχουν επίσης οι εκάστοτε κυβερνήσεις. 

Δεν μπορεί να μην είναι στις προτεραιότητές μας η δημιουργία και η στήριξη εθελοντικών ομάδων πολιτών, που με την κατάλληλη εκπαίδευση και τα αναγκαία μέσα που θα τους παρέχουμε, θα συμβάλλουν στη φύλαξη και πυροπροστασία. 

Δεν μπορούμε να ισχυριζόμαστε ότι μας απασχολεί το θέμα της διαχείρισης και της διάθεσης των απορριμμάτων και να συντηρούμε και να διαιωνίζουμε τη λειτουργία ανεξέλεγκτων χωματερών στην περιοχή μας ή να μην αποδεχόμαστε την υλοποίηση του περιφερειακού σχεδιασμού επειδή θεωρούμε ότι θα πληγεί το σπίτι μας. 

Δεν μπορούμε να ισχυριζόμαστε ότι μας απασχολεί το πρόβλημα της λειψυδρίας από την μία και από την άλλη τα δίκτυα ύδρευσης ή άρδευσης να παρουσιάζουν τεράστιες απώλειες. 

Πολλά παραδείγματα θα μπορούσαμε να προσθέσουμε. Η ουσία όμως είναι ότι για εμάς, την Αυτοδιοίκηση, είναι ότι η σχέση προστασία περιβάλλοντος και καθημερινή πρακτική, είτε το θέλουμε είτε όχι, είτε το δεχόμαστε είτε όχι, μάλλον έχει αρνητικό ισοζύγιο και η τελευταία πρωτοβουλία μας ως ΚΕΔΚΕ για το νερό, αυτό το νόημα έχει. Ο στόχος μας να ενισχυθεί ο ρόλος της Αυτοδιοίκησης στη χάραξη της υδατικής πολιτικής στη χώρα μας, στη διαχείριση, προστασία και έλεγχο της ποιότητας των υδατικών πόρων, πιστέψτε με, δεν θα είχε κανένα νόημα και κανένα όφελος, αν δεν αναλάβουμε όλοι μας την ευθύνη που μας αναλογεί για να το κάνουμε πράξη. 

Η ανάγκη αυτή αγαπητοί συνάδελφοι, είναι προφανής αφού το υδατικό ισοζύγιο στις υδρολογικές λεκάνες της επικράτειας, έχει από καιρό διαταραχτεί και ήδη καταναλώνουμε ένα σημαντικό μέρος των μόνιμων υδατικών μας αποθεμάτων. 

Αν συνυπολογίσουμε και την ποιοτική υποβάθμιση, με πιο πρόσφατο παράδειγμα εκείνο του Ασωπού, μιλάμε πλέον για εκτεταμένη περιβαλλοντική επιβάρυνση. 

Ως κύρια αίτια των παραπάνω προβλημάτων, καταγράφονται οι υδροβόρες αναπτυξιακές δραστηριότητες, η μη ισόρροπη ανάπτυξης της χώρας, η ιδιαιτερότητα του γεωγραφικού χώρου, νησιωτική Ελλάδα, η υπερσυγκέντρωση πληθυσμού στα αστικά κέντρα, η τουριστική ανάπτυξης στις παραθαλάσσιες περιοχές κατά άναρχο τρόπο, ο ελλιπής κεντρικός προγραμματικός και χρηματοδότηση έργων υδατικών πόρων, η ελλιπής εθνική υδατική πολιτική που ακολούθησαν όλες ανεξαιρέτως οι κυβερνήσεις μέχρι σήμερα. 

Με απλά λόγια αγαπητοί συνάδελφοι, αν δεν παραδεχτούμε την αλήθεια της σημερινής πραγματικότητας, εάν δεν αντιδράσουμε άμεσα, μας περιμένουν δύσκολες μέρες. 

Εμείς λέμε ότι πρέπει να τρέξουμε για να ανακτήσουμε το χαμένο έδαφος. Πρέπει άμεσα να συντάξουμε και να εφαρμόσουμε βιώσιμα σχέδια υδατικής πολιτικής. Το 2015 που ορίζει η νομοθεσία ως ορόσημο για τη διασφάλιση της καλής κατάστασης των νερών, φαίνεται μακρινό. Όμως όλοι ξέρουμε ότι η εφαρμογή των πολιτικών για τα νερά απαιτεί δράσεις χρονοβόρες και πολύπλοκες. 

Η ουσία πάντως είναι και αυτή πρέπει να κρατήσουμε, πως πρέπει να γίνουν σημαντικές αλλαγές για την ενιαία διαχείριση των υδατικών πόρων, τη βιώσιμη χρήση τους, την καταπολέμηση της σπατάλης, τη χρήση συστημάτων εξοικονόμησης νερού στα κτήρια και τις πόλεις, την επέκταση των συστημάτων αφαλάτωσης, όπου απαιτείται και ιδιαίτερα στα νησιά μας, την επαναχρησιμοποίηση των υγρών αποβλήτων, τη σταθερή απογραφή των εστιών ρύπανσης και βεβαίως την αντιμετώπισή της, την ενημέρωση των πολιτών για τα προβλήματα των υδατικών πόρων. 

Εδώ η Αυτοδιοίκηση πρέπει και  μπορεί να αναλάβει τις ευθύνες της. Θα πρέπει σε αυτό το σημείο να σημειώσω τη σημαντική συμβολή στην ορθολογική διαχείριση του πόσιμου νερού και των υγρών αποβλήτων των 212 Δημοτικών Επιχειρήσεων Ύδρευσης και Αποχέτευσης, που εξυπηρετούν περίπου 1.300.000 συνδέσεις και εκατομμύρια πολίτες. 

Πιστεύουμε λοιπόν ότι αυτή η εμπειρία των Δήμων και των ΔΕΥΑ, πρέπει να αξιοποιηθεί. Πιστεύουμε και ζητάμε στο νέο αποκεντρωμένο θεσμικό πλαίσιο για την διαχείριση των υδατικών πόρων, να κατοχυρωθεί ως ουσιαστική συμμετοχή, ως βασικών εταίρων, στην αξιοποίηση, χρήση και προστασία των υδατικών πόρων. 

Τελειώνοντας αγαπητοί συνάδελφοι, θα ήθελα να κάνω μία ειδική αναφορά στην τελευταία πρωτοβουλία της ΚΕΔΚΕ για τον έλεγχο της ποιότητας των νερών ύδρευσης. Η ΚΕΔΚΕ ανέλαβε την πρωτοβουλία και σε συνεργασία με το Υπουργείο Εσωτερικών, που στο σημείο αυτό πρέπει να πω ότι αμέσως αποδέχτηκε την πρότασή μας και το Ινστιτούτο Γεωλογικών και Μεταλλευτικών Ερευνών, το ΙΓΜΕ, προχωρά στην υλοποίηση πιλοτικού προγράμματος ελέγχου της ποιότητας των νερών ύδρευσης, με βάση τις επιταγές του ισχύοντος νομοθετικού πλαισίου, αλλά και της Οδηγίας-πλαίσιο 60/2000 της Ευρωπαϊκής Ένωσης. 

Το πρόγραμμα καλύπτει όλους τους Δήμους. Χρηματοδοτείται από τον ΘΗΣΕΑ με το ποσό του 1,5 εκατομμυρίου ευρώ και ο χρόνος υλοποίησης είναι 24 μήνες. Σύμφωνα λοιπόν με το πρόγραμμα, το ΙΓΜΕ αναλαμβάνει με επιτόπιες επισκέψεις ειδικών επιστημόνων να αποτυπώσει κάθε σημείο υδροληψίας και τις υποδομές ύδρευσης και έλεγχος για 35 χημικά στοιχεία ανά δείγμα. 

Ζητώ τη συμπαράσταση και τη συνεργασία σας σε αυτή την απαραίτητη προσπάθεια η οποία ξεκίνησε, όπως σας είπα, με τριμερή συμμετοχή ΚΕΔΚΕ, Υπουργείο Εσωτερικών και ΙΓΜΕ.

Αγαπητοί συνάδελφοι, ζητώ από όλους σας να συμμετάσχετε σε αυτό το πρόγραμμα. Όχι επειδή είναι πρωτοβουλία της ΚΕΔΚΕ, αύριο κάποια άλλη της ΕΝΑΕ, ούτε γιατί έτσι καλύπτουμε μία τυπική υποχρέωσή μας απέναντι στην Ευρωπαϊκή Ένωση. Ζητώ τη συμμετοχή σας και τη συνεργασία σας γιατί πιστεύω ότι το αποτέλεσμα θα είναι επ’ αγαθώ του κοινωνικού συνόλου. Θα είναι επ’  ωφελεία του περιβάλλοντος και της ποιότητας της ζωής όλων μας και βεβαίως ξέρω ότι πολλοί, ίσως οι περισσότεροι σήμερα συμπολίτες μας, ακούγοντας επί σειρά ημερών τώρα ως πρώτη είδηση σε όλα τα δελτία ειδήσεων την πετρελαϊκή κρίση και τις τιμές του πετρελαίου ανά  βαρέλι, ότι μπορούν και να αναρωτιούνται «τι είναι αυτά που μας λέτε σήμερα;» Δεν πρέπει κανείς να ξεχνάει από τους συμπολίτες μας, γιατί σε αυτούς εγώ τώρα κυρίως απευθύνομαι και όχι σε εσάς που ξέρετε, ότι η πετρελαϊκή κρίση, δεν υπάρχει αμφιβολία ότι είναι κάτι το εξαιρετικά δυσάρεστο. Τώρα, πώς προέκυψε και τι μπορεί να κρύβεται από πίσω, δεν είναι θέμα του σημερινού Συνεδρίου. Είναι όμως μία κρίση που έχει κατεξοχήν να κάνει με την τσέπη του κάθε πολίτη, όπου και αν βρίσκεται αυτός, είτε είναι Έλληνας, είτε είναι οποιοσδήποτε άλλος σε οποιοδήποτε σημείο της γης. 

Μετά από 5 έως 10 χρόνια και ίσως λέω και πολλά, εάν δεν ληφθούν τόσο σε επίπεδο κεντρικής κυβέρνησης πρωτοβουλίες εθνικής στρατηγικής όπως είπα, για τη διαχείριση των υδάτινων πόρων και αν δεν ληφθούν μέτρα αυτοδιαχείρισης σωστής, είτε πρόκειται για πότισμα στους αγρούς, είτε για χρήση μέσα στα σπίτια μας από εμάς τους ίδιους, η κρίση του νερού θα είναι τέτοια που η σημερινή πετρελαϊκή κρίση θα ωχριά μπροστά της, διότι όπως σας είπα, η πετρελαϊκή κρίση έχει να κάνει με την τσέπη μας. Η κρίση του νερού έχει να κάνει με την ίδια τη ζωή μας. Αυτό δεν πρέπει να το ξεχάσουμε ούτε μια στιγμή. 

Σε αυτό λοιπόν το προσκλητήριο, εκφράζοντας και εγώ τη χαρά μου που βρίσκομαι σε έναν Νομό που μετά την ιδιαίτερη πατρίδα μου και την πόλη μου, ίσως τον γνωρίζω καλύτερα από οποιονδήποτε άλλο Νομό της Ελλάδας, τον έχω επισκεφτεί πάρα πολλές φορές και τις ευχαριστίες εκ μέρους της ΚΕΔΚΕ στην φιλοξενούσα Αρχή που είναι η Νομαρχία Μεσσηνίας και μέσω αυτής η ΕΝΑΕ, για την πραγματοποίηση αυτού του Συνεδρίου, να ευχηθώ καλή επιτυχία, να σας πω ότι μία νέα περίοδος έχει αρχίσει και θα προχωρήσει, στις σχέσεις ΕΝΑΕ και ΚΕΔΚΕ. Ότι υπήρχε στο παρελθόν που μπορεί να μας χώριζε, αυτό πρέπει να το αφήσουμε πίσω μας και Α΄ και Β΄ Βαθμός Τοπικής Αυτοδιοίκησης και είναι πολλά, μα πάρα πολλά τα σημεία που συμπίπτουν πλέον οι απόψεις μας, να προχωρήσουμε ενωμένοι απευθυνόμενοι πρωταρχικά στην κυβέρνηση και αμέσως μετά σε όλες τις πολιτικές δυνάμεις που εκπροσωπούνται στο Κοινοβούλιο και να διεκδικήσουμε δια εαυτούς αυτά που πρέπει, που μας οφείλουν, αλλά που κυρίως είναι αναγκαία για να πάει η χώρα μπροστά, μέσα στα πλαίσια της διοικητικής μεταρρύθμισης, αλλά για αυτό θα τα πούμε στο Συνέδριό μας 23 και 24 Ιουνίου. 

Σας ευχαριστώ πολύ. 

ΠΡΟΕΔΡΕΙΟ: Να ευχαριστήσουμε τον κύριο Κακλαμάνη, Πρόεδρο της ΚΕΔΚΕ και να παρακαλέσουμε ξανά τον κύριο Δράκο, γιατί πρώτα μας χαιρέτησε και τώρα θα μας μιλήσει ως Πρόεδρος της ΕΝΑΕ. Πρώτα μας χαιρέτησε ως Νομάρχης Μεσσηνίας. 


Σας ακούμε κύριε Δράκο.

Δ. ΔΡΑΚΟΣ: Κυρίες και κύριοι συνάδελφοι, κύριε Βουλευτά, ύδατος άνευ μηδεμία ζωής φύσης ίσταται και διαμένει. Ο Πλούταρχος πριν από 2.000 και πλέον χρόνια και ασφαλώς δεν χρειαζόταν αυτή η ρήση για να υπογραμμίσει σε όλους μας ότι το νερό είναι Θείο δώρο, ότι είναι η ίδια η ζωή και ότι υπάρχουν προβλήματα που ολοένα και περισσότερο οι ανθρώπινες κοινωνίες σε όλον τον πλανήτη συνειδητοποιούν. 


Η διαθεσιμότητα, αγαπητοί συνάδελφοι, του νερού καλής ποιότητας, συνιστά βασικό στοιχείο των σύγχρονων κοινωνιών. Ένα στοιχείο που η απώλειά του μας φαίνεται τελείως αδιανόητη. 


Σύμφωνα με την έκθεση περιβαλλοντικών επιδόσεων του 2000 που υπέβαλλε η χώρα στον ΟΡΣΑ, η Ελλάδα είναι απλόχερα προικισμένη με υδατικούς πόρους. Λόγω όμως της ανομοιογενούς κατανομής τους μέσα στον ελλαδικό χώρο, καθίσταται ιδιαίτερα δύσκολη η διαχείριση και γενικότερα η αξιοποίηση και βιώσιμη χρήση τους. Για αυτό και αποτελεί αδήριτη ανάγκη η ανάπτυξη μιας συνολικής στρατηγικής διαχείρισης των υδατικών πόρων, καθώς και η βελτίωση και η προσαρμογή, η συμμόρφωση θα έλεγα, με την υπάρχουσα νομοθεσία που καλύπτει τα ζητήματα των υδατικών πόρων. 


Αποτελεί ιδιαίτερη ανάγκη να συνειδητοποιήσουμε όλοι, κράτος, Αυτοδιοίκηση και πολίτες, ότι τα υδάτινα αποθέματα όχι μόνο δεν είναι ανεξάντλητα, αλλά ότι έχουμε ήδη φτάσει σε οριακό σημείο της ανεξέλεγκτης εκμετάλλευσης και χρήσης τους. 


Το πόσιμο, το καλής ποιότητας νερό και στη χώρα μας, αλλά και παγκοσμίως συνεχώς υποβαθμίζεται και καθίσταται δυστυχώς είδος εν ανεπαρκεία. Σε πολλές περιπτώσεις κρατών, όπως και στην Ελλάδα, το πρόβλημα οξύνεται ακόμα περισσότερο λόγω της κακής διαχείρισης των υδατικών πόρων. 


Η ανεξέλεγκτη οικιστική ανάπτυξη, οι υδροβόρες καλλιέργειες, η αλόγιστη σπατάλη κυρίως στη γεωργία, η τουριστική ανάπτυξη που φτάνει στην κορύφωσή της μέσα στο καλοκαίρι, δηλαδή στην πιο ξηρή περίοδο του υδρολογικού κύκλου, τα πλημμελώς συντηρούμενα δίκτυα ύδρευσης, αλλά και άρδευσης, η μη επαναχρησιμοποίηση δευτερογενών και τριτογενών επεξεργασμένων λυμάτων, είναι μερικοί μόνο από τους παράγοντες που συντελούν προς την κατεύθυνση την οποία ανέφερα νωρίτερα και είναι προφανές και στον πλέον καλόπιστο ότι το μέχρι πρότινος ανύπαρκτο νομικό πλαίσιο, οφείλουμε να ομολογήσουμε και η επιπόλαιη χαλαρότητα με την οποία αντιμετωπίζαμε ως Πολιτεία, ως κράτος, το πιο σημαντικό αγαθό για τη ζωή, συνιστούσαν και ακόμα συνιστούν εγκληματική αμέλειά μας. Για αυτήν την αμέλεια κινδυνεύουμε να πληρώσουμε ένα υψηλό τίμημα. Ένα τίμημα που θα επιβαρύνει κυρίως τις επόμενες γενιές, ένα τίμημα που πρέπει να αποφύγουμε πάση δυνάμει. 


Για αυτό και όλοι υποδεχτήκαμε μπορώ να πω με ανακούφιση, την ανάληψη σημαντικών πρωτοβουλιών από την πλευρά του ΥΠΕΧΩΔΕ προς αυτήν την κατεύθυνση. Μετά από μεγάλη όντως καθυστέρηση, η Ελλάδα επιτέλους ενσωμάτωσε στο Εθνικό Δίκαιο την Οδηγία-πλαίσιο 2000/60 για τα νερά. Ο Ν.3199/2003 και το Προεδρικό Διάταγμα 51/2007, επιβάλλουν τη διασφάλιση της αειφορίας των υδάτων μέσα από τη διαχείριση και την προστασία τους. Ορίζοντας μάλιστα και χρονικό όριο για την επίτευξη των στόχων τους, τέθηκε το 2015, όπως και ο κύριος Κακλαμάνης νωρίτερα επεσήμανε. 


Επιβάλλεται η επίτευξη αυτή των στόχων ως το 2015, της καλής ποιοτικής και ποσοτικής κατάστασης και επίσης επιβάλλεται η αποτροπή οποιασδήποτε περαιτέρω υποβάθμισης όλων των υδατικών πόρων της χώρας. 


Παράλληλα πρέπει να πούμε ότι η πρόσφατη κατάρτιση Εθνικού Προγράμματος Διαχείρισης και Προστασίας των Υδατικών Πόρων, το οποίο αποτελεί δομικό στοιχείο για την εφαρμογή της Οδηγίας-πλαισίου, η συγκρότηση των κατάλληλων υπηρεσιών, Κεντρικής Υπηρεσίας Υδάτων, Περιφερειακών Διοικήσεων Υδάτων, Εθνικό Συμβούλιο Υδάτων και τα λοιπά, καθώς επίσης και η αναβάθμιση της Εθνικής Τράπεζας Υδρολογικής και Μετεωρολογικής Υπηρεσίας, είναι όλα αυτά πολύ σημαντικά βήμα τα προς την επίτευξη του στόχου της αναχαίτισης του κατήφορου πραγματικά που έχει πάρει η χώρα αναφορικά με την διαχείριση του ζητήματος αυτού. 


Όμως πρέπει ξεκάθαρα να ομολογήσουμε ότι το πρόβλημα δεν έχει αντιμετωπιστεί και ως προς την λειτουργία και αποτελεσματικότητα των δομών οι οποίες δημιουργήθηκαν και που πρέπει να υπάρξει περαιτέρω διεύρυνση και ανάπτυξή τους, αλλά και είναι γνωστή στην Ελλάδα, στην πατρίδα μας, η ρήση του Ροΐδη περί εφαρμογής των νόμων, διότι δυστυχώς πολλές φορές δεν εφαρμόζουμε το νομικό πλαίσιο το οποίο υφίσταται. 


Άρα λοιπόν, το πρόβλημα και η πρόκληση παραμένει και απαιτεί λύσεις. Η κατάσταση επιδεινώνεται και οφείλουμε να την αντιμετωπίσουμε κάθε μέρα που περνά και όλοι έχουμε την ευθύνη και το χρέος να ενεργήσουμε σε αυτήν την κατεύθυνση, γιατί μπορεί σήμερα να θεωρούνται ελλειμματικά μόνο τα υδατικά Διαμερίσματα της Θεσσαλίας, της ανατολικής Πελοποννήσου και των νησιών του Αιγαίου, αλλά σύμφωνα με τις επίσημες προβλέψεις, με τους σημερινούς ρυθμούς αύξησης των αναγκών, θα γίνουν ελλειμματικά σε λίγο και τα Διαμερίσματα της βόρειας Πελοποννήσου, της ανατολικής Στερεάς, της Αττικής και της κεντρικής Μακεδονίας και Θράκης. 


Με άλλα λόγια, σχεδόν όλη η χώρα, σχεδόν το σύνολο του πληθυσμού και σίγουρα τα μεγάλα αστικά κέντρα, θα αντιμετωπίσουν σοβαρό πρόβλημα ύδρευσης. 


Αυτή είναι η μία όψη της υπόθεσης. Η όψη που σχετίζεται με την θετική και ευεργετική πλευρά του νερού. Υπάρχει όμως και μία άλλη πλευρά, είναι η αρνητική, η καταστροφική πλευρά των νερών. Ιδιαίτερα μάλιστα μετά τις πρόσφατες πυρκαγιές στη χώρα και ειδικότερα και στην περιοχή μας και ευρύτερα στην Πελοπόννησο, το νερό μπορεί να αποτελέσει μία μεγάλη απειλή και το έχουμε ζήσει τα τελευταία χρόνια. Οι πλημμύρες ήταν και είναι ο βασικός φόβος όλων των πυρόπληκτων τον χειμώνα που μας πέρασε και παραμένει ακόμα ένας τεράστιος κίνδυνος μέχρι να ολοκληρωθούν πραγματικά τα αντιπλημμυρικά έργα στην περιοχή. 


Έχουμε λοιπόν μπροστά μας κάποια σενάρια δύσκολα, κατά άλλους τρομακτικά, καθόλου θεωρητικά ή μακρινά, υφιστάμενα σενάρια, σενάρια που αν επιβεβαιωθούν θα αλλάξουν ριζικά και τον τρόπο ζωής μας. Θα υποβαθμίσουν σημαντικά την ποιότητα της ζωής μας, θα φέρουν προβλήματα και καταστροφές. 


Φίλες και φίλοι, αγαπητοί συνάδελφοι, η Τοπική Αυτοδιοίκηση και η Νομαρχιακή Αυτοδιοίκηση, έχει λόγο. Πρέπει να έχει λόγο. Έχει ευθύνη, έχει και την πρόθεση και τη βούληση να συμβάλλει με όλες τις δυνάμεις της για να αντιμετωπιστεί το πρόβλημα και δεν πρέπει να παραμένει μόνο στην οργάνωση και στην ευθύνη της κεντρικής εξουσίας και των αποκεντρωμένων περιφερειακών δομών της. 


Όμως πρέπει να ομολογήσουμε για μία ακόμα φορά και από αυτό εδώ το βήμα ότι η Νομαρχιακή Αυτοδιοίκηση έχει να αντιμετωπίσει πολλά και μεγάλα εμπόδια σε αυτή την εμπλοκή, σε αυτήν την προσπάθεια, σε αυτήν την ευθύνη που πρέπει να έχει. 


Συγκεκριμένα, απουσιάζει ο ρόλος της από την θεσμοθετημένη δομή της Πολιτείας για τη διαχείριση των υδατικών πόρων στην χώρα. Η απουσία της αντισταθμίζεται από άλλους φορείς μικρότερης διοικητής ευθύνης. Αυτή η πραγματικότητα συνιστά αντίφαση και δημιουργεί παρενέργειες τόσο σε ότι αφορά την προστασία των υδατικών πόρων, όσο και στο σχεδιασμό έργων και την ορθολογική αξιοποίηση των υδατικών πόρων. Για παράδειγμα, είναι χαρακτηριστικό ότι τα περισσότερα προβλήματα υπεραντλήσεων και υφαλμύρωσης έχουμε διαδημοτικό χαρακτήρα. Χαρακτηριστικό το παράδειγμα στο Αργολικό Πεδίο, στη Δυτική Πελοπόννησο και σε πάρα πολλές άλλες περιοχές της πατρίδας μας. 


Επίσης, τα έργα ταμίευσης επιφανειακών νερών τα οποία προβλέπεται να αποτελέσουν προτεραιότητα τα αμέσως επόμενα χρόνια, θα πρέπει να είναι επίσης ευρύτερου, πέραν των δημοτικών ορίων, χαρακτήρα έργα, για να είναι αντιμετωπίσιμα και από πλευράς δαπανών και εύστοχα και αποδοτικά ως προς την χρησιμότητά τους. 


Στις δύο παραπάνω περιπτώσεις ο ρόλος της Νομαρχιακής Αυτοδιοίκησης είναι καθοριστικός από πλευράς υποστήριξης. Αντίστοιχα ο ρόλος των Διευθύνσεων Υδάτων των Περιφερειών, θα πρέπει να είναι συντονιστικός, επιτελικός. 


Η άμεση εμπλοκή τους όμως, στην αξιολόγηση και στην αδειοδότηση έργων υδροληψίας σε τοπικό επίπεδο, είτε ιδιωτικών έργων, είτε των έργων των Δήμων, της Πρωτοβάθμιας Αυτοδιοίκησης, κατά την άποψή μας είναι άστοχη, αφού απουσιάζει η άμεση γνώση των αντικειμενικών όρων πάνω στους οποίους επιβάλλεται να βασίζεται η έγκριση ή μη του εκάστοτε υδροληπτικού έργου. 


Σήμερα η Τοπική Αυτοδιοίκηση έχει μόνο υποχρεώσεις και αυτές συνίστανται στον τακτικό έλεγχο της ποιότητας των νερών ύδρευσης. Όμως δεν έχει τη δυνατότητα της ποσοτικής προστασίας των υδροληπτικών έργων ύδρευσης, από την πληθώρα των αντίστοιχων ιδιωτικών έργων τα οποία δημιουργούνται. Πρόκειται για ένα πρόβλημα που παραμένει εδώ και χρόνια και έχει σημαντικές οικονομικές και κοινωνικές επιπτώσεις. Το αποτέλεσμα το βιώνουμε οι αυτοδιοικητικοί, το βιώνετε, το ζείτε, το ζουν και οι πολίτες μας καθημερινά. Συχνά οι Δήμοι…

(αλλαγή κασέτας)

Δ. ΔΡΑΚΟΣ: …ιδιωτικές αντλήσεις. Για την αντιμετώπιση αυτής της πανελλαδικής κακοδιαχείρισης, είναι απολύτως απαραίτητο να ενισχυθούν οι Αυτοδιοικήσεις με υποδομές, πόρους και το κατάλληλο επιστημονικό προσωπικό ώστε να είναι σε θέση να ανταποκριθούν στις υψηλές ανάγκες αυτού του ρόλου. 


Παράλληλα, είναι  απαραίτητη η θεσμική κατοχύρωση του ρόλου της Νομαρχιακής Αυτοδιοίκησης για την διεξαγωγή άμεσων ελέγχων στα υφιστάμενα ιδιωτικά έργα υδροληψίας ως προς τις αντλούμενες ποσότητες νερού και την αποφυγή υπεραντλήσεων. 


Εμείς από την πλευρά μας, η ΕΝΑΕ, είμαστε έτοιμοι, έχουμε καταθέσει τη βούλησή μας να συμβάλλουμε μαζί με την Πρωτοβάθμια Αυτοδιοίκηση και με την ΚΕΔΚΕ σε αυτήν την προσπάθεια να εξευρεθεί λύση σε αυτό το πρόβλημα. 


Μάλιστα, η διοργάνωση του Συνεδρίου αυτού εντάσσεται στο πλαίσιο αυτής της κοινής μας απόφασης, της ΕΝΑΕ και της ΚΕΔΚΕ, να αναδείξουμε, να συντονίσουμε, να εντατικοποιήσουμε την προσπάθεια που πρέπει να καταβάλλεται από τους φορείς του Α΄ και Β΄ Βαθμού Αυτοδιοίκησης. Να συμβάλλουμε δηλαδή στην προσπάθεια ορθολογικής διαχείρισης των υδάτων. 


Στο πλαίσιο αυτού του Συνεδρίου θα έχουμε την ευκαιρία να ακούσουμε ειδικούς στο ζήτημα αυτούς εισηγητές να αναπτύσσουν τις θέσεις τους, αλλά και τις θέσεις οι οποίες έχουν διαμορφωθεί με την σχετική πρόσφατη μελέτη του ΙΤΑ που εξετάζει ειδικά το ρόλο και τις αρμοδιότητες της Αυτοδιοίκησης για το ζήτημα αυτό.


Στη συζήτηση που θα ακολουθήσει αυτές τις εισηγήσεις εκ μέρους όλων σας, θα έχουμε και την ευκαιρία να καταθέσουμε τις απόψεις, τις εμπειρίες και τις ενστάσεις ενδεχομένως, ώστε να διαμορφώσουμε συνολικά την κοινή μας θέση, την κοινή μας πρόταση, για αυτό το μεγάλο ζήτημα ζωτικής σημασίας. 


Όμως θα μου επιτρέψετε από την πλευρά μου, το θεωρώ υποχρέωσή μου, να καταθέσω ορισμένες απόψεις και ορισμένες προτάσεις. 


Πρώτον. Καταρχήν έχει ιδιαίτερη σημασία η προστασία των υπόγειων υδάτων. Τα υπόγεια ύδατα είναι τα στρατηγικά αποθέματα που χρειάζεται να διασφαλίσουμε για να εξασφαλίσουμε την απρόσκοπτη ύδρευση στο μέλλον και όχι μόνο φυσικά, αλλά διότι πρέπει να προστατεύσουμε τα υπόγεια ύδατα γιατί αυτά τροφοδοτούν τις πηγές και επομένως, διαμορφώνουν το περιβάλλον και προσδιορίζουν τη γενικότερα οικολογία των περιοχών μας. 


Με μέτρα όπως ο περιορισμός της απώλειας του ύδατος, η υποκατάσταση των υπόγειων υδάτων με επιφανειακά, η εφαρμογή μέτρων μείωσης των σημειακών πηγών ρύπανσης, όπως είναι παραδείγματος χάριν οι βόθροι, η υιοθέτηση ορθών γεωργικών πρακτικών για τη μείωση και των διάχυτων πηγών ρύπανσης, που είναι ως επί το πλείστον γεωργικής προέλευσης και αφορά τα  φυτοφάρμακα, τα νιτρικά και τα λοιπά, είναι μερικά μόνο από τα μέτρα που μπορούν να ληφθούν για τη διάσωση των πολύτιμων υπόγειων υδάτων. 


Δεύτερον. Είναι ένα δεύτερο βήμα το οποίο πρέπει να διαμορφώσουμε και πρέπει να προσέξουμε. Την εξοικονόμηση ύδατος μέσω της επεξεργασίας των λυμάτων. Ήδη γίνεται σημαντική πρόοδος με τη βοήθεια των πόρων του Γ΄ Κοινοτικού Πλαισίου Στήριξης, όσο και της τέταρτης προγραμματικής περιόδου, αφού προχωρά η επίτευξη του στόχου, όλοι οι οικισμοί άνω των 2.000 κατοίκων να έχουν δίκτυα αποχέτευσης και βιολογικούς καθαρισμούς.


Όμως έμφαση θα πρέπει επίσης να δοθεί και στη διαχείριση των βιομηχανικών αποβλήτων, καθώς και να ενισχυθούν οι προσπάθειες επεξεργασίας, παρακολούθησης και ελέγχου, καθώς και συγκέντρωσης των παραγωγικών και βιομηχανικών μονάδων σε βιομηχανικές περιοχές.


Τρίτον. Επιπλέον πρέπει να υπάρξει η αξιοποίηση και η ανάπτυξη των επιφανειακών πόρων, των περιφερειακών υδατικών πόρων και πρέπει εδώ να υπάρξουν μεγάλα και μικρά υδραυλικά έργα τα οποία θα αξιοποιήσουν τα επιφανειακά ύδατα. 


Τέταρτον. Ένα ακόμα σημαντικό βήμα πρέπει να είναι η καταγραφή των αναγκών μας σε νερό, τον προσδιορισμό της προσφοράς και της ζήτησης σε νερό και στην αντιπαραβολή, για να δούμε τι ισοζύγιο το οποίο θα μας εξυπηρετήσει στο να κάνουμε τον προγραμματισμό περαιτέρω. 


Έτσι θα αποθηκεύσουμε τις πλεονασματικές ποσότητες νερού στις υγρές περιόδους, προκειμένου να έχουμε διαθέσιμες, επαρκείς ποσότητες στις ξηρές περιόδους. 


Η αποτελεσματική διαχείριση της ζήτησης για όλες τις χρήσεις και ειδικά για την άρδευση, είναι απαραίτητη προϋπόθεση για την βιώσιμη διαχείριση των υδατικών πόρων. 


Επίσης, η αντιπλημμυρική προστασία αποτελεί επίσης κεντρικό στόχο της προσπάθειας αυτής. Πρέπει να γίνει άμεσα σχεδιασμός σε πάρα πολλές περιοχές για τον περιορισμό των κινδύνων από πλημμύρες, με την χρηματοδότηση αντιπλημμυρικών έργων και με πρώτη προτεραιότητα τις περιοχές αυξημένης επικινδυνότητας, όπως η Αττική, οι μεγάλες πόλεις, οι πυρόπληκτες περιοχές, ο Έβρος και τα λοιπά. 


Παράλληλα, η σύναψη διακρατικών συμφωνιών με τα όμορα κράτη στις παραμεθόριες περιοχές, Βουλγαρία, Τουρκία, Πρώην Γιουγκοσλαβική Δημοκρατία της Μακεδονίας. Θα στοχεύει στη μακροπρόθεσμη ολοκληρωμένη διαχείριση και προστασία της ποιότητας των υδατικών πόρων, αλλά και στην εξασφάλιση της ελάχιστης περιβαλλοντικής παροχής για τα σημαντικά οικοσυστήματα των περιοχών. 


Τέλος, σημαντικό πρόβλημα αποτελεί η έλλειψη οικονομικής ανάλυσης των χρήσεων νερού. Είναι φίλες και φίλοι, απαραίτητη η κοστολόγηση των χρήσεων και των έργων αξιοποίησης του νερού και ο επιμερισμός του κόστους και του οφέλους στις επιμέρους χρήσεις, σε συνδυασμό με ένα σύστημα κινήτρων, επιδοτήσεων και αποζημιώσεων. 


Αυτές είναι μερικές από τις προτάσεις τις σημαντικές κατά την άποψή μας, που έχουμε να κάνουμε. 


Φίλες και φίλοι, η Τοπική Αυτοδιοίκηση έχει ιδιαίτερο ρόλο να παίξει στην ορθολογική διαχείριση και την προστασία των υδατικών πόρων της χώρας. Βρισκόμαστε αυτό το διήμερο εδώ στην Καλαμάτα, στη Μεσσηνία, για να οργανώσουμε την περαιτέρω δραστηριοποίησή μας, ώστε να  συμβάλλουμε όσο το δυνατόν περισσότερο σε ένα εθνικό στοίχημα. Ένα στοίχημα για ένα καλύτερο μέλλον για εμάς και τις επόμενες γενιές, έναν αγώνα δρόμου με αντίπαλο τον χρόνο, αλλά και τον ίδιο τον κακό εαυτό μας. Μια μάχη ενάντια στις κακές συνήθειες και πρακτικές 10ετιών, που κινδυνεύουμε να τις πληρώσουμε ακριβά. 


Φίλες και φίλοι, εύχομαι ολόψυχα καλή επιτυχία στο διήμερο αυτό Συνέδριο και είμαι βέβαιος ότι με τη συμβολή στον διάλογο αυτό όλων, θα είναι αποδοτικός.

ΠΡΟΕΔΡΕΙΟ: Σας ευχαριστούμε και εμείς πολύ κύριε Πρόεδρε. Τον λόγο έχει ο κύριος Σαμπαζιώτης Δημήτρης, Βουλευτής Μεσσηνίας, για έναν σύντομο χαιρετισμό.

Δ. ΣΑΜΠΑΖΙΩΤΗΣ: Ευχαριστώ κύριε Γενικέ Γραμματέα. Πανοσιολογιότατε, εκπρόσωπε του Σεβασμιότατου Μητροπολίτη μας, αγαπητέ μου συνάδελφε, κύριε Μανιάτη, φίλε Γενικέ Γραμματέα του Υπουργείου Εσωτερικών, κύριε Πάτροκλε Γεωργιάδη, αγαπητέ μου Πρόεδρε της ΚΕΔΚΕ και Δήμαρχε Αθηναίων, κύριε Νικήτα Κακλαμάνη, αγαπητέ φίλε Πρόεδρε της ΕΝΑΕ και Νομάρχη της Μεσσηνίας, κύριε Δημήτρη Δράκο, κύριοι Νομάρχες, εκλεκτοί εισηγητές του Συνεδρίου, αγαπητό Προεδρείο, αγαπητοί Δήμαρχοι και παράγοντες της Τοπικής Αυτοδιοίκησης που παραβρίσκεστε εδώ, εκλεγμένοι Δημοτικοί Σύμβουλοι της Μεσσηνίας, αγαπητοί συμπολίτες, θέλω να εκφράσω την ιδιαίτερη χαρά μου για την πρόσκληση που μου απευθύνατε να παραβρεθώ σήμερα στην έναρξη αυτού του διήμερου Συνεδρίου του τόσο σημαντικού, γιατί μου δώσατε τη δυνατότητα να μοιραστώ μαζί σας τον προβληματισμό για το ενδιαφέρον και σε διαρκή επικαιρότητα θέμα της αξιοποίησης των υδατικών πόρων γενικά και ειδικότερα στην πατρίδα μας, τη Μεσσηνία. 


Το θεματικό αυτό Συνέδριο, που είχαν την εξαιρετική έμπνευση οι τριτοβάθμιες οργανώσεις των αιρετών της Πρωτοβάθμιας και Δευτεροβάθμιας Αυτοδιοίκησης να οργανώσουν στην έδρα του Νομού μας, την Καλαμάτα, είμαι βέβαιος ότι θα δώσει ισχυρή αρχική ώθηση για να φτάσουμε σε αποτελεσματικές λύσεις. Λύσεις που θα δημιουργήσουν θετικούς αντίκτυπους στους πολίτες γενικά και ειδικότερα στους Μεσσήνιους, που παρά την σχετική ευνοϊκή γεωγραφική θέση του Νομού, αντιμετωπίζουν σημαντικά προβλήματα λειψυδρίας που αφορούν τόσο στην ύδρευση, όσο και στην άρδευση των περιοχών τους. 


Είμαι βέβαιος ότι η σημαντική συμβολή για αποτελεσματικές λύσεις στο θέμα της διαχείρισης των υδάτινων πόρων κατά τα επόμενα χρόνια θα προκύψουν λόγω και της νέας διοικητικής και αυτοδιοικητικής δομής της χώρας που σχεδιάζει η κυβέρνησή μας, δεδομένου ότι η νέα τάξη μεγέθους αυτών των δομών και η ομογενοποιημένη μορφή τους, θα αποτελέσουν ισχυρούς παράγοντες για ευρύτερους σχεδιασμούς αποτελεσματικής αξιοποίησης των πόρων του νέου χρηματοδοτικού πλαισίου από το 2007 έως το 2014, του πακέτου δηλαδή που όπως φαίνεται θα είναι φίλες και φίλοι και το τελευταίο για τη χώρα μας και μαζί με τα άλλα κρίσιμα προβλήματα που απασχολούν την ελληνική αλλά και την τοπική μας κοινωνία, θα πρέπει να δημιουργήσει υδατική επάρκεια για χρήσεις αναγκαίες στην αποτελεσματική ανθρώπινη δραστηριότητα και υποστήριξη της αναπτυξιακής διαδικασίας.


Το γεγονός αυτό φίλες και φίλοι, δημιουργεί κρισιμότητα στις αποφάσεις που θα ληφθούν και αγωνία για την ευστοχία τους. Αναγκαίο όρο για αυτό θα αποτελέσει η αξιοποίηση των γνώσεων και εμπειριών των συμπατριωτών μας επιστημόνων διεθνούς κύρους που δραστηριοποιούνται στη χώρα μας αλλά και στο εξωτερικό. 


Η οικονομική αυτοτέλεια των νέων ΟΤΑ είμαι βέβαιος ότι θα αποτελέσει ισχυρή αφετηρία για τη σύνταξη αξιόπιστων μελετών και λεπτομερή καταγραφή αναγκών και δυνατοτήτων σε υδάτινους πόρους. 


Η αρμονική σύνθεση αυτών των στοιχείων σε επίπεδο περιφέρειας, θα οδηγήσει τελικά σε λύσεις συνολικού εδαφικού πεδίου, παράγοντας οικονομίες κλίμακας και επάρκειας μέσω και της αυτοτελούς διαχείρισης του σχετικού προγράμματος στη συνολική περιοχή της. 


Είναι βέβαιο ότι η θεσμοθέτηση των Δημοτικών Επιχειρήσεων Ύδρευσης – Αποχέτευσης με τον Ν.1069 από την κυβέρνηση Ράλλη το 1980, καθώς και οι πρώτες μελέτες για αρδευτικά πράγματα από την κυβέρνηση του αείμνηστου Κωνσταντίνου Καραμανλή με Υπουργό Γεωργίας τον συμπατριώτη μας Ιωάννη Μπούτο, που και εκείνος έχει εκλείψει, καθώς και όσες ενέργειες ακολούθησαν από τις επόμενες κυβερνήσεις, αποτελούν ισχυρές αφετηρίες για τη συνολική αντιμετώπιση του θέματος στα πλαίσια του Εθνικού Στρατηγικού Πλαισίου Αναφοράς, που αυτήν την περίοδο καταρτίζεται στις εξειδικευμένες μορφές του. 


Σας διαβεβαιώνω αγαπητοί φίλοι, ότι θα είμαι κοντά στις εξελίξεις του προγράμματος αυτού, σε όλα τα στάδια και τις φάσεις του και είμαι βέβαιος ότι με αφετηρία το κυβερνητικό μας πρόγραμμα και την προώθηση των λύσεων που θα προκύψουν από τις εισηγήσεις των εκλεκτών προσκεκλημένων εισηγητών, θα οδηγηθούμε σε πλήρη αξιοποίηση των διαθέσιμων υδάτινων πόρων, που αποτελεί κοινό σκοπό για την παραγωγική αναβάθμιση της χώρας και ειδικότερα της Μεσσηνίας μας. 


Θεωρώ όμως αγαπητοί φίλοι και θα κλείσω με αυτό που θα πω γιατί δεν θα ξανά πάρω τον λόγο, νομίζω ότι υπάρχουν εξειδικευμένοι επιστήμονες που κατέχουν πολύ περισσότερο και ειδικότερα το συγκεκριμένο αντικείμενο, ότι σήμερα καταβάλλεται μία πραγματικά σπουδαία και σοβαρή προσπάθεια. Είναι σαφές ότι έρχονται άσχημες εποχές και το ζήτημα των υδάτινων πόρων και της διαχείρισής τους απασχολεί όχι μόνο τη χώρα μας,  αλλά και τις άλλες χώρες. Το έχουν συνειδητοποιήσει βαθιά τα κράτη και οι κυβερνήσεις τους, το έχει συνειδητοποιήσει και η Πρωτοβάθμια και Δευτεροβάθμια Τοπική Αυτοδιοίκηση. Θεωρώ όμως ότι αυτή η ανάγκη ύπαρξης ενός εθνικού στρατηγικού σχεδιασμού για τη διαχείριση των υδάτινων πόρων, δεν θα έχει καμία τύχη να αποδώσει τα αναμενόμενα εάν δεν επιχειρήσουμε την με ένταση ενημέρωση των πολιτών. Οι πολίτες είναι ένας σημαντικός παράγοντας, που αν δεν αυξήσουμε την ευαισθησία τους, δεν βελτιώσουμε την κοινωνική τους συνείδηση, θα αντιμετωπίσουμε και στο συγκεκριμένο μεγάλο εθνικό στοίχημα, γιατί πραγματικά είναι εθνικό στοίχημα, τα ίδια προβλήματα που αντιμετωπίζουν οι Δήμαρχοί μας και το γνωρίζουν καλύτερα αυτοί από εμάς, σε ότι αφορά τη διαχείριση των σκουπιδιών. Θα έχουμε δηλαδή συμπεριφορές πολιτών ανάλογες του παραδείγματος που θα σας περιγράψω για να εξηγήσω ακριβώς τι εννοώ. Θα πηγαίνουν οι πολίτες στην παραλία, η οποία δεν θα είναι επαρκώς καθαρή ή να δεχτώ την ακραία περίπτωση ότι θα είναι βρώμικη, θα μέμφονται τον Δήμαρχο ή θα τον βρίζουν γιατί δεν είναι καθαρή η παραλία και φεύγοντας θα αφήνουν εκεί τα σκουπίδια τους. 


Αυτό αντιλαμβάνεστε ότι δημιουργεί προϋποθέσεις μη επίλυσης του προβλήματος. Θεωρώ λοιπόν ότι η με ένταση ενημέρωση των πολιτών στο συγκεκριμένο θέμα, η αύξηση της ευαισθησίας τους ώστε να αγκαλιάσουν αυτό το σχέδιο του εθνικού στρατηγικού πλαισίου που θα καταρτίσουμε για τη διαχείριση των υδάτινων πόρων, είναι πολύ σημαντικός παράγοντας  στην προσπάθεια που όλοι καταβάλλουμε. 


Με αυτές τις σκέψεις θέλω να σας καλωσορίσω στο Νομό μου, τον όμορφο Νομό της Μεσσηνίας, ως εκπρόσωπος της Μεσσηνίας στο εθνικό μας Κοινοβούλιο. Να σας ευχηθώ καλή διαμονή και να ευχηθώ επιτυχία στις εργασίες του Συνεδρίου. 


Να είστε καλά.

ΠΡΟΕΔΡΕΙΟ: Σας ευχαριστώ πολύ. Παρακαλώ τον κύριο Μανιάτη Ιωάννη, Βουλευτή Αργολίδας, να απευθύνει έναν σύντομο χαιρετισμό. 

Ι. ΜΑΝΙΑΤΗΣ: Πανοσιολογιότατε, κυρίες και κύριοι, κύριοι Πρόεδροι, σε ένα ακροατήριο σαν εσάς νομίζω ότι θα ήταν περιττό να διαβάσω αυτά που είχα ετοιμάσει. Θεωρώ όμως ότι θα είχε μία μάλλον μεσαία έστω χρηστικότητα να καταθέσω ένα σχόλιο, τρεις προτάσεις και μία πολιτική δέσμευση εκ μέρους του ΠΑΣΟΚ. 


Πριν ξεκινήσω όμως, επιτρέψτε μου παίρνοντας αφορμή από μία αποστροφή του  κυρίου Κακλαμάνη, να πω μόνο τρεις φράσεις. Από το 1950 μέχρι σήμερα, ο παγκόσμιος πληθυσμός διπλασιάστηκε. Την ίδια χρονική περίοδο όμως, η κατανάλωση του νερού εξαπλασιάστηκε. Άρα, πρέπει να έχουμε συνείδηση του που βαδίζουμε. 


Επόμενο σχόλιο. Ο 20ος αιώνας έχει χαρακτηριστεί ως ο αιώνας του πετρελαίου. Ο 21ος είναι βέβαιο ότι θα είναι ο αιώνας του νερού. 


Τρίτο σχόλιο. Θα πρέπει να συνομολογήσουμε, όλες οι ανθρώπινες κοινωνίες, ότι μέχρι σήμερα έχουμε ακολουθήσει ένα μοντέλο ανάπτυξης απολύτως ασεβές, κανιβαλικό, υβριστικό προς τη φύση. Άρα, έχουμε χρέος όλοι να πάρουμε άμεσα μέτρα και ακόμα και πρωτοβουλίες όπως το Πρωτόκολλο του Κιότο, μπροστά στην ανάγκη να παρθούν ακόμα σοβαρότερα μέτρα, μοιάζουν με προσπάθειες μεσαίου μεγέθους. 


Θα κάνω ένα σχόλιο σχετικά με το που βρισκόμαστε. Η χώρα μας έχει υιοθετήσει ατελώς, με κυβέρνηση ΠΑΣΟΚ και με σημερινή κυβέρνηση, την περίφημη Οδηγία 60/2000, με τον αντίστοιχο νόμο και το πρόσφατο Προεδρικό Διάταγμα. Η εναρμόνιση δεν είναι καθόλου ικανοποιητική και χρειάζεται να γίνουν πολλά βήματα μπροστά.

Πριν λίγους μήνες αναρτήθηκε στην ιστοσελίδα του ΥΠΕΧΩΔΕ το Εθνικό Πρόγραμμα Διαχείρισης και Προστασίας των Υδατικών Πόρων της χώρας. Είναι μία μελέτη περίπου 800 σελίδων, δεν ξέρω πόσοι από εσάς είχατε την υπομονή να τη διαβάσετε. Το κακό με αυτή τη μελέτη είναι ότι πρώτα επαναλαμβάνει στοιχεία που έχουν δημοσιοποιηθεί από το 2003. Άρα, ίσως θα έπρεπε να έχουμε πάει πολύ πιο γρήγορα και να μην χάσουμε πέντε χρόνια. Το λένε άλλωστε οι ίδιοι οι μελετητές στην εισαγωγή τους, ότι είναι επανάληψη μίας μελέτης που είχε παραδοθεί στο Υπουργείο Ανάπτυξης το 2003.

Το δεύτερο όμως σημαντικότερο όλων, είναι ότι σύμφωνα με τις οδηγίες που είχαν δοθεί, ο μελετητής καταθέτει προτάσεις που κοιτούν μονάχα τη μία όψη του νομίσματος. Το νόμισμα που λέγεται νερό, έχει δύο όψεις. Έχει το πώς διαχειρίζομαι την φυσική προσφορά και η άλλη όψη είναι πως διαχειρίζομαι τη ζήτηση. 

Η πρόταση λοιπόν του μελετητή, όπως είναι κατατεθειμένη, ασχολείται κυρίως με το πώς θα διαχειριστούμε την φυσική προσφορά. Δηλαδή, να φτιάξουμε φράγματα, να κάνουμε εκτροπές ποταμών, να κάνουμε μονάδες αφαλάτωσης και ούτω καθεξής. 

Κατά την άποψή μας, στο πλαίσιο μίας αειφόρου προσέγγισης του ζητήματος των υδατικών πόρων, κυρίως πρέπει να δώσουμε έμφαση στο δεύτερο, στο πως θα διαχειριστούμε τη ζήτηση και αυτό σημαίνει ένα άλλο μοντέλο ανάπτυξης τουλάχιστον σε δύο μεγάλους τομείς. Πρώτον, στον τομέα της γεωργίας, που κατασπαταλά το 85% του υδατικού δυναμικού της χώρας και σε έναν άλλον τομέα όπως ο τουρισμός. 

Εδώ θα μου επιτρέψετε μόνο ένα σχόλιο, γιατί έχει και μία ενδιαφέρουσα επικαιρότητα αυτόν τον καιρό που συζητείται στη Βουλή των Ελλήνων το Εθνικό Χωροταξικό.

Εμείς ως ΠΑΣΟΚ έχουμε κάνει μία ρηξικέλευθη πιστεύω κριτική, απολύτως τεκμηριωμένη, στο Εθνικό Χωροταξικό. Ένα από τα σοβαρότερα επιχειρήματά μας είναι ότι αυτό το Χωροταξικό δεν μπορεί να προχωρήσει διότι δεν λαμβάνει υπόψη του οριζόντια και σε κάθε περίπτωση οποιασδήποτε παρέμβασης, οποιασδήποτε επένδυσης, οπουδήποτε στο χώρο, δεν λαμβάνει υπόψη του αυτό που λένε οι χωροτάκτες τη φέρουσα ικανότητα ενός τόπου. Δηλαδή, αντέχει ο τόπος όταν θα κάνεις ας πούμε μία τουριστική επένδυση, να σου διαχειριστεί τόσα σκουπίδια όσα θα παράξουν οι επισκέπτες; Αντέχει ο τόπος, έχει την απαιτούμενη φέρουσα ικανότητα να σου δώσει τόσο νερό όσο εσύ θα του ζητήσεις; 

Ευτυχώς το Σαββατοκύριακο, η ολομέλεια του Τεχνικού Επιμελητηρίου Ελλάδας ζήτησε και αυτή το σταμάτημα της διαδικασίας στη Βουλή από τον Υπουργό και να ξεκινήσει ένας ουσιαστικός διάλογος. 

Επιτρέψτε μου συνοπτικά τρεις προτάσεις που νομίζω κύριε Πρόεδρε της ΚΕΔΚΕ και κύριε Πρόεδρε της ΕΝΑΕ, ότι εκεί μπορούν να σχηματιστούν πολύ ευρείες υπερκομματικές, πραγματικά υπερκομματικές κοινωνικές και πολιτικές συμμαχίες. 

Η χώρα χρειάζεται, πρώτον, μία σοβαρή νομοθετική μεταρρύθμιση στα θέματα του περιβάλλοντος. Δεν γίνεται πια τα θέματα του περιβάλλοντος από πλευράς ποινών, να διέπονται από τη νομοθεσία του 1986. Δεν γίνεται πια να μην έχουμε υιοθετήσουμε την Κοινοτική Οδηγία του 2003 ή 2004, η 35 είναι, που λέει ότι στα εθνικά δίκτυα πρέπει να ενσωματωθεί η αρχή ότι όποιος καταστρέφει το περιβάλλον υποχρεούται, όχι να πληρώσει πρόστιμο, που συνήθως είναι μικρό, αλλά υποχρεούται να αποκαταστήσει τη ζημιά. Ήδη έχει περάσει ένας χρόνος αφότου η χώρα μας έπρεπε να είχε υιοθετήσει αυτήν την Οδηγία.


Δεύτερη πρόταση. Αναφορικά με το διοικητικό σύστημα της χώρας. Ξέρετε πολύ καλά ότι εμείς ως ΠΑΣΟΚ έχουμε προτείνει τη δημιουργία ανεξάρτητου Υπουργείου Περιβάλλοντος. Είναι επαρκές; Θεωρούμε ότι μόνο του δεν φτάνει αν δεν ακολουθηθεί από μια δραστική αποκέντρωση αρμοδιοτήτων με ένα σύστημα διοίκησης της χώρας σε αποκεντρωμένο επίπεδο, με εκλεγμένους Περιφερειάρχες και Περιφερειακά Συμβούλια και μεγάλες αυτοδιοικητικές μονάδες σε τοπικό επίπεδο. 

Τρίτη μεγάλη μεταρρύθμιση, φορολογική μεταρρύθμιση. Η Αυτοδιοίκηση διεκδικεί και επί κυβερνήσεων ΠΑΣΟΚ και τώρα και εύχομαι να μην διεκδικεί στο μέλλον το αυτονόητο να της δοθούν τα παρακρατηθέντα, αυτά που δικαιούται από διάφορους φόρους και λοιπά. 


Αναφορικά με το περιβάλλον, νομίζω ότι πρέπει να κάνουμε μία άλλη σκέψη. Δεν φτάνει μόνο να διεκδικούμε δίκαιη διανομή της πίτας, αυτή που πραγματικά αναλογεί στην Αυτοδιοίκηση. Πρέπει να διεκδικήσουμε ως κοινωνία και αλλαγή του τρόπου είσπραξης φόρων. Δεν γίνεται να μην πληρώνει παραπάνω η εταιρεία αυτή που παράγει ένα προϊόν, το οποίο κατάφορα υποβαθμίζει το περιβάλλον. Δεν γίνεται να τιμωρείται η εργασία που προσφέρουμε όλοι μας και να επιβραβεύεται αυτός που θεωρεί ότι οι πλουτοπαραγωγικοί πόροι μιας χώρας είναι ατελείωτοι και διαρκώς ανανεώσιμοι. 


Πρέπει να σας πω ότι ο Gordon Brown έχει συστήσει Ειδική Επιτροπή Σοφών να του αναμορφώσουν το φορολογικό σύστημα της Μεγάλης Βρετανίας, να το «πρασινίσει». Ας κάνουμε και εμείς, ας σχηματίσουμε μία τέτοια πολύ μεγάλη κοινωνική, υπερκομματική συμμαχία. 


Τελειώνω, φαντάζομαι ότι καταχράστηκα την υπομονή σας, με μία πολιτική δέσμευση από την πλευρά του ΠΑΣΟΚ. Επειδή είναι στην επικαιρότητα το θέμα του ΟΤΕ, στην πραγματικότητα το θέμα του ξεπουλήματος δικτύων στρατηγικής σημασίας, όπως είναι οι τηλεπικοινωνίες ή όπως θα μπορούσε να είναι η ενέργεια ή άλλα. Θεωρούμε ότι εάν οι τηλεπικοινωνίες, η ενέργεια και οι μεταφορές, αποτελούν δίκτυα στρατηγικής σημασίας, που σε καμία περίπτωση τα δίκτυα, όχι οι πάροχοι, τα δίκτυα, οι φυσικές υποδομές, δεν πρέπει να παραχωρηθούν σε ιδιώτη, πολύ περισσότερο το νερό που συνιστά τον πυρήνα της ανθρώπινης ύπαρξης. Της ζωής των κοινωνιών. Δεν πρέπει να εκχωρηθεί σε καμία περίπτωση σε ιδιώτες. 


Το σημειώνουμε δε αυτό διότι είχε εκφραστεί ενδιαφέρον από συγκεκριμένα υπερεθνικά ενδιαφέροντα να μας βοηθήσουν με τεχνογνωσία και κεφάλαια. Νομίζω ότι ως χώρα, ως κοινωνία, ως κράτος, οι κυβερνήσεις μας είναι επαρκείς και ικανότατες να διαχειριστούν και ως ιδιοκτήτες και ως manager, τον πλουσιότερο και πολυτιμότερο πλουτοπαραγωγικό πόρο που έχουμε, το νερό. 


Με αυτές τις σκέψεις θέλω να σας ευχηθώ καλή δουλειά. Είμαι απολύτως βέβαιος ότι μετά από αυτό το Συνέδριο ολόκληρη η κοινωνία θα ξέρει ότι οι αιρετοί της του Α΄ και Β΄ Βαθμού Αυτοδιοίκησης είναι πολύ πιο έτοιμοι από ότι εμείς στην κεντρική πολιτική σκηνή, για να αντιμετωπίσουμε το πρόβλημα των επόμενων 10ετιών που είναι το νερό. 


Ευχαριστώ πολύ.

ΠΡΟΕΔΡΕΙΟ: Σας ευχαριστούμε και εμείς. Παρακαλώ πολύ τον κύριο Γενικό Γραμματέα του Υπουργείου Εσωτερικών, κύριο Πάτροκλο Γεωργιάδη, να απευθύνει έναν χαιρετισμό και να κηρύξει την έναρξη των εργασιών του Συνεδρίου μας.

Π. ΓΕΩΡΓΙΑΔΗΣ: Σας ευχαριστώ πολύ. Κύριοι Βουλευτές, Πανοσιολογιότατε, κύριοι Πρόεδροι της ΚΕΔΚΕ και της ΕΝΑΕ, κύριοι Νομάρχες, κύριοι Δήμαρχοι, κυρίες και κύριοι. 


Σας ευχαριστώ θερμά για την πρόσκληση και εμάς στο Υπουργείο Εσωτερικών μας χαροποιεί ιδιαίτερα το γεγονός ότι τα συλλογικά Όργανα της Αυτοδιοίκησης διοργανώνουν από κοινού αυτό το εξαιρετικής  σημασίας Συνέδριο για την διαχείριση των υδατικών πόρων. 


Είναι πλέον κοινή διαπίστωση η αύξηση της συχνότητας εμφάνισης ακραίων καιρικών φαινομένων που πλήττουν τη γη. Την ίδια ώρα που κάποιες περιοχές παραδίδονται στις φλόγες, άλλες πνίγονται στις πλημμύρες, ενώ κάποιες μαστίζονται από λειψυδρία και ξηρασία. Ο πλανήτης αντιδρά στις ανεξέλεγκτες παρεμβάσεις του ανθρώπου, με τον δικό του τρόπο. 


Το φαινόμενο του θερμοκηπίου οδηγεί τον πλανήτη σε υπερθέρμανση και απορυθμίζει το κλίμα. Η περιοχή της Μεσογείου, η δική μας περιοχή, γεύεται και αυτή όλες τις εκδοχές των φυσικών μεταβολών. 


Από εδώ και πέρα, όπως οι επιστημονικές έρευνες τονίζουν, η έντονη ξηρασία και ο παρατεταμένος καύσωνας θα εναλλάσσονται συχνότερα, με υγρές περιόδους, που θα χαρακτηρίζονται από ισχυρές καταιγίδες. 


Είναι πλέον γεγονός ότι στις συνθήκες αυτές των κλιματικών αλλαγών, οτιδήποτε σχετίζεται με το νερό θα είναι θέμα πρώτης προτεραιότητας. Η αλλαγή της κατανομής των βροχοπτώσεων και στη χώρα μας, σημαίνει ανακατανομή του νερού και δεν ευνοεί όπως παλιά τον εμπλουτισμό των φυσικών δεξαμενών του. Έτσι, το πιο αναγκαίο εφόδιο της ζωής, μπορεί να πάψει να υπάρχει σε αφθονία και μπορεί να γίνει δυσεύρετο.


Έστω και τώρα είναι η ώρα να προχωρήσουμε στη λήψη μέτρων για την ορθολογικότερη διαχείριση των νερών, επιφανειακών και υπογείων. Δυστυχώς, η χώρα μας παρουσιάζει μεγάλη υστέρηση στην υιοθέτηση εξελιγμένων τεχνολογιών στον τομέα διαχείρισης του νερού. 


Κύριοι παράγοντες που έχουν συμβάλει σε αυτό, είναι ιδίως η αδυναμία οργάνωσης του κράτους και των μηχανισμών του, η άναρχη ανάπτυξη των πόλεων, η διόγκωση του κόστους χωρίς αντιστοίχιση με την αύξηση της ποιότητας, η άρνηση για υιοθέτηση σοβαρών, σύγχρονων ποιοτικών προδιαγραφών, αλλά κυρίως η πολυαρχία στα θέματα διαχείρισης του νερού.


Είναι επιτακτική ανάγκη λοιπόν να οργανωθούμε και σε συνεργασία με όλους τους φορείς που εμπλέκονται με τη διαχείριση των υδάτων, να καταδείξουμε το πρόβλημα και να προτείνουμε, αλλά και να λάβουμε τα κατάλληλα μέτρα για τη λύση του. 


Η πρώτη κίνηση έγινε με τον Ν.3199/2003 και κατόπιν με το σχετικό Προεδρικό Διάταγμα 51/2007, για την εφαρμογή του προηγούμενου νόμου, που οδήγησαν στη σύνταξη και δημοσιότητα από το ΥΠΕΧΩΔΕ του Εθνικού Προγράμματος Διαχείρισης και Προστασίας των Υδατικών Πόρων της χώρας μας. 


Στην ορθολογική διαχείριση των υδάτων, καλούμαστε να συμβάλλουμε όλοι και βέβαια οι Οργανισμοί Τοπικής Αυτοδιοίκησης Α΄ και Β΄ Βαθμού. Το νερό είναι παγκόσμιο, ευρωπαϊκό, εθνικό, αλλά και τοπικό θέμα. Αγγίζει τον κάθε πολίτη αυτής της χώρας. 


Βασικός στόχος είναι η μείωση της κατανάλωσης του νερού σε όλες τις χρήσεις, με ταυτόχρονη βελτίωση της ποιότητας. Οι Δήμοι και οι Κοινότητες από την πλευρά τους, μέσα από την θεσμοθετημένη από τον Κώδικα λειτουργίας τους, αρμοδιότητά τους για την σωστή κατασκευή, συντήρηση και διαχείριση συστημάτων ύδρευσης, αλλά την προστασία και διαχείριση των υδατικών πόρων και οι Νομαρχιακές Αυτοδιοικήσεις από την άλλη, με τις θεσμοθετημένες αρμοδιότητές τους για την ορθολογική διαχείριση των επιφανειακών ροώντων αλλά και των υπογείων υδάτων, μπορούν να συμβάλλουν ουσιαστικά σε αυτό. 


Σύμμαχός μας είναι το ΕΣΠΑ. Μία από τις βασικές θεματικές προτεραιότητες της αναπτυξιακής στρατηγικής του για την περίοδο 2007-2013, είναι η διαχείριση των υδατικών πόρων, η οποία εστιάζει στην επίτευξη και διατήρηση της καλής κατάστασης σε όλα τα υδατικά  συστήματα, στην ανάσχεση της υποβάθμισης επιφανειακών, υπογείων και θαλασσίων υδατικών συστημάτων, καθώς και στη βιώσιμη διαχείριση των υδατικών πόρων.


Κυρίες και κύριοι, ιδιαίτερα η υδροδότηση των πολιτών ποσοτικά, αλλά και κυρίως ποιοτικά, είναι αρμοδιότητα και υποχρέωση της Πρωτοβάθμιας Αυτοδιοίκησης, εκτός των μεγάλων αστικών κέντρων και ιστών των Αθηνών και της Θεσσαλονίκης. Έτσι, η σωστή κατασκευή δικτύων για την αποφυγή απωλειών και η ορθολογική διαχείριση της κατανάλωσης, θα περιορίσει σε σημαντικό βαθμό την αλόγιστη σπατάλη νερού. 


Δεν έχει σημασία αν η καταναλισκόμενη ποσότητα νερού για ύδρευση είναι πολύ μικρή. Αποτελεί το 10% του συνολικά καταναλισκόμενου νερού, έναντι 85% αυτού για αγροτική χρήση, ειπώθηκε αυτό προηγουμένως και μόλις 3% για την βιομηχανία. Είναι θέμα αρχής και παιδείας των πολιτών για την γενικότερη αντιμετώπιση της λειψυδρίας. 


Δυστυχώς μέχρι σήμερα, λόγω και της διασποράς στη διαχείριση του υδρευτικού νερού, δεν υπάρχει καταγεγραμμένο το τι συμβαίνει με την υδροδότηση των Ελλήνων πολιτών συνολικά στον ελλαδικό χώρο. Δεν υπάρχει δηλαδή ένα μητρώο υδροδότησης για τις περιοχές της χώρας. Ένα μητρώο στο οποίο να καταγράφονται αναλυτικά και κατά περιοχή τα σημεία υδροληψίας, τα μήκη, το είδος και η ποιότητα των δικτύων, οι χώροι αποθήκευσης, οι διατιθέμενες και καταναλισκόμενες παροχές, αλλά και ιδιαίτερα η ποιότητα του παρεχόμενου πόσιμου νερού. 


Διαπιστώνεται η αναγκαιότητα ύπαρξης ενός τέτοιου μητρώου, που θα συνταχθεί σε συνεργασία του κεντρικού κράτους, των Περιφερειών, των Δήμων και των ΔΕΥΑ της χώρας. 


Το Υπουργείο Εσωτερικών μέσα στο πλαίσιο των αρμοδιοτήτων του, με τη διαρκή διάθεσή του και  σας ευχαριστούμε για την αναγνώριση αυτή κύριε Πρόεδρε της ΚΕΔΚΕ και της ΕΝΑΕ, με τη διαρκή διάθεσή του για την στήριξη των Οργανισμών Τοπικής Αυτοδιοίκησης και συναισθανόμενο την υποχρέωση της προστασίας της υγείας των πολιτών για την κάλυψη των υδρευτικών τους αναγκών, ποσοτικά και ποιοτικά, υπέγραψε πρόσφατα προγραμματική σύμβαση μαζί με την ΚΕΔΚΕ και έπειτα από πρόταση της ΚΕΔΚΕ, σύμβαση με την οποία ανατέθηκε στο ΙΓΜΕ η παρακολούθηση και ο έλεγχος της λειτουργίας των υδρευτικών εγκαταστάσεων των Οργανισμών Τοπικής Αυτοδιοίκησης οι οποίοι θα καταθέσουν σχετικό αίτημα. 


Αναλυτικότερα, με τη σύμβαση αυτή προβλέπεται το ΙΓΜΕ να πραγματοποιεί αναγνωρίσεις και επιτόπιες επισκέψεις που θα αφορούν προβλήματα των ΟΤΑ σχετικά με την ύδρευση των Δημοτικών Διαμερισμάτων και πιο συγκεκριμένα για τη δυνατότητα ενίσχυσης των υδρευτικών πόρων με ποσότητες. Τον έλεγχο λειτουργίας των υδρευτικών έργων, γεωτρήσεων, φρεατίων, πηγαίων νερών. Τον εντοπισμό ρυπαντικών εστιών με διενέργεια χημικών αναλύσεων, υδρομετρήσεων υπαίθρου, την κατάταξη των υδροφόρων συστημάτων σύμφωνα με τις απαιτήσεις της νέας νομοθεσίας. Ακόμα μέσα από το διαπιστευμένο δίκτυο εργαστηρίων νερών που διαθέτει στην Αθήνα και στην περιφέρεια, θα καλύπτει συγχρόνως μεγάλο αριθμό αιτημάτων ΟΤΑ για τον έλεγχο της ποιότητας των υδάτων, ενώ παράλληλα θα εκδίδει αξιόπιστα δελτία ποιοτικών ελέγχων, προτείνοντας ταυτόχρονα μέτρα για τη βελτίωση των βεβαρημένων νερών. 


Προσθετικά και μετά από επιτόπια έρευνα και για όλα τα αντικείμενα μελετών, θα  συντάσσει υδρολογικές τεχνικές εκθέσεις, με τις οποίες θα παρέχονται όλα τα στοιχεία και οι μετρήσεις υπαίθρου και οι εργαστηριακές δοκιμές, σε συνδυασμό με την αποτύπωση της υφιστάμενης κατάστασης. Θα προτείνει βέλτιστες λύσεις των προβλημάτων και προτάσεις αναγκαίων έργων με τα οποία θα αντιμετωπίζονται αυτά.  


Όπως ειπώθηκε, η σύμβαση αυτή έχει χρονικό όριο 24 μήνες και θα χρηματοδοτηθεί με το ποσό του 1,5 εκατομμυρίου ευρώ πλέον ΦΠΑ, από τους πόρους του προγράμματος ΘΗΣΕΑΣ, με δυνατότητα φυσικά περαιτέρω επέκτασής του. 


Παράλληλα, από την μεριά του Υπουργείου Εσωτερικών θα θέλαμε να σας ανακοινώσουμε ότι μέσα από το Επιχειρησιακό Πρόγραμμα Ψηφιακή Σύγκλιση της τέταρτης προγραμματικής περιόδου, το Υπουργείο Εσωτερικών θα δημιουργήσει με τη συνεργασία της Τοπικής Αυτοδιοίκησης, το μητρώο υδροδότησης, στο οποίο θα καταγράφονται αναλυτικά και κατά περιοχή τα σημεία υδροληψίας, τα μήκη, το είδος και η ποιότητα των  δικτύων, οι χώροι αποθήκευσης, οι διατιθέμενες και καταναλισκόμενες παροχές και ιδιαίτερα η ποιότητα του παρεχόμενου πόσιμου νερού. 


Αυτές οι δύο πρωτοβουλίες μας, με τη βοήθεια της Τοπικής Αυτοδιοίκησης και την ουσιαστική της συμβολή, πιστεύω ότι θα συμβάλλουν ουσιαστικά στη βελτίωση της ποιότητας του νερού από την δική μας πλευρά, στην εξοικονόμησή του και στον εξορθολογισμό της διαχείρισής του. 


Κύριοι Πρόεδροι της ΚΕΔΚΕ και της ΕΝΑΕ, αναμένουμε με ενδιαφέρον τα συμπεράσματα του Συνεδρίου και σας ευχόμαστε ολόψυχα καλή επιτυχία. 


Σας ευχαριστώ πολύ για την προσοχή σας.

ΠΡΟΕΔΡΕΙΟ: Ευχαριστώ πάρα πολύ τον κύριο Γενικό Γραμματέα του Υπουργείου Εσωτερικών και ευχαριστώ ιδιαίτερα όλους τους Συνέδρους για το ενδιαφέρον με το οποίο παρακολούθησαν την πρώτη μέρα του Συνεδρίου μας. 


Σας καλούμε όλους, η ΕΝΑΕ και η ΚΕΔΚΕ, στις 21.30 σήμερα το βράδυ, στην αίθουσα του ξενοδοχείου Messinian Bay, για το επίσημο δείπνο της σημερινής συνάντησης. 


Σας ευχαριστώ πάρα πολύ. 

ΔΕΥΤΕΡΗ ΜΕΡΑ – 30/5/2008

ΠΡΟΕΔΡΕΙΟ: Νομίζω ότι έχετε όλοι το πρόγραμμα στα χέρια σας και βλέπετε πως ακριβώς είναι κατανεμημένος ο χρόνος σήμερα.


Είναι προτιμότερο λοιπόν, ξεκινώντας με τις εισηγήσεις, να προχωρήσουμε, να γίνουν και κάποιες επιπλέον μικρές παρεμβάσεις, που έχουν κατατεθεί επίσημα, όπως ο Πρόεδρος του Επιμελητηρίου, όπως ο άνθρωπος που ήρθε από το ΣΚΑΙ για να μιλήσει και στη συνέχεια, να μαζέψουμε τις δικές μας παρεμβάσεις, τα χαρτιά που δίνετε. 

Από εκεί και πέρα, στο τέλος με την παρουσία όλων και ειδικά των Προέδρων τόσο της ΕΝΑΕ, όσο και της ΚΕΔΚΕ και αυτών που δούλεψαν από το ΙΤΑ, θα γίνει ο συγκερασμός των συμπερασμάτων, για να καταλήγουμε και κάπου. 
Έτσι λοιπόν, αφού είμαστε έτοιμοι, θα ξεκινήσουμε με τον κύριο Περγαντά, ο οποίος θα αναπτύξει τις θέσεις της ΕΝΑΕ, με βάση βέβαια τη μελέτη που έκανε το ΙΤΑ για τη διαχείριση των υδατικών πόρων.

Κύριε Περγαντά, έχετε τον λόγο.

Κ. ΠΕΡΓΑΝΤΑΣ: Κύριε Πρόεδρε της ΕΝΑΕ, κύριε Πρόεδρε της ΚΕΔΚΕ, κύριοι Βουλευτές, αγαπητοί συνάδελφοι, στην Ελλάδα ένας νόμος χρειάζεται, περί τήρησης των κείμενων διατάξεων. Με αυτά τα λόγια ο Εμμανουήλ Ροΐδης δεκαετίες πριν ανέδειξε σκωπτικά τα προβλήματα στην εφαρμογή του θεσμικού πλαισίου στη χώρα μας και αυτά τα λόγια παραμένουν διαχρονικά και επίκαιρα ως σήμερα. Αποτελούν την πρόκληση της σύγχρονης εποχής. Εντοπίζονται στην αδυναμία μας να ανταποκριθούμε έγκαιρα και αποτελεσματικά σε όσα εμείς οι ίδιοι έχουμε θεσμοθετήσει.


Χωρίς να αμφισβητώ τη χρησιμότητα εκπόνησης εκσυγχρονισμού και εξέλιξης της νομολογίας και της νομοθεσίας, θα γίνω λίγο αιρετικός. 


Στην Ελλάδα κινδυνεύουμε να μετατρέψουμε το θεσμικό πλαίσιο σε εγχειρίδιο πολιτικής και διοικητικής πρακτικής γιατί, παρά τις όσες αδυναμίες και ανεπάρκειες, δεν μας έχουν λείψει οι νόμοι για να εφαρμόσουμε τα περί πρακτέου. Εκείνα που μας έχουν λείψει είναι τα κατάλληλα εργαλεία, που θα επιτρέψουν την άμεση και απρόσκοπτη εφαρμογή τους, εργαλεία διοικητικά, λειτουργικά και οικονομικά.


Για παράδειγμα, ας αναλογιστούμε πως η ανασυγκρότηση της Πρωτοβάθμιας και Δευτεροβάθμιας Αυτοδιοίκησης δεν σκοντάφτει στην έκδοση ενός νόμου, αλλά στην υποστήριξη σε οικονομικούς και ανθρώπινους πόρους, δηλαδή στα εργαλεία που πρέπει να παρασχεθούν για την επιτυχία του εγχειρήματος.


Θεωρώ λοιπόν πως τα θέματα είναι ανάγκη να τα προσεγγίσουμε με πολιτικούς και όχι επικοινωνιακούς όρους και η πολιτική είναι, πάνω απ’ όλα, πράξη. Ειδικά σήμερα η θεωρία δεν είναι επαρκής για να χαρακτηρίσει μια πειστική πολιτική.


Με την εισαγωγή μου έδωσα στο στίγμα, που θα πρέπει να κατευθυνθεί όλη η προσπάθεια και θα αναλύσω στη συνέχεια. Δεν θα επαναλάβω όσα είναι γνωστά και έχουν αναφερθεί, σχετικά με τα κρίσιμα προβλήματα, που αντιμετωπίζουμε στη διαχείριση και προστασία των υδάτινων πόρων.

Εκείνο που έχουμε να δούμε είναι τις αποτελεσματικές πρακτικές πρέπει να εφαρμόσουμε σε δύο επίπεδα. Στο επίπεδο της ποιότητας και στο επίπεδο της ποσότητας των νερών.  

Η εξοικονόμηση νερού και οι ποιοτικές του προδιαγραφές έχουν διεθνώς αναγνωριστεί ως κεντρικές προτεραιότητες. Ωστόσο, η έλλειψη ενημέρωσης αποτελεί μεγάλο εμπόδιο στην προσπάθεια συνειδητοποίησης του προβλήματος. Επιπρόσθετα, στο πρόβλημα λειτουργεί και η αδράνεια σε επίπεδο στρατηγικών κατευθύνσεων για τον περιορισμό της σπατάλης νερού και της προστασίας της ποιότητάς του.

Η μεγαλύτερη ανάγκη είναι μια νέα κουλτούρα για το νερό, που θα διασφαλίζει ότι η κάλυψη των ανθρώπινων και κοινωνικών αναγκών δεν αγνοεί την υποχρέωση να εξασφαλίσουμε νερό για τις ανάγκες των φυσικών οικοσυστημάτων.

Η Οδηγία της Ευρωπαϊκής Ένωσης, που ενσωματώθηκε στην εθνική νομοθεσία με τον Ν.3199/03 και το Π.Δ.51/07, κινείται στρατηγικά σε επίπεδο πολιτικών που πρέπει να ακολουθηθούν και ταυτόχρονα και τα χρονικά δεδομένα επίτευξης των βασικών στόχων, που αφορούν ποσοτικές και ποιοτικές προδιαγραφές νερών.

Είναι σημαντικά όλα αυτά, αλλά ας μην ξεχνάμε ότι στη χώρα μας δεν έχουμε προετοιμαστεί επαρκώς για την εφαρμογή της νέας ευρωπαϊκής και εθνικής πολιτικής. Για την ακρίβεια, έχουμε μείνει πίσω, μεταφέροντας το πρόβλημά μας στο μέλλον και όπως είναι φυσικό, το ξαναβρίσκουμε μπροστά μας διογκωμένο.

Κυρίες και κύριοι, αγαπητοί συνάδελφοι, το γεγονός πως όλη η Αυτοδιοίκηση βρίσκεται αυτές τις ημέρες σε κοινή συνεδρίαση δείχνει τη διάθεσή μας να ενώσουμε τις δυνάμεις μας στις συγκλίνουσες κατευθύνσεις και στην κατεύθυνση της δικής μας πολιτικής της αυτοδιοικητικής και στην κατεύθυνση της απαίτησης από την κεντρική Πολιτεία για ρεαλιστικούς σχεδιασμούς και λύσεις.

Εδώ υπάρχουν ζητήματα, τα οποία απαιτούν ανατροπές. Έχουμε να δρομολογήσουμε θέσεις και προτάσεις, οι οποίες χρειάζονται μία εντελώς διαφορετική φιλοσοφία από αυτή με την οποία σήμερα αντιμετωπίζονται.

Όλοι μπορούν να μειώσουν την κατανάλωση νερού. Οι αγρότες, οι βιομηχανίες, οι καταναλωτές, χωρίς να θυσιάσουν παράλληλα τις απαιτήσεις για υψηλή ποιότητα ζωής.

Δεν ανακαλύπτουμε την Αμερική με τις πολιτικές προστασίας της ποσότητας του νερού, την αναδάσωση, τη δημιουργία φραγμάτων και λιμνοδεξαμενών, με την κατασκευή σύγχρονων δικτύων διανομής νερού στη γεωργία, με εμπλουτισμό των υπόγειων υδροφορέων και επαναχρησιμοποίηση.

Δεν ανακαλύπτουμε την Αμερική ούτε με τις πολιτικές προστασίας της ποιότητας του νερού. Προστασία από φυτοφάρμακα και λιπάσματα, προστασία από αστικά, βιομηχανικά και κτηνοτροφικά απόβλητα, δημιουργία βιολογικών καθαρισμών, ΧΥΤΑ, ΧΥΤΥ και έργο αντιρύπανσης.

Η ανατροπή που χρειάζεται είναι στον τρόπο που θα εφαρμόσουμε όλα αυτά. Είναι στην πραγματικά βούληση να διατηρήσουμε και να προστατέψουμε τον σημαντικότερο φυσικό πόρο, την πηγή της ζωής μας. Είναι στο πως θα καταφέρουμε να μετατρέψουμε το επί δεκαετίες ασεβές μοντέλο της παραγωγικής και ανθρώπινης δραστηριότητας, που παραβιάζει τους φυσικούς κανόνες σε μία νέα ταυτότητα ποιότητας και πολιτισμού για την κοινωνία μας.

Αγαπητοί συνάδελφοι, πρέπει να ξεπεράσουμε τα ευχολόγια. Πρέπει να ξεπεράσουμε και όσα παρωχημένα έχουν παγιωθεί, ως διαδικασίες κυρίως οικονομικής ανάπτυξης. Το τρίπτυχο, γεωργία, βιομηχανία, αστικός χώρος, χρειάζεται να αντιμετωπιστεί με εξειδικευμένους σχεδιασμούς. 

Πρωταρχικό θέμα στον γεωργικό τομέα είναι ο εκσυγχρονισμός που θα περιορίσει τις τεράστιες απώλειες νερού. Εκσυγχρονισμός σε έργα, συγκέντρωσης και διανομής νερού, εκσυγχρονισμός σε δίκτυα και σε μεθόδους άρδευσης. Εκσυγχρονισμός και σε δομές διαχείρισης νερού, οι οποίες σήμερα λειτουργούν τουλάχιστον αποσπασματικά και αναχρονιστικά.

Παράλληλα, αναδιάρθρωση των καλλιεργειών σε λιγότερο υδροβόρες. Περιορισμός της χρήσης χημικών λιπασμάτων και φυτοφαρμάκων και εκτεταμένη εφαρμογή της απονιτροποίησης.

Οργάνωση είναι η λέξη κλειδί για τη βιομηχανία. Οργάνωση χώρων υποδοχέων των δραστηριοτήτων, με όλες τις αναγκαίες υποδομές περιβαλλοντικής προστασίας.

Στο σημείο αυτό αξίζει να τονιστεί πως η χωροταξική οργάνωση και ο καθορισμός των χρήσεων γης είναι η πλέον στρατηγική παρέμβαση αναπτυξιακού και περιβαλλοντικού χαρακτήρα. Είναι το πιο αναγκαίο υπόβαθρο για να περιορίσουμε ή να άρουμε προβλήματα και να οριοθετήσουμε δραστηριότητες, τις οποίες θα μπορούμε να διαχειριστούμε λειτουργικά και περιβαλλοντικά.

Οι οργανωμένοι βιομηχανικοί χώροι είναι αναγκαίο να χαρακτηρίζονται από συστήματα εξοικονόμησης και επαναχρησιμοποίησης του νερού. Επιβάλλεται δε να διαθέτουν όλες τις κατάλληλες αντιρρυπαντικές τεχνολογίες για την προστασία των υδάτων, του εδάφους και της ατμόσφαιρας και όλη η βιομηχανική δραστηριότητα να υπόκειται στον έλεγχο τήρησης των περιβαλλοντικών όρων, τόσο σε προληπτικό επίπεδο, όσο και σε κατασταλτικό.

Η δραστηριότητα των αστικών χώρων χρειάζεται επίσης ασφαλιστικές δικλείδες. Ήδη, οι ΔΕΥΑ επιτελούν ένα σημαντικό έργο. Όμως η ολοκλήρωση σύγχρονων δικτύων ύδρευσης και αποχέτευσης και η δημιουργία εγκαταστάσεων επεξεργασίας λυμάτων και διαχείρισης απορριμμάτων παραμένουν ακόμα βασικό ζητούμενο για τον ελλαδικό χώρο. Εδώ χρειάζονται ολοκληρωμένες λύσεις που, εκτός της ποιότητας, θα λειτουργούν και για την ποσοτική διασφάλιση των υδάτων, όπως η δυνατότητα χρήσης των επεξεργασμένων λυμάτων σε άλλες δραστηριότητες. Άρδευση γεωργικών εκτάσεων, πάρκων και λοιπά.

Αγαπητοί συνάδελφοι, για όλα αυτά τα παραπάνω η Αυτοδιοίκηση έχει ρόλο, η Αυτοδιοίκηση έχει λόγο, η Αυτοδιοίκηση έχει απαιτήσεις.

Η συμμετοχή μας στο Εθνικό και Περιφερειακό Συμβούλιο Υδάτων είναι πολύ σημαντική, αλλά δεν θα πρέπει να εξαντλείται μόνο σε προτάσεις και σε γνωμοδοτήσεις. Θα πρέπει να συνοδεύεται από ανυποχώρητες θέσεις για την προώθηση, την δρομολόγηση και την υλοποίηση όλων των παραπάνω έργων και ενεργειών που ανέφερα.

Θα πρέπει εμείς, οι εγγύτεροι στον πολίτη, να δώσουμε στους κεντρικούς φορείς να καταλάβουν πως δεν είμαστε διατεθειμένοι να διαχειριστούμε προβλήματα που επωμιζόμαστε, χωρίς να ευθυνόμαστε. Η Αυτοδιοίκηση θα πρέπει να κατοχυρώσει τον ρόλο της, ως πρωταγωνιστή και ως υποκινητή μιας διαδικασίας, που στοχεύει στην ποιότητα της ζωής μας. Γιατί δυστυχώς, κυρίες και κύριοι, ειδικά τον τελευταίο καιρό γινόμαστε αδιάψευστοι μάρτυρες μιας πολιτικής υπερσυγκεντρωτικής, που μας περιθωριοποιεί και μας υποβαθμίζει, ενός μοντέλου κρατισμού με ολίγο από Αυτοδιοίκηση. Κορυφαία δείγματα γραφής αυτής της λογικής είναι η διαχείριση και του ΕΣΠΑ και οι χωροταξικοί σχεδιασμοί.

Τα σημεία λοιπόν που πρέπει να αναδείξουμε, για να μπορούμε να ανταποκριθούμε στον αυτοδιοικητικό μας ρόλο είναι: πρώτο σημείο, η κωδικοποίηση και η συστηματοποίηση της νομοθεσίας. Ο κατακερματισμός, η πολυνομία, οι αντιφάσεις, η σύγχυση αρμοδιοτήτων σε όλο το θεσμικό πλαίσιο, που αφορά την περιβαλλοντική προστασία και τους υδάτινους πόρους, πρέπει να αποτελέσει οριστικά παρελθόν.

Επιτέλους, ας το αντιληφθεί η εμπειρία από τις υπάρχουσες διαπιστώσεις. Για παράδειγμα, πόσο αποτελεσματικά οι μηχανισμοί μιας Νομαρχίας μπορούν να λειτουργήσουν την προστασία της ποιότητας των νερών από την βιομηχανική ρύπανση με νόμους επί νόμων και με αλληλοσυγκρουόμενες ερμηνείες μεταξύ των συναρμόδιων Υπουργείων. Ή πόσο αποτελεσματικά μπορεί κανείς να προστατεύσει τον υπόγειο υδροφόρο ορίζοντα, όταν η υπερδάφια διάθεση, θεσμικά αποδεκτή, είναι κοινός παρανομαστής στη διαχείριση των βιομηχανικών αποβλήτων. Βλέπε, Ασωπός.

Δεύτερο σημείο. Οι παρεμβάσεις τομές και τα εργαλεία για την εφαρμογή των πολιτικών διαχείρισης και προστασίας των νερών. Τα μέτρα πολιτικής για τη γεωργία, τη βιομηχανία και τον αστικό χώροι θα πρέπει να γίνουν σχεδιασμοί ρεαλιστικοί και εφαρμόσιμοι. Να αποτελέσουν συνεκτικά σχέδια με συγκεκριμένο χρονοδιάγραμμα και χρηματοδοτικό πλαίσιο. Δεν νοείται πολιτική διαχείριση και προστασία νερών, αν δεν εφαρμόσει συγκεκριμένες κατευθυντήριες γραμμές για τις παραγωγικές και τις κοινωνικές δράσεις.

Δεν επιτρέπεται να εξαντλήσουμε το θέμα σε διαχειριστικά σχέδια νερού και σε καταγραφή αποθεμάτων και ποιοτικών χαρακτηρισμών. Δεν μπορεί να περιμένουμε πως η πολιτική της θεωρίας ή και της ολιγωρίας θα λύσουν τα μεγάλα μας προβλήματα. Χωροταξία, οργάνωση, εκσυγχρονισμός, κουλτούρα νερού, χρειάζεται να θεμελιωθούν εκ βάθρων, για να μιλάμε για αποδοτικές και ατελέσφορες λύσεις.

Εάν σήμερα μια χωρική ενότητα, ένας νομός, για παράδειγμα, η Βοιωτία προχωρούσε στη συγκρότηση ενός σχεδίου ποσοτικής και ποιοτικής προστασίας των υδάτινων πόρων, κατέγραφε τις ελλείψεις που υπάρχουν σε βασικές υποδομές και δομές και το πόσο απέχει το υφιστάμενο επίπεδο, όχι από το ιδεατό, αλλά από αυτό που η ευρωπαϊκή και η εθνική νομοθεσία καθορίζει, θα είχε τον πιο αδιάψευστο μάρτυρα του εύρους και του βάρους των ενεργειών που απαιτούνται. Εάν δε κοστολογούσε την εφαρμογή αυτού του σχεδίου και τις απαιτήσεις σε υλικούς και ανθρώπινους πόρους, θα ήταν προφανές ότι θα τηρούνταν και οι νόμοι.


Τρίτο σημείο. Αλλαγή στη φιλοσοφία συμμετοχής και διακυβέρνησης. Αγαπητοί συνάδελφοι, η προστασία και η διαχείριση των υδάτινων πόρων προϋποθέτουν τη διαμόρφωση βιώσιμης οικονομίας και η βιώσιμη οικονομία είναι συνώνυμη με τη συμμετοχική οικονομία.


Εκείνο που πρέπει να γίνει οπωσδήποτε είναι να αποκατασταθεί η ανταγωνιστικότητα, αλλά να αποκατασταθεί περιβαλλοντικά και κοινωνικά. Δεν μπορεί να υπάρξει εκτεταμένη και δομική αλλαγή της οικονομικής και κοινωνικής βάσης, αν δεν υπάρχει συμμετοχή του μέγιστου δυνατού αριθμού φορέων και εταίρων στις διαδικασίες των αλλαγών, οι οποίες περιλαμβάνουν τον διάλογο, τον σχεδιασμό, την απόφαση και τη δράση. Βεβαίως, τα οφέλη από τη μετατροπή μιας οικονομίας που ρυπαίνει σε μια οικονομία που πλουτίζει τη φύση και τον άνθρωπο είναι απόλυτα αναγκαία.


Εδώ είναι ένα μεγάλο στοίχημα. Η κινητοποίηση και η μόχλευση των θεσμικών, παραγωγικών και κοινωνικών δυνάμεων. Γιατί, όταν καλούμαστε να συμμετέχουμε μόνο στο κόστος των αλλαγών, δεν υπάρχει νόημα και η βιώσιμη ανάπτυξη, η περιβαλλοντική προστασία, η αειφορία θα παραμείνουν ψευδεπίγραφα συνθήματα.


Αγαπητοί συνάδελφοι, για όλο το μεγάλο ζήτημα της προστασίας και διαχείρισης των υδάτινων πόρων η Αυτοδιοίκηση πρέπει να κατοχυρώσει κεντρικό ρόλο. Το κράτος θα πρέπει να λειτουργήσει επιτελικά, στηρίζοντας με κεντρικές και καθαρές κατευθύνσεις στην Αυτοδιοίκηση και στις τοπικές κοινωνίες. Για αυτό χρειάζεται να εμβαθύνουμε τη δημοκρατία μας. Για αυτό πρέπει να ξεπεράσουμε τον κυβερνητισμό και τον κρατισμό. Για αυτό δεν πρέπει πλέον να αγνοούνται οι υπόλοιποι συντελεστές της ελληνικής Πολιτείας και η Πολιτεία και ως Πολιτεία, εννοούμε το σύνολο της οργανωμένης κοινωνίας με τα πολιτικά, οικονομικά και κοινωνικά συλλογικά υποκείμενα και τις σχέσεις τους.


Μένει λοιπόν να αποδείξουμε όλοι πως όσα λέμε τα εννοούμε. Να μεταβούμε από τα λόγια στην πράξη, την πολιτική πράξη που είναι ευθύνη μας και καθήκον μας.


Σε αυτό το πλαίσιο θεωρώ και θεωρούμε ότι είναι η στρατηγική επιλογή για την ενίσχυση της δημοκρατίας, των συμμετοχικών θεσμών, της αειφόρου ανάπτυξης και της επίτευξης της οικονομικής και κοινωνικής συνοχής, η διοικητική αναδιάρθρωση με αιρετή Περιφέρεια, με αιρετό Περιφερειάρχη και εκλεγμένο Περιφερειακό Συμβούλιο. Η ενίσχυση της Πρωτοβάθμιας Αυτοδιοίκησης με δυνατούς Δήμους.


Αυτοδιοίκηση λοιπόν ισχυρή, θεσμικά θωρακισμένη, που θα διασφαλίζει την υλοποίηση ενός σύγχρονου και με σεβασμό στο περιβάλλον αναπτυξιακού πλαισίου στη χώρα μας.


Αγαπητοί συνάδελφοι, για δύο λεπτά και εκτός κειμένου, θα σας μιλήσω για το θέμα Βοιωτίας, Ασωπός και πως προκύπτουν τα πολύ μεγάλα ζητήματα στη διαχείριση των υπέργειων και των υπόγειων υδάτων, για να το καταλάβουμε.


Η μεγαλύτερη βιομηχανική συγκέντρωση στην Ελλάδα αυτή τη στιγμή γίνεται στην περιοχή Οινοφύτων-Σχηματαρίου. Δηλαδή, στο ανατολικό άκρο της Βοιωτίας, όπου η περιοχή Οινοφύτων-Σχηματαρίου - Ωρωπού συγκεντρώνει αυτή τη στιγμή πάνω από 1.100 μικρές και μεγάλες επιχειρήσεις. Αυτό έχει σαν αποτέλεσμα η Βοιωτία και η Περιφέρεια Στερεάς Ελλάδας να δημιουργήσουν ένα πλασματικό ακαθάριστο εγχώριο προϊόν, το οποίο πλασματικό ακαθάριστο εγχώριο προϊόν είναι επιπέδου Βρυξελλών και το οποίο είχε σαν αποτέλεσμα η Περιφέρεια Στερεάς Ελλάδας και η Βοιωτία να βγουν έξω από τον στόχο 1 και να θεωρούνται πλέον ως οι Περιφέρειες μαζί με τις Κυκλάδες, οι οποίες έχουν πετύχει τη συνοχή, με αποτέλεσμα να χρηματοδοτούνται από τον στόχο 2, δηλαδή κυρίως πρέπει να κάνουμε άυλες ενέργειες και να έχουμε πλέον τρομακτικά προβλήματα στη χρηματοδότηση υποδομών, αρδευτικών και τα λοιπά.


Όμως αυτή η συγκέντρωση, η οποία γίνεται και έγινε και συνεχίζεται, έγινε άναρχα. Μιλάτε και ξέρετε όλοι για την βιομηχανική περιοχή Οινοφύτων-Σχηματαρίου. Δεν είναι βιομηχανική περιοχή. Γιατί οι βιομηχανικές περιοχές, όπως ξέρουν κάποιοι, σε κάποιους χώρους στην Ελλάδα, είναι οργανωμένοι χώροι με φορείς διαχείρισης, φορείς επίβλεψης, όπου αυτή ακριβώς η διαχείριση ελαχιστοποιεί τους περιβαλλοντικούς κινδύνους. Αυτή είναι οργανωμένοι βιομηχανικοί χώροι. Εκεί λοιπόν είναι ανοργάνωτοι. Ο καθένας εγκαθιστά την επιχείρηση όπου θέλει και όπως θέλει, με αποτέλεσμα να έχουν δημιουργηθεί πολλά περιβαλλοντικά προβλήματα. Όμως αυτό έχει σαν συνέπεια να υπάρχουν και ζητήματα με τον υδροφόρο ορίζοντα. Δηλαδή, προβλήματα περιβαλλοντικά, μόλυνσης, που έχουν και τα υπέργεια και τα υπόγεια ύδατα. Είναι απολύτως αυτονόητο.


Εμείς ως Αυτοδιοίκηση, γιατί το πρόβλημα που υπάρχει σε εμάς πιθανόν αύριο να είναι σε εσάς, πως παρεμβαίνουμε και ποιοι είναι οι μηχανισμοί μας. Εμείς παρεμβαίνουμε ελεγκτικά και αυτή τη στιγμή, που εδώ και 6 χρόνια, που εγώ είμαι Νομάρχης Βοιωτίας, γιατί το πρόβλημα το είδαμε από την αρχή, όταν εκλεχθήκαμε σαν Νομαρχιακή Αρχή, το είδα μακροσκοπικά, με το μάτι, δηλαδή φαίνεται εκεί πέρα ότι μια ολόκληρη πόλη, ειδικά το βράδυ βλέπουμε ότι είναι μια ολόκληρη πόλη. Όμως υπάρχει μια τέτοια πόλη, η οποία δεν έχει χρήσεις γης, δεν είναι καθορισμένο τίποτα, καταλαβαίνει αυτονόητα ο καθένας μας ότι υπάρχουν προβλήματα.


Οι μηχανισμοί ελέγχου της Νομαρχίας εδώ και έξι χρόνια είναι τρεις υπάλληλοι στη Διεύθυνση Ανάπτυξης, δύο στην Διεύθυνση Υγείας και δύο στη Διεύθυνση Περιβάλλοντος. Αυτές οι τρεις συναρμόδιες Υπηρεσίες, οι οποίες είναι αρμόδιες και για τους ελέγχους, αλλά και για την έκδοση των απαιτούμενων αδειών, είναι προφανές και προφανώς αδύνατο να κάνουν καλά τη δουλειά τους. Δεν γίνεται.

Παρά λοιπόν τις παρεμβάσεις μέσα στο κράτος, το διαχρονικό κράτος, για να είμαι και ξεκάθαρος, να μην θεωρηθεί ότι κάνω πολιτική, διαχρονικά και με τους πριν και με τους τώρα και παρά το γεγονός ότι φέραμε την Επιτροπή Περιβάλλοντος της Βουλής, επί τόπου, πριν από τέσσερα και παρά το γεγονός ότι η Επιτροπή Περιβάλλοντος της Βουλής μέσα στην αίθουσα γερουσίας, παρουσία όλων των Δημάρχων της περιοχής, καταλήξαμε σε μέτρα απορρύπανσης και παρά το γεγονός ότι είχαμε δεσμεύσεις από την κεντρική εξουσία, ότι θα πάνε και θα προχωρήσουν στην απορρύπανση και τα λοιπά, βρισκόμαστε πάλι στο ίδιο σημείο.

Από εκεί και πέρα, όταν διαπιστώνουμε – και το ξέρετε και το νοιώθετε και δίνει θέμα πολιτικής τοποθέτησης του κάθε Δημάρχου ή του κάθε Νομάρχη που βρίσκεται, το νοιώθετε εσείς οι φορείς Αυτοδιοίκησης – ότι η κεντρική εξουσία έχει σχέση αντιπαλότητας και δεν το οφείλει αυτό, οι σχέσεις μας θα πρέπει να είναι αμοιβαιότητας και συνεργασίας. Δεν μπορεί να είναι οι σχέσεις τέτοιες, ώστε να φορτώνονται ευθύνες, που δεν έχει η Αυτοδιοίκηση, στην Αυτοδιοίκηση, ακριβώς για να καλυφθούν οι τρομακτικές ανεπάρκειες του διαχρονικού κράτους.

Σε όλο αυτό το σύστημα, το οποίο δεν λειτουργεί, το Συνέδριο μας είναι πάρα πολύ καλό, είναι κεντρικό, θα το βρούμε μπροστά μας. Όμως το σύστημα δεν λειτουργεί, γιατί ο καθένας έχει αλλού το μυαλό του προφανώς. Ή μάλλον κάνουμε κάτι και μετά πιάνουμε κάτι άλλο και αυτό το κάτι που πιάνουμε δεν το συνεχίζουμε να το πάμε Α, Β, Γ, Δ, Ω, τελειώσαμε. Πιάνουμε το Α, αρχή, ωραίο, καλό, πάμε κάπου αλλού μετά, με συνέπεια ποτέ να μην γίνεται μια ολοκληρωμένη διαχείριση προβλήματος.

Να πω – και τα τελειώσω – εμείς τι κάναμε, πολιτικά Όργανα είμαστε. Επειδή λοιπό είδαμε όλο αυτό το πράγμα που γίνεται εκεί κάτω και επειδή, εν πάση περιπτώσει, δεν ελέγχεται, πέραν από τους Επιθεωρητές Περιβάλλοντος, που καλέσαμε και πάλι εμείς, εμείς εδώ και έναν χρόνο πήραμε μια απόφαση, η οποία πονάει, όμως θα την κρατήσουμε. Αυτά τα λέω για να είσαστε σύμμαχοι και κοινωνοί στα προβλήματά μας, τα οποία είναι και προβλήματά σας και για να έχουμε και σχέσεις συνεργασίας, οι οποίες είναι απολύτως αναγκαίες. 

Εμείς τι κάναμε σαν Νομαρχιακό Συμβούλιο, πριν από έναν χρόνο, όταν βλέπαμε ότι το πράγμα δεν πάει και δίνεται καμία λύση; Αυτό ας το κάνουν και κάποιοι άλλοι, αν θεωρούν ότι είναι αναγκαίο. Δηλαδή, μπορεί να κάνουμε μέτρα πολιτικής πολύ σοβαρά. Απαγορεύσαμε την υπεδάφια διάθεση των υγρών αποβλήτων. Πως το κάναμε αυτό; Έχουμε τέτοια δυνατότητα; Δεν έχουμε, γιατί η υπεδάφια διάθεση, αυτή η οποία μολύνει, αυτό είναι το πρόβλημα αυτή τη στιγμή, η υπεδάφια διάθεση υγρών αποβλήτων που μολύνει τον υδροφόρο, μέσα από στεγανούς βόθρους. Τεράστιο θέμα. Είναι μόνιμο όμως. Όταν λοιπόν έρχεται ένας φάκελος στην Νομαρχία, αυτόν τον φάκελο οφείλει να τον διεκπεραιώσει, γιατί έχει τις νόμιμες προϋποθέσεις.

Όμως εμείς σαν πολιτικό Όργανο, το Νομαρχιακό Συμβούλιο, επειδή, όπως ξέρουν οι Νομάρχες, τα Νομαρχιακά Συμβούλια αποφαίνονται και τις μελέτες περιβαλλοντικών επιπτώσεων, γνωμοδοτούν, εμείς είπαμε ότι θα απορρίπτουμε όλες τις μελέτες περιβαλλοντικών επιπτώσεων, οι οποίες αφορούν την υπεδάφια διάθεση υγρών αποβλήτων και καταλήγουμε, τις απαγορεύουμε για λόγους δημόσιας υγείας. Ξέρετε ότι μετά αυτές οι μελέτες, επειδή είναι γνωμοδοτήσεις, πάνε στην Περιφέρεια, στο κράτος, όπου το κράτος πολύ άνετα ή η Περιφέρεια μπορεί να τις περάσει. Όμως όταν μπαίνει το θέμα δημόσιας υγείας κανείς Περιφερειάρχης και κανένα κράτος δεν θα πάρει την ευθύνη να περάσει μελέτη περιβαλλοντικών επιπτώσεων.

Εμείς τι κάνουμε για αυτό το πράγμα; Εμείς παγώσαμε όλη τη δραστηριότητα την καινούργια στην περιοχή Οινοφύτων-Σχηματαρίου εδώ και ένα χρόνο και την παγώσαμε, γιατί πρέπει επιτέλους και να δοθούν λύσεις και να δρομολογήσουμε τα προβλήματα και κυρίως να συνεννοηθούμε. Όταν δεν μπορούμε να συνεννοηθούμε, θα φτάσουμε σε ακραία μέτρα, έτσι ώστε τουλάχιστον να προστατέψουμε τη δημοσία υγεία και εμάς.

Σας ευχαριστώ πάρα πολύ.

ΠΡΟΕΔΡΕΙΟ: Ευχαριστώ πολύ. Παρακαλώ πολύ τον κύριο Τζανακούλη, Αντιπρόεδρο της ΚΕΔΚΕ και Δήμαρχο Λαρισαίων, να μας παρουσιάσει τις θέσεις της ΚΕΔΚΕ με βάση τη μελέτη του ΙΤΑ για τη διαχείριση των υδάτινων πόρων.

Κ. ΤΖΑΝΑΚΟΥΛΗΣ: Κύριε Πρόεδρε της ΕΝΑΕ, κύριε Πρόεδρε της ΚΕΔΚΕ, αγαπητοί συνάδελφοι, κυρίες και κύριοι, όπως ακούσατε από τον Γενικό Γραμματέα της ΚΕΔΚΕ, είμαι εδώ για να παρουσιάσω τις θέσεις του Οργάνου μας, όπως αυτές βγήκαν από τη μελέτη που εκπόνησε το Ινστιτούτο Τοπικής Αυτοδιοίκησης για το σημερινό μας Συνέδριο.


Θεωρώ ότι είναι ιστορικής σημασίας αυτή η συνάντησή μας στην Καλαμάτα. Όμως θέλω να πιστεύω ότι δεν θα μείνει απλά μια συνάντηση, αλλά ότι θα έχει αποτελέσματα, τα οποία θα είναι στην πορεία πολύ ωφέλιμα και θα δώσουν τη δυνατότητα στη λύση πολλών προβλημάτων.


Άκουσα με προσοχή και τον Νομάρχη Βοιωτίας. Θα παρουσιάσω τις θέσεις και θα πω και εγώ κάποιες προσωπικές απόψεις, επιτρέψτε μου, λόγω των ιδιοτήτων μου και ως χρήστη νερού σε όλες τις καταστάσεις, θα έλεγα και επιστημονικά και επαγγελματικά. Για όσους δεν ξέρουν, με ξέρουν απλά σαν Δήμαρχο, είμαι γεωπόνος στις βασικές σπουδές, αλλά πάνω απ’ όλα – και δεν το αρνούμαι ποτέ – είμαι γεωργός φύσει και θέσει και μάλιστα, με δυναμικές καλλιέργειες, που συνεπάγονται και χρήση νερού και για όλα αυτά που ακούγονται για τη χρήση του νερού στη γεωργία και θα σας πω τις δικές μου απόψεις, γιατί έχω μερικές δεκαετίες γύρω από αυτό το θέμα που ασχολούμαι.


Βέβαια, κάποια πράγματα μοιραία ακούγονται δεύτερη και τρίτη φορά. Δεν γίνεται διαφορετικά. Στη συνέχεια θα έρθει και ο συνάδελφος ο κύριος Κοτρωνιάς να παρουσιάσει τις θέσεις της Ένωσης Δημοτικών Επιχειρήσεων Ύδρευσης και Αποχέτευσης, που και αυτές έχουν ιδιαίτερη σημασία. Οφείλουμε όμως να τις πούμε, για να τις εμπεδώσουμε. Θα έλεγα πολύ καλύτερα, απ’ ότι μέχρι τώρα τις έχουμε εμπεδώσει.


Θέλω να πω όμως ευθύς εξαρχής, από την εμπειρία μου, ότι το πρόβλημα γενικότερα στην Ελλάδα για το νερό οφείλεται στην έλλειψη παιδείας, η οποία οδηγεί σε λάθος νοοτροπία. Αυτό δεν μπορεί να το αμφισβητήσει κανένας. Δηλαδή, θεωρούν χιλιάδες χρήστες του νερού στην Ελλάδα ότι το νερό είναι δικό τους. Ιδιαίτερα αναφέρομαι στον αγροτικό τομέα, αλλά και στον βιομηχανικό και σε άλλους πολλούς φορείς. Όποιος έχει μία γεώτρηση, την οποία έκανε με δικά του χρήματα, θεωρεί ότι το νερό είναι κατ’ αποκλειστικότητα δικό του και μπορεί να το χρησιμοποιεί όποτε και όπως αυτός θέλει. Είναι η έλλειψη νοοτροπίας, που πηγάζει από την έλλειψη παιδείας. 


Είναι βαθύ πολιτικό το θέμα και δεν βάλαμε μυαλό όλα αυτά τα χρόνια, γιατί δυστυχώς είμαστε ένας λαός που πότε δεν είμαστε προμηθείς, αλλά μονίμως επιμηθείς και δεν μπορείς να μιλήσεις και σε κανέναν από αυτούς, γιατί δεν ξέρω που μπορείς να καταλήξεις.


Άρα λοιπόν, όταν εμείς δεν λαμβάνουμε υπόψη αυτά τα οποία άλλο έλυσαν προ δεκαετιών, απλά πράγματα και όταν έχουμε και αυτά που έλεγε ο Νομάρχης και είπαν και χθες οι Πρόεδροί μας και τα λοιπά, από νομοθεσία καλά πάμε, από σύγχυση αρμοδιοτήτων καλά πάμε, με αποτέλεσμα μετά άλλος να τραβά προς τα εδώ και άλλος να τραβά προς τα εκεί και να μην βγαίνουν τα σωστά αποτελέσματα.


Όταν λοιπόν βλέπεις τον γεωργό, επειδή έχει τη γεώτρηση τη δική του, ποτίζει όποτε θέλει, όσο θέλει και ποτίζει και τα παρακείμενα χαντάκια, ποτίζει και τους δρόμους και χαλάει και τους δρόμους και όταν έχει εκείνους τους εκτοξευτήρες, που έχουμε εμείς που ασχολούμαστε με τη γεωργία, ανεξέλεγκτους, όταν ο βιομήχανος κάνει ότι θέλει, όταν ο στρατός – για να μην τον βγάζω απέξω, γιατί έχουμε πολλά παραδείγματα – έχει δικές του γεωτρήσεις και αφήνει το νερό να πάει όπου θέλει και να σας πω και παραδείγματα, ξεκάθαρα, για να το καταλαβαίνουμε, εγώ μένω στη Λάρισα και απέναντι είναι η στρατιά, που έχει δικές της γεωτρήσεις, τις αφήνει εκεί, πλημμυρίζει όλη η πόλη. Μόλις τους λες, η νοοτροπία, λένε «Το νερό είναι δικό μας». Άντε τώρα να πείσεις αυτούς τους ανθρώπους ότι δεν πρέπει να κάνουν αυτό που πρέπει.


Δεν καταλάβαμε ακόμη ότι το νερό δεν είναι πλέον ελεύθερο αγαθό, όπως λένε τα παλιά βιβλία, κυρίως της οικονομίας και άλλα που ασχολούνται με αυτό. Το νερό είναι πλέον ουσιώδες εν ανεπαρκεία οικονομικό αγαθό, ειδικά για την Ελλάδα και για άλλες χώρες. Βέβαια, εμείς είμαστε στην Ευρωπαϊκή Ένωση, βγαίνουν και οι οδηγίες και αυτά, που δεν έχουν ακόμη καμία σχέση με τα προβλήματα τα δικά μας.


Αν λοιπόν δεν το καταλάβουμε αυτό και αν δεν δούμε τι έχει γίνει αλλού, τότε συνεχώς θα έχουμε προβλήματα. Από φορείς πάμε καλά. Τι Τοπικές Αυτοδιοικήσεις, τι Νομαρχιακές Αυτοδιοικήσεις, τι Υπουργείο Γεωργίας, τι Υπουργείο Περιβάλλοντος και δεν ξέρω πόσοι πλείστοι άλλοι Οργανισμοί και φορείς εμπλέκονται και ανακατεύονται. Μόνο, όταν αρχίζουν τα πολύ δύσκολα προβλήματα, τότε αρχίζουμε και συμμαζευόμαστε και λέμε τι θα κάνουμε. Δεν γίνεται έτσι. Αρχίζουν οι περίφημες διαμάχες. Να πω τη δική μας διαμάχη, θα μιλήσουν και άλλοι και εδώ υπάρχουν και από τη μία και από την άλλη πλευρά άνθρωποι. Εννοώ για την περίφημη εκτροπή του Αχελώου της Θεσσαλίας με τη Δυτική Ελλάδα και ιδιαίτερα με την Αιτωλοακαρνανία που είναι σε μεγάλο επίπεδο, αλλά και σε μικρότερο επίπεδο, που ο καθένας λέει «τα δικά μου νερά» στην Τοπική Αυτοδιοίκηση. «Τα δικά μου νερά» δεν πάνε αλλού, θα τα χρησιμοποιήσουμε μόνο εμείς.


Δεν μπαίνει στον κόπο να φωνάξει έναν επιστήμονα που ασχολήθηκε να του πει από πού είναι τα δικά του νερά, από πού ξεκινούν, που φτάνουν. Θα τα μπλοκάρει αυτός εκεί τα νερά, είτε είναι επιφανειακά, είτε είναι υπόγεια; Για όσους ασχολούνται και τα υπόγεια ουσιαστικά έχουν σε γενικές γραμμές τη ροή που έχουν και τα επιφανειακά. Δεν μπορούμε λοιπόν να μιλάμε κατ’ αυτή την έννοια και ιδιαίτερα στην Τοπική Αυτοδιοίκηση, μιας και είμαστε όλοι εδώ.


Όλοι έχουν πειστεί, οι πολίτες αυτής της χώρας, ότι ο πιο κοντινός φορέας που μπορεί να λύσει τα περισσότερα προβλήματα, άρα και το θέμα του νερού, είναι η Τοπική Αυτοδιοίκηση και η Νομαρχιακή, αλλά και του Α΄ Βαθμού και μας εμπιστεύονται, αργά, αλλά σταθερά. Αυτό πρέπει να δούμε και εκεί πρέπει να κατατείνουμε τις προσπάθειές μας. Γιατί, όπως ξέρετε, οι μικροί Δήμοι δεν έχουν μόνο το θέμα της ύδρευσης, έχουν και το θέμα της άρδευσης. Βέβαια, προέχει το θέμα της ποιότητας του νερού, για να είμαστε ειλικρινείς, για την ύδρευση. Θα σας πω και εγώ τα δικά μας γεγονότα, ότι σε ένα μεγάλο μέρος της περιοχής της Λάρισας το νερό πλέον δεν είναι κατάλληλο όχι προς πόση, αλλά ούτε για οικιακή γενικότερα χρήση, με φοβερά προβλήματα. Για παράδειγμα, ο άξονας Λάρισας-Φαρσάλων τα προβλήματα είναι φοβερά. Πίνουν μονίμως εμφιαλωμένο νερό ή ακόμα και τώρα έχουμε υδροφόρες στα χωριά για οικιακή χρήση.

Αυτά δεν είναι σοβαρά πράγματα, δεν είναι του 21ου αιώνα και για μια χώρα ευνομούμενη, όπως είναι η Ελλάδα ή θέλει να είναι. Δεν περιποιούν τιμή στη χώρα μας. Αυτά πρέπει να τα λύσουμε. Για αυτό είπα ότι είναι ιστορικής σημασίας αυτό εδώ το Συνέδριο, αλλά πρέπει να βγάλουμε όλα εκείνα τα συμπεράσματα, για να μην φτάνουμε εκεί.

Πρέπει να τα λύσουμε τα προβλήματα. Έπρεπε να τα είχαμε λύσει, όχι χθες, πέρυσι, με την έννοια που δίνω σε αυτή τη λέξη. Δεν μπορεί τώρα να τρέχουμε και να ζητάμε του κόσμου τα χρήματα ή να φτάνουμε το καλοκαίρι και να λέμε δεν έχουμε νερό να πιούμε και να σπαταλάμε χρήματα, διότι αναγκάζονται, κάτω από αυτή την πίεση, αυτοί που μοιράζουν λεφτά, είτε λέγονται Περιφερειάρχες, είτε κράτος, πίεση είναι, δεν έχει νερό να πιει, δώσε του. Αυτά τα έργα δεν μπορεί να είναι σοβαρά έργα, όταν γίνονται μέσα σε ελάχιστο χρονικό διάστημα, όπως γίνονται.

Ποια είναι η λύση που δίνω; Είναι λύση προσωρινή ουσιαστικά. Ενώ τα χρήματα, τα οποία διατίθενται είναι χρήματα, τα οποία θα μπορούσαν να έχουν δώσει μόνιμη λύση. Αν δεν τα δούμε έτσι, δεν υπάρχει περίπτωση να λυθούν.

Εμείς ήδη στην περιοχή της Λάρισας τόσο η ΔΕΥΑ, που είναι η μεγαλύτερη ΔΕΥΑ της χώρας, μετά την ΕΥΔΑΠ, όσο και η Τοπική Ένωση Δήμων και Κοινοτήτων, κάνει όλες εκείνες τις ενέργειες για να λύσουμε τα προβλήματα των επόμενων τριάντα, πενήντα ετών. Δεν γίνεται διαφορετικά. Σας είπα ότι ολόκληροι άξονες, ολόκληρα χωριά δεν έχουν νερό, από τα νιτρικά, από την υφαλμύρωση, όχι να πιουν, αλλά ούτε να πλύνουν και τα ρούχα τους.

Αυτά λοιπόν πρέπει να τελειώνουν και υπάρχουν παραδείγματα για όσους δεν έχουν ασχοληθεί. Χαρακτηριστικότατο παράδειγμα, εγώ το λέω πάντοτε, γιατί το επισκέφτηκα με αυτές τις ιδιότητες που σας έλεγα, πήγα στο Ισραήλ και κάθισα αρκετές ημέρες και είδα τα συστήματά τους. Γιατί βλέπετε τι λέμε εδώ, το 85% του νερού πηγαίνει στη γεωργία, με όλα αυτά που είπα εγώ και είναι αλήθειες, με τη σπατάλη. Πάτε να δείτε τι γίνεται στο Ισραήλ. Ξέρετε ότι το Ισραήλ είχε βροχόπτωση πριν από αρκετά χρόνια, τότε που ξεκίνησαν να σκέπτονται τι πρέπει να κάνουν, το μισό της Θεσσαλίας, κάτω από 200 χιλιοστά βροχής το χρόνο και βέβαια, γεωργική χώρα και υδροβόρες καλλιέργειες έχει, βαμβάκι, πεπόνια, ρεβίθια, όλα αυτά.

Αυτό που είπατε, αγαπητέ Νομάρχη, επιτρέψτε μου ως γεωπόνος και άνθρωπος που ασχολούμαι με αυτά τα θέματα, δεν υπάρχει όσο περνούν τα χρόνια κανένα σχέδιο που να οδηγήσει σε αναδιάρθρωση καλλιεργειών, που να μην θέλουμε νερό. Τελεία και παύλα. Το νερό είναι πλέον απαραίτητο για οτιδήποτε και όσο περνούν τα χρόνια θα γίνονται πιο δύσκολα τα πράγματα. Όμως το θέμα είναι ακριβώς αυτό που λέω, τι πρέπει να κάνουμε.

Στο Ισραήλ λοιπόν το νερό πληρώνεται καταρχήν απ’ όλους, δεν μπορεί να μιλήσει κανένας για δικό του νερό, είτε είναι από γεωτρήσεις, είτε είναι από επιφανειακά, είτε από τα έργα, δεν υπάρχει περίπτωση. Απλά παράδειγμα. Λέει το κράτος το οργανωμένο: «Τι σπέρνεις; Πεπόνια. Σε ποια περιοχή; Σε αυτή». Υπάρχουν να αναλύσεις και λένε: για να καλλιεργήσεις πεπόνια, βάσει του εδάφους, βάσει του κλίματος, βάσει αυτών, οφείλεις να ρίξεις – και βέβαια παρακολουθούνται και οι κλιματικές συνθήκες – τόσα νερά με τόσα κυβικά. Το πληρώνεις σε αυτή την τιμή που έχει καθορίσει το κράτος και τα έχει λάβει όλα υπόψη. Θέλεις να ποτίσεις παραπάνω; Δεν σου λέει απαγορεύεται. Όμως, αν το κυβικό – έτσι για να πω χαρακτηριστικό παράδειγμα – το κυβικό έχει 1 €, αν πας εσύ και πεις ότι θέλεις να ρίξεις και άλλο ένα νερό επιπλέον που σου λένε, θα το πληρώσεις 20 €. Τολμά κανείς να πει ότι θα ρίξει νερό; Όμως είναι μελετημένα.

Εδώ βγαίνουμε και λέμε στους γεωργούς μας: βαμβάκι; Τόσα νερά. Μην ποτίζεις. Λέει: «Εγώ έχω το νερό τώρα, θα το αφήσω;» Πήραν τιμές στα σιτηρά, φέτος ο θεσσαλικός κάμπος πότιζε σε μόνιμη βάση – αυτό πριν μερικά χρόνια ήταν αδιανόητο, δεν θέλω να κατηγορήσω κανένα, αλλά έτσι είναι η πραγματικότητα – κριθάρια, όχι σιτάρια. Τα σιτάρια τα σκληρά είναι μια άλλη κατηγορία. Όμως πότιζαν κριθάρια. Δεν μπορούν να καταλάβουν, γιατί δεν τους περάσαμε την νοοτροπία αυτή που έλεγα, ότι τα νερά κάτω είναι συγκεκριμένα, δεν μπορείς να ποτίζεις συνέχεια, δεν ανανεώνονται και με όλα αυτά τα οποία λέμε για τα καιρικά φαινόμενα. Δεν μπορείς να ποτίζεις κριθάρι. Αυτές είναι οι ενέργειες οι οποίες πρέπει να περάσουν απ’ όλους. Βέβαια, υπάρχει και πολιτική ακόμα που λέει: «Θα πληρώνουν το νερό;» Θα πληρώνεται το νερό. Δηλαδή, πως θα το κάνουμε; Αφού έχει γίνει ουσιώδες εν ανεπαρκεία αγαθό, δεν θα το πληρώσεις; Θα το πληρώσεις. Είναι ξεκάθαρα αυτά τα πράγματα.

Όταν λοιπόν υπάρχουν αυτά, αντί να έχουμε δίκτυα διανομής του νερού – πάλι θα πω για όσους ασχολούνται – το νερό το μοιράζουμε με τα δίκτυα τα οποία είχαμε, για να βελτιώσουμε τέτοιες καταστάσεις να απορροφούν το νερό, ώσπου να ξεκινήσει από το χαντάκι αυτό, για να πάει, το 70% έχει χαθεί. Δεν έχουμε φροντίσει. Για ποια φράγματα.

Όλα αυτά λοιπόν μας έχουν οδηγήσει σε αυτή την κατάσταση και φτάνουμε τώρα εκ των υστέρων να συζητάμε.

Δεν αμφισβητεί κανένας αυτό που λέχθηκε χθες, ότι στον 21ο αιώνα το μεγάλο θέμα είναι ποιος θα ελέγχει τα νερά. Είναι ξεκάθαρο. Αυτά που λένε έτσι απλά ότι οι πόλεμοι θα γίνουν για το νερό, δεν απέχουν από την πραγματικότητα. Οι μεγάλοι πόλεμοι, γιατί «μικρούς πολέμους» έχουμε και εμείς.

Ποιος ελέγχει τα νερά; Για παράδειγμα, αν δείτε τι κάνει η Τουρκία με τον Τίγρη και τον Ευφράτη, τι θα πάθουμε εμείς, που λέχθηκε και αυτό εδώ, με όλους αυτούς τους ποταμούς που έχουν τις πηγές τους στις χώρες βόρεια από εμάς, θα δείτε σε λίγα χρόνια τι θα γίνεται.

Άρα λοιπόν, πρέπει να λυθούν αυτά τα θέματα. Έπρεπε να έχουν λυθεί αυτά τα θέματα. Βέβαια, δεν αμφισβητεί κανένας ότι οι καιρικές συνθήκες, γενικότερα τα καιρικά φαινόμενα είναι πολύ διαφορετικά και εκείνα, τα οποία δημιουργούν το μεγάλο πρόβλημα, είναι τα ακραία πλέον καιρικά φαινόμενα. Τα ακραία καιρικά φαινόμενα είναι αυτά που δημιουργούν φοβερά και μεγάλα προβλήματα. Αυτά εναλλάσσονται και βέβαια, με δυσάρεστα αποτελέσματα.

Η Κεντρική Ένωση Δήμων και Κοινοτήτων είπε στο ΙΤΑ, το Ινστιτούτο που ιδρύσαμε πριν μερικά χρόνια, να ασχοληθεί με αυτό το θέμα, γιατί η χώρα μας αντιμετωπίζει πάρα πολύ μεγάλο πρόβλημα εδώ και είκοσι τουλάχιστον χρόνια και με την επάρκεια των νερών, αλλά πλέον και με την ποιότητα των νερών. Βέβαια, όλα αυτά συνδέονται με τις κλιματικές αλλαγές.

Ο χρόνος δεν είναι με το μέρος μας δυστυχώς. Οι νομοθεσίες καλά κάνουν και υπάρχουν αλλά, όπως ειπώθηκε, δεν εφαρμόζονται. Υπήρχε νόμος για το νερό πριν από αρκετά χρόνια, αρκετά καλά νόμος, ο 1739 αν θυμάμαι καλά, ο οποίος δεν εφαρμόστηκε σχεδόν ποτέ. Αντί να βελτιώνουμε κάποιον νόμο που τον κάνουμε, τον καταργούμε συνέχεια, δηλαδή καταργείται πρώτα στην πράξη και μετά και νομοθετικά και βγαίνει ένας καινούργιος και πάλι από την αρχή.

Υπάρχουν αυτοί οι νόμοι που ακούστηκαν του 2003 και οι οδηγίες, για να ενσωματωθούν και τα λοιπά. Εν πολλοίς, είναι πολύ πολύπλοκοι. Από Επιτροπές πάμε καλά. Ποιος θα κάνει τους ελέγχους βέβαια, είναι ένα ζήτημα, ακούστηκε και προηγουμένως. Θα πρέπει να δούμε όλες αυτές τις δυσκολίες που υπάρχουν και να δούμε ειδικά για τα σχέδια διαχείρισης του νερού, που αυτά, όπως λέμε εμείς από την ΚΕΔΚΕ, συνδέονται με την ανάγκη της επίλυσης μερικών προβλημάτων, που είναι – αυτό που έλεγα προηγουμένως – τα συγκρουόμενα συμφέροντα των χρήσεων του νερού, με τη μείωση του υδατικού δυναμικού, λόγω της φθίνουσας πορείας των ατμοσφαιρικών κατακρημνισμάτων, με την έλλειψη σύγχρονων αρδευτικών δικτύων και έργων ομαδικής εκμετάλλευσης, με τη σπάταλη του νερού από τις υδροβόρες μεθόδους, κυρίως της άρδευσης, που έλεγα προηγουμένως και τα δίκτυα μεταφοράς ή διανομής των γεωτρήσεων. 

Περιττό να σας πω ότι ακόμα δυστυχώς, όπως λέμε εμείς απλά, ποτίζονται πολλές καλλιέργειες με κατάκλιση. Ξέρετε τι σημαίνει κατάκλιση. Εκεί να δείτε σπατάλη νερού. Δηλαδή και οι εκτοξευτήρες, που έλεγα προηγουμένως, μπροστά σε αυτή τη μέθοδο ωχριούν. Με την αύξηση της ρύπανσης των νερών, που ακούστηκε και προηγουμένως, κυρίως από την παραγωγή των αποβλήτων. Με τη μείωση της παροχής των πηγαίων νερών, που αποτελεί άμεσο κίνδυνο αφανισμού για βιότοπους και οικοσυστήματα, που ακούστηκε και πολλές φορές, δεν φτάνει.

Έχουμε αναπτύξει στη δική μας περιοχή μεγάλες λιμνοδεξαμενές καταπληκτικές, οι οποίες έχουν γίνει και πάρα πολύ καλοί υγροβιότοποι, με φοβερή κυρίως πανίδα. Όταν φτάνουν τα δύσκολα καλοκαίρια δεν μένει ούτε πανίδα, ούτε τίποτα, ούτε κανένας τολμά και να πάει και να πει «Το ένα τουλάχιστον μέτρο νερό ή το μισό είναι απαραίτητο  να παραμείνει». Είχαμε καλοκαίρια, που δεν έμενε ούτε σταγόνα και ότι ήταν εκεί πέρα, αντιλαμβάνεστε τι έχει γίνει, γιατί ο καθένας κοιτάει το δικό του πρόβλημα και δεν βλέπει παραπέρα, ούτε χλωρίδες, ούτε πανίδες.

Οι φοβερές αντλήσεις που γίνονται από τις γεωτρήσεις. Ξέρετε ότι οι γεωτρήσεις στην Ελλάδα ξεπερνούν νόμιμες και παράνομες τις 200.000; Ξέρετε από πού εμείς αντλούμε νερό, ειδικά στην ευρύτερα περιοχή της Λάρισας; Περάσαμε τα 400 μέτρα και πάει παρακάτω. Σε λίγο, αν είχε πετρέλαιο, θα έβγαζε πετρέλαιο.  Αυτό συνεπάγεται …

(αλλαγή κασέτας)

Κ. ΤΖΑΝΑΚΟΥΛΗΣ: …γιατί πάλι θα πω ότι υπάρχουν στην Αργολική πεδιάδα, αλλά και στη δική μας πεδιάδα, είναι τα συστήματα της ισορροπίας, όταν τραβάς εσύ το νερό αυτό, μπαίνει η θάλασσα μέσα και μπαίνει σε αρκετά χιλιόμετρα η θάλασσα. Λέει: πως βγάζει αλμυρό νερό η θάλασσα, είναι κάπου 20 χιλιόμετρα; Δεν είναι τίποτα 20 χιλιόμετρα, διότι τα ντεπόζιτα είναι συγκοινωνούντα και μπαίνει το αλμυρό το νερό και βγάζουν και πότιζαν, γιατί δεν ελέγχουμε και τα νερά, οι άλλοι και αντί να πάει προς το πάνω το βαμβάκι, στέγνωνε. Λέει: «Τι φταίει;» Ύστερα έκαναν αναλύσεις. Αφού έριχναν αλμυρό νερό από πάνω, επόμενο ήταν να στεγνώσει. Ύστερα διαπιστώσαμε τι γίνεται.


Η Ευρωπαϊκή Ένωση, όπως έλεγα προηγουμένως, έχει παρέμβει και ξέρετε, να μην λέω τις βασικές οδηγίες, αλλά τουλάχιστον από την Οδηγία 2000/60, πρέπει να εισαχθεί ένα νέο μοντέλο για τη διαχείριση των νερών κάθε μορφής, να υπάρξει μια καλή οικολογική και χημική κατάσταση των υδατικών συστημάτων και αυτό να αποτρέψει την παραπέρα υποβάθμισή της. Να επιβάλλει την υδατική διαχείριση σε επίπεδο λεκάνης απορροής ποταμού, αυτά που λέγαμε τόσα χρόνια, με συντονισμό όλων των χρήσεων του νερού. Έτσι η Οδηγία αυτή υποχρεώνει τα κράτη-μέλη μέχρι το 2015, για αυτό έλεγα προηγουμένως ότι ο χρόνος δεν είναι με το μέρος μας, το 2015 είναι αύριο ουσιαστικά και μέσα από διαδοχικές φάσεις προγραμμάτων και δράσεων, να επιτύχουν την καλή ποιοτική κατάσταση των υδάτων, έτσι όπως αυτή ορίζεται χημικά και βιολογικά στην Οδηγία. Έχει ενσωματωθεί βέβαια στον Ν.3199, που είπαμε και λέει ότι το νερό δεν είναι εμπορικό μεν προϊόν, αλλά αποτελεί κληρονομιά, που πρέπει και να προστατεύεται και να κληρονομείται στις επόμενες γενιές. Το κόστος, αυτό είναι ανάκτηση του κόστους, των παρεχόμενων υπηρεσιών του ύδατος προς τον πολίτη θα πρέπει να ανακτάται.


Εδώ στην ΕΔΕΥΑ έχουμε κάνει συζητήσεις επί συζητήσεων για αυτό το θέμα και είναι αλήθεια ότι δεν βρήκαμε ακόμη άκρη και ειδικά μετά τον Καποδίστρια 1 – δεν ξέρουμε τι θα γίνει, εγώ δεν θα μπω, αγαπητέ Νομάρχη, στον πειρασμό να μιλήσω, θα μιλήσουμε μετά το Συνέδριό μας για την μεταρρύθμιση – υπήρξαν φοβερά προβλήματα, όταν υπήρχαν οικισμοί, που ουσιαστικά δεν πλήρωναν σχεδόν τίποτα για το νερό και όταν άρχισαν να δημιουργούνται άλλες καταστάσεις, άρχισαν και τα μεγάλα προβλήματα. Όμως, παρ’ όλα αυτά, δυστυχώς και πολλοί συνάδελφοι, για να μην κατηγορούμε και άλλους – και το λέω πάντοτε, ας παρεξηγούμαι – κάτω από τον λαϊκισμό που κατέχει μερικούς δεν τολμούσαν και δεν τολμούν ακόμη να βάλουν το τέλος που χρειάζεται, με αποτέλεσμα πλείστες όσες ΔΕΥΑ να βουλιάζουν την κυριολεξία και να μην τολμούν να πάνε να πουν στο χωριό «Δεν θα ποτίζεις τον κήπο σου, που τον έχεις κάνει μικρό περιβόλι από το πόσιμο νερό». Καταλαβαίνετε γιατί. Όμως αυτά δεν είναι σοβαρά πράγματα. Θα πρέπει να τα ξεπεράσουμε αυτά.


Λέει ο νόμος και η Οδηγία ότι προσδιορίζονται όλα τα υδατικά συστήματα, που χρησιμοποιούνται για την ύδρευση και που παρέχουν νερό σε περισσότερα από πενήντα άτομα. Παρακολουθούνται όλα και προστατεύονται τα συστήματα, που εξυπηρετούν ανθρώπινες ανάγκες, με μέτρο τα 100 κυβικά μέτρα ημερησίως.


Ορίζονται να υδατικά συστήματα, τα οποία πρόκειται μελλοντικά να χρησιμοποιηθούν για υδρευτική χρήση. Καθαρίζεται κατάλογος ουσιών, που προκαλούν ρύπανση στα ύδατα, που θα επανεξετάζεται κατά καιρούς από αρμόδια Επιτροπή της Ευρωπαϊκής Ένωσης.


Καθιερώνονται κυρώσεις από τα κράτη-μέλη αποτρεπτικές για τις ρυπαίνοντες, που πρέπει να είναι ανάλογες και αυστηρές. Βέβαια, δημιουργήθηκαν τα Όργανα, κάτω από αυτό τον νόμο, το Εθνικό Συμβούλιο Υδάτων, που συμμετέχουμε τόσο εμείς η ΚΕΔΚΕ, όσο και η ΕΝΑΕ, η Κεντρική Υπηρεσία Υδάτων στο ΥΠΕΧΩΔΕ, που καταρτίζει τα εθνικά προγράμματα προστασίας και διαχείρισης του υδατικού δυναμικού και θα συντονίζει τις Υπηρεσίες. Δημιουργούνται οι Διευθύνσεις Υδάτων σε κάθε Περιφέρεια και συνίστανται και τα Περιφερειακά Συμβούλια Υδάτων. Για αυτό έλεγα προηγουμένως ότι από Επιτροπές πάμε αρκετά καλά και συμμετέχουμε και εμείς, ως ΤΕΔΚ, αλλά και οι Νομαρχιακές Αυτοδιοικήσεις.


 Αυτά πρέπει να τα εκμεταλλευτούμε με τον καλύτερο τρόπο όμως. Εάν δεν τα εκμεταλλευτούμε, ειδικά η Τοπική Αυτοδιοίκηση, τότε θα πρέπει να μην αναμένουμε καλά αποτελέσματα και βέβαια, να μην λέμε δεν θα επιβάλουμε πρόστιμα όπου χρειάζεται. Ξέρετε, τα πρόστιμα είναι αρκετά αυστηρά. Ξεκινούν από 200.000 €, φτάνουν στα 600.000 € και σε ειδικές περιπτώσεις μπορούν να πάνε και στο 1.500.000 €. Βέβαια, ήρθε και το Π.Δ.51/07, που το περιμέναμε, που περιγράφει όλα αυτά που πρέπει να γίνουν. 


Όμως για την ανάκτηση του κόστους να πω δυο λόγια και τις τιμολόγησης και της κοστολόγησης απαιτείται ανάλυση, ώστε μέχρι το 2010, δηλαδή σε 1,5 χρόνο, να επιτευχθούν όλοι οι στόχοι της προστασίας και διαχείρισης των υδατικών πόρων της χώρας. Δεν πρέπει να μας διαφεύγει πως το Προεδρικό Διάταγμα επιβάλει την καταβολή κόστους χρήσης νερού, για να αντιμετωπιστούν σημειακές ή διάχυτες εστίες ρύπανσης.


Βέβαια, προβλέπεται ότι το σχέδιο διαχείρισης θα πρέπει σε κάθε λεκάνη απορροής να εγκριθεί μέχρι τέλος του 2009. Βέβαια, εδώ πρέπει να κάνουμε διαβουλεύσεις, καταρτίσεις, αποδοχές, σχέδια και ούτω καθεξής και αυτά δεν τα κάνουμε και πολύ γρήγορα.


Υπάρχει ένα θεσμικό πλαίσιο βέβαια με ευρύ πεδίο δράσεων για την Αυτοδιοίκηση και αυτό θέλουμε να το κωδικοποιήσουμε και σε αυτό εντοπίζουμε εμείς τα εξής: ενεργό συμμετοχή στις διαβουλεύσεις διαχείριση υδάτινων πόρων. Όπως έλεγα, πρέπει να γίνουν μέχρι το 2009, με στόχο την υποβολή προτάσεων και επιλογών. Την κοστολόγηση της ύδρευσης με ανάκτηση του κόστους αποκατάστασης και κατανομή των πόρων για τη βιώσιμη χρήση των νερών. Την υπεράσπιση της ύδρευσης ως πρωτεύουσας χρήσης, με εφαρμογή μέτρων της τιμολόγησης νερού, ώστε να αντιμετωπίζεται το κόστος και να αποκαθίσταται κάθε πρόβλημα στα υδροφόρα συστήματα. Να έχουμε φροντίδα, ώστε κάθε απόφαση της Πρωτοβάθμιας Τοπικής Αυτοδιοίκησης και της Νομαρχιακής Αυτοδιοίκησης να εντάσσεται σε ένα ευρύτερο μοντέλο αειφόρου ανάπτυξης των νερών στη λεκάνη απορροής του ποταμού. Να υπάρχει η ίδρυση ενός ανά Περιφέρεια δημόσιου εργαστηρίου, στον έλεγχο που λέγαμε προηγουμένως και βέβαια, πάνω απ’ όλα, να υπάρχει ενημέρωση των πολιτών.


Δεν θα πω για τις ΔΕΥΑ, όπως σας είπα. Απλά αναφέρω ότι είμαστε 214 περίπου και αυτές αυξήθηκαν κατακόρυφα μετά τον Καποδίστρια. Βέβαια, δεν υπάρχουν παντού ΔΕΥΑ και θα σας πω ότι η ΕΔΕΥΑ έχει ως στόχο, ει δυνατόν, σε κάθε Νομό να υπάρχει πλέον μία ΔΕΥΑ, το τονίζω αυτό και δεν θα το αναλύσω, αν θα χρειαστεί, θα το αναλύσουμε αργότερα. Βέβαια, λέω ότι είμαστε υπεύθυνοι ως Αυτοδιοίκηση για τη λήψη κάθε μέτρου που θα διασφαλίζει κανονική παροχή υγιεινού νερού σε μόνιμη βάση. Δηλαδή, νερό με ενδεδειγμένη ποιότητα και με επαρκή ποσότητα για τις ανάγκες του υδρευόμενου πληθυσμού.


Στη δική μας αρμοδιότητα εμπίπτει: η λήψη μέτρων για βιώσιμη χρήση του υδρευτικού νερού. Η μελέτη-κατασκευή, λειτουργία, συντήρηση και υγειονομική αναγνώριση των συστημάτων ύδρευσης, η επεξεργασία του πόσιμου νερού και η παρακολούθηση της ποιότητάς του με διενέργεια ελεγχόμενων εργαστηριακών αναλύσεων.


Σε αυτό το πλαίσιο οι Οργανισμοί της Τοπικής Αυτοδιοίκησης, συμμετέχοντας, όπως είπαμε και προηγουμένως, στο Εθνικό Συμβούλιο Υδάτων και στα Περιφερειακά Συμβούλια, οφείλουμε να αναπτύξουμε δράσεις, ώστε τα διαχειριστικά σχέδια να αντιστοιχούν στην επάρκεια των πόρων και στον περιορισμό της αλόγιστης άντλησης, ώστε να μην στερέψουν οι πηγές αναβλύσεις. Να μην ταπεινώνεται η στάθμη των υπόγειων νερών, πέραν του ορίου της ετήσιας αναπλήρωσης. Να μην μειώνεται η απορροή των ποταμών. Να μην περιορίζεται η υδατική επιφάνεια λιμνών και υδροτόπων και να σταματήσει η υφαλμύρωση των υδροφόρων.


Παράλληλα, οφείλουμε να είμαστε προσεκτικοί στη χορήγηση έγκρισης για κατασκευές νέων γεωτρήσεων, που έλεγα προηγουμένως. Να τηρούμε σχολαστικά τα περιοριστικά ή απαγορευτικά μέτρα, ειδικά σε περιοχές με ελλειμματικό ισοζύγιο υπόγειων νερών.


Εδώ πρέπει να σας πω, που έλεγα προηγουμένως για τα 400 μέτρα, έχουμε χιλιάδες παράνομες. Αγαπητέ Πρόεδρε της ΕΝΑΕ, πρέπει να πω και για εσάς ότι κάτω από πιέσεις νομιμοποιούμε τις παράνομες γεωτρήσεις με ότι αυτό συνεπάγεται. Εδώ θα πρέπει να είμαστε προσεκτικοί. Κανένας δεν κάνει πίσω στο να ανοίξει παράνομη γεώτρηση, αν ξέρει ότι μετά από λίγο και μετά από κάποιες πιέσεις αυτή θα νομιμοποιηθεί. Εάν όμως ήξερε ότι δεν υπάρχει περίπτωση να νομιμοποιηθεί, ποιος θα τολμούσε να ανοίξει γεώτρηση στα 400 μέτρα και να χρησιμοποιεί πετρελαιοκινητήρα, ειδικά τώρα, για να αντλήσει το νερό και να το πάει κάπου 2 χιλιόμετρα παραπάνω να ποτίσει; Πρέπει να είμαστε πάρα πολύ προσεκτικοί.


Πρέπει να γίνει σαφές ότι η ποιοτική κατάσταση των υδροφόρων δύσκολα αποκαθίσταται. Επομένως, μελλοντικά σε πάρα πολλούς Δήμους της Ελλάδας το νερό θα έχει τεράστιο κόστος, γιατί ή θα πρέπει να μεταφέρεται με μεγάλο μήκος δίκτυα και εμείς ήδη στη Λάρισα ετοιμάζουμε να υδροδοτήσουμε δύο Δήμους που απέχουν μερικές δεκάδες χιλιόμετρα, τα δίκτυά τους δεκάδες χιλιόμετρα και εκατοντάδες χιλιάδες μέτρα, για να τους υδροδοτήσουμε, διότι πίνουν τώρα εμφιαλωμένο νερό. Ή να εγκατασταθούν μόνιμα συστήματα διύλισης και καθαρισμού, είτε ταχυδιυλιστήρια, είτε εμφιαλωτήρια. 


Οι Δημοτικές Επιχειρήσεις Ύδρευσης και Αποχέτευσης πρέπει να αναπτυχθούν και να οργανωθούν με μέσα και προσωπικό, για να πρωταγωνιστήσουν στα θέματα που αφορούν το νερό, στην προστασία, στη διαχείριση, διότι όλα οδηγούν στο ότι εμείς πρέπει να παίξουμε τον κυρίαρχο ρόλο.


Δεν θέλω να πω περισσότερα. Νομίζω ότι σε γενικές γραμμές σας έδωσα το στίγμα. Έβαλα και τις δικές μου απόψεις. Δεν σημαίνει ότι πρέπει να είναι απ’ όλους αποδεκτές. Όμως είναι μια εμπειρία, όπως σας είπα, δεκάδων χρόνων και ως χρήστη, ως γεωργού και γενικά ανθρώπου που ασχολείται με αυτά.


Θέλω να ευχηθώ τα αποτελέσματα να είναι αυτά που περιμένουμε και αν χρειαστεί, να βρεθούμε ξανά έτσι η Νομαρχιακή Αυτοδιοίκηση και η Τοπική Αυτοδιοίκηση, για να δώσουμε τις απαιτούμενες λύσεις.


Σας ευχαριστώ.

ΠΡΟΕΔΡΕΙΟ: Σας ευχαριστούμε πάρα πολύ.
Θα παρακαλούσα τον Διευθυντή του Ραδιοφωνικού Σταθμού ΣΚΑΪ 100,3, κύριο Άρη Πορτοσάλτε να μας παρουσιάσει τη χάρτα εθελοντικών δεσμεύσεων για την προστασία του νερού.

Α. ΠΟΡΤΟΣΑΛΤΕ: Καλημέρα σας. Εκπροσωπώ τον ΣΚΑΪ ως ραδιόφωνο, ως τηλεόραση και ως διαδίκτυο.


Κύριοι Πρόεδροι της ΕΝΑΕ και της ΚΕΔΚΕ, κυρίες και κύριοι, σας ευχαριστώ πάρα πολύ για την πρόκληση. Θα σας πω πολύ σύντομα το εξής: εδώ και 2,5 μήνες ασχολούμαστε δημοσιογραφικά στον ΣΚΑΪ με το θέμα της εξοικονόμησης του νερού, για να μην φτάσουμε στα δυσάρεστα, αν και ελπίζω να μην συμβούν ποτέ, αλλά τουλάχιστον οι επιστήμονες λένε το αντίθετο, της επιβολής των μέτρων.


Συνεπώς, αναπτύσσοντας όλες τις παραμέτρους του θέματος, όπως ο κύριος Τζανακούλης τώρα μας μίλησε κυρίως για την αγροτική κατανάλωση, εμείς σταθήκαμε και στην αστική και στην βιομηχανική.


Ζητήσαμε από το Γεωπονικό Πανεπιστήμιο, από το Εθνικό Μετσόβιο Πολυτεχνείο και το Δίκτυο ΜΕΣΟΓΕΙΟΣ S.O.S. να μας καταρτίσουν από μία χάρτα υποχρεώσεων, δηλαδή σε βασικές γραμμές, εθελοντικής διαδικασίας προσφοράς των πολιτών, να συναποφασίσουμε όλοι μαζί συνεπώς, όσοι καταναλώνουμε νερό στις πόλεις, όσοι καταναλώνουμε νερό στην ύπαιθρο για αγροτικές δουλειές και η βιομηχανία μαζί, εδώ μπαίνετε εσείς ως Δήμαρχοι, ως η Τοπική Αυτοδιοίκηση, η Νομαρχιακή Αυτοδιοίκηση, οι φορείς, εδώ βάζουμε τον Σύνδεσμο Επιχειρήσεων και Βιομηχανιών, βάζουμε τις τουριστικές επιχειρήσεις, να συμφωνήσουμε σε μερικές απλές εφαρμογές, για να έχουμε αυτό το αγαθό, όπως τουλάχιστον έχει προαναφερθεί.


Καταλαβαίνω ότι η αγροτική κατανάλωση με το 86% πιάνει και τον μεγαλύτερο τόπο. Για παράδειγμα, στην πόλη οι ακροατές μας, μας λένε «Τώρα κάθεστε και ασχολείστε με τρεις σταγόνες για να κλείνουμε το νερό την ώρα που βουρτσίζουμε τα δόντιά μας και ο άλλος έχει πισίνα». Πως θα τα δέσουμε όλα αυτά μαζί; Προφανώς θα πρέπει να μιλήσουν οι αρμόδιοι.

Εμείς με τα τρία μέσα που διαθέτουμε ως ΣΚΑΪ σας δίνουμε τον λόγο και το βήμα και τον χρόνο να αναπτύξετε μαζί με τους επιστήμονες, μαζί με τα συμβουλευτικά μας Όργανα, όπως είναι το Πανεπιστήμιο, ότι νομίζετε ότι μπορεί να πείτε, έτσι ώστε να έρθουμε σε αυτό που είπε ο κύριος Τζανακούλης, δηλαδή στο πως θα αναπτύξουμε κοινωνική συνείδηση από τον συμπολίτη μας ή από εμάς τον ίδιο, όταν πλένουμε το αυτοκίνητό μας και αφήνουμε ανοικτή τη βρύση να τρέχει, μέχρι το πλυντήριο αυτοκινήτων, μέχρι τα κανονάκια, τα οποία μια χαρά ημέρα μεσημέρι και με 45 βαθμούς ποτίζουν τον θεσσαλικό και το αυτοκίνητο που περνάμε και κυρίως στην άσφαλτο και την βιομηχανία, εδώ μπορούμε να βάλουμε τη ΔΕΗ με τα υδροηλεκτρικά που δεν έχει. 

Το πρωί την εκπομπή που κάναμε ο Δήμαρχος από τον Πλαστήρα μας έλεγε για το πώς κατεβαίνει η λίμνη. Άλλωστε, τα ξέρετε καλύτερα εσείς. Επομένως, σε αστικά κέντρα που είναι κοντά στην ύπαιθρο δεν θέλω να πάρω τον ρόλο σας.

Εμείς απλώς διακινούμε, ως ΣΚΑΪ και θέλαμε να έχει ένα δια ταύτα η προσπάθεια, την οποία κάνουμε οι δημοσιογράφοι και η δράση που έχουμε αναλάβει και αυτό το δια ταύτα είναι ότι διακινούμε αυτή τη χάρτα υποχρεώσεων που αφορά στον πολίτη και ο πολίτης υπογράφει στο διαδίκτυο, στο www.sky.gr/nero. 

Στη χάρτα, την οποία παραλαμβάνει ο αγρότης και στη χάρτα που παραλαμβάνει ο φορέας. Φορές είστε και εσείς μέσα. Επικοινωνήσαμε με το ΥΠΕΧΩΔΕ, επικοινωνήσαμε με την ΕΥΔΑΠ, επικοινωνήσαμε με τα τριτοβάθμια Όργανα των αγροτών, επικοινωνήσαμε με το Υπουργείο Αγροτικής Ανάπτυξης. Σκοπεύουμε να εντάξουμε και άλλους, όλους τουλάχιστον όσοι ενδιαφέρονται.

Στο μεταξύ έχουμε κάνει τις αναφορές μας σε αυτά που είπε ο κύριος Τζανακούλης για το Ισραήλ, για τη Βαρκελώνη που έχει πολύ σοβαρό πρόβλημα φέτος και είναι τουριστική περιοχή. Με τις καινούργιες επιστημονικές μεθόδους από το τούβλο στο καζανάκι, που αφορά στο σπίτι εννοώ, μέχρι τη χρησιμοποίηση του επεξεργασμένου νερού, που βγαίνει από τον βιολογικό καθαρισμό και ότι άλλο έχουν να μας που οι επιστήμονες και οι εξειδικευμένες σε αυτό τον τομέα εταιρείες και είμαστε στη διάθεσή σας και βάζουμε λοιπόν μπροστά τη χάρτα, για την οποία ζητείται συμμετοχή, στον βαθμό που σας ενδιαφέρει φυσικά και αν υιοθετήσατε τα δικά μας ή να προτείνετε άλλα δικά σας. Είναι ένας πολύ απλός δωδεκάλογος αυτά που προτείνει το ΜΕΣΟΓΕΙΟΣ S.O.S., το Γεωπονικό και το Εθνικό Μετσόβιο Πολυτεχνείο, έτσι ώστε να αρχίσουμε να τα εφαρμόζουμε και κυρίως να κάνουμε αυτό το εκπαιδευτικό, στο οποίο επανέρχομαι, που εκεί έχει ρόλο ένα μέσο ενημέρωσης. Δηλαδή να «μορφώσει» κοινωνικά όλους τους κατοίκους αυτής της χώρας, να συμβάλουμε σε κάτι εκ των προτέρων, για να μην επιβληθεί, όπως συμβαίνει με τους Κύπριους, οι οποίοι έχουν στο 48ωρο 8 ώρες νερό. Βέβαια, έχουν φτιάξει ντεπόζιτα και οπότε, καταναλώνουν τις υπόλοιπες ώρες το νερό που έχουν αποθηκεύσει προηγουμένως. Εν πάση περιπτώσει, τέτοιου τύπου κοινωνικές συμπεριφορές πάντα υπάρχουν, αυτές θα προσπαθήσουμε να τις αντιμετωπίσουμε.

Σας ευχαριστώ πολύ. Περιμένουμε από εσάς τα νεότερα.

ΠΡΟΕΔΡΕΙΟ: Ευχαριστώ πολύ τον κύριο Πορτοσάλτε.

Καλώ στο βήμα τον κύριο Γεώργιο Καραμπάτο, Πρόεδρο Επιμελητηρίου Μεσσηνίας.

Γ. ΚΑΡΑΜΠΑΤΟΣ: Κύριε Νομάρχη Μεσσηνίας και Πρόεδρε της ΕΝΑΕ, κύριε Δήμαρχε Αθηναίων και Πρόεδρε της ΚΕΔΚΕ, αγαπητοί φίλοι από το Προεδρείο, θέλω και εγώ με τη σειρά μου να σας καλωσορίσω στην Καλαμάτα. Να ευχηθώ τα αποτελέσματα του Συνεδρίου σας να είναι ότι καλύτερο για ένα θέμα που διαχειρίζεστε, για ένα θέμα που διαπραγματεύεστε πάρα πολύ σοβαρό και να είστε σίγουροι ότι οι επιχειρηματίες της Ελλάδας αυτό που διεκδικούν και που θέλουν είναι να μπορούν να έχουν τις υποδομές, εκεί που αναπτύσσεται η επιχείρηση, ώστε να μπορούν και αυτοί να λειτουργούν χωρίς να δημιουργούν προβλήματα στο περιβάλλον. Εξάλλου, είναι πάρα πολλές επιχειρήσεις που επενδύουν στο πλαίσιο της κοινωνικής εταιρικής ευθύνης τους, ακριβώς γιατί έχουν πιστέψει, πιστεύουμε και εμείς σαν κοινωνικοί εταίροι, ότι το πρόβλημα πλέον έχει φτάσει οριακά και θα πρέπει όλοι μαζί πλέον να το αντιμετωπίσουμε.


Σήμερα η δική ομιλία όμως δεν έχει να κάνει με αυτό. Είναι τρία λεπτά μόνο. Να σας εξηγήσω για δύο μεγάλα γεγονότα που πρόκειται να συμβούν φέτος στο πλαίσιο του δρόμου της ελιάς. Για όσους δεν ξέρουν, οι δρόμοι της ελιάς δρόμοι πολιτισμού και διαλόγου μεταξύ λαών και πολιτισμών, με αφορμή την ελιά, που είναι ενωτικό στοιχείο της Μεσογείου. Επειδή σήμερα όλα πρέπει να τα συζητάμε στη λογική της οικονομίας της κλίμακας, καταλαβαίνετε ότι τη Ελλάδα από μόνη της δεν μπορεί να αλλάξει πολλά πράγματα στον κόσμο. Ενώ αντίθετα, σε ότι αφορά το ελαιόλαδο, η συνεργασία με τις άλλες μεσογειακές χώρες, μπορεί το 3% που είναι η παγκόσμια κατανάλωση ελαιολάδου, να το δούμε να γίνεται 3,5%. Όμως μόνοι μας το 3%, 3,5% δεν θα το κάνουμε.


Οι δρόμοι της ελιάς λοιπόν φέτος θα πραγματοποιούν δύο κορυφαία γεγονότα. Το ένα είναι το οδοιπορικό, Ελλάδα – Πεκίνο – Μόσχα με μοτοσικλέτες και το άλλο είναι η παγκόσμια συνάντηση μοτοσικλετιστών, που θα γίνει στην Πύλο με τη συμμετοχή 2.000 περίπου μοτοσικλετιστών από 44 χώρες.


Στο πλαίσιο αυτό δίνουμε έμφαση στον συμβολισμό της ελιάς, με την ευκαιρία των Ολυμπιακών Αγώνων. Δηλαδή, στέλνουμε ένα μήνυμα που προέρχεται από την Ελλάδα, από την πατρίδα της ελιάς ή τουλάχιστον μία από τις πατρίδες της ελιάς, ένα μήνυμα ειρήνης, που θεωρούμε ότι είναι προϋπόθεση ευημερίας.


Προσπαθούμε να στρέψουμε τα βλέμματα προς τη Μεσόγειο της ελιάς, προς της Ελλάδα της ελιάς, προς την παράδοση και τον πολιτισμό της ελιάς, προς όφελος του τουρισμού, του θεματικού τουρισμού, της τοπικής ανάπτυξης.


Επίσης, δίνουμε έμφαση στον διαπολιτισμικό διάλογο, με την ευκαιρία της διένεξης του οδοιπορικού του 2008 από 16 χώρες στη συνάντηση δύο πολιτισμών, ο ένας είναι οι δρόμοι της ελιάς, ο άλλος είναι οι δρόμοι του μεταξιού και ξεκινάμε το δίκτυο των μικρών φίλων των δρόμων της ελιάς, τους αυριανούς πολίτες, τους αυριανούς καταναλωτές της μεσογειακής διατροφικής αλυσίδας.


Όλες αυτές οι εκδηλώσεις έχουν σχεδιαστεί για να εξυπηρετήσουν αυτούς τους σκοπούς. Έχουν σχεδιαστεί με πρωτοτυπία και περιλαμβάνουν προτάσεις για όλες τις ηλικίες και προτιμήσεις. 


Αρχίζουμε με την αξιοποίηση της παγκόσμιας συνάντησης μοτοσικλετιστών, που θα γίνει στις 7 Ιουλίου στην Πύλο, υπό την αιγίδα της ΦΙΜ και με συνδιοργανωτή την ΕΛΠΑ, την Πανελλήνια Αθλητική Ομοσπονδία Μοτοσικλετιστών, την Νομαρχιακή Αυτοδιοίκηση της Μεσσηνίας, τον Δήμο Πύλου και την ΤΕΔΚ και θα είναι αφιερωμένη στη Μεσόγειο της ελιάς και στο περιβάλλον, στην παράδοση και τη γαστρονομία της, με μουσικές από τις χώρες της Μεσογείου, οι οποίες θα ηχήσουν χάρη των εξοχότατων φίλων πρεσβευτών των Μεσογειακών Χωρών, οι οποίοι είναι πιστοί συνοδοιπόροι μας σε αυτή την προσπάθεια από την αρχή.


Θα υπάρχουν και πολλές άλλες συναυλίες εκλεκτής ελληνικής και διεθνούς μουσικής, αλλά και ξεναγήσεις οργανωμένες σε επισκέψεις των φίλων μοτοσικλετιστών, όχι μόνο στην περιοχή της Μεσσηνίας, αλλά σε όλη την Πελοπόννησο και στην υπόλοιπη Ελλάδα, γιατί μπαίνουν και από Ηγουμενίτσα και από Βόρεια Ελλάδα και από Πάτρα.


Στις 13 Ιουλίου, ημέρα που λήγει η παγκόσμια συνάντηση ξεκινά το μεγάλο οδοιπορικό, το ταξίδι Ελλάδα – Πεκίνο – Μόσχα από την Αρχαία Μεσσήνη. Στην Αρχαία Μεσσήνη θα ξεναγήσουμε τους 2.000 φίλους μας με τη βοήθεια του αρχαιολόγου κυρίου Θέμελη για τον χώρο φάρο για την ελληνική ιστορία και εκεί θα γίνει μια εκδήλωση για το καλό κατευόδιο για όλους εμάς που συμμετέχουμε στο οδοιπορικό και θα ακολουθήσει αμέσως μετά. Θα διασχίσει όλη την Ελλάδα, από τη μία μεριά την Ανατολική Ελλάδα, στην επιστροφή από τη Δυτική. Η πρώτη στάση θα είναι στην Αθήνα, μετά στην Άμφισσα και τελευταία στο Σουφλί, εκεί που διασταυρώνονται οι δρόμοι της ελιάς με τους δρόμους του μεταξιού. Στη συνέχεια θα περάσουμε από το Τουρκία, Γεωργία, Αζερμπαϊτζάν, Τουρκμενιστάν, Ουζμπεκιστάν, Κιρκιστάν, Καζακστάν, Κίνα, Μογγολία, Ρωσία, Ουκρανία, Μολδαβία, Ρουμανία, Σερβία, Βουλγαρία, Ελλάδα.


Καθ’ οδό θα γίνουν γιορτές σε οκτώ πόλεις, Τιφλίδα, Μπακού, Τασκένδη, Ταξιάν, Πεκίνο, Μόσχα, Βουκουρέστι, Βελιγράδι. 


Αυτό λοιπόν που ήθελα να σας πω είναι το εξής: στην Κόκκινη Πλατεία στη Μόσχα ανεβάζουμε χίλιες ελιές. Εκεί λοιπόν ζωγραφίζουμε στην Κόκκινη Πλατεία την Ελλάδα, τις 13 Περιφέρειες, τις Νομαρχίες, τους Δήμους, τις Κεντρικές Ενώσεις Δήμων και Κοινοτήτων. 


Η πρόταση η δική μας, για να συντομεύσω, θα έχετε έναν φάκελο που τα λέει αυτά μέσα, έχετε τη δυνατότητα να συμμετέχετε σαν περιοχή, σαν Δήμος, σαν Νομαρχία, υιοθετώντας μια ελιά.. Από εκεί και μετά, τα υπόλοιπα τα αναλαμβάνουμε εμείς. Τη μεταφορά της ελιάς, τη μεταφορά των προϊόντων σας ή των εντύπων σας και τα λοιπά.

Είναι λοιπόν μια πρόταση για μία παρουσία της Ελλάδας στην Κόκκινη Πλατεία, στη ρωσική αγορά που, όπως ξέρετε όλοι πολύ καλά, έχουμε ελπίδες ότι μπορούμε να μπούμε σε αυτή την αγορά, αλλά επειδή η Ελλάδα είναι μια μικρή χώρα, που δεν έχει πολλές οικονομικές δυνατότητες, δεν είναι Ιταλία, δεν είναι Ισπανία, εκεί πρέπει να έχουμε φαντασία. Εμείς λοιπόν θεωρούμε ότι με αυτό τον τρόπο, αξιοποιώντας τον πολιτισμό της ελιάς, μπορούμε να μπούμε στις μεγάλες αγορές ξεκινώντας από τη Ρωσία.

Σας ευχαριστώ πολύ.

ΠΡΟΕΔΡΕΙΟ: Ευχαριστούμε και εμείς τον κύριο Πρόεδρο για την ενημέρωση.


Παρακαλώ τον κύριο Κοτρωνιά, μέλους του Διοικητικού Συμβουλίου της ΕΔΕΥΑ, να παρουσιάσει την εισήγηση «Διαχείριση υδατικών πόρων και ο ρόλος των ΔΕΥΑ».

Γ. ΚΟΤΡΩΝΙΑΣ: Κυρίες και κύριοι συνάδελφοι, η εισήγησή μου περιλαμβάνει σκέψεις και ενημέρωση πάνω στη διαχείριση μη συμβατικών πόρων και μία αναφορά στις χρηματοδοτήσεις, τις οποίες είχε και θα έχει η ΔΕΥΑ.


Δεν υπάρχει αμφιβολία ότι ο ρόλος των ΔΕΥΑ ξεκινά ουσιαστικά εδώ και 28 χρόνια με τον ιδρυτικό της Ν.1069/80. Η επιτυχημένη πορεία τους έχει σαν αποτέλεσμα να έχουν καταξιωθεί στην ελληνική κοινωνία για τη δημιουργία ασφαλών, υγιεινών και επαρκών υδρευτικών υποδομών στη χώρα μας, αφού εξυπηρετούν πάνω από το μισό του πληθυσμού της Ελλάδας.


Η πορεία των χρηματοδοτήσεων ξεκινά ουσιαστικά από την εφαρμογή του άρθρου 13 του Ν.1069/80, όπου προβλεπόταν μία δωρεάν επιχορήγηση 35% του προϋπολογισμού και μία συνεισφορά των ΔΕΥΑ της τάξης του 65%. Για να γίνει αυτό πραγματικότητα, το ελληνικό δημόσιο είχε υπογράψει απανωτές συμβάσεις με την Ευρωπαϊκή Τράπεζα Επενδύσεων, το ’80, το ’81, το ’84. Επίσης, το Ταμείο Παρακαταθηκών και Δανείων, για να μπορέσει να χρηματοδοτήσει και να επιχορηγήσει μέσω δανείων και να βοηθήσει μέσω δανείων τις ΔΕΥΑ, υπέγραψε με την Ευρωπαϊκή Τράπεζα επενδύσεων συμβάσεις.

Ακολουθούν τα κοινοτικά προγράμματα και ειδικά από το 1983 ξεκινάμε με τα ΜΟΠ, τα Μεσογειακά Ολοκληρωμένα Προγράμματα. Ξεκινάμε μετά το ’80-‘93 με το Α΄ Κοινοτικό Πλαίσιο Στήριξης, προχωράμε με το δεύτερο πακέτο Ντελόρ και πλέον, με τον Κανονισμό τον Ευρωπαϊκό 1164/94 ιδρύθηκε το Ταμείο Συνοχής, το οποίο βοήθησε πάρα πολύ τις ΔΕΥΑ της χώρας. 

Το Ταμείο Συνοχής πρέπει να πούμε ότι προήγαγε την περιβαλλοντική διάσταση της κοινωνικής πολιτικής της συνοχής, ενισχύοντας άμεσα έργα, που είχαν σχέση με τον τομέα του περιβάλλοντος και βέβαια, με τον τομέα των διευρωπαϊκών δικτύων υποδομής και μεταφορών. Εμάς μας ενδιαφέρει ο τομέας του περιβάλλοντος.

Ακολούθησε το 2ο Ταμείο Συνοχής και σήμερα, στη νέα προγραμματική περίοδο του ΕΣΠΑ 2007-2013, το γενικό σύνολο του ΕΣΠΑ, όπως ξέρετε, είναι 20 δις ευρώ, από αυτά το ΕΤΠΑ έχει 12 δις ευρώ, το Ευρωπαϊκό Κοινοτικό Ταμείο έχει 4 δις ευρώ και το Ταμείο Συνοχής, που μας ενδιαφέρει, έχει 3,7 δις ευρώ περίπου. Από αυτά, όπως είπαμε, το συνολικό Ταμείο Συνοχής είναι τα 3,7 δις ευρώ. Σε αυτά το περιβάλλον και το Ταμείο Συνοχής είναι 1,60 δις ευρώ περίπου. Το ΕΤΠΑ είναι 220.000.000 € και το Ταμείο Συνοχής μαζί με το ΕΠΕΡ είναι 1,8 δις ευρώ.

Με τις χρηματοδοτήσεις αυτές και την ικανότητα απορρόφησης που ανέπτυξαν οι ΔΕΥΑ της χώρας αναδείχτηκαν αναντίρρητα ως οι κύριοι διαχειριστές υδατικών πόρων, πόσιμων νερών και υγρών αποβλήτων. Βέβαια, οι σημερινές ανάγκες πλέον μας υποχρεώνουν να δούμε νέες τάσεις στην ανακύκλωση και στην επαναχρησιμοποίηση των υδατικών πόρων.

Έρχομαι στο κυρίως θέμα. Ποιοι είναι αυτοί, ποιες είναι αυτές οι επικρατούσες τάσεις; Πρώτα απ’ όλα, είναι η επιδίωξη διαχείρισης κυρίως της ζήτησης, αντί να προσπαθούμε να αναπτύξουμε νέους πόρους. Είναι γνωστό ότι οι νέοι πόροι είναι αδύνατον πια να αναπτυχθούν. Έτσι η αειφορία μπορεί να προάγεται, όταν παρέχεται η δυνατότητα ανάπτυξης τεχνολογιών χαμηλού κόστους, υψηλής απόδοσης και φιλικών στο περιβάλλον.

Η δεύτερη τάση είναι η αύξηση της απόδοσης των χρήσεων του νερού. Πρέπει να επισημάνουμε τον ακριβή προσδιορισμό των υδατικών αναγκών των καλλιεργειών, για τις οποίες μίλησαν και οι προηγούμενοι ομιλητές, που καταναλώνουν το 86%, είναι το 86% των αναγκών σε χρήση νερού και βέβαια, ο περιορισμός των απωλειών στα δίκτυά μας μέσα στα αστικά κέντρα.

Οι απώλειες είναι η πληγή των δικτύων μας, οι απώλειες πρέπει να χρηματοδοτηθούν από το ΥΠΕΧΩΔΕ. Η ΕΔΕΥΑ έχει υποβάλει υπομνήματα προς τον Υπουργό ΠΕΧΩΔΕ και πιστεύουμε ότι μέσα στη νέα προγραμματική περίοδο θα μπορέσουμε να χρηματοδοτηθούμε, για να μπορέσουμε να μαζέψουμε τις απώλειες, οι οποίες είναι ο μεγαλύτερος εχθρός της εξοικονόμησης του νερού.

Τη τρίτη τάση είναι ο εμπλουτισμός των υπόγειων υδροφορέων. Αρκετοί υπόγειο υδροφορείς, ειδικά στην Νοτιοανατολική Ελλάδα θα μπορούσαν, κάνοντας καλή χρήση των χειμερινών νερών, να εμπλουτιστούν και να προστατεύουμε με αυτό τον τρόπο και τις παράκτιες καλλιέργειες, δίνοντας τη δυνατότητα της απόθεσης των νερών της θάλασσας και βέβαια, της αποφυγής της υφαλμύρωσης.

Επιτρέψτε μου να πω ότι από τότε που ήμουν νεαρός Δημοτικός Σύμβουλος σε κάθε ευκαιρία, λέγοντας τη γνώμη μου, έλεγα: αν είναι δυνατόν σε αυτή τη χώρα να μην υπάρχουν κάποιοι άνθρωποι, οι οποίοι να μπορούν να σκεφτούν απλά, όπως σκεπτόμαστε και εμείς όλοι μας. Ποιο είναι αυτό το απλό; Είναι δυνατόν να ξοδεύουμε εκατομμύρια των εκατομμυρίων σε κεφάλαια, για να καθαρίζουμε τις κοίτες των ποταμών, μετά από πλημμύρες, μετά από καταστροφές και να μην διαθέτουμε το 1/10 αυτών των χρημάτων, για να φτιάξουμε έργα ορεινής υδρονομίας, τα οποία προστατεύουν τα βουνά, προστατεύουν τη βλάστηση, εμπλουτίζουν των υπόγειο υδροφορέα;

Πράγματα απλά, τα οποία δυστυχώς μέχρι σήμερα το ελληνικό κράτος δεν τα εφάρμοσε, με αποτέλεσμα να έχουμε τα γνωστά προβλήματα και να αναγκαζόμαστε, μετά από μεγάλες καταστροφές, όπως είναι οι πυρκαγιές, αποσπασματικά να εφαρμόζουμε αυτά τα οποία θα έπρεπε να είναι η καθημερινή μας πολιτική για την εξοικονόμηση για τον εμπλουτισμό των υδροφορέων.

Μία άλλη τάση που υπάρχει είναι η παραγωγή αφαλατωμένου νερού για την αντιμετώπιση των υδρευτικών προβλημάτων σε περιοχές με περιορισμένους συμβατικούς πόρους, όπως είναι τα νησιά μας.

Η άλλη τάση που υπάρχει είναι η χρήση μη συμβατικών υδατικών πόρων κυρίως για την γεωργία. Θα μιλήσω αμέσως παρακάτω για αυτό και μιλάμε για την ανακύκλωση των νερών των βιολογικών καθαρισμών.

Τέλος, μία νέα τάση είναι η ανάπτυξη συστημάτων αποκεντρωμένων, τα οποία μπορούν να φτάσουν ακόμα και στο επίπεδο της κατοικίας. Υπάρχουν πλέον προγράμματα, υπάρχει πλέον η δυνατότητα για αυτόνομα συστήματα, τα οποία εκμεταλλεύονται μέχρι την τελευταία σταγόνα το νερό, ακόμα και σε επίπεδο κατοικίας.

Έρχομαι λοιπόν στην παραγωγή πόσιμου νερού με αφαλάτωση. Τα τελευταία χρόνια η αφαλάτωση του θαλασσινού νερού αναπτύσσεται με πολύ γρήγορους ρυθμούς. Φαίνεται ότι στο μέλλον θα αποτελέσει μία από τις κύριες πηγές υδροδότησης. Σήμερα εκτιμάται ότι σε όλο τον κόσμο λειτουργούν πολυάριθμες μονάδες αφαλάτωσης, που παράγουν πάνω από 50.000.000 κυβικά μέτρα την ημέρα πόσιμου νερού.

Οι εγκατεστημένες μονάδες αντίστροφης όσμωσης, γιατί περί αυτού πρόκειται, έχουν αυξηθεί σημαντικά τα τελευταία χρόνια. Το μεγαλύτερο έργο σε όλο τον κόσμο είναι αυτό του Ασκελόν στο Ισραήλ με δυνατότητα 116.000.000 κυβικών μέτρων το χρόνο.

Η προσδοκώμενη αύξηση την ερχόμενη δεκαετία θα είναι πολύ μεγάλη και από 76 αναμένουμε στην Ευρώπη να φτάσουμε τις 180 μονάδες παραγωγής νερού από αφαλάτωση θαλασσινού νερού. Φυσικά, όπως καταλαβαίνετε, το πρόβλημα όλο μπαίνει στο κόστος παραγωγής.

Σχετικά λοιπόν με το κόστος αυτό της παραγωγής για την αφαλάτωση του θαλασσινού ή ακόμα ευκολότερα, του υφάλμυρου νερού, για το οποίο θα μιλήσω παρακάτω, σε σύγκριση με τις γνωστές τεχνολογίες, που αφορούν τους συμβατικούς υδατικούς πόρους, τους υπόγειους υδροφορείς, δηλαδή την άντληση, τους επιφανειακούς ταμιευτήρες, φαίνεται λοιπόν ότι σε σχέση με το κόστος παρατηρείται μία συνεχής μείωση τα τελευταία χρόνια και αυτό οφείλεται σε δύο παράγοντες.

Ο πρώτος παράγοντας είναι ότι βελτιώνονται συνεχώς οι τεχνολογίες των μεμβρανών διήθησης, οι οποίες παίζουν τον σημαντικότερο ρόλο στη διαδικασία της αντίστροφης όσμωσης.

Ο δεύτερος παράγοντας είναι ότι σε πολλές περιπτώσεις, όταν κάνουμε σύγκριση του κόστους, δεν λαμβάνουμε υπόψη μας κόστη που αφορούν τη διαδικασία μετατροπής του επιφανειακού της διήθησής του, της υγειονομικής του ενίσχυσης, ώστε να είναι διαθέσιμο στους καταναλωτές.

Στη χώρα μας εκτιμάται ότι θα καθιερωθεί μειωμένο τιμολόγιο για το ενεργειακό κόστος των μονάδων αφαλάτωσης και με αυτά τα δεδομένα πια θα πρέπει να διερευνήσουμε τη δυνατότητα αφαλάτωσης και των υφάλμυρων νερών στη χώρα μας.

Με δεδομένα λοιπόν αυτά στο προσεχές μέλλον προβλέπεται ότι το κόστος του αφαλατωμένου νερού, ιδιαίτερα των υφάλμυρων νερών, θα μειωθεί σε επίπεδο μικρότερο ακόμα και από τους συμβατικούς υδατικούς πόρους. 

Στη Μάλτα, που είναι πρωτοπόρος στη χρήση αφαλατωμένων νερών και όπου το 70% του συνολικού νερού που καταναλώνεται είναι αφαλατωμένο, με τις μεμβράνες που χρησιμοποιούνται το κόστος μισό ευρώ περίπου κατά κυβικό μέτρο. Με τις νέες μεμβράνες που δοκιμάζονται το κόστος στα 0,34 € το κυβικό μέτρο.

Στην Κύπρο το κόστος κυμαίνεται στο μισό ευρώ περίπου. Στην Αυστραλία, στο Κουβέιτ υπάρχει μία ραγδαία αύξηση της τεχνολογίας και της χρήσης του αφαλατωμένου νερού. Εκτιμάται ότι η μείωση του κόστους αφαλάτωσης είναι από 4% έως 5% κάθε χρόνο εξαιτίας, όπως αναφέρθηκε, της συνεχούς βελτιούμενης τεχνολογίας των μεμβρανών.

Με βάση λοιπόν το κόστος κατασκευής επιλεγμένων μονάδων σε διάφορες χώρες την τελευταία 15ετία, σήμερα μπορούμε να πούμε ότι το κόστος αφαλάτωσης από το 1,5 € που ήταν το 1991 έπεσε μέχρι και 0,20 € το 2007.

Στη χώρα μας λειτουργούν 34 μονάδες αφαλάτωσης σε δημοτική βάση κυρίως και βέβαια, σε ιδιωτική βάση μικρότερες σε διάφορες ξενοδοχειακές μονάδες. Αρχίζοντας από την πρώτη που έγινε στη Σύρο το 1992 και φτάνοντας στην τελευταία που έγινε στους Παξούς το 2005, η Ελλάδα έχει πολλά να κερδίσει από τη χρήση του αφαλατωμένου ύδατος και από την επένδυση στις τεχνολογίες βελτίωσης του κόστους αυτής της διαδικασίας. Είπα προηγουμένως ότι το κόστος αυτό είναι που μικρότερο, όταν το χρησιμοποιούμε για υφάλμυρα νερά.

Τα υφάλμυρα νερά είναι ένας άλλος μη συμβατικός πόρος. Διάφορες εκτιμήσεις αναφέρονται σε ολόκληρη την Ελλάδα και κυρίως σε νησιωτικές περιοχές, παράγονται αρκετές χιλιάδες εκατομμύρια κυβικά το χρόνο. Θα αναφέρω μόνο την πολύ γνωστή πηγή του Αλμυρού του Ηρακλείου. Από εκεί παράγονται περίπου κατά μέσο όρο 220.000.000 κυβικά το χρόνο. Δηλαδή, ποσότητες που υπερκαλύπτουν το 50% των συνολικών αιτήσεων υδατικών αναγκών της Κρήτης.

Σήμερα είναι γνωστό όμως ότι η χρήση τέτοιων νερών στη χώρα μας είναι μηδενική. Όμως είναι γνωστό ότι τέτοια νερά θα μπορούσαν να χρησιμοποιηθούν έστω και σε μικρές ποσότητες, είτε με ανάμειξή τους με άλλα νερά καλύτερης ποιότητας, είτε τους χειμερινούς μήνες, κατά τους οποίους η συγκέντρωση των αλάτων μειώνεται σημαντικά.

Σύμφωνα με μετρήσεις του Πολυτεχνείου της Κρήτης, νερά της πηγής του Αλμυρού Ηρακλείου θα μπορούσαν να χρησιμοποιηθούν ακόμα και για πόσιμη χρήση αυτά τα νερά περίπου για 45-75 ημέρες το χρόνο, όπως είναι σήμερα, που σημαίνει ότι θα μπορούσαν να εξοικονομηθούν ποσότητες νερού 4.000.000 κυβικά περίπου το χρόνο.

Τέτοια παραδείγματα μπορούμε να βρούμε και να αναφέρουμε και για άλλες νησιωτικές περιοχές της χώρας. Είναι ένας τομέας, τον οποίο πρέπει το κράτος να επενδύσει και φυσικά οι ΔΕΥΑ της χώρας θα πρέπει να προχωρήσουν στη χρήση με του τρόπους που είπαμε. Δηλαδή, είτε με ανάμειξη, είτε κατά τους χειμερινούς μήνες, είτε βέβαια με την αφαλάτωση, η οποία για τα υφάλμυρα νερά είναι πολύ φτηνότερη.

Όμως, όπως αναφέρθηκε στην Ελλάδα, εκτός από το 10% που είναι για αστική χρήση, το 86% των νερών είναι για άρδευση. Αυτό δείχνει ότι πρέπει να κάνουμε ότι είναι δυνατόν, για να εξοικονομήσουμε με κάθε τρόπο νερό για την άρδευση. 

Μία μη συμβατική πηγή είναι τα νερά των βιολογικών καθαρισμών, που μας τα ζητούν οι συμπολίτες μας στους Δήμους, όπου υπάρχουν μεγάλοι βιολογικοί καθαρισμοί.

Βέβαια, τα ζητήματα είναι δύο. Πρώτον, υπάρχει επιστημονική γνώση, για να δούμε ποιες είναι οι επιπτώσεις των νερών των βιολογικών καθαρισμών πάνω στα αρδευόμενα φυτά και πάνω στα χωράφια, στα οποία τα οδηγούμε;

Δεύτερον, υπάρχει νομοθετικό πλαίσιο ή προηγούμενο επανάχρησης νερών βιολογικών καθαρισμών; 

Σε ότι αφορά το πρώτο θα σας αναφέρω ότι έγιναν συστηματικά πειράματα σε μια έκταση 28 στρεμμάτων κοντά στο Πανεπιστήμιο της Πάτρας από το 1991. Αυτές οι έρευνες διήρκησαν 3 χρόνια.

Δοκιμάστηκαν τέσσερις τρόποι επανάχρησης. Ο πρώτος τρόπος χρησιμοποιούσε λάσπη από βιολογικούς καθαρισμούς και άρδευση και επαναχρησιμοποιημένο νερό.

Το δεύτερο, άρδευση μόνο με επαναχρησιμοποιημένο νερό βιολογικών καθαρισμών.

Ο τρίτος τρόπος ήταν  λάσπη και άρδευση με κανονικό νερό και ο τέταρτος ήταν άρδευση με το κανονικό νερό, με το οποίο ποτίζουν τόσα χρόνια.

Από την έρευνα αυτή βγήκαν πολύ χρήσιμα συμπεράσματα. Παρατηρήθηκαν διαφορές στην αύξηση των φυτών. Παρατηρήθηκαν και μετρήθηκαν συγκεντρώσεις βαρέων και άλλων μετάλλων, ανάλογα με την κάθε μέθοδο που εφαρμόστηκε και το είδος των φυτών και οι μελέτες αυτές έχουν δημοσιευτεί στα τεχνικά χρονικά του Τεχνικού Επιμελητηρίου από τον Επίκουρο Καθηγητή του Πανεπιστημίου Ιωαννίνων, τον κύριο Ιωάννη Καγρουζιώτη, μελέτες, οι οποίες, εν πάση περιπτώσει, καταλήγουν στο συμπέρασμα ότι είναι δυνατή η χρήση των απόνερων των βιολογικών καθαρισμών.

Επιτρέπεται σήμερα από τη νομοθεσία; Καταρχήν, η νομοθεσία είναι ξεκάθαρη και λέει ότι, όταν υπάρχει τριτοβάθμιος βιολογικός καθαρισμός, μπορούν να χρησιμοποιηθούν τα νερά αυτά. Επίσης, η νομοθεσία λέει ότι σε κάθε περίπτωση απαγορεύεται να ποτίζουμε χωράφια με κατανεονισμό, δηλαδή να μην υπάρχουν σταγονίδια στην ατμόσφαιρα για προφανείς λόγους.

Απ’ όλες τις εγκεκριμένες περιβαλλοντικές μελέτες των ΔΕΥΑ μπορείτε να δείτε ότι δεν απαγορεύεται η χρήση των απόνερων αυτών, η οποία μπορεί να γίνει βέβαια με κάποιους όρους. Οι όροι αυτοί επιβάλουν επιστημονικές μετρήσεις για έναν τουλάχιστον χρόνο και επιβάλουν την έκδοση στο τέλος μίας Κοινής Υπουργικής Απόφασης του ΥΠΕΧΩΔΕ, του Υγείας και του Αγροτικής Ανάπτυξης.

Αυτό το οποίο έχουμε στα χέριά μας είναι μία Κοινή Υπουργική Απόφαση που βγήκε για τη Θεσσαλονίκη το 2005. Σε αυτή την Κοινή Υπουργική Απόφαση θα δείτε ότι εγκρίνεται η διάθεση επεξεργασμένων λυμάτων για άρδευση με συγκεκριμένους φυσικά όρους. Εκεί μέσα περιγράφονται τα στρέμματα με ακρίβεια που θα αρδευτούν, περιγράφεται η απαίτηση να αραιώνονται τα νερά των βιολογικών καθαρισμών τουλάχιστον σε αναλογία 1 προς 5 με νερό κανονικό, περιγράφει τον τρόπο που θα μεταφέρονται αυτά τα νερά για την άρδευση. Ορίζει τι παραμέτρους θα πρέπει να ελέγχουμε, δηλαδή το PH, την αγωγιμότητα, τα αιωρούμενα στερεά, τη θολότητα. Αυτά ορίζει ποιος θα τα ελέγχει, από ποιον θα αξιολογείται αυτό το πρόγραμμα και από ποιον θα δημοσιοποιείται αυτό το πρόγραμμα.

Τέλος, αναφέρεται στην παραγωγή, στο είδος των φυτών, τα οποία μπορούν να πάρουν αυτό το νερό και να το αξιοποιήσουν. Βέβαια, το αυτονόητο, ότι προϊόντα που καταναλώνονται νωπά στα προϊόντα αυτά θα πρέπει να σταματάμε την άρδευση με αυτό το νερό τουλάχιστον δυο εβδομάδες πριν από την συγκομιδή.

Τα τελευταία χρόνια υλοποιούνται με επιτυχία και πολύ γρήγορους ρυθμούς έργα ανακύκλωσης νερού σε πολλές χώρες. Οι Διεθνείς Οργανισμοί εκτιμούν ότι η μέση ετήσια αύξηση του όγκου επαναχρησιμοποίησης τέτοιων νερών στις ΗΠΑ, στην Κίνα, στην Ιαπωνία, στην Ισπανία και στην Αυστραλία κυμαίνεται από 25%-65%.

Επίσης, η Διεθνής Τράπεζα και άλλοι Διεθνείς Οργανισμοί θεωρούν τις τεχνολογίες ανάκτησης και επαναχρησιμοποίησης εκροών δευτεροβάθμιας επεξεργασίας αστικών υγρών αποβλήτων τους πιο φθηνούς. Το κόστος υπολογίζεται σε 5 έως 10 λεπτά ανά κυβικό μέτρο. Ακόμη, ο Παγκόσμιος Οργανισμός Υγείας χρηματοδοτεί σχετικά έργα και έχει εκδώσει οδηγίες για διάφορες χρήσεις τέτοιων νερών.

Στη χώρα μας αναπτύσσοντας τα συστήματα αυτά είναι δυνατόν να εξοικονομήσουμε το 4,5% του αρδευτικού νερού και βέβαια και  με τα έργα που έχουμε σήμερα σε λειτουργία …

(αλλαγή κασέτας)

Γ. ΚΟΤΡΩΝΙΑΣ: …που παράγουν πάνω από 50 εκατομμύρια κυβικά μέτρα την ημέρα, τα επόμενα χρόνια να αδειοδοτηθούν και να μπορέσουμε να τα θέσουμε σε λειτουργία. 


Τι θα πετύχουμε. Πρώτα από όλα θα βελτιώσουμε περισσότερο την προστασία των παράκτιων περιοχών μας και θα αναβαθμίσουμε την ποιότητα των παράκτιων υπόγειων υδροφορέων μας.


Δεύτερον. Θα βελτιώσουμε προφανώς την παραγωγικότητα της γεωργικής παραγωγής στις υφιστάμενες γεωργικές μας καλλιέργειες. 


Τρίτον. Αυτό είναι πολύ σημαντικό. Θα εξοικονομήσουμε, εκτός από τους χρησιμοποιούμενους υδατικούς πόρους, θα εξοικονομήσουμε λιπάσματα, αφού τα νερά αυτά έχουν 5 έως 7 κιλά ανά αρδευόμενο στρέμμα άζωτο, που ισοδυναμεί με 25 έως 35 κιλά που βρίσκονται μέσα σε ένα εμπορικό προϊόν. 


Θα ικανοποιηθεί το λαϊκό αίσθημα, γιατί όπως είπα και προηγουμένως, οι δημότες μας ζητούν μετ’ επιτάσεων την χρήση αυτών των νερών. 


Θα αναβαθμιστούν οι χώροι πρασίνου στις αστικές μας περιοχές, γιατί δεν υπάρχει αμφιβολία ότι τα νερά αυτά τουλάχιστον για το πράσινο, για το δασικό πράσινο, μπορούν άμεσα να χρησιμοποιηθούν. 


Βέβαια, η τεχνολογία που θα αποκτήσουμε μπορεί και να εξάγεται και στις άλλες χώρες της Μεσογείου, όπου οι ανάγκες αυξάνονται συνεχώς για τη  χρήση αυτών των νερών. 


Κυρίες και κύριοι, η υδατοπρομήθεια με αξιόπιστες παροχές νερού που να καλύπτουν τις ανάγκες των καταναλωτών ποιοτικά και ποσοτικά και να προστατεύουν το περιβάλλον, αποτελεί αποστολή υψηλή ευθύνης και υποχρέωσης, στην οποία οι Δημοτικές Επιχειρήσεις Ύδρευσης – Αποχέτευσης έχουν ανταποκριθεί μέχρι σήμερα με μεγάλη επιτυχία. 


Είμαι βέβαιος ότι με επιτυχία οι Επιχειρήσεις αυτές θα ανταποκριθούν και στις νέες ανάγκες της εξοικονόμησης της ενέργειας και της χρήσης των μη συμβατικών υδατικών πόρων. 
Σας ευχαριστώ πάρα πολύ.  

ΠΡΟΕΔΡΕΙΟ: Να ευχαριστήσω τον κύριο Κοτρωνιά. Να πούμε δύο πράγματα για να μην παρεξηγούμαστε. Όπως ξέρετε, υπάρχει ένα συγκεκριμένο πρόγραμμα που έχει τους εισηγητές και αυτούς που πρέπει να κάνουν τις παρεμβάσεις βάσει αυτού. Κάναμε μία εξαίρεση για τον Πρόεδρο του Επιμελητηρίου της Καλαμάτας, που αντιλαμβάνεστε τους λόγους. Από εκεί και πέρα, έχουμε γύρω στις 20 παρεμβάσεις που θα γίνουν, που θα γίνουν ακριβώς μόλις τελειώσουν οι εισηγητές. Ξέρετε ότι στα συνέδρια έτσι πρέπει να γίνει. 


Ο κύριος Σκληβανιώτης. Είναι εδώ ο κύριος Σκληβανιώτης; Υπάρχει εκπρόσωπος της ΕΥΔΑΠ; 

ΕΚΠΡΟΣΩΠΟΣ ΕΥΔΑΠ: Κυρίες και κύριοι, θα ήθελα καταρχάς να συγχαρώ και την ΚΕΔΚΕ και την ΕΝΑΕ για την πρωτοβουλία τους να διοργανώσουν το Συνέδριο αυτό και παράλληλα να τους ευχαριστήσω για την πρόσκληση που μας απηύθυναν για να συμμετάσχουμε. 


Η εταιρεία μας, η οποία υδροδοτεί και αποχετεύει το μισό περίπου πληθυσμό της χώρας, στηρίζει τέτοιες πρωτοβουλίες που σκοπό έχουν να αναδείξουν την χρησιμότητα της σωστής διαχείρισης του νερού και είμαστε πάντα πρόθυμοι να προσφέρουμε την τεχνογνωσία και την εμπειρία που διαθέτουμε, όποτε μας ζητηθεί. 


Βεβαίως, για την υπέρβαση της αποσπασματικότητας και την αξιοποίηση αυτής της βοήθειας, χρήσιμο θα ήταν η ύπαρξη ενός συντονιστικού Οργάνου της ΚΕΔΚΕ ή όποιο άλλο κριθεί από την Ένωση. 


Σήμερα είναι πιο επίκαιρο από ποτέ το παλιό σλόγκαν «Προσέχουμε για να έχουμε». Είναι βέβαιο πλέον ότι η κακή διαχείριση του νερού συμβάλλει σημαντικά στη λειψυδρία. Τα τελευταία χρόνια όλες οι ΔΕΥΑ έχουν κάνει πολλές προσπάθειες για τη σωστή διαχείριση του νερού και θα ήταν άδικο να μην αναγνωριστεί η προσφορά τους. 



Παρ’ όλα αυτά, κάτω από το άγχος και τα προβλήματα του δύσκολου ίσως έργου που έχουν αναλάβει, γίνονται πολλές προσπάθειες και έργα που δεν εντάσσονται σε ένα γενικότερο σχεδιασμό, με αποτέλεσμα πολλά προγράμματα να είναι πρωθύστερα, χαμηλής αποδοτικότητας και υψηλού κόστους. 


Στόχος της κάθε ΔΕΥΑ θα πρέπει να είναι η έγκαιρη υλοποίηση εύστοχων έργων, ανεκτού κόστους, έτσι ώστε οι δημότες να εξυπηρετούνται χωρίς υπέρμετρη οικονομική επιβάρυνση. 


Πρώτος στόχος προς την κατεύθυνση αυτή, θα πρέπει να είναι η μείωση του ατιμολόγητου νερού. Με τον όρο ατιμολόγητο νερό, εννοούμε τη διαφορά μεταξύ της ποσότητας του νερού που διατίθεται στην κατανάλωση και της ποσότητας του νερού που τιμολογείται. 


Η ΕΥΔΑΠ την τελευταία 15ετία έχει καταφέρει να μειώσει το ατιμολόγητο νερό από 38% στο 19% σήμερα. Από το 19%, το 19% οφείλεται σε διαρροές των δικτύων και το υπόλοιπο 10% σε υποεγγραφές των υδρομετρητών, δηλαδή τα υδρόμετρα γράφουν λιγότερο από αυτό που περνάει μέσω του υδρόμετρου. 


Εδώ πρέπει να σημειώσω ότι για πολλές ΔΕΥΑ το ποσοστό αυτό φτάνει  στο 50% και μάλιστα σε Δήμο της Αττικής έφτασε το ποσοστό αυτό στο 68%. 


Σημειώνω ότι η Ευρωπαϊκή Ένωση πρόκειται να θεσπίσει ανώτατο όριο ατιμολόγητου νερού στο 20%. 


Η μείωση του ατιμολόγητου νερού θα έχει σαν συνέπεια πέραν της εξοικονόμησης του νερού, που είναι και ο πρωταρχικός στόχος μας και τη μεγάλη αύξηση των εσόδων της επιχείρησης ώστε να μπορέσει να προγραμματίσει την κατασκευή βασικών έργων υποδομής. 


Ενδεικτικά θα σας αναφέρω ότι η ΕΥΔΑΠ μείωσε το 2007 σε σχέση με το 2006 το ατιμολόγητο νερό κατά 4,5 ποσοστιαίες μονάδες. Αυτό μεταφράζεται σε 17 εκατομμύρια κυβικά μέτρα νερού ετήσια και αν υπολογίσουμε τιμή νερού 1 € ανά κυβικό, έχουμε επιπλέον σταθερά έσοδα  για την επιχείρηση 16 εκατομμύρια ευρώ. Αυτά θα τα έχουμε συνέχεια. Το κόστος της επένδυσης που έγινε για την επίτευξη του στόχου αυτού, ανέρχεται σε 2.200.000 € και μάλιστα άπαξ, μία φορά. 


Επανέρχομαι λοιπόν στις αιτίες που οφείλεται το ατιμολόγητο νερό. Πρώτον, στις διαρροές του δικτύου διανομής και στις εσωτερικές μικρές διαρροές των εγκαταστάσεων του καταναλωτή και δεύτερον, στις υποεγγραφές των υδρομετρητών λόγω παλαιότητας και κακής ποιότητας αυτών. 


Ποιες κινήσεις πρέπει να γίνουν για τη μείωση του ατιμολόγητου νερού. Πρώτη κίνηση, αντικατάσταση των υδρομετρητών με νέα υδρόμετρα υψηλής ακριβείας και πολύ καλής ποιότητας. Είναι σύνηθες φαινόμενο υδρόμετρα μέτριας ποιότητας να υποεγγράφουν 20% και πλέον μετά από λίγα χρόνια από την τοποθέτησή τους στο δίκτυο. Η επιχείρηση από την αντικατάσταση των υδρομετρητών θα έχει διπλό όφελος. Πρώτον, θεαματική μείωση των διαρροών στα σπίτια και δεύτερον, μεγάλη αύξηση των εσόδων της επιχείρησης.


Δεύτερη κίνηση. Η άμεση επισκευή των εμφανών διαρροών του δικτύου ύδρευσης. 


Τρίτη κίνηση. Η διαχείριση των πιέσεων του δικτύου. Με τον όρο διαχείριση των πιέσεων του δικτύου, ορίζεται η μεθοδολογία αυτή που εξασφαλίζει επάρκεια μεν πιέσεων τις ώρες αιχμής, αλλά κυρίως μείωση των άσκοπων υπερπιέσεων τις ώρες χαμηλής κατανάλωσης στο δίκτυο ύδρευσης. 


Το πρόγραμμα διαχείρισης πιέσεων είναι εξαιρετικής σημασίας, προσφέροντας εκτός της άμεσης μείωσης των αφανών διαρροών και θεαματική μείωση των ορατών διαρροών, κυρίως των φράξεων του δικτύου. 


Ένα άλλο εξίσου σημαντικό όφελος από την υλοποίηση ενός τέτοιου προγράμματος διαχείρισης πιέσεων, είναι η βελτίωση του επιπέδου παροχής υπηρεσιών προς τους καταναλωτές, αφού όταν το εύρος διακύμανσης της πίεσης είναι μικρό, εξασφαλίζεται και επάρκεια νερού και συγχρόνως δεν έχουμε άσκοπες καταπονήσεις των εσωτερικών υδραυλικών εγκαταστάσεων των σπιτιών. 


Ένα τέτοιο διττό πρόγραμμα κατασκευής τόσο των εσωτερικών διαρροών στα σπίτια, όσο και των εξωτερικών του δικτύου διανομής, αναμένεται να έχει μείωση του προσφερόμενου νερού που υπερβαίνει το 20%. 


Επειδή μέχρι τώρα έχω αναφερθεί στη διαχείριση των δικτύων ύδρευσης, θα ήθελα να επισημάνω και τη σπουδαιότητα της σωστής διαχείρισης του νερού που προορίζεται για άρδευση. Ήδη αυτό έχει γίνει από τους προηγούμενους ομιλητές. Τόσο από την άποψη των διαρροών στα αντίστοιχα συστήματα διανομής, όσο και του τρόπου ποτίσματος. 


Τέλος, πιστεύω ότι ο κίνδυνος της λειψυδρίας όχι μόνο για τη χώρα μας, αλλά για πολλές περιοχές του πλανήτη, είναι πλέον ορατός και λόγω πλέον και των κλιματικών αλλαγών που επέρχονται. Έτσι, μόνο με την ορθολογική διαχείριση των υδάτινων πόρων θα μπορέσουμε να καλύψουμε τις ανάγκες μας σε νερό, τόσο τις δικές μας, όσο και των επόμενων γενεών. 


Ευχαριστώ.

ΠΡΟΕΔΡΕΙΟ: Ευχαριστούμε και εμείς. Είναι εδώ εκπρόσωπος της ΕΥΑΘ; Όχι. 


Τώρα μπαίνουμε στη διαδικασία αυτών που ζήτησαν να κάνουν παρεμβάσεις. Όπως σας είπα, βάσει προγράμματος, όλοι ίσα, από τρία λεπτά ο καθένας, γιατί ήδη έχουμε πάνω από 20 παρεμβάσεις. Επί της ουσίας, για να καταλήξουμε μετά στα συμπεράσματα τα οποία θέλουμε να είναι ουσιαστικά. 


Κύριε Χρονόπουλε, ορίστε.

ΧΡΟΝΟΠΟΥΛΟΣ: Αγαπητοί Πρόεδροι και της ΚΕΔΚΕ και της ΕΝΑΕ, αξιότιμοι Σύνεδροι, κυρίες και κύριοι, δεν ζήτησα τον λόγο να παρέμβω προσωπικά. Ζήτησα τον λόγο να απευθύνω τον χαιρετισμό του Νομάρχη της Αθήνας, του κυρίου Γιάννη Σγουρού, μίας Νομαρχίας συμπυκνωμένης σε 23 Νομαρχίες μαζί από το σύνολο των 52 και για αυτό ζήτησα να κάνω την παρέμβαση και θέλω να σας υπενθυμίσω ότι θα μπορούσα να ζητήσω και δεν χάλασα τη διαδικασία, να ζητήσω να απευθύνω τον χαιρετισμό χθες. Σεβόμενος λοιπόν τη διαδικασία, δεν το έκανα. 


«Κυρίες και κύριοι, συγχωρέστε μου την απουσία μου λόγω έκτακτης υποχρέωσης. Θα ήθελα όμως στη σύντομη παρέμβασή μου περιληπτικά να σας αναπτύξω τον προβληματισμό μου, αλλά και τις πρωτοβουλίες που έχουν γίνει για αυτό το ζήτημα από τη Νομαρχία της Αθήνας. 


Είναι γνωστό ότι το θέμα των υδάτων, υπογείων και επιφανειακών, έχει γίνει μείζον λόγω των κλιματικών αλλαγών που παρουσιάζονται στον πλανήτη. Η επάρκεια του νερού ήδη αποτελεί, σύμφωνα με τον ΟΗΕ, ένα από τα μεγαλύτερα περιβαλλοντικά προβλήματα της εποχής μας. 


Οι συνθήκες που διαμορφώνονται στις μέρες μας, στο Λεκανοπέδιο ιδιαίτερα των Αθηνών, παρά τη στηριζόμενη κυρίως στο νερό της ΕΥΔΑΠ επάρκεια, είναι όλο και πιο δυσμενής. 


Σε αυτό το συμπέρασμα συντείνουν μεταξύ άλλων, πρώτον, οι επιπτώσεις από τις κλιματικές αλλαγές. Δεύτερον, η μείωση της συγκράτησης των υδάτων στους ορεινούς όγκους λόγω των πυρκαγιών και στους αστικούς λόγω της συνεχούς τσιμεντοποίησης. 


Τρίτον. Η απαιτούμενη αύξηση των αναγκών σε νερό, μιας και χρειάζεται αύξηση του πρασίνου. 


Τέταρτον. Οι επιπτώσεις παραδείγματος χάριν, της υπεράντλησης των υπογείων νερών ή της ρύπανσής τους, κατά περιοχές ή αλλού, από υπερυψώσεις της στάθμης. 


Στο πλαίσιο της υδάτινης πολιτικής και σχετικά με τα προβλήματα που παρουσιάζονται στο Λεκανοπέδιο, η Νομαρχία Αθηνών έχει αντιμετωπίσει το πρόβλημα αυτό, δηλαδή της ρύπανσης του υδροφόρου ορίζοντα, της μη επάρκειας των υδάτινων πόρων, με τα παρακάτω:


Υπέβαλλε πιλοτική πρόταση στην Ευρωπαϊκή Ένωση στο πλαίσιο του LIFE, με το οποίο επιζητείται η χρηματοδότηση για την αντιμετώπιση πρώτον, διοχέτευση καθαρού νερού σε υφιστάμενες γεωτρήσεις και πηγάδια. Γιατί να ξέρετε ότι στη Νομαρχία της Αθήνας και ιδιαίτερα σε περιοχές και Δήμους, υπάρχουν πάρα πολλά πηγάδια. 


Δεύτερον, κατασκευή μικρών φραγμάτων ανάσχεσης των απορροών σε επιλεγμένες θέσεις. 


Τρίτον. Κατασκευή τάφρων απορρόφησης των νερών της επιφανειακής απορροής.


Τέταρτον. Κατασκευή λεκανών διήθησης σε ελεύθερους χώρους, παραδείγματος χάριν ανενεργά λατομεία και ορυχεία.


Πέμπτον. Κατασκευή φραγμάτων πολλαπλού σκοπού μεγαλύτερης κλίμακας, τεχνικού εμπλουτισμού και ταμίευσης νερού και λειτουργίας μικρών υδροηλεκτρικών.


Έκτον. Διοχέτευση των νερών της βροχής από τις οροφές και τις λοιπές επιφάνειες στο υπέδαφος μέσω των πηγαδιών και των γεωτρήσεων, καθώς και με άλλους τρόπους. 


Για την προώθηση των μέτρων εξοικονόμησης ύδατος, η Νομαρχία υπέβαλλε εκ νέου νέο πρόγραμμα το οποίο έχει εγκριθεί, με το οποίο θα γίνει δεξαμενή ύδατος 3.000 τετραγωνικών μέτρων. Με αυτήν την δεξαμενή θα ποτίζονται οι ταρατσόκηποι που θα κατασκευάζονται με ίδιους πόρους από τη Νομαρχία της Αθήνας, καθώς και ο περιβάλλων χώρος κτηρίων της Νομαρχίας Αθηνών. 


Επίσης, η Νομαρχία Αθηνών πραγματοποίησε τον Φεβρουάριο του 2008 με μεγάλη επιτυχία το Συνέδριο, το οποίο έγινε για τη διάδοση και τη μεθοδολογία για τα νερά, υπόγεια και επιφανειακά και στο οποίο αφού μίλησαν ειδικευμένοι επιστήμονες, πολιτικοί και κοινωνικοί φορείς, συζητήθηκαν οι προτάσεις για τις λύσεις στο πρόβλημα των υπογείων υδάτων. 


Τα πρακτικά της Ημερίδας έχουν δοθεί σε όλες τις Νομαρχιακές Αυτοδιοικήσεις και η προσπάθειά μας για όλα τα παραπάνω συνεχίζεται με κάθε τρόπο, με κάθε τρόπο πρόσφορο για τη Νομαρχία, είτε με δικές μας ενέργειες και πόρους, είτε με τη συμμετοχή μας σε διάφορα ευρωπαϊκά προγράμματα. 


Εύχομαι καλή επιτυχία στις εργασίες του Συνεδρίου.»


Μία προσωπική παρατήρηση κύριε Πρόεδρε. Η παρατήρηση είναι ότι πρέπει να συγχαρώ τους δύο εταίρους, την ΚΕΔΚΕ και την ΕΝΑΕ, αλλά με ισότιμη συμμετοχή. 


Ευχαριστώ πολύ.

ΠΡΟΕΔΡΕΙΟ: Ευχαριστούμε και εμείς για τον χαιρετισμό του κυρίου Σγουρού. Όσον αφορά την ισότιμη συμμετοχή, είναι καθ’ όλα ισότιμη, για αυτό είμαστε εδώ. 


Ο κύριος Βλαχογιάννης; Έφυγε ο κύριος Βλαχογιάννης. Θα παρακαλέσω τον κύριο Πετράκο.

ΠΕΤΡΑΚΟΣ: Τα τελευταία 25 χρόνια, εκτός από την αλματώδη αύξηση των αναγκών στο νερό, καταγράφεται και μια παγκόσμια κλιματική αλλαγή, με σοβαρές επιπτώσεις στη διαφοροποίηση των βροχοπτώσεων. 


Το πρόβλημα της λειψυδρίας στη χώρα μας, δηλαδή η ανεπάρκεια νερού σχετίζεται κατά τη γνώμη μας με το κύριο μοντέλο ανάπτυξης της χώρας, που είναι ο άξονας οικονομικής ανάπτυξης Αθήνα – Θεσσαλονίκη, που βρίσκεται ανατολικά, ενώ τα υδατικά αποθέματα βρίσκονται δυτικά. 


Τόσο το ευρωπαϊκό, όσο και το ελληνικό θεσμικό πλαίσιο, θεωρούν το νερό αγαθό, κοινωνικό μεν, αλλά αγαθό, που υπόκειται στους νόμους της αγοράς. Δεδομένου όμως ότι το νερό είναι φυσικός πόρος με χρονική ανεπάρκεια, θα έπρεπε να είναι αποδεσμευμένο κατά την γνώμη μας από την ιδιοκτησία γης, όπως και ισχύει και για τα ενεργειακά ορυκτά και τα μεταλλεύματα και να μην υπάρχει κανένα σχέδιο οικονομικής ανάπτυξης σε εθνικό ή περιφερειακό, αν προηγουμένως δεν έχει κατατεθεί σχέδιο διαχείρισης των υδατικών πόρων. 


Στο εθνικό θεσμικό πλαίσιο η Οδηγία 2000/60 ενσωματώθηκε με το Ν.3199 και το Π.Δ. 51, όμως αγνοήθηκαν οι αρμόδιοι επιστημονική φορείς με πολύχρονη εμπειρία, σχετικά με τις δύο παραπάνω νομοθετικές ρυθμίσεις. Για αυτό τον λόγο υπήρξαν και έντονες διαμαρτυρίες από τους φορείς, όμως ούτε εφαρμόζεται όπως θα έπρεπε, τα θετικά κατά τη γνώμη μας σημεία, των νόμων μέχρι σήμερα. 


Μέχρι σήμερα ουσιαστικά δεν έχουμε δει καμία διαφοροποίηση, παρά μόνο ότι μεταφέρθηκαν οι αρμοδιότητες από τη Νομαρχιακή Αυτοδιοίκηση στην Περιφέρεια, με αποτέλεσμα το μόνο που να γίνει είναι να αυξηθεί η γραφειοκρατία και η δαπάνη για την χορήγηση των αδειών. Επί της ουσίας, ουδέν, για να μην πω οπισθοδρομικά. 


Η ίδια η Οδηγία 2000/60 έχει κατά την γνώμη μας και θετικές και αρνητικές πλευρές. Αρνητικές πλευρές έχει διότι κατά κύριο λόγο ασχολείται με τα προβλήματα των βορείων χωρών, ένα. Δεύτερον, στον πυρήνα της πολιτικής της είναι η αρχή «ο ρυπαίνων πληρώνει». Εμείς θεωρούμε ότι αυτή είναι  μια νεοφιλελεύθερη αντίληψη και έχει οδηγήσει ουσιαστικά τις περισσότερες φορές στο ότι «με τα λεφτά μου ρυπαίνω» και στην πράξη δεν έχει αποδώσει τίποτα και πολλές φορές το κόστος της απορρύπανσης, προστασίας και στη διαχείριση, μετακυλύεται στη μεγάλη μάζα τον μικρομεσαίων καταναλωτών. 


Σε ότι αφορά τις υποχρεώσεις της χώρας μας για την εναρμόνιση, της καταγραφής, αξιολόγησης των προβλημάτων, της διαχείρισης των υδατικών πόρων και της ανάπτυξης ενιαίας μεθοδολογίας, που είναι η θετική πλευρά της Οδηγίας, αυτή δεν έχει εφαρμοστεί και αποτέλεσμα αυτού είναι οι τρεις παραπομπές της χώρας μας στο Ευρωπαϊκό Δικαστήριο, αλλά και η ίδια η κατάσταση που φαίνεται από όλα αυτά που ανέπτυξαν οι προηγούμενοι ομιλητές. Δηλαδή, επί της ουσίας, δεν υπάρχει διαχειριστική πολιτικού για τους υδατικούς πόρους. Δεν εφαρμόζονται τα θετικά σημεία της Οδηγίας 2000/60. Η υπάρχουσα κατάσταση στη χώρα μας το αποδεικνύει αυτό, που είναι μία κατάσταση όπου οι ποσότητες των νερών που αντλούνται από ποτάμια και υδροφόρους ορίζοντες, είναι άγνωστες. Οι απορρίψεις αποβλήτων, βιομηχανικών και αστικών σε κοίτες ποταμών, συνεχίζονται. Τα φαινόμενα υφαλμύρωσης και υπεράντλησης, επιτείνονται. Οι αγρότες ζητούν διαρκώς νέα υδροληπτικά έργα για να εξυπηρετούν τις ανάγκες τους. Οι Δήμοι δεν έχουν ούτε το στοιχειώδες δικαίωμα προστασίας των δικών τους υδροηλεκτρικών έργων ύδρευσης από αυθαίρετες ρυπογόνες δραστηριότητες και ιδιωτικές απολήψεις. 


Όμως, όλα αυτά θα έπρεπε να είχαν λυθεί. Κατά την γνώμη μας, δεν υπάρχουν περιθώρια για περαιτέρω καθυστερήσεις. 


Συνοπτικά μπορούμε να πούμε ότι τα βασικά ζητήματα που πρέπει να δρομολογηθούν και έπρεπε να είχαν δρομολογηθεί από τα χθες ουσιαστικά, είναι τα εξής:


Πρώτον. Προστασία των υδροφόρων οι οποίοι υδροδοτούν τα υδροληπτικά έργα ύδρευσης. 


Δεύτερον. Δρομολόγηση των έργων ταμίευσης επιφανειακών νερών σε τοπικό επίπεδο και τα οποία δεν απαιτούν ούτε πολύ χρόνο, ούτε μεγάλες δαπάνες για την κατασκευή τους. 


Τρίτον. Επιστροφή της αδειοδότησης των έργων υδροληψίας σε Νομαρχιακό επίπεδο. 


Τέταρτον. Αξιοποίηση των επιστημονικών φορέων της χώρας στη λήψη μέτρων  για την προστασία των υπόγειων υδροφόρων που υδροδοτούν την ύδρευση. 


Πέμπτον. Άμεση λήψη μέτρων κατά όλων εκείνων που ρυπαίνουν τα υπόγεια νερά. 


Έκτον. Εξασφάλιση σωστής τιμολογιακής πολιτικής με βάση την αρχή ότι το νερό πρέπει να είναι βασικό αγαθό και όχι εμπορικό αγαθό. 


Έβδομο. Έλεγχος στις αντλούμενες ποσότητες νερού με επιστημονικά και περιβαλλοντικά κριτήρια ώστε να αποφεύγονται υπεραντλήσεις και τα φαινόμενα υφαλμύρωσης στους παράκτιους υδροφόρους ή το στέγνωμα στις κοίτες των ποταμών. 


Όγδοο. Να ενισχυθούν οι αγρότες ώστε να προωθηθεί άμεσα η αλλαγή του τρόπου άρδευσης, όπως όλοι τόνισαν, δηλαδή να γίνεται με στάγδην.


Ένατο. Να προωθηθεί άμεσα νομοθετική ρύθμιση για την επαναχρησιμοποίηση, να υπογραφεί δηλαδή η τριμερής Υπουργική Απόφαση για την ύδρευση των νερών των βιολογικών καθαρισμών τριτοβάθμιας επεξεργασίας, θέμα ζωτικότατο και επείγον εν όψει και της αύξησης τουριστικών επενδύσεων και δραστηριοτήτων στη χώρα μας. 


Δέκατο. Να χρηματοδοτηθούν οι Νομαρχιακές Αυτοδιοικήσεις και οι Δήμοι και να θεσμοθετηθεί η συνεργασία τους με το ΙΓΜΕ και το ΕΛΚΕΘΕ και τους άλλους επιστημονικούς φορείς, ώστε να προωθηθεί η κατασκευή πολλών μικρών φραγμάτων, έργα λιμνοδεξαμενών και λοιπά, ώστε να αξιοποιούνται τα επιφανειακά ύδατα των βροχών. 


Τέλος, η πολιτική διαχείρισης των υδατικών πόρων δεν μπορεί να είναι ξεκομμένη από τις πολιτικές διαχείρισης των  φυσικών πόρων, της γης, των δασών, των παραλίων και των ορεινών όγκων. 


Τώρα, σε ότι έχει να κάνει με τη μελέτη, έχουμε συγκεκριμένες προτάσεις τις οποίες έχουμε δώσει και αντιρρήσεις από τη δική μας πλευρά, εκ μέρους της ΑΝΕΞΑΡΤΗΤΗΣ ΝΟΜΑΡΧΙΑΣ της παράταξης της ΕΝΑΕ και θεωρούμε ότι θα πρέπει να γίνουν δεκτές έτσι ώστε να μην οδηγηθούν οι ΟΤΑ σε ρόλο κυρίως φορομπήχτη, αλλά ουσιαστικά να παίρνουν μέτρα ουσιαστικών έργων τα οποία μπορούν να συμβάλλουν και σε ότι έχει να κάνει με την ρύπανση, κυρίως να χρηματοδοτείται η πρόληψη πάνω από όλα. 


Ευχαριστώ.

ΠΡΟΕΔΡΕΙΟ: Ευχαριστούμε και εμείς κύριε Πετράκο. Παρακαλώ τον κύριο Τέγο να πάρει τον λόγο.

Χ. ΤΕΓΟΣ: Γεια σας. Αγαπητοί συνάδελφοι, το νερό ως φυσικός πόρος, αποτελεί στρατηγικό μέσο παραγωγής. Αφορά την ποιότητα ζωής, την ανάπτυξη της κοινωνίας, την προστασία του περιβάλλοντος, το μέλλον των πόλεων και της υπαίθρου. 


Για αυτό και πρέπει να εντάσσεται στα κοινωνικοποιημένα μέσα παραγωγής. Για αυτό το νερό στη διαχείρισή του απαιτεί κεντρικό σχεδιασμό και κοινωνικό πάνω από όλα έλεγχο. 


Η λειψυδρία και οι πλημμύρες, για τις οποίες δεν λέγονται πολλά, δεν μπορούν να αποτελέσουν μόνιμο εφιάλτη για τον λαό μας. Για τις παρατάξεις μας στον χώρο της Τοπικής Αυτοδιοίκησης Α΄ και Β΄ Βαθμού, κάθε προσπάθεια χάραξης και υλοποίησης μιας βιώσιμης πολιτικής διαχείρισης των υδάτινων πόρων, οφείλει να τοποθετείται σε δύο στρατηγικά ερωτήματα. 


Πρώτο ερώτημα. Θα αποτελέσουν οι υδάτινοι πόροι εμπόρευμα ή θα κατοχυρωθούν ως κοινωνικό αγαθό και δικαίωμα; 


Δεύτερο ερώτημα. Θα αξιοποιηθούν με γνώμονα το σύνολο των λαϊκών αναγκών ή θα μετατραπούν σε μέσο συγκέντρωσης και κερδοφορίας μεγάλων επιχειρηματικών ομίλων; 


Από ποιον και προς όφελος ποιου πρέπει να γίνεται η διαχείριση του νερού; 


Επομένως, το όλο πρόβλημα που εξετάζει και το Συνέδριό μας σήμερα, δεν είναι όπως με αγχώδη τρόπο ορισμένοι προσπαθούν να το παρουσιάσουν σαν τεχνοκρατικό και διαχειριστικό. Είναι πρωτίστως και κατεξοχήν πολιτικό και πάνω από όλα για αυτήν την κατάσταση στην οποία είμαστε, υπάρχουν πολιτικές ευθύνες, για τις οποίες τίποτα δεν ακούστηκε αυτό το διήμερο εδώ. 


Η πολιτική της Ευρωπαϊκής Ένωσης είναι σαφής και οδηγεί στην πλήρη εμπορευματοποίηση του νερού. Στα πλαίσια των διαπραγματεύσεων που έγιναν για το διεθνές εμπόριο, η Ευρωπαϊκή Ένωση αξίωσε την πλήρη απελευθέρωση από την κρατική προστασία της αγοράς περιβαλλοντικών υπηρεσιών, μέσα στις οποίες δεσπόζουσα θέση κατέχει η ύδρευση και η αποχέτευση. 


Αποδέχεται η Ευρωπαϊκή Ένωση την ιδιωτική ιδιοκτησία στο νερό και τη διαχείρισή του από ιδιωτικούς ομίλους. Δεν πρέπει να μας διαφεύγει ότι στην παγκόσμια αγορά υδάτινων πόρων, η διαχείριση ξεπερνά τα 400 δις δολάρια και στην οποία αγορά κυριαρχούν δέκα μονοπωλιακοί όμιλοι. Σε σχέση δε με το 1990, έχει 7πλασιαστεί στον πλανήτη μας ο αριθμός των ανθρώπων που εξαρτώνται από ιδιωτικές εταιρείες ύδρευσης. 


Η Κοινοτική Οδηγία 60/2000 που ενσωματώθηκε στο Ελληνικό Δίκαιο με τον γνωστό νόμο του 2003, προβάλλεται από πολλούς, έγινε κατά κόρον και χθες και σήμερα στην αίθουσα αυτή, αλλά και από πολλές πολιτικές δυνάμεις και κατεξοχήν από τις δυνάμεις του δικομματισμού, ότι είναι η πανάκεια στο υδατικό πρόβλημα της χώρας μας. 


Για εμάς κάθε άλλο παρά έτσι είναι τα πράγματα, γιατί όλοι γνωρίζουν όλοι την Κοινοτική Οδηγία χαρακτηρίζει μια διαχειριστική λογική της φθίνουσας πορείας των υδατικών πόρων στη χώρα μας. Η Οδηγία δεν αναφέρεται σε έργα εμπλουτισμού των υδροφορέων, σε έργα αποθήκευσης και μεταφοράς του νερού, για να το έχουμε εκεί που το θέλουμε και όποτε το χρειαζόμαστε. Σε έργα βελτίωσης της σχέσης αξιοποιήσιμων και διαθέσιμων υδατικών πόρων. Προσπαθεί η Οδηγία να επιβάλλει μια εισπρακτική πολιτική και να εμπορευματοποιήσει το νερό. 


Οι επιμέρους θετικές ρυθμίσεις της Οδηγίας, ακυρώνονται από τις εξαιρέσεις, τις αναβολές και από την αντιδραστική αρχή «ο ρυπαίνων πληρώνει», που νομιμοποιεί τη ρύπανση και δεν προστατεύει σε καμία περίπτωση το νερό από τους ανθρώπους και την μόλυνση. «Ο ρυπαίνων πληρώνει» ένα πρόστιμο, συνήθως αμελητέο, τα νερά στο μεταξύ έχουν ρυπανθεί και οι κάτοικοι της περιοχής πίνουν μολυσμένο νερό. Πέρα από το γεγονός ότι οποιαδήποτε επιχείρηση που μολύνει, μετακυλύει – ακούστηκε και λίγο πριν – το πρόστιμο στον τελικό καταναλωτή, με αποτέλεσμα να το πληρώνει ο ρυπαινόμενος. 


Χαρακτηριστικό είναι το πρόσφατο παράδειγμα του Ασωπού ποταμού, όπου με απόφαση του δικαστηρίου, από τους 18 παρακαλώ κατηγορούμενους για την καταστροφή του οικοσυστήματος του Ασωπού, οι 10 απαλλάχτηκαν λόγω λανθασμένης καταγραφής και όσοι καταδικάστηκαν, πλήρωσαν χρηματικό πρόστιμο από 1.500 έως 5.000 €. Αυτά είναι τα πρόστιμα. 


Επιπλέον, σύμφωνα με την Οδηγία, η ανάταξη ενός υποβαθμισμένου, μολυσμένου υδροφορέα, μπορεί και να μην γίνει όποτε κριθεί ασύμφορη. Δίνεται δηλαδή η δυνατότητα η πλέον υποβαθμισμένη λεκάνη απορροής να εξαιρεθεί από την αναβάθμιση. 


Από τον Θεσσαλικό Κάμπο λείπουν 600 εκατομμύρια κυβικά μέτρα νερού για άρδευση τον χρόνο. Η Ευρωπαϊκή Ένωση παρακαλώ, δεν χρηματοδοτεί την εκτροπή του άνω ρου του Αχελώου που θα ανακούφιζε τους αγρότες και θα προστάτευε τον Θεσσαλικό Κάμπο από την ερημοποίηση. 


Δεν ακούστηκε στην αίθουσα αυτή από τους εισηγητές ούτε η ελάχιστη κριτική για την αδιαφορία των κυβερνήσεων που αδυνατούν να εφαρμόσουν και αυτό το ανεπαρκές θεσμικό πλαίσιο που καθιέρωσα και θα έπρεπε να λειτουργεί. Δηλαδή, ενώ έχει συσταθεί η Εθνική Επιτροπή, η Κεντρική Υπηρεσία, η Διεύθυνση Υδάτων Περιφέρειας, μέχρι σήμερα δεν έχουν συσταθεί οι γνωμοδοτικές Επιτροπές. Το Εθνικό Συμβούλιο παρακαλώ, δεν έχει συνέλθει ποτέ. Επτά χρόνια, πάμε στον έκτο – έβδομο χρόνο που είναι η Οδηγία σε εφαρμογή στη χώρα και δεν μαζεύτηκε ούτε μία φορά. 


Τα Περιφερειακά Συμβούλια Υδάτων δεν έχουν συσταθεί. Οι Διευθύνσεις Υδάτων Περιφέρειας, που σε συνεργασία με τη Διεύθυνση Υγείας της Περιφέρειας, που δεν υπάρχουν και είναι υπεύθυνες για την επίτευξη υποτίθεται των στόχων της Οδηγίας 60/2000, ουσιαστικά δεν λειτουργούν. Αυτοί είμαστε και αυτά τα διαχειριστικά δηλαδή, δεν μπορούμε να τα κάνουμε στη χώρα αυτή. 


Πάω λοιπόν στους  αγρότες. Στη χώρα μας επίμονα, από πολλές πλευρές, προβάλλεται ο ισχυρισμός ότι συντηρούμε μία αγροτική οικονομία που υπερβαίνει τις φυσικές δυνατότητες και δεν είναι  συμβατή με τις ικανότητες των υδατικών συστημάτων και ότι αν συνεχιστεί αυτό, θα έχουμε ολέθριες επιπτώσεις. 


Μία τέτοια επιχειρηματολογία αγαπητοί συνάδελφοι, είναι σκόπιμα αποπροσανατολιστική και αναληθής, σύμφωνα με τα υπάρχοντα στοιχεία. Η χώρας μας έχει από τα χαμηλότερα ποσοστά αξιοποίησης των ωφέλιμων εσωτερικά υδάτινων πόρων, μόλις το 12,5%, που γίνονται ακόμα πιο χαμηλά αν αφαιρέσουμε τα νερά που έρχονται από τις βαλκανικές χώρες με τις οποίες συνορεύουμε από τα βόρεια και πάμε στο 10% παρακαλώ. 


Παρά το γεγονός ότι η Ελλάδα ως γεωγραφική περιοχή, αυτή είναι η πραγματικότητα που λέω τώρα, στο σύνολό της δεν αντιμετωπίζει πρόβλημα έλλειψης νερού, το διαθέσιμο υδάτινο δυναμικό δεν αξιοποιείται όπως πρέπει, αφού δεν υπάρχουν τα αναγκαία έργα υποδομής για τη συγκέντρωση, τη διοχέτευση και την κατανομή των διαθέσιμων πόρων. Αυτό είναι το κεντρικό πολιτικό ζήτημα στη χώρα μας. 


Το νερό της άρδευσης χρησιμοποιείται κυρίως για την παραγωγή τροφίμων. Η ύδρευση μπορεί να προτάσσεται της άρδευσης σε έκτακτες περιπτώσεις λειψυδρίας. Όμως σε μακροπρόθεσμη βάση το δίλημμα ύδρευση ή άρδευση, που μεταφράζεται σε νερό ή σε τρόφιμα, είναι ψευτοδίλημμα, μιας και κανένας οργανισμός δεν μπορεί να ζήσει χωρίς νερό, αλλά και χωρίς τρόφιμα. 


Αυτό το ψευτοδίλημμα λοιπόν, προσπαθεί να συγκαλύψει τις ευθύνες όλων των κυβερνήσεων για τα φαινόμενα της λειψυδρίας και να ενοχοποιήσει τους αγρότες. Επιδιώκεται σκόπιμα να δημιουργήσει την εντύπωση ότι στην Ελλάδα με ευθύνη των αγροτών υπάρχει μεγάλη σε ένταση και έκταση γεωργία, που σε καμία σχέση δεν έχει σε τελική ανάλυση με την πραγματικότητα. 


Η χώρα μας έχει τεράστιο διατροφικό έλλειμμα, που επιβεβαιώνεται με το έλλειμμα στο αγροτικό εμπορικό ισοζύγιο. Τι λένε τι στοιχεία; Το 2006 το έλλειμμα αυτό έφτασε στα 2,182 δις ευρώ, ενώ οι εκτάσεις που αρδεύονται κάθε χρόνο αντιστοιχούν στο ένα τρίτο των συνολικών καλλιεργούμενων εκτάσεων και θα μπορούσαν κάλλιστα να είναι πάρα πολύ περισσότερες, για να έχουμε και καλύτερη απόδοση. Είναι αυτό που είπατε, ότι θα μπορούσαμε να έχουμε περισσότερο νερό και να καλλιεργούμε και καλύτερα και δεν θα πάψουμε και να το ζητάμε. 


Με το πρόσχημα λοιπόν, για να χρησιμοποιήσω τον όρο του χθεσινού Βουλευτή εδώ, με το πρόσχημα της φέρουσας ικανότητας των υδατικών συστημάτων, οι κυβερνήσεις του δικομματισμού επιδιώκουν να συγκαλύψουν το γεγονός ότι από τα γεωργικά κονδύλια του Γ΄ Κοινοτικού Πλαισίου Στήριξης μόλις το 6% διατέθηκε για εγγειοβελτιωτικά έργα, με αποτέλεσμα να μην γίνονται στη χώρα μας τα απαιτούμενα έργα. τα βασικότερα και τα περισσότερα να μην θεωρούνται σε τελική ανάλυση και επιλέξιμα από την Ευρωπαϊκή Ένωση. 


Η λειψυδρία αξιοποιείται λοιπόν, σαν εργαλείο για το ξεκλήρισμα των μικρών αγροτών και τη συγκέντρωση της γης και της παραγωγής σε λίγα χέρια. Αξιοποιείται η λειψυδρία για την προώθηση της εμπορευματοποίησης του νερού, χωρίς να υπάρχουν μεγάλες και πολλές αντιστάσεις. 


Χαρακτηριστικό είναι το παράδειγμα της μη υλοποίησης των αναγκαίων δημόσιων έργων στον Θεσσαλικό Κάμπο. Το γεφύρι της Άρτας ωχριά μπροστά στην εκτροπή του άνω ρου του Αχελώου. Είναι το σύγχρονο γεφύρι της Άρτας. Να ξετρυπήσουμε 17 χιλιόμετρα, όταν το μετρό και πολύ καλά έκανε, στην Αθήνα ξετρύπησε την μισή Αθήνα, δεν μπορούμε να ξετρυπήσουμε ένα βουνό από την μία άκρη στην άλλη. Έλεος! 


Εκτροπή του άνω του ρου του Αχελώου. Τώρα εδώ να τσακωνόμαστε οι μεν με τους δε δηλαδή. Η επανασύσταση της λίμνης της  Κάρλας. Η αξιοποίηση των νερών του Σμοκόβου. Λες και μόνο τα νερά του Ταυρωπού είναι να τσακώνονται κάθε χρόνο με αυτά τα λυπηρά φαινόμενα και τα μέσα μαζικής ενημέρωσης να τα προβάλλουν κατά κόρον, λες και δεν υπάρχουν άλλα να προβάλλουν, πως τσακώνονται οι Λαρισαίοι με τους Καρδιτσιώτες. 


Με ευθύνη λοιπόν των κυβερνήσεων και του ενός και του άλλου κόμματος, δεν προχώρησαν τα αναγκαία έργα υποδομής  για τον εμπλουτισμό του υδροφόρου ορίζοντα, την αποθήκευση του νερού της βροχής, τον περιορισμό των απωλειών στα αρδευτικά και υδρευτικά έργα. Δεν υλοποιήθηκαν αναγκαία έργα αναχαίτισης της ελεύθερης απορροής του νερού προς τη θάλασσα. Ξέρετε άμα γίνει εκτροπή του Αχελώου, υπάρχει κίνδυνος να  φεύγει γρηγορότερα το νερό, ενώ τώρα πηγαίνει γρήγορα στο Ιόνιο Πέλαγος, άμα δεν γίνουν τα κατάντη αναγκαία αυτά έργα στη Θεσσαλία, θα πηγαίνει πιο γρήγορα το νερό στο Αιγαίο Πέλαγος. 


Δεν προχώρησε η εκτέλεση των αναγκαίων υδρονομικών έργων, παραδείγματος χάριν των φυτοτεχνικών έργων στους ορεινούς όγκους, που μπορούν να αμβλύνουν την πλημμυρογένεση. 

Συνεχίζεται η καταστροφή της δασικής βλάστησης στις λεκάνες απορροής των χειμαρρικών ρευμάτων στα πλαίσια της εμπορευματοποίησης της δημόσιας γης. 

Για όλα αυτά και μια σειρά άλλα, για να μην κουράζω, δεν πρόκειται για τυχαία λάθη και παραλείψεις. Αιτία όλων των παραπάνω προβλημάτων, είναι η πολιτική που υπηρετεί την καπιταλιστική κερδοφορία. Δεν μπορεί να διασφαλίσει αυτή η πολιτική επαρκές, φτηνό, ποιοτικά καλό νερό, με υψηλή απόδοση της χρήσης του για όλους τους αναγκαίους τομείς της κοινωνικής και οικονομικής ζωής του τόπου μας. 

Για εμάς λοιπόν, η διέξοδος και η πρότασή μας βρίσκεται στον αντίποδα της εφαρμοζόμενης πολιτικής. Θεωρεί σαν βασικό και θεμελιώδες ζήτημα ότι οι υδατικοί πόροι είναι κοινωνική ιδιοκτησία και πάνω από όλα πρέπει να κατοχυρώνεται αυτό θεσμικά. 

Όλες οι υποδομές και τα μέσα για την αξιοποίηση του νερού σε πολλαπλές χρήσεις. Στην ύδρευση, την άρδευση, στην παραγωγή ενέργειας, στην βιομηχανία και σε άλλα, να υπόκειται σε κεντρικό σχεδιασμό και σε κοινωνικό έλεγχο. 

Σύμφωνα πάντα με τα  συμπεράσματα της σύγχρονης επιστημονικής γνώσης, υπάρχουν στη χώρα μας οι αντικειμενικές προϋποθέσεις για την αντιμετώπιση και την επίλυση των προβλημάτων της λειψυδρίας, της καθαρότητας του πόσιμου νερού, των πλημμύρων και της προστασίας και της ανάδειξης των υδατικών πόρων. 


Έχω τέσσερις προτάσεις να κάνω. Πρώτη πρόταση: τον σχεδιασμό και την υλοποίηση των αναγκαίων έργων υποδομής για τη βελτίωσης της σχέσης αξιοποιήσιμων και διαθέσιμων υδατικών πόρων. 


Την κατάργηση των νόμων εφαρμογής του Κοινοτικού Πλαισίου, από εκεί είναι η πηγή του κακού και την καθιέρωση θεσμικού πλαισίου που θα αντιμετωπίζει το νερό ως φυσικό πόρο ζωτικής σημασίας για τον άνθρωπο και θα τελεί υπό κρατικό έλεγχο και διαχείριση και θα αποτελεί κοινωνικό αγαθό. 


Την επεξεργασία ολοκληρωμένης υδατικής πολιτικής που θα αφορά την έρευνα, τις χρήσεις για την ορθολογική αξιοποίηση στο σύνολο της επικράτειας. 


Άμεση αντιμετώπιση των προβλημάτων διαρροών στα δίκτυα ύδρευσης και άρδευσης και βέβαια κατάλληλες μεθόδους άρδευσης κατά καλλιέργεια. 


Μέτρα προστασίας της ποιότητας των νερών και της ανάκτησής της με ορθολογική χρήση για τα ζητήματα των λιπασμάτων και των φυτοφαρμάκων. 


Να παρθούν όλα τα απαραίτητα μέτρα για να σταματήσει άμεσα η μόλυνση του υδροφόρου ορίζοντα και κυρίως από βιομηχανικά απόβλητα και να εφαρμοστούν ολοκληρωμένα προγράμματα αποκατάστασης. 


Να εξασφαλιστεί υγιεινό και φτηνό νερό στους κατοίκους των περιοχών που έχουν μολυνθεί οι υδροφορείς και να σταματήσει η ιδιωτικοποίηση των κρατικών και δημοτικών φορέων ύδρευσης. 


Αυτά κατά την άποψή μας είναι το πλαίσιο διεκδίκησης και τα αιτήματα αιχμής που πρέπει να έχει η Αυτοδιοίκηση. Η αποτελεσματικότητα των στόχων θα κριθεί και από την αγωνιστική στάση που έπρεπε να υπάρχει και δυστυχώς δεν υπάρχει. Βασικό όμως ζήτημα πρέπει να είναι και η ανάδειξη των πολιτικών ευθυνών για τα ζητήματα της λειψυδρίας. Χρειάζεται λοιπόν να αλλάξουν οι συσχετισμοί δύναμης υπέρ αυτών που βλέπουν το νερό ως φυσικό αγαθό για την ικανοποίηση των αναγκών και όχι σαν μέσο κερδοφορίας των πολυεθνικών και την παράδοσή του στους ιδιώτες. 


Σε μία τέτοια λοιπόν κατεύθυνση, με τα αιτήματα που προανέφερα, οι δυνάμεις μας θα κάνουν ότι περνάει από το χέρι τους. 


Σας ευχαριστώ.

ΠΡΟΕΔΡΕΙΟ: Σας ευχαριστούμε πολύ κύριε Τέγο. Αν υπάρχει κάποιος εκπρόσωπος του ΙΓΜΕ εδώ, ορίστε παρακαλώ. 

Π. ΣΑΜΠΑΘΑΚΑΚΗΣ: Σαμπαθακάκης Παναγιώτης, Διεύθυνση Υδρογεωλογίας. Υπάρχουν δύο εκπρόσωποι. Θα ήθελα πολύ σύντομα, για να μην κλέψουμε από τον χρόνο σας, γύρω από την Οδηγία. 

Η Οδηγία είναι ένα γενικότερο πλαίσιο το οποίο δυστυχώς, από ότι διαπιστώνουμε και με την επαφή με τους Δήμους και με τις  Νομαρχίες, δεν έχει μελετηθεί. Είναι ένα γενικότερο πλαίσιο όπου εκεί υποδεικνύονται μέθοδοι, μπαίνουν χρονοδιαγράμματα και οπωσδήποτε τα εργαλεία και οι μηχανισμοί εφαρμογής απαιτείται από τα κράτη-μέλη να τα εφεύρουν. 

Είναι γεγονός ότι είμαστε σε υστέρηση. Είναι γεγονός όμως και κάτι άλλο και το διαπιστώνω και μέσα σε αυτήν την αίθουσα και στην επιστημονική κοινότητα τη δική μας, ότι από τον καιρό που έτρεξε αυτή η διαδικασία και η  χώρα μας δεν μπόρεσε να αποτυπώσει τις δικές της διαστάσεις, τη δική της φυσιογραφία, στις συναντήσεις τις επιστημονικές και είναι αλήθεια ότι αποτυπώθηκε η λογική των βορείων χωρών, όπου διαχειριστική ενότητα μπήκε η λεκάνη απορροής, ενώ το υποζύγιο στη δική μας τη χώρα είναι τα υπόγεια νερά για τους γνωστούς λόγους φυσιογραφικούς. 

Εκείνο που απαιτείται βέβαια αυτήν την στιγμή, είναι να πορευτούμε με  αυτήν την Οδηγία. Δίνεται ένα πάρα πολύ καλό πλαίσιο για τους Δήμους, να προστατεύσουν τα έργα ύδρευσης. Αυτό το πλαίσιο ξεκινάει από την επιστημονική του διάσταση και καταλήγει βέβαια, στη διαχειριστική, την κοινωνική, την οικονομική. Ακόμα και να μην είχε ενσωματώσει η χώρα μας τον 3199 και το 51/2007, να είστε βέβαιοι ότι υποχρεώσεις υπήρχαν, όπως υπάρχουν και για τους σκουπιδότοπους.

Επομένως, εκείνο που πρέπει να προτρέξουν οι Δήμοι αυτήν την στιγμή, είναι να προστατεύσουμε τα υδροληπτικά έργα ύδρευσης. Το πλαίσιο το οποίο δίνεται μέσα στην Οδηγία, είναι πάρα πολύ σαφές. Χρειάζεται να αξιοποιηθεί. Διαφορετικά, θα κυνηγάμε πίσω τα υδρευτικά, πιο πίσω τα αγροτικά. 

Είναι γεγονός ότι υπάρχουν πάρα πολλά υδροληπτικά έργα, τα οποία έχουν δοθεί νομότυπα και θα μου επιτρέψετε να έχω μία σοβαρή διαφωνία. Δεν είναι οι παράνομες γεωτρήσεις. Όχι ότι με αυτό νομιμοποιείται η επόμενη διαδικασία να τις εντάξει στη νομιμότητα. Είναι οι νόμιμες γεωτρήσεις, οι οποίες δεν γνωρίζουμε τι αντλούν και είμαστε η μοναδική χώρα από την Ευρωπαϊκή Ένωση, όπου αυτοπροσδιορίζουμε τις ανάγκες μας. Το Ισραήλ, πολύ σωστά το αναφέρατε, η Κύπρος, έχουν μεγάλο αριθμό γεωτρήσεων και όμως δεν υπάρχει κανένα απολύτως πρόβλημα. Δεν υπάρχει καμία σύγκρουση μεταξύ άρδευσης και ύδρευσης. Ιδού πεδίο δόξης λαμπρό, να αξιοποιηθούν οι επιστημονικοί φορείς, διότι επιτρέψτε μου, έχω μία σοβαρή διαφωνία. Δεν μπορεί να υπάρχει τόσο πλήθος επιστημονικών φορέων, με ένα τεράστιο πλούτο, να λυγίζουν τα ράφια από χάρτες και από ζητούμενα που είναι και της σημερινής σας εκδήλωσης και να μην υπάρχει καμία επικοινωνία και να είναι επόμενο ζητούμενο στα διαχειριστικά. Λείπουν οι επικοινωνίες, τόσο μεταξύ Τοπικής Αυτοδιοίκησης, όσο και μεταξύ επιστημονικών φορέων. Δυστυχώς, σε όλη αυτή τη διαδικασία της θεσμοθέτησης και της ένταξης στη χώρα μας με τους δύο νόμους της Οδηγίας, υπήρχαν τεράστιοι διαγωνισμοί, θα το ομολογήσουμε, να κάνουμε την αυτοκριτική μας και μεταξύ των επιστημονικών φορέων. Δεν καθίσαμε δίπλα να πούμε τι μας χωρίζει, τις μας ενώνει, τι ανήκει στον καθένα. 

Εκείνο που ζητάμε σαν φορέας, είναι εάν πραγματικά επιζητούμε η χώρα μας να μην αντιμετωπίσει κανένα πρόβλημα και το λέμε ευθαρσώς, η  χώρα μας είναι επαρκής σε υδατικούς πόρους, πλην ελαχίστων υδατικών Διαμερισμάτων και κυρίως στον νησιωτικό τον χώρο, τότε να απαιτηθεί η θεσμοθέτηση και όχι η μορφή των συμβάσεων συνεργασίας με τους επιστημονικούς φορείς και δεν είναι μόνο το ΙΓΜΕ, είναι και άλλοι φορείς οι οποίοι διαθέτουν έναν πακτωλό στοιχείων. Δεν θα έπρεπε τίποτα να κάνουμε, τίποτα να αναζητήσουμε. Είναι στα κιτάπια μας, είναι στα ντουλάπια μας. 

Σας ευχαριστώ.

ΠΡΟΕΔΡΕΙΟ: Ευχαριστούμε και εμείς κύριε Σαμπαθακάκη. Θα παρακαλέσω τώρα τον κύριο Κορυφίδη Χριστόφορο, από την Δράμα. 

Χ. ΚΟΡΥΦΙΔΗΣ: Σας ευχαριστώ κύριε Πρόεδρε. Κυρίες και κύριοι συνάδελφοι, ακούστηκαν πολλά σημαντικά θα πω, γενικά επίσης, για το πρόβλημα που συζητάμε, για τα επιμέρους στοιχεία του και για την συλλογική πολιτική ευθύνη που έχουμε. 


Θα προσπαθήσω εγώ να προσεγγίσω το θέμα κάπως διαφορετικά, από την πλευρά της ατομικής ευθύνης. Της ευθύνης δηλαδή που έχει ο καθένας μας ως στέλεχος της Τοπικής Αυτοδιοίκησης, αλλά και ως πολίτης κάτοχος έγκυρης γνώσης, για τη διασφάλιση της επάρκειας και της ποιότητας του νερού στο μικρόκοσμο που ζούμε και μέσω αυτού στη χώρα μας και βέβαια γενικότερα στον πλανήτη. 


Στα προηγούμενα πλαίσια το ερώτημα που μου δημιουργήθηκε σήμερα, είναι: πώς λειτουργώ εγώ προσωπικά από εδώ και πέρα στην αυτοδιοικητική μου και στην προσωπική μου καθημερινότητα, σε σχέση με το θέμα αυτό. 


Θα σας καταθέσω μερικές σκέψεις μου πολύ σύντομα, που μπορούν να θεωρηθούν και ως απαντήσεις ίσως προς αξιοποίηση. 


Στο ερώτημα λοιπόν «τι κάνω από εδώ και πέρα» για το θέμα που συζητάμε, των υδάτινων πόρων, απαντώ ως εξής: Απάντηση πρώτη. Λειτουργώ καταρχήν πολλαπλασιαστικά στο επίπεδο της κοινωνίας σε ότι αφορά στο Συνέδριο αυτό και στο περιεχόμενό του. Αυτό σημαίνει ότι στην ιδιαίτερη πατρίδα μου, στον μικρόκοσμό μου δηλαδή, προβάλλω γραπτά και προφορικά όσα άκουσα και όσα σχετικά…

(αλλαγή κασέτας)

Χ. ΚΟΡΥΦΙΔΗΣ: …αφυπνιστικά, προβάλλοντας δηλαδή την περιβαλλοντική προσέγγιση και διάσταση ως οριζόντια πολιτική προσέγγιση σε όλες τις πολιτικές επιλογές που κάνουμε. Να παίρνεται δηλαδή η περιβαλλοντική διάσταση υπόψη. 


Τρίτη απάντηση. Λειτουργώ ακόμη πιεστικά προς την κατεύθυνση της κεντρικής πολιτικής εξουσίας, είτε ως μέλος του κόμματος που ανήκω, για τη διαμόρφωση των σχετικών πολιτικών του, είτε στα πλαίσια της ανοικτής πολιτικής δράσης για την άσκηση πίεσης προς την κυβέρνηση, έτσι ώστε να αναπτύξει σχετικές αποτελεσματικές πολιτικές. 


Τέταρτη απάντηση. Λειτουργώ αυστηρά προς τους συμπολίτες μου που έχουν παραβατική συμπεριφορά τόσο σε σχέση με την ποσότητα κατανάλωσης νερού, όσο και σε  σχέση με την μόλυνσή του. 


Αυτά σε σχέση με το πώς σκέφτομαι να δράσω από εδώ και πέρα στο μικρόκοσμό μου, τη Δράμα. Έναν μικρόκοσμο που οφείλω να σας πω ότι έχει ευνοηθεί από τη φύση πολύ σε σχέση με την ποσότητα και την ποιότητα του νέου ύδατος. Όπως γνωρίζετε ίσως, ετυμολογικά, το νέο ύδωρ των αρχαίων, μετασχηματίστηκε με τον καιρό σε νερό, χωρίς να χάσει βέβαια ούτε την αξία του, ούτε την δροσιά του, ούτε την ικανοποίηση που μας προσφέρει. 


Θα κλείσω με μία επισήμανση σημαντική για εμένα. Πριν από έναν χρόνο πρότεινα στην ιδιαίτερη πατρίδα μου, την υδροφόρο όπως σας επεσήμανα Δράμα,  τη δημιουργία ενός παρατηρητηρίου αξιοποίησης των υδάτινων πόρων της περιοχής. Η πρόταση εκείνη δεν ευοδώθηκε τότε. 


Σήμερα, μετά από αυτήν την συζήτηση, μετά από αυτό το Συνέδριο, έχω συνειδητοποιήσει ακόμα περισσότερο τη σημασία εκείνης της πρότασής μου και υπόσχομαι πράγματι να την παλέψω όσο πιο δυνατά γίνεται.


Ευχαριστώ.

ΠΡΟΕΔΡΕΙΟ: Ευχαριστούμε πολύ. Ο κύριος Τζίλας Γεώργιος. Παρακαλώ, όποιος ανεβαίνει πάνω να αναφέρει το όνομά του και την ιδιότητά του για τα πρακτικά.

Γ. ΤΖΙΛΑΣ: Λέγομαι Τζίλας Γεώργιος, είμαι ο Γραμματέας της ΤΕΔΚ Ημαθίας. 


Κυρίες και κύριοι, όλοι μας γνωρίζουμε ότι το νερό είναι πηγή ζωής, αλλά όμως ενδιαφερόμαστε για τη σωστή διαχείρισή του; Νοιαζόμαστε για την προστασία του; Νοιαζόμαστε για την μη μόλυνσή του; 


Επειδή το Συνέδριο αυτό γίνεται για αυτούς τους λόγους, ΚΕΔΚΕ και ΕΝΑΕ, για το ποιος είναι ο ρόλος μας και οι αρμοδιότητές μας σαν στελέχη της Τοπικής Αυτοδιοίκησης, νιώθω την ανάγκη να εκφράσω θερμά συγχαρητήρια σε αυτούς που σκέφτηκα να πραγματοποιηθεί αυτή η εκδήλωση. 


Ως έτος προβληματισμού θα καταγραφεί το 2008 στη χώρα μας όσον αφορά στο μέγα θέμα της διαχείρισης των υδάτων, τονίζουν οι ειδικοί. Τα σημάδια της λειψυδρίας είναι εμφανέστατα, ουσιαστικά μέτρα δεν έχουν ληφθεί και το χειρότερο, όλοι μας σαν καταναλωτές που είμαστε, δεν έχουμε αντιληφθεί το μέγεθος του προβλήματος. Ξοδεύουμε χωρίς την αγωνία ότι ίσως αύριο να μην έχουμε.


Το πρόβλημα που αποτυπώνεται ανάγλυφα στα στοιχεία από τις δύο πλέον υδροφόρες περιοχές. Από τη μία ο Θεσσαλικός Κάμπος και από την άλλη το υδροκέφαλο Λεκανοπέδιο. Αυτό δεν σημαίνει πως οι άλλες περιοχές δεν έχουν πρόβλημα. Λίγο-πολύ παντού υπάρχει, απλώς κάποιες είναι σε καλύτερη μοίρα. 


Σαν Τοπική Αυτοδιοίκηση έχουμε χρέος στο μέτρο των αρμοδιοτήτων μας, με τις ΔΕΥΑ, να έχουμε άριστα δίκτυα μεταφοράς και διανομής του νερού, διότι σύμφωνα με τους ειδικούς οι σημαντικότερες πηγές διαρροών στα δίκτυα ύδρευσης είναι, πρώτον, η κακή διαχείριση της πίεσης των δικτύων, η κακή σύνδεση των αγωγών με τα σπίτια, τρίτον, χρήση παλαιών δικλείδων, βάνες, για την απομόνωση τμημάτων του δικτύου, τέταρτον, μεγάλη ηλικία των δικτύων. 


Σαν καταναλωτές, ασφαλώς και πρέπει να μην αφήνουμε τη βρύση να τρέχει, να μην γεμίζουμε καθημερινά την μπανιέρα, να μην σπαταλάμε νερό. 


Βέβαια, γεγονός παραμένει ότι όταν αναφερόμαστε σε συνετή διαχείριση και περιορισμό της σπατάλης του νερού, τη διαφορά κάνει η αγροτική χρήση, αναφέρθηκε κιόλας πολλές φορές, στην οποία καταναλώνεται περίπου το 85% του πολύτιμου πόρου. 


Απαρχαιωμένες μέθοδοι άρδευσης, χαλασμένα δίκτυα, υδροβόρες καλλιέργειες, σε σημεία που υπάρχει έλλειψη νερού και σπατάλη, με λίγα λόγια απολύτως κακή διαχείριση είναι η κατάσταση που επικρατεί όσον αφορά στη γεωργία.


Την ίδια στιγμή οι επιστήμονες εξηγούν ότι η σωστή διαχείριση θα μπορούσε να φέρει εξοικονόμηση της τάξης του 10% έως 15%. Σε πολλές χώρες το ποσοστό του νερού που χρησιμοποιείται στη γεωργία, δεν ξεπερνά το 70%. Η κακή χρήση φέρνει τη μείωση των αποθεμάτων, αλλά και την μόλυνση από λιπάσματα, νιτρορύπανση και φυτοφάρμακα. 


Οι μέθοδοι άρδευσης στην Ελλάδα παραμένουν σε μεγάλο ποσοστό απαρχαιωμένες, τόσο λόγω του κόστους αλλαγής των δικτύων άρδευσης, όσο και λόγω της άγνοιας και της αδιαφορίας. 


Στη χώρα μας περισσότερα από τα μισά αρδευόμενα στρέμματα, συνολικά 12,5 εκατομμύρια περίπου, αρδεύονται με καταιονισμό. Ψεκασμός των καλλιεργειών με νερό. Η απώλεια νερού με αυτήν την μέθοδο είναι 10% σε ιδανικές συνθήκες και μπορεί να φτάσει έως το 70% εφόσον φυσάει ή η θερμοκρασία είναι ιδιαίτερα υψηλή. 


Πολλές φορές άλλωστε, το δίκτυο με το οποίο το νερό μεταφέρεται στα χωράφια είναι πεπαλαιωμένο, με αποτέλεσμα να υπάρχουν περαιτέρω απώλειες, ενώ σε ελλειμματικές υδρολογικά περιοχές συνεχίζουν να καλλιεργούνται προϊόντα που απαιτούν μεγάλες ποσότητες νερού. 


Η προστασία της ποιότητας του νερού και των υδατικών πόρων, αποτελεί καθοριστικό παράγοντα για την κοινωνική και οικονομική ζωή, που σχετίζεται άμεσα και με τη διασφάλισή του. Για αυτό είναι επιτακτική η ανάγκη χάραξης συγκεκριμένης μακροπρόθεσμης στρατηγικής για το νερό και τους υδατικούς πόρους. 


Ανάμεσα στις σοβαρές απειλές που προέρχονται από τη μη ορθολογική χρήση του νερού και μπορούν να επηρεάσουν την υγεία και την ύπαρξη του ανθρώπου, είναι η ρύπανση και η  μόλυνση των επιφανειακών, των υπόγειων νερών και της θάλασσας, από τις ανθρώπινες δραστηριότητες. Η ρύπανση ή η μόλυνση του υδατικού περιβάλλοντος, χαρακτηρίζεται από ένα πλήθος παραμέτρων που διαφέρουν ως προς τη φύση και τις επιπτώσεις τους στο οικοσύστημα, το φυσικό όμως φαινόμενο της εξελικτικής διαδικασίας της ρύπανσης είναι ενιαίο. Η ρύπανση προέρχεται από παραγωγικές διαδικασίες βιομηχανιών, αγροτικές δραστηριότητες, διασπορά οικιακών αποβλήτων, ατυχήματα από διασπορά χημικών και πετρέλαιο στο νερό. 


Τα αποτελέσματα της παραμονής από τη διασπορά αποβλήτων εξαρτάται από τον χρόνο που χρειάζεται το υλικό να διασπαστεί σε αβλαβή μορφή. Έτσι, τα αστικά και τα οργανικά βιομηχανικά απόβλητα διασπώνται πολύ γρήγορα. Η συνηθέστερη και σοβαρότερη μορφή ρύπανσης είναι η οργανική, εξαιτίας της ποσότητας των οργανικών ουσιών και των συνεπειών τους στο οικοσύστημα. Η μείωση της κατά τη διάρκεια της εξελικτικής διαδικασίας, είναι γνωστή σαν αυτοκαθαρισμός. Τα επιζήμια αποτελέσματα της ρύπανσης είναι μολύνσεις, αποξυγόνωση, αλατότητα, πρόκληση ασθενειών, που μεταφέρονται στον άνθρωπο άμεσα με το νερό ή έμμεσα όταν καταναλώνει προσβεβλημένους υδρόβιους οργανισμούς.


Το πετρέλαιο χρειάζεται μήνες, έως δύο χρόνια,  για να εξαφανιστεί με φυσικό τρόπο. Τα αγροχημικά και τα πλαστικά είναι πολύ σθεναρά στο υδάτινο περιβάλλον, ενώ τα βαρέα τοξικά μέταλλα παρουσιάζουν αυξητικές τάσεις και μειώνονται σταδιακά. Μόνο όταν σταματήσει η προσθήκη τους στο σύστημα, οπότε αναπτύσσονται άλλες φυσικές διεργασίες που συμβάλλουν στη μείωσή τους, όπως καθίζηση και καταβύθιση. 
Όλοι θυμάστε τη μεγάλη δημοσιότητα που έλαβε τον περασμένο χρόνο το θέμα των ΣΠ.


Από αυτό το νερό αρδεύονται καλλιέργειες και δεκάδες άλλα χωριά και κωμοπόλεις. Όμως η μεγαλύτερη ειρωνεία έγκειται στο γεγονός ότι το ίδιο το νερό χρησιμοποιούν οι βιομηχανίες που ευθύνονται για τη ρύπανσή τους, ανάμεσά τους και οι παραγωγοί τροφίμων ευρείας κατανάλωσης. 


Η οικολογική αντιμετώπιση της κατάστασης προτείνει επιλογές πολιτικών διαχείρισης και προστασίας των υδάτινων πόρων, οι οποίες ενθαρρύνουν την περιβαλλοντική προσέγγιση στο σχεδιασμό του μέλλοντος. Βεβαίως, εννοείται ότι η διαχείριση αυτή απαιτεί οικονομικές και κοινωνικές θυσίες και οδηγεί αναπόφευκτα σε συγκρούσεις ανάμεσα στην οικολογική προσέγγιση και στο ανθρωποκεντρικό σύστημα που ισχύει σήμερα. 


Δεν πρέπει να ξεχνάμε ότι η έλλειψη του νερού κατά τη διάρκεια της ιστορίας, συνδέθηκε με πολλά δεινά. Σήμερα ο κίνδυνος της έλλειψής του έγινε πιο ορατός σε όλες τις χώρες. Τα επόμενα 25 χρόνια προβλέπεται ότι η χρήση νερού θα αυξηθεί κατά 40% και θα χρειαστεί 17% περισσότερο νερό για την αγροτική παραγωγή, για να καλυφθούν οι ανάγκες του πληθυσμού σε τρόφιμα, σύμφωνα με τον Παγκόσμιο Οργανισμό Τροφίμων. 


Για αυτό απαιτείται μεγάλη προσοχή στη διαχείρισή του και στην προστασία του, διότι το κοινωνικό και οικολογικό κόστος μιας τέτοιας καταστροφής είναι πελώριο. Δεδομένου ότι το νερό είναι προϋπόθεση ύπαρξης στον πλανήτη, καμία επιχείρηση, όσο κερδοφόρα και αν είναι και κοινωνικά χρήσιμη, δεν μπορεί να ρυπαίνει και πρέπει να λαμβάνει υπόψη της ότι σε τελική ανάλυση ο άνθρωπος είναι ο μοναδικός της πελάτης.


Τέλος, θα κλείσω μία παροιμία, επιθυμία θα έλεγα, που δεν παύει ποτέ να επίκαιρη: «Αν ρίξει ο Μάρτης δύο νερά και ο Απρίλης άλλο ένα, χαρά σε εκείνον τον ζευγά που έχει πολλά σπαρμένα».

ΠΡΟΕΔΡΕΙΟ: Ευχαριστούμε. Παρακαλώ τον κύριο Δάνδαλο Ηλία. 

Η. ΔΑΝΔΑΛΟΣ: Είμαι ο Ηλίας ο Δάνδαλος, υπεύθυνος του ΙΓΜΕ για το πρόγραμμα αυτό που υπεγράφη η σύμβαση ΚΕΔΚΕ, ΥΠΕΣ και ΙΓΜΕ και είμαι και ο υπεύθυνος της Επιτροπής του ΙΤΑ που έφτιαξε αυτήν την εισήγηση η οποία σας παρουσιάστηκε. 


Εκείνο που θέλω να σας πω, είναι το εξής. Δύο πράγματα για αυτήν την εισήγηση και τα σχετικά με τη νομοθεσία και τα νερά. 


Από το 1971 ασχολούμαι με τα θέματα του νερού, στη Θεσσαλία πρώτα και με την Αυτοδιοίκηση. Όπως καταλαβαίνετε, ξέρω όλα τα προβλήματα του νερού, ελπίζω, μέχρι να πάρω την σύνταξή μου σε 1-2 χρόνια, να μάθω και άλλα. 


Εκείνο που πρέπει να σας πω, είναι ότι ανεξαρτήτως αυτών που ακούστηκαν στην αίθουσα, εγώ πιστεύω ότι όλες οι απόψεις είναι καλές και πρέπει να ακούγονται γιατί το νερό έγινε ένα τεράστιο πρόβλημα που στο εγγύς μέλλον θα είναι πολύ πιο σύνθετο από ότι είναι μέχρι σήμερα. 


Επειδή είμαι και υπεύθυνος της ύδρευσης της Αθήνας και παρακολουθώ τα συστήματα της ΕΥΔΑΠ, από το ’89-’90 που ξεκινήσαμε τον αγώνα με την λειψυδρία, θα τα ξανά δούμε αυτά τα πράγματα και τώρα τα πράγματα είναι πολύ χειρότερα γιατί το επίπεδο άντλησης του νερού έχει τριπλασιαστεί. Τότε είχαμε ένα μέσο βάθος 40 μέτρα άντλησης, τοποθέτησης των αντλιών και τώρα έχουμε ένα μέσο βάθος 120 μέτρων σε όλη την Ελλάδα. 


Όταν πρωτοπήγα στη Θεσσαλία στις αρχές του ’71, τα περισσότερα νερά ήταν αρτεσιανά και μας έβλεπαν που κάναμε γεωτρήσεις στα 120 και 200 μέτρα και νόμιζαν όλοι ότι ψάχνουμε για νερό. Σήμερα η Θεσσαλία έχει γεωτρήσεις και πάνω από 400 μέτρα, που είπε ο κύριος Τζανακούλης. Έχει και 550 μέτρα βάθος γεωτρήσεις. 


Η Οδηγία αυτή και η ελληνική νομοθεσία είναι πολύ καλή για τα σημερινά δεδομένα. Το νερό αντιμετωπίζεται πλέον ως κοινωνικό αγαθό, μη εμπορικό και θα κληθούν όλοι οι χρήστες μέσα σε κάθε λεκάνη απορροής να καταβάλλουν χρήμα και η ΕΥΔΑΠ δηλαδή, γιατί αυτός είναι ο μεγαλύτερος χρήστης νερού από μία λεκάνη απορροής, προκειμένου να το εκμεταλλευτούν για καλό σκοπό, γιατί και η ύδρευση και η άρδευση και η βιομηχανία, είναι για καλό σκοπό. Δεν γίνεται για πλουτοπαραγωγικό σκοπό, για να παράγει το προϊόν. 


Τώρα, εκείνο το πρόβλημα το οποίο καταγράφουμε με πολύ μεγάλη ανησυχία, είναι η αυξανόμενη ρύπανση των υπόγειων υδροφόρων συστημάτων και να ξέρετε ότι ένα επιφανειακό σύστημα καθαρίζεται πολύ εύκολα και εντοπίζεται ο ρύπος από πού προέρχεται πάρα πολύ εύκολα, ενώ ένας υπόγειος ρύπος, μία ρύπανση ενός υπόγειου νερού είναι πάρα πολύ δύσκολη η καταγραφή γιατί ταξιδεύει ο ρύπος χρονικά, μπορεί να κάνει και δέκα χρόνια να εμφανιστεί, όπως μπορεί να κάνει και είκοσι χρόνια για να φύγει. Όμως είναι και δύσκολος ο εντοπισμός. Αρκεί να σας πω ότι το εξασθενές χρώμιο, για το οποίο φωνάζουν τώρα τελευταία διάφοροι, μπορεί να προέρχεται και από εκατό διαφορετικές δραστηριότητες. 


Κλείνοντας αυτό, εμείς θα είμαστε δίπλα σας χρονικά σε όλα τα προβλήματα. Θα σας πω δύο πράγματα για τη σύμβαση τη τριμερή, γιατί αυτό ενδιαφέρει. Όποιος Δήμος θέλει να συμμετάσχει στο πρόγραμμα, μπορεί με μία αίτηση στο Υπουργείο Εσωτερικών, στη Διεύθυνση Τεχνικών Υπηρεσιών και μία κοινοποίηση στην ΚΕΔΚΕ, να  στείλει το αίτημά του. Αυτό θα αξιολογηθεί από την Επιτροπή Παρακολούθησης, δηλαδή πόσο επείγοντα είναι τα προβλήματα που παρουσιάζονται, γιατί υπάρχουν κάποιοι Δήμοι οι οποίοι έχουν φοβερά προβλήματα, κάποιοι άλλοι έχουν δευτερεύουσας σημασίας και κάποιοι άλλοι μπορεί να το θέλουν και για απλή καταγραφή. Εμείς θα επιδιώξουμε στα επόμενα 4-5 χρόνια όλοι οι Δήμοι να έχουν καλυφθεί και με ηλεκτρονική σύνδεση να μπορεί ο οποιοσδήποτε Δήμαρχος να στέλνει το πρόβλημά του οπτικά, ακόμα και το σημείο του, φωτογραφία, στο τελευταίο σημείο του κόσμου. Όχι μόνο στο ΙΓΜΕ. Δηλαδή, θα αρχίσουν οι Δήμοι να αποκτούν δραστηριότητες και πρωτοβουλίες, διότι υπάρχουν και αλλού φορείς που μπορούν να τους βοηθήσουν. Να στείλουν το πρόβλημά τους ακόμα και στο εξωτερικό, οπουδήποτε θέλουν, ηλεκτρονικά, προκειμένου να αντιμετωπίσουν και να λύσουν τα προβλήματά τους. 


Σας ευχαριστώ πολύ.

ΠΡΟΕΔΡΕΙΟ: Ευχαριστούμε τον κύριο Δάνδαλο. Ο κύριος Αρέθας και να ετοιμάζεται ο κύριος Φωτεινάκος.

Α. ΑΡΕΘΑΣ: Ονομάζομαι Αποστόλης Αρέθας, είμαι Πρόεδρος της ΤΕΔΚ του Νομού Μαγνησίας. 


Καταρχήν θα ήθελα να ευχαριστήσω τους τοπικούς άρχοντες για την φιλοξενία την αρίστη. Πρέπει να το λέμε. 


Δεύτερον, να συγχαρούμε την ΕΝΑΕ μαζί με την ΚΕΔΚΕ διότι είχαν αυτήν την θαυμάσια πρωτοβουλία. 


Θα είμαι σύντομος και επιγραμματικός για να προλάβω να ακούσω και τις άλλες απόψεις. Εδώ μέσα υπάρχει τεχνογνωσία η απαραίτητη και μάλιστα πλεονάζουσα. Θα ήθελα τα συμπεράσματα αυτά τα οποία θα βγουν, να γίνουν πράξη και έτσι όταν φτάσουμε στο 2015, που ούτε αργά είναι, ούτε νωρίς, να είμαστε πανέτοιμοι. 


Εάν σαν Τοπική Αυτοδιοίκηση Α΄ Βαθμού παρακολουθούμε και τον εαυτό μας, αλλά και ότι γίνεται στο περίγυρό μας σε επίπεδο Νομαρχίας, σε επίπεδο Περιφέρειας, σε επίπεδο κράτους, νομίζω ότι θα γίνουν αυτά πράξη και πιστεύω, για να μην υπεισέλθω σε λεπτομέρειες, ότι υπάρχει εδώ μέσα πολύ τεχνογνωσία. Αρκεί να γίνει πράξη. 


Θα ήθελα να πω όμως και να συμφωνήσω με τον συνάδελφο κύριο Τζανακούλη, διότι είμαστε και οι δύο γεωπόνοι και Θεσσαλοί, ότι το επίπεδο παιδείας ίσως είναι εκείνο που μπορεί να βοηθήσει περισσότερο από οτιδήποτε άλλο, διότι πράγματι, αν πούμε προβλήματα ή μεθοδεύσεις ή οτιδήποτε, μπορεί ο ένας να πει κάτι καλύτερο από τον άλλον. Όμως η παιδεία στη χρήση, είτε είμαστε καταναλωτές ενός αστικού χώρου, είτε είμαστε ενός αγροτικού χώρου, πρέπει να έχουμε παιδεία και να σεβόμαστε αυτό το υπερπολύτιμο αγαθό το οποίο όλοι τονίζουμε ότι είναι πράγματι εν ανεπαρκεία τουλάχιστον τα προσεχή χρόνια. 


Θα ήθελα όμως να δώσω και ένα παράδειγμα, ότι και ο καθένας μας έχει μία ευθύνη στο μέρος το οποίο ζει και σαν άτομο και σαν τοπικός άρχοντας ή οτιδήποτε άλλο φορέα εκπροσωπεί. Αυτό θέλω να δώσω το παράδειγμα με τρεις λέξεις. Εμείς έχουμε στο Δήμο μας, στο Δήμο Μηλεών Πηλίου, έχουμε μονοκαλλιέργεια. Προσπάθησα, κάνω ένα πειραματικό στάδιο να ποτίζονται οι ελιές με σταγονίδια. Θα έχουμε μείωση 50% της απαιτούμενη ποσότητας νερού, αύξηση 50% και σε ποιότητα και σε ποσότητα. 


Πήγα και στο κράτος, ανεξαρτήτως κυβερνήσεων και χρόνου και λέω «να κάνουμε ένα κλειστό κύκλωμα, να μην χάνουμε νερό και μετά να έχουμε σταγονίδια». Φυσικά, κωφεύουν οι διάφοροι παράγοντες. Τώρα η Νομαρχία Μαγνησίας, προς τιμήν της, πάει προς αυτήν την κατεύθυνση, να κάνει κλειστούς αγωγούς. Αν είχαμε κλειστούς αγωγούς, αν είχαμε συστήματα με σταγονίδια, πράγματι θα είχαμε χωρίς να γίνονται ούτε θεσμικές αλλαγές ή οτιδήποτε, θα είχαμε 50% εξοικονόμηση ενέργειας. 


Μαζί με μικρά φράγματα που προγραμματίζουμε, με λιμνοδεξαμενές μικρές που προγραμματίζουμε, θα αυξήσουμε πολύ περισσότερο τις ποσότητες νερού, μαζί με τα νερά τα οποία φεύγουν τον χειμώνα και πηγαίνουν στη θάλασσα, εάν εμπλουτίζαμε και εμπλουτίζουμε εμείς εκεί πέρα τους υδροφόρους ορίζοντες και τον βιολογικό καθαρισμό. Όταν γίνει, σε ένα σύντομο χρονικό διάστημα και όταν λέμε σύντομο χρονικό διάστημα, ενδεχομένως σε δύο και τρία και τέσσερα χρόνια. Να χρησιμοποιείται για δευτερεύουσες ανάγκες ή κα στη γεωργία. Τότε νομίζω ότι έχουμε πετύχει έναν πολύ καλό προγραμματισμό σε τοπικό επίπεδο. Εκτός άλλων μέτρων τα οποία μπορεί να ληφθούν. Πρακτικά, μέσα στο Δήμο αυτήν την στιγμή, αν γίνεται και όπως το κάνουμε, πετυχαίνουμε εξοικονόμηση. Αν στην παιδεία δώσουμε ιδιαίτερη βαρύτητα, να μην σπαταλάμε και να αποκτήσουμε συνείδηση, μαζί με την θεσμική θωράκιση τόσο την τοπική, όσο την περιφερειακή, την εθνική και της Ευρώπης, νομίζω θα πετύχουμε ένα πολύ καλό αποτέλεσμα. 


Ευχαριστώ.

ΠΡΟΕΔΡΕΙΟ: Ευχαριστούμε πολύ. Ο κύριος Φωτεινάκος Γεώργιος, Αντινομάρχης Λακωνίας και να ετοιμάζεται ο κύριος Χασάπης Μιχάλης.

Γ. ΦΩΤΕΙΝΑΚΟΣ: Κύριοι Σύνεδροι, ευχαριστώ για την παροχή του βήματος και πιστεύω ότι θα ανταποκριθώ στο τρίλεπτο που έχω. 


Θέλω να εκφράσω και εγώ κάποιες απόψεις και θέσεις της Νομαρχιακής Αυτοδιοίκησης Λακωνίας, γύρω από το πολύ σοβαρό αυτό θέμα το οποίο διαπραγματεύεται το διήμερο Συνέδριο της ΕΝΑΕ και της ΚΕΔΚΕ. 


Η Οδηγία-πλαίσιο 60/2000 της Ευρωπαϊκής Ένωσης για την προστασία των υδατικών συστημάτων και η εθνική νομοθεσία που απορρέει από αυτή, μας δίνουν μία ακόμα ευκαιρία που δεν πρέπει να πάει χαμένη. Πρέπει όλοι να συμβάλλουμε με κάθε τρόπο στην επίτευξη των στόχων που τίθενται. 



Τα σχέδια διαχείρισης υδατικών πόρων στο επίπεδο λεκάνης απορροής ποταμού, υπολογίζουν το ισοζύγιο προσφοράς και ζήτησης και κατανέμουν τις χρήσεις, ενώ τα προγράμματα μέτρων για την επίτευξη του στόχου της καλής κατάστασης των υδάτων, συνίσταται σε νομοθετικά, διοικητικά και οικονομικά μέτρα, σε μέτρα διαχείρισης της ζήτησης, σε μέτρα αποτελεσματικότητας της χρήσης του νερού, σε έργα υποδομής για την αξιοποίηση υδατικών πόρων, σε αδειοδοτήσεις, δεσμεύσεις και ελέγχους για την αποθήκευση, άντληση και επανατροφοδότηση των υδατικών συστημάτων ή τις εκπομπές ρύπων στα επιφανειακά και υπόγεια ύδατα. 



Μέσα σε αυτό το πλαίσιο, η Νομαρχιακή και Τοπική Αυτοδιοίκηση σαφώς έχει και πρέπει να επιδιώξει να έχει λόγο και ρόλο και μάλιστα πρωταγωνιστικό, απομακρύνοντας τον κίνδυνο της τυπικής και όχι ουσιαστικής εφαρμογής της Οδηγίας, αλλά και τον κίνδυνο να περιοριστεί η συμμετοχή μας στην απλή καταγραφή της οικιακής κατανάλωσης νερού. 


Η κατάρτιση των σχεδίων διαχείρισης προϋποθέτει τη γνώση των υδρολογικών και μετεωρολογικών παραμέτρων της λεκάνης απορροής, της δυναμικότητας των επιφανειακών και υπογείων υδατικών συστημάτων και το βαθμό εκμετάλλευσής τους, τις ελλειμματικές περιοχές, το βαθμό και το είδος της ρύπανσης των υδάτων, αλλά και την προέλευσή της, κοινωνικοοικονομικά δεδομένα για την κοστολόγηση και την ανάκτηση του κόστους αποκατάστασης του νερού. 


Η συγκέντρωση και επεξεργασία του τεράστιου όγκου πληροφοριών, μετρήσεων και ελέγχων που απαιτούνται για την ουσιαστική εφαρμογή των κατευθύνσεων της Οδηγίας 60/2000, δεν είναι δυνατόν να πραγματοποιηθούν από τους υπαλλήλους των Διευθύνσεων Υδάτων των Περιφερειών. Πολύ περισσότερο σήμερα με την ελλιπέστατη στελέχωσή τους, τόσο από αριθμητική άποψη, όσο και των ειδικοτήτων που απαιτούνται. 


Εκτός αυτού, τα θέματα που σχετίζονται με τη διαχείριση του νερού, όπως είναι η διασφάλιση ικανών ποσοτήτων νερού για την κάλυψη των αρδευτικών και υδρευτικών αναγκών, η προστασία των υδατικών συστημάτων από τη ρύπανση και διατήρηση ή ανάκτηση καλής ποιοτικής κατάστασης, η υποστήριξη των διαφόρων αναπτυξιακών προσπαθειών των περιοχών μας και η προστασία του περιβάλλοντός μας, αφορούν άμεσα. 


Η βασική υποδομή για αυτόν τον σκοπό ήδη υπάρχει. Η Τοπική Αυτοδιοίκηση έχει τις ΔΕΥΑ και τις Τεχνικές Υπηρεσίες των Δήμων με τις γνωστές αρμοδιότητες. Η Νομαρχιακή Αυτοδιοίκηση στις Διευθύνσεις Υγείας, Πολεοδομίας, Τεχνικών Υπηρεσιών και Εγγείων Βελτιώσεων, διαθέτει ικανό και έμπειρο προσωπικό που έχει αρμοδιότητες σχετικές με την αξιοποίηση, τη διαχείριση, τον έλεγχο και την προστασία των υδάτων. 


Οι Υπηρεσίες μας πραγματοποιούν μετρήσεις σε σταθερή βάση και διαθέτουν στοιχεία πολλών 10ετιών που αφορούν τα κλιματικά στοιχεία, τις παροχές ποταμών και πηγών, τις στάθμες των υπόγειων υδροφόρων, την ποιότητα των υδάτων, τον όγκο της κατανάλωσης, τα προβλήματα των δικτύων διανομής και άλλα. 


Πιστεύουμε ότι ο ρόλος της Τοπικής Αυτοδιοίκησης και της Νομαρχιακής Αυτοδιοίκησης, δεν πρέπει να είναι μόνο συμβουλευτικός στην κατάρτιση των σχεδίων διαχείρισης, αλλά ουσιαστικός. Άλλωστε, όπως όλοι γνωρίζετε, οι Διευθύνσεις Υδάτων των Περιφερειών χρησιμοποιούν άτυπα στην προώθηση των αρμοδιοτήτων τους, τα στοιχεία, τη γνώση και την εμπειρία των στελεχών των Υπηρεσιών μας. Αυτή η άτυπη σχέση πρέπει να μετεξελιχθεί σε ουσιαστική και θεσμική.


Για να μπορέσουμε όμως να αντεπεξέλθουμε σε αυτόν τον στόχο, θα πρέπει οι Υπηρεσίες μας να ενισχυθούν τόσο σε στελεχικό δυναμικό, όσο και σε μοντέρνο εξοπλισμό και σε νέες τεχνολογίες, υπολογιστικά συστήματα και αρχειοθέτησης. 


Δεν πρέπει και δεν μπορούμε να περιμένουμε τις Περιφερειακές και Κεντρικές Υπηρεσίες να ολοκληρώσουν τα σχέδια διαχείρισης από μόνες τους. Ήδη είναι σε καθυστέρηση. Σύμφωνα με το χρονοδιάγραμμα που προβλέπεται στην Οδηγία, από το 2006 θα έπρεπε να είχε γίνει ενημέρωση του κοινού για το πρόγραμμα εργασιών παραγωγής των σχεδίων διαχείρισης και του προγράμματος μέτρων. Το 2007 θα έπρεπε να είχε παρουσιαστεί ενδιάμεση έκθεση των σημαντικότερων προβλημάτων διαχείρισης των λεκανών απορροής. Ένα χρόνο πριν την εφαρμογή, δηλαδή το 2008, θα έπρεπε να είχε παραδοθεί στο κοινό το προσχέδιο διαχείρισης και λοιπά. 


Έτσι λοιπόν, αν θέλουμε καταρτιστούν έγκαιρα και ολοκληρωμένα τα σχέδια διαχείρισης των λεκανών απορροής της δικαιοδοσίας μας, θα πρέπει να αναλάβουμε πρωτοβουλίες. 


Η Νομαρχιακή Αυτοδιοίκηση Λακωνίας συμμετέχοντας σε ευρωπαϊκά ερευνητικά προγράμματα και σε συνεργασία με το Πολυτεχνείο Κρήτης, το Εθνικό Μετσόβιο Πολυτεχνείο, το Γεωλογικό Τμήμα του Πανεπιστημίου Αθηνών, καθώς και το ΕΛΚΕΘΕ, το ΕΚΚΕ, έχει ήδη καταρτίσει σχέδιο αντιπλημμυρικής προστασίας, σχέδιο αποκατάστασης πυρόπληκτων περιοχών, ενώ η μελέτη διαχείρισης λεκάνης απορροής του Ευρώτα και το ολοκληρωμένο σχέδιο αντιμετώπισης του κινδύνου ξηρασίας, βρίσκονται στη φάση ολοκλήρωσης. 


Ήδη υπάρχει σε λειτουργία ένα δίκτυο παρακολούθησης των μετεωρολογικών και υδρολογικών δεδομένων και εκτίμησης του κινδύνου λειψυδρίας, έτσι ώστε έγκαιρα και χάριν στο καλό επίπεδο συνεργασίας που έχει αναπτυχθεί με τους Δήμους του Νομού, να μπορούμε να αντιμετωπίσουμε τα προβλήματα που προκύπτουν. 


Τέλος, η Οδηγία για να επιτύχει τους στόχους που θέτει, θεωρεί ότι πρέπει να αλλάξει η νοοτροπία των πολιτών και η αντίληψή τους σχετικά με τη χρήση του νερού. 


Για αυτό προβλέπει και προτείνει συναινετικές συμμετοχικές διαδικασίες και διαβούλευση με το κοινό χρήστες, για όλα τα στάδια κατάρτισης, εφαρμογής και αναπροσαρμογής των σχεδίων διαχείρισης και των μέτρων που απαιτούνται για την καλή κατάσταση των υδάτων. 


Ο ρόλος της Τοπικής Αυτοδιοίκησης και της Νομαρχιακής Αυτοδιοίκησης σε αυτό το πολύ σημαντικό ζήτημα, είναι προφανής. 


Σας ευχαριστώ. 

ΠΡΟΕΔΡΕΙΟ: Ευχαριστούμε τον κύριο Φωτεινάκο. Παρακαλώ τον κύριο Χασάπη και να ετοιμάζεται ο κύριος Χιονίδης.

Μ. ΧΑΣΑΠΗΣ: Κυρίες και κύριοι, είμαι ο Μιχάλης ο Χασάπης, Δήμαρχος Λέρνας και μέλος του Διοικητικού Συμβουλίου της ΤΕΔΚ Αργολίδας. 


Όταν μιλάμε για τον Δήμο Λέρνας, όλων φαντάζομαι η σκέψη πηγαίνει στον μύθο της Λερναίας Ύδρας, αυτού του φιδόμορφου τέρατος που σκότωσε ο Ηρακλής με τη βοήθεια του Ιόλαου και που είχε ως χαρακτηριστικό ότι όταν του έκοβες ένα κεφάλι, στη θέση του να φυτρώνουν δύο. 


Αυτό βέβαια μεταφορικά σήμαινε ότι εκεί υπήρξαν πολλές πηγές και έλη και έτσι ο Ηρακλής προσπαθώντας να κλείσει μια πηγή, δημιουργούσε άλλες δύο. Βέβαια, αυτά αναφέρει η μυθολογία και ίσως αυτά να συνέβαιναν μέχρι πρόσφατα, όπου πράγματι η περιοχή είχε και βάλτους και πολλά νερά. 


Δυστυχώς, τώρα τα πράγματα δεν είναι καθόλου έτσι. Οι πηγές της Λέρνας, που η δυναμικότητά τους είναι από 1.000 έως 8.000 κυβικά την ώρα και πέρσι είχαμε τη δραματική εμπειρία να κατέβουμε στο χαμηλότερο επίπεδο όλων των εποχών, την ώρα αυτή έχει κατάλληλο νερό προς πόση, δηλαδή είναι όλες οι παράμετροι οι μικροβιολογικές και οι χημικές σε πολύ καλό επίπεδο, έτσι ώστε χρησιμοποιείται για ύδρευση δύο μεγάλων Δήμων και του Δήμου Άργους και του Δήμου Ναυπλίου. 


Δυστυχώς πέρσι, όπως ανέφερα, υπήρχαν πάρα πολλά προβλήματα και το νερό περιορίστηκε πάρα πολύ, έτσι ώστε δεν επαρκούσε για την υδροδότηση αυτών των δύο μεγάλων Δήμων. 


Είναι γεγονός ότι από τις πηγές της Λέρνας περιμένουν να υδροδοτηθούν και άλλοι Δήμοι της περιοχής, της ευρύτερης περιοχής της επαρχίας Άργους. Επειδή όπως ίσως γνωρίζετε οι περισσότεροι, η Αργολίδα είναι ένας Νομός που έχει ήδη πολύ επιβαρημένο υδροφόρο ορίζοντα και από νιτρικά και από χλώρια. 


Πρέπει επίσης να πω ότι στο Δήμο μας εκτός από τις πηγές της Λέρνας, υπάρχουν και οι πηγές του Αναβάλου, οι οποίες έχουν  μία τεράστια δυναμικότητα που σε κάποιες περιόδους είναι 35.000 και φτάνει μέχρι και 50.000 κυβικά την ώρα. Η αξιοποίηση των νερών του Αναβάλου έχει ξεκινήσει από την δεκαετία του ’70, έχει υπάρξει μέχρι τώρα ένας ικανοποιητικός  βαθμός αξιοποίησης, αλλά μένουν να γίνουν πάρα πολλά ακόμα δεδομένου ότι μόνο το ένα τρίτο των πηγών του Αναβάλου, της δυναμικότητας μάλλον των πηγών, έχει μέχρι τώρα αξιοποιηθεί.  Βέβαια, συνεχίζονται κάποια έργα υποδομής με αγωγούς άρδευσης, με αντλιοστάσια και τα λοιπά, αλλά με πάρα πολύ αργούς ρυθμούς. 


Αυτό σημαίνει ότι ο Ανάβαλος με αυτήν την τεράστια δυναμική, ένα μεγάλο μέρος του πάει στη θάλασσα και εδώ βέβαια μπαίνουν ζητήματα και αξιοποίησης και επενδύσεων και θα λέγαμε εμπλουτισμού του υδροφόρου ορίζοντα. 


Πρέπει να αναφέρω ότι το νερό του Ανάβαλου δεν είναι κατάλληλο προς πόση, παρά το γεγονός ότι τα βασικά του και τα περισσότερα του χημικά χαρακτηριστικά, είναι κατάλληλα. Το μόνο του πρόβλημα είναι ότι έχει αυξημένα χλώρια. 


Με βάση αυτά τα δεδομένα, της ύπαρξης δηλαδή στα διοικητικά όρια του Δήμου μας των δύο πηγών, της Λέρνας και του Αναβάλου, από τις οποίες η μεν πρώτη χρησιμοποιείται για ύδρευση και η δεύτερη για άρδευση, θα ήθελα να ακόμα δύο πράγματα. 


Αφού συνειδητοποιήσαμε πλέον το πόσο σοβαρό και κρίσιμο είναι το θέμα της αξιοποίησης των υδατικών πόρων, πρέπει να πάμε και στο επόμενο βήμα και το επόμενο βήμα, πέρα από την περιορισμένη και σοφή χρήση αυτού του πολύτιμου αγαθού, είναι οι επενδύσεις. Πρέπει δηλαδή η Πολιτεία και οι αρμόδιοι φορείς να διαθέσουν χρήματα και να αξιοποιήσουν αυτή τη δυνατότητα όπου υπάρχει και σε εμάς, στο Δήμο μας δηλαδή, υπάρχει. 


Εμείς σαν ΤΕΔΚ Αργολίδας αναθέσαμε ήδη μία μελέτη σκοπιμότητας για την αξιοποίηση των νερών του Ανάβαλου προς πόση. Δηλαδή, να γίνει αυτή η μέθοδος η γνωστή σε όλους, της αντιστρόφου οσμώσεως, έτσι ώστε τα χλώρια να πέσουν στα επιθυμητά επίπεδα που φαντάζομαι ότι οι περισσότεροι από εσάς γνωρίζετε, είναι 250. 


Ο κύριος Περιφερειάρχης έχει δεσμευτεί ότι θα προχωρήσουμε σε μία μελέτη κατασκευής, πιθανόν με την μέθοδο που ανέφερα προηγούμενα, έτσι ώστε το νερό του Ανάβαλου να χρησιμοποιηθεί για τη λύση του υδρευτικού προβλήματος του Νομού. 


Επίσης, θα πρέπει να διατεθούν και άλλα κεφάλαια για την αξιοποίηση περισσότερων ποσοτήτων από τις πηγές του Ανάβαλου για την άρδευση του Αργολικού Πεδίου. 


Είναι σημαντικό επίσης, σαν Δήμαρχος του Δήμου Λέρνας, να τονίσω και μία επιπλέον παράμετρο. Δηλαδή, ο Δήμος Λέρνας, παρά το γεγονός ότι στα διοικητικά του όρια ανήκουν οι πηγές της Λέρνας και του Ανάβαλου, δεν επωφελείται από αυτό δεδομένου ότι χρησιμοποιεί για ύδρευση και άρδευση γεωτρήσεις και υφίσταται μόνο αρνητικές συνέπειες από αυτό. Δηλαδή, γίνονται κάποια έργα υποδομής που δεν αποκαθίστανται ή αποκαθίστανται πολύ αργότερα ή πλημμελώς, υποβαθμίζεται η αισθητική και το περιβάλλον στις πηγές της Λέρνας, δεν υπάρχουν πλακοσκεπείς αγωγοί εντός των οικισμών και πολλές άλλες αδυναμίες. 


Επανέρχονται στο κυρίαρχο ζητούμενο. Πρέπει για την αξιοποίηση των υδατικών πόρων, να συνειδητοποιήσουμε όλοι ότι χρειάζονται επενδύσεις και επενδύσεις σε απόλυτη προτεραιότητα οι οποίες θα αντιμετωπίζουν και την αξιοποίηση των υδατικών πόρων προς εξυπηρέτηση των πολιτών, αλλά αντίστοιχα δεν θα δημιουργούν προβλήματα στην καθημερινή ζωή των τοπικών κοινωνιών. 


Σας ευχαριστώ.

ΠΡΟΕΔΡΕΙΟ: Ευχαριστούμε τον κύριο Δήμαρχο. Ο κύριος Χιονίδης και μετά ο κύριος Γαβριήλ.

Σ. ΧΙΟΝΙΔΗΣ: Αγαπητοί συνάδελφοι, κυρίες και κύριοι. Είναι γεγονός ότι το θέμα του νερού είναι κάτι πάρα πολύ σημαντικό, αυτό νομίζω το έχουμε εμπεδώσει σε αυτήν την αίθουσα και νομίζω ότι και πριν έρθουμε σε αυτήν την αίθουσα το είχαμε εμπεδωμένο, όλη η Τοπική Αυτοδιοίκηση, γιατί τέλος πάντων ζούμε σε αυτήν την κοινωνία, ζούμε σε αυτήν την χώρα και τουλάχιστον παρακολουθούμε τηλεόραση, αν δεν διαβάζουμε. 


Είναι γεγονός επίσης ότι ακούσαμε με πολύ προσοχή σοβαρές προτάσεις και στοχοποιήσεις και τη μελέτη του ΙΤΑ, αλλά έχουμε την χαρά να έχουμε μαζί μας και ανθρώπους του ΙΓΜΕ που γνωρίζουν στο βάθος αυτό το ζήτημα του νερού. 


Άρχισε να γίνεται μία τέτοιου είδους συνεργασία. Ελπίζουμε και ευχόμαστε τις αγωνίες των επιστημόνων του ΙΓΜΕ και όχι μόνο, αλλά και άλλων φορέων, να πάρουμε αυτήν την συμπυκνωμένη εμπειρία επί της ουσίας και να μην μείνουμε σε αυτήν την προγραμματική σύμβαση. 


Κρίσιμο κομμάτι θα έλεγα ότι είναι το να στοχοποιήσουμε. Δεν ακούσαμε μέσα σε αυτούς τους στόχους, αυτή η Διημερίδα, τι λέει; Λέει ότι έχουμε στόχο την επόμενη 10ετία ή 5ετία να μειώσουμε σε πραγματικούς αριθμούς κατά 20% τη χρήση του νερού άρδευσης; Πώς λοιπόν μπορούμε να χρησιμοποιήσουμε το νερό που χρησιμοποιούμε στα σπίτια μας; Το πόσιμο, είτε αυτό που χρησιμοποιείται για μαγείρεμα ή οτιδήποτε άλλο. 


Αυτός ο στόχος νομίζω πρέπει να είναι να καταγραφεί σε αυτήν την Διημερίδα και να δοθεί στα τελικά πρακτικά. Αυτό πρέπει επίσης να το στοχοποιήσουμε, ότι θα γίνει με μείωση της κατανάλωσης, αλλά και με αύξηση της διαχείρισης των υπαρχόντων πόρων. 


Ευτυχώς λοιπόν στην Ελλάδα έχουμε επαρκείς πόρους τόσους όσους να μας υπερκαλύπτουν. Το ζήτημα λοιπόν, είναι ότι έχουμε 86% νερό στην αγροτική καλλιέργεια. Αυτός είναι και ο μεγάλος στόχος, άρα και είναι το ευκολότερο ώστε να πετύχουμε μειώσεις σε αυτήν την κατανάλωση. Αν λοιπόν πετυχαίναμε ένα 10% μείωση σε αυτό, διπλασιάζαμε τις διαθέσιμες ποσότητες για το πόσιμο νερό. 


Το πώς θα γίνει αυτό. Αυτό γίνεται με έναν τρόπο. Γίνεται με λειτουργία γεωργίας ακριβείας. Έτσι, όταν λειτουργούμε στις συνθήκες αυτές, έχουμε λιγότερη κατανάλωση λιπασμάτων, άρα λιγότερη μόλυνση των υπογείων υδάτων από νιτρικά και λοιπά και από φυτοφάρμακα και το δεύτερο κομμάτι, μειώνουμε και την κατανάλωση του νερού. 


Το πρώτο βήμα ποιο είναι σε αυτόν τον στόχο; Το πρώτο βήμα είναι να καταγράψουμε. Υπάρχει σήμερα καταγραφή το πώς καταναλώνουμε το νερό, το πώς θα μπορούσαμε να το καταναλώνουμε; Πόσες γεωτρήσεις υπάρχουν σήμερα, είναι καταγεγραμμένες; 

Εδώ υπάρχουν τα γεωγραφικά συστήματα και αυτό είναι πρόταση και επειδή έχουμε και ευήκοα ώτα από τον Υπουργό, τον Αλέκο τον Κοντό και τον Κώστα τον Κιλκίδη, μπορούμε να προχωρήσουμε σαν ΚΕΔΚΕ πλέον, να δημιουργήσουμε γεωγραφικά συστήματα, εμείς σαν Δήμος Κατερίνης πιλοτικά το εφαρμόζουμε και θα το έχουμε στη διάθεση της ΚΕΔΚΕ στο τέλος αυτού του έτους, όπου έχουμε κάνει καταγραφή όλων των αγροκτημάτων, προχωρούμε στην καταγραφή των γεωτρήσεων, συλλέξαμε και συλλέγουμε συστηματικά στοιχεία με αναλύσεις εδάφους ανά περιοχή, σε συνεργασία με την Ένωση Γεωργικών Συνεταιρισμών και τοπικά εργαστήρια και ζητήσαμε βέβαια και από το Υπουργείο Γεωργίας και την Κοινωνία της Πληροφορίας να μας επιδοτήσουν επιπλέον ώστε να έχουμε μία καταγραφή. 

Μιλήσαμε για Ισραήλ, μιλήσαμε για Κύπρο. Πράγματι, οι καλές πρακτικές υπάρχουν εκεί. Το πρώτο βήμα ποιο είναι; Δεν ακούστηκε. Να καταγράψουμε τι έχουμε και να δούμε στρατηγικά πως μπορούμε να το διαχειριστούμε, γιατί αν δεν έχεις το σύστημα, δεν μπορείς να το διαχειριστείς. 

Το δεύτερο κομμάτι βέβαια, είναι ολοκληρωμένα δίκτυα άρδευσης στις περιοχές μας. Υποβάλλαμε ήδη ένα πρόγραμμα 14 εκατομμυρίων ευρώ, το οποίο πιστεύουμε ότι θα εγκριθεί, έτσι ώστε να έχουμε την κεντρική διαχείριση. 

Πράγματι, το νερό είναι κοινωνικό αγαθό. Αναφέρθηκε πάρα πολλές φορές. Πώς θα φτάσει να κοινωνικοποιήσεις τις γεωτρήσεις που υπάρχουν, είτε με μετρητές κυβικών, είτε με ένταξή τους στο ενιαίο δίκτυο. Πρέπει να ξέρεις τι σου γίνεται. Πρέπει να έχεις τον γεωργό που είχε την πρωτοβουλία από την ανάγκη του να κάνει τη γεώτρηση, ότι του παρέχεις επαρκή ποσότητα ύδατος και σε χαμηλότερη τιμή από αυτήν που είχε παίρνοντας από τη γεώτρησή του. 

Να λοιπόν που υπάρχουν λύσεις, να λοιπόν που υπάρχουν προγράμματα και δόξα τω Θεώ, το Τομεακό Πρόγραμμα της Γεωργίας έχει πάρα πολλά λεφτά και έχει και ευήκοα ώτα επαναλαμβάνω, ώστε οι καλές πρακτικές να προχωρήσουν. 


Αυτές οι καλές πρακτικές βέβαια, προτείνω επίσης στο Συνέδριο και στο Διοικητικό Συμβούλιο της ΚΕΔΚΕ, να προχωρήσουμε σε τρεις κατηγορίες. Αυτών που έχουν υπερεπάρκεια παραδείγματος χάριν, Δράμα ή αυτών που έχουν παντελή έλλειψη, κάποιες περιοχές της Πελοποννήσου. Να εφαρμοστούν ως καλές πρακτικές και να αποκτήσουμε εμπειρία για τις υπόλοιπες περιοχές της Ελλάδας. 

Επομένως, το πρόβλημά μας είναι η καταγραφή καταρχήν. Να στοχοποιήσουμε και το ΕΣΠΑ είναι μπροστά μας. Μέχρι το 2015 είμαστε έτοιμοι να πετύχουμε μεγάλους στόχους. Αν είναι μεγάλοι στόχοι. Να αποφασίσουμε, διότι έχουμε πολλαπλώς να λέγονται μεγάλες κουβέντες, το νερό και λοιπά. Πού, πώς, με ποια στοχοποίηση; Με ποια σχηματοποίηση των  μέτρων; Νομίζω δεν πρέπει να φύγουμε από εδώ αν δεν έχουμε απολύτως σχηματοποιημένους με βήματα και χρονικά τους στόχους μας. Οι γενικότεροι στόχοι καλοί είναι, οι μελέτες είναι πάρα πολύ καλές και χρήσιμες. Βήματα κυρίες και κύριοι. Τα βήματα πρέπει να τα καταγράψουμε πριν φύγουμε από εδώ. Έχουμε τους επιστήμονες, έχουμε το ΙΤΑ, να μας πει η στοχοποίηση χρονικά ποια είναι και να παλέψουμε όλοι μαζί, γιατί ο ρόλος της Τοπικής Αυτοδιοίκησης, παρ’ όλο που φαίνεται ότι είναι θέμα κεντρικής εξουσίας ή Περιφερειών, έχουμε τον ρόλο η Τοπική Αυτοδιοίκηση και μπορούμε να το αποδείξουμε εμπράκτως. 

Στη διάθεση της ΚΕΔΚΕ θα είναι τα πλήρη στοιχεία και η καλή πρακτική εφαρμογής γεωγραφικών συστημάτων για τη γεωργία ακριβείας του Δήμου Κατερίνης. Από εκεί και πέρα, όσον αφορά τη χρήση του 15 ή του 12% που έχουμε στα νερά μας, ας πούμε ότι οι βιολογικοί μας καθαρισμοί κυρίως έχουν οικιακά απόβλητα, να μην πανικοβάλουμε τον κόσμο ότι έχουμε τα βαρέα μέταλλα, ότι δεν μπορούμε να τα χρησιμοποιήσουμε. Σαφώς και χρησιμοποιούνται. Ένα εκατομμύριο διακόσιες χιλιάδες κυβικά μηνιαίως έχει ο βιολογικός καθαρισμός της Κατερίνης και σαφώς μέχρι το 2010 θα μπουν στη χρήση της γεωργικής καλλιέργειας, με αραίωση. Προχωρήσαμε σε μετρήσεις, τα πράγματα είναι μια χαρά. Δεν νομίζω ότι οι περισσότερες πόλεις έχουν τόσα πολλά πια βαρέα μέταλλα ώστε να μην μπορεί να χρησιμοποιηθεί αυτό και το πρώτο παράδειγμα ας το δώσουν οι ίδιοι οι Δήμοι. Αρδεύουμε γήπεδα, αρδεύουμε τεράστιες δημοτικές εκτάσεις πρασίνου. 

Ας κάνουμε εμείς λοιπόν το πρώτο βήμα και εδώ προτείνω να κάνει το ΙΤΑ μία μελέτη έτσι ώστε να μας δώσει τον μπούσουλα με ποιον τρόπο μπορούμε να διεκδικήσουμε από το τρέχον Κοινοτικό Πλαίσιο, να πάρουμε εκείνα τα χρήματα ώστε η άρδευση του Δήμου, ως πρωτοπόρος, αυτός που φωνάζει, όλοι φωνάζουμε εδώ μέσα, το νερό μας είναι χρήσιμο, ας το κάνουμε πράξη εμείς οι ίδιοι για να υποδείξουμε στους πολίτες μας πως είναι δυνατόν να σέβονται το περιβάλλον, να σέβονται το κοινωνικό αγαθό του νερού. 

Ευχαριστώ.

ΠΡΟΕΔΡΕΙΟ: Ευχαριστούμε και εμείς κύριε Χιονίδη. Θα παρακαλέσω τον Δήμαρχο Ωρωπού. 

Γ. ΓΑΒΡΙΗΛ: Ευχαριστώ πάρα πολύ που έχετε τον ηρωισμό να μείνετε σε αυτήν την αίθουσα και να μου δώσετε και εμένα την ευκαιρία να σας μεταφέρω μία εμπειρία, που προς το παρόν είναι δική μας, αλλά πιστεύω ότι είναι τόσο αναπάντεχη και ξαφνική, που πιστεύω ότι θα μπορούσε να γίνει μία εμπειρία όλων σας, γιατί η μόλυνση δεν είναι  δυνατό να προσδιοριστεί και δεν είναι δυνατόν να ξέρει κανείς από πού θα έρθει. 


Ακούσατε και προηγουμένως τον κύριο Περγαντά, το Νομάρχη της Βοιωτίας και άλλους ομιλητές, οι οποίοι μίλησαν για τον  Ασωπό. Ο Ωρωπός είναι ο Ασωπός. Εμείς δηλαδή, είμαστε εκείνοι που δεχόμαστε αυτό το ποτάμι, που περνάει στη μέση του Δήμου μας και χύνεται στον Ευβοϊκό Κόλπο, μολύνοντας και τον Ευβοϊκό Κόλπο.


Μέχρι πέρσι το καλοκαίρι, η έννοια της μόλυνσης ήταν στα νιτρικά και σε κάποια από τα βαρέα μέταλλα στο νερό, ώσπου εμφανίστηκε το εξασθενές χρώμιο. Το εξασθενές χρώμιο είναι ένα βιομηχανικό προϊόν, παράγεται από τη βιομηχανία, είναι συγκεκριμένες οι βιομηχανίες που το παράγουν και είναι εξαιρετικά καρκινογόνο, είναι το δεύτερο καρκινογόνο στοιχείο. 


Η βιομηχανική ζώνη της περιοχής Οινοφύτων δημιουργήθηκε άναρχα με ένα νομοσχέδιο που είχε καταθέσει η κυβέρνηση της δικτατορίας, δεν χρειαζόταν νομοσχέδια αλλά έτσι τα έλεγε, όπου επέτρεπε να μεταφερθούν τα εργοστάσια στα Οινόφυτα και να χύνουν τα απόβλητά τους, επεξεργασμένα βέβαια, στον Ασωπό ποταμό. 


Κανείς από τους βιομηχάνους δεν το έχει τηρήσει. Προσφύγαμε στη Δικαιοσύνη και τους μηνύσαμε τους βιομηχάνους και τους καθίσαμε στο εδώλιο. Οι ποινές που επιβλήθηκαν είναι αστείες. Η λειτουργία ενός βιολογικού καθαρισμού για ένα μεγάλο εργοστάσιο μπορεί να φτάνει και ένα εκατομμύριο ευρώ τον χρόνο, μεσαίο εργοστάσιο, για αντιδραστήρια και μόνο και οι ποινές ήταν της τάξεως των 50.000, των 3.000, των 6.000 και τους περισσότερους δεν τους βρήκαν, όπως ειπώθηκε και αθωώθηκαν γιατί αντί να γράψουν τους ιδιοκτήτες, είχαν γράψει τους Διευθυντές των εργοστασίων. Το θέατρο του παραλόγου. 


Ενώ συνέβαιναν όλα αυτά και ενώ μολύνθηκε ο υδροφόρος μας ορίζοντας και από τις έξι γεωτρήσεις κλείσαμε τις τέσσερις, διότι το νερό είναι επικίνδυνο ακόμα και για να πλένεσαι, ακόμα και να το έχεις στο καζανάκι, το 2006 και ενώ είχαμε κάνει μηνύσεις στους βιομηχάνους, ο κύριος Σουφλιάς μαζί με τον κύριο Σιούφα υπέγραψαν νέα Υπουργική Απόφαση η οποία επέτρεπε την επέκταση της βιομηχανικής περιοχής κατά 2.500 στρέμματα. Ο κύριος Νομάρχης σας το είπε προηγουμένως, δεν είναι ΒΥΠΕ. Ελεύθερα φτιάχνουν και οι περισσότεροι και χωρίς άδειες. 


Προσφεύγουμε στο Συμβούλιο Επικρατείας και λέμε όχι, δεν μπορεί να μολύνεται και άλλο. Δεν αντέχει ο Ασωπός, δεν αντέχουμε εμείς και βέβαια πολύ σοφά η ολομέλεια του Συμβουλίου Επικρατείας με την απόφαση 1543/2008, δηλαδή πριν μία εβδομάδα, μας δικαίωσε και ακύρωσε τη Διυπουργική Απόφαση. 


Όμως αυτό που το Συμβούλιο Επικρατείας, δικαστές, οι οποίοι σε τελευταία ανάλυση δεν έχουν και εκείνη την οικολογική κουλτούρα που θα έπρεπε, δεν την είχε ο Υπουργός, οι δύο Υπουργοί, από τα βασικά στελέχη της κυβέρνησης και θεωρητικά και ο Υπουργός του Περιβάλλοντος. Είναι αστείο και τι δείχνει; Δείχνει τελικά ότι το πρόβλημα είναι πολύ πιο μεγάλο και η βιομηχανική μόλυνση που θα απειλήσει σε λίγο το μισό του ελληνικού πληθυσμού, διότι ήδη η Σίνδος στη Θεσσαλονίκη έχει μολυνθεί, η Αττική έχει μολυνθεί, το Κορωπί έχει μολυνθεί, η Κερατέα έχει μολυνθεί. Οι υδροφόροι ορίζοντες όλοι αυτοί που λέω, έχουν μολυνθεί και η αποκατάστασή τους είναι πάρα πολύ δύσκολη πλέον. Χρειάζεται πρόληψη και μαχητικότητα. 


Σας μεταφέρω την εμπειρία μου. Τελικά, η μόνη γλώσσα την οποία καταλαβαίνουν οι κρατούντες, δεν είναι η γλώσσα των δημοσίων σχέσεων, δεν είναι οι επισκέψεις στα Υπουργεία, δεν καταλαβαίνουν. Μερικές φορές αναρωτιέμαι, αν δεν πάσχουν από ένα ιδιότυπο πολιτικό αυτισμό. Δεν είναι δυνατόν να τους περιγράφεις ένα τέτοιο σημαντικό πρόβλημα και να το αντιμετωπίζουν σαν να τους κάνεις ένα αίτημα για να φτιάξεις μία αίθουσα σχολείου. 


Δεν είναι έτσι. Είναι τεράστια τα προβλήματα και νομίζω ότι εκείνο που είναι σημαντικό, είναι η ενεργοποίηση των ίδιων των πολιτών. Η γνώση τους, η ανάπτυξη μιας νέας οικολογικής κουλτούρας και επίσης εμείς σαν Δήμαρχοι πρέπει τελικά να διευκολύνουμε όλα αυτά τα μικρά και ίσως ενοχλητικά για εμάς οικολογικά κινήματα, τα οποία μερικές φορές 

(αλλαγή κασέτας)

Γ. ΓΑΒΡΙΗΛ: …και για αυτό πιστεύω ότι αυτό που λέγαμε παλιότερα, ότι οι λαοί είναι η κινητήρια δύναμη της ιστορίας, στην οικολογία σημαίνει ότι εκείνοι οι οποίοι μπορούν να βάλουν φραγμό στην μόλυνση του περιβάλλοντος, είναι πάλι οι ίδιοι οι πολίτες.


Κλείνοντας, θέλω να πω το εξής: επειδή οι ΟΤΑ δεν είναι τίποτα άλλο παρά η έκφραση των επιθυμιών αυτών των πολιτών, γιατί πολλοί μας συγχέουν με το κράτος και μέσα στα πλαίσια της ανάγκης να αναπτύξουμε δημόσιες σχέσεις με το κράτος, γιατί πάρα πολλές από τις χρηματοδοτήσεις επιλεκτικά τις δίνει το κράτος, ευνουχιζόμαστε σιγά-σιγά και αυτή η αγωνιστική διεκδίκηση χάνει τον προσανατολισμό της. Πιστεύω λοιπόν, ότι αυτό που απαιτείται, είναι να αντλούμε δύναμη από τους ίδιους τους πολίτες, να είμαστε μαχητικοί και να τολμάμε να αγωνιζόμαστε και να τολμάμε να νικάμε, γιατί έτσι μόνο μπορούμε να νιώθουμε ότι είμαστε αυτοί με τους οποίους οι πολίτες μας θα νιώθουν περήφανοι.


Έχω μεγάλο πρόβλημα με την περιοχή μου, δεν λύνεται το πρόβλημα, γιατί ακούστε τι γίνεται τώρα: δεν είναι μόνο το νερό, αρχίζει ο κόσμος να αμφισβητεί και τα προϊόντα μας. Ο κύριος Νομάρχης ξέρει καλύτερα από εμένα, γιατί έχει δώσει μεγάλους αγώνες προς αυτή την κατεύθυνση. Αρχίζουν να αμφισβητούνται οι ντομάτες, τα κρεμμύδια, οι πατάτες, μιας ευρύτατης περιοχής. Για αυτό πιστεύω ότι η μόλυνση είναι ο πιο μεγάλος κίνδυνος και δυστυχώς, κανείς δεν μπορεί να είναι σίγουρος από πού μπορεί να προέλθει. Έτσι δεν είναι, κύριε Τζανακούλη; Εσείς το ξέρετε καλά, γιατί έχετε μια τεράστια περιοχή εκεί και κινδυνεύετε από τα ίδια. 

Σας ευχαριστώ πολύ που κατέθεσα και εγώ από την ψυχή μου τα προβλήματα που με απασχολούν, γιατί πιστεύω ότι η δική σας συμμετοχή σε αυτό το πρόβλημα, θα μας κάνει καλό να συνεχίσουμε.

ΠΡΟΕΔΡΕΙΟ: Ευχαριστούμε και εμείς, κύριε Δήμαρχε. Να είστε καλά. Για αυτό είμαστε εδώ, για αγώνες και να αναλαμβάνουμε και τις ευθύνες μας. 


Ο κύριος Κοντορίζος και μετά ο κύριος Αναγνωστόπουλος.


Είναι 10 ομιλητές, παρακαλώ σε μισή ώρα να έχουμε τελειώσει. 

Β. ΚΟΝΤΟΡΙΖΟΣ: Παρά τα απαισιόδοξα μηνύματα, εγώ θέλω να σας μεταφέρω και ένα αισιόδοξο μήνυμα, το οποίο διάβασα στην προμετωπίδα ενός εργοστασίου στην Μαγνησία, στον Βόλο, που κατασκευάζει μηχανήματα αφαλάτωσης. Γράφει λοιπόν: όσο υπάρχει θάλασσα, δεν θα διψάσουμε. Δεν πήρα όμως τον λόγο για αυτό. 

Εκείνο που θέλω εγώ να καταθέσω στο Συμβούλιο, είναι ένα τοπικό μεν πρόβλημα, αφορά όμως 100.000 ανθρώπους. Πρόκειται για μια πηγή η οποία είναι σε απόσταση 600 μέτρων από το χωριό Πορταριά του Πηλίου, για όσους το ξέρετε, το οποίο υδροδοτεί 7 χωριά και δίνει μια μεγάλη ποσότητα νερού στο πολεοδομικό συγκρότημα Βόλου και Νέας Ιωνίας. Υπάρχει όμως παράλληλα, μια οικιστική ανάπτυξη μεγάλη στον τόπο, με αποτέλεσμα να κινδυνεύει η πηγή να κλειστεί από σπίτια. Ήδη μας έχουν φέρει μια άδεια στα 30 μέτρα από την πηγή. Εμείς προσφύγαμε στο ΙΓΜΕ, μας έκανε μια πάρα πολύ εμπεριστατωμένη και καλή μελέτη, η οποία προβλέπει για την προστασία της πηγής τρεις διαδοχικές ζώνες. Στην πρώτη ζώνη, πρέπει στα 50 μέτρα ανάντη και 10 μέτρα κατάντη, να περιφραχθεί ο χώρος και να μην υπάρχει καμία ενέργεια. Οι άλλες δύο ζώνες, πάνε με σταδιακή ελάφρυνση των απαιτήσεων. 

Εκείνο όμως που έχουμε πρόβλημα εμείς, είναι ότι δεν μπορούμε να βρούμε μια νομοθεσία με την οποία να εφαρμόζουμε αυτή την απαγορευτική διάταξη, την οποία έβγαλε η μελέτη του ΙΓΜΕ. Το Δημοτικό Συμβούλιο, ομόφωνα αποφάσισε και πήρε μια απόφαση κανονιστική για την απαγόρευση δραστηριοτήτων, σύμφωνα με την μελέτη του ΙΓΜΕ, το ίδιο θα αποφασίσει και το Νομαρχιακό Συμβούλιο, είναι εδώ ο αρμόδιος Αντινομάρχης, ο κύριος Νίκος Ντίτορας, με τον οποίο έχουμε συνεννοηθεί και είναι βέβαιο ότι την ίδια απόφαση θα πάρει και το Νομαρχιακό Συμβούλιο. Δεν μας κατοχυρώνει όμως.

Από διάφορες Υπηρεσίες στις οποίες προσφύγαμε, μας πήγαινε από την μία στην άλλη. Πήγαμε στην Υγειονομική Υπηρεσία, μας λέει: είναι αρμόδιο το ΥΠΕΧΩΔΕ. Πάμε στο ΥΠΕΧΩΔΕ, είναι η Διεύθυνση Υδάτων της Περιφέρειας. Πάμε στην Διεύθυνση Υδάτων της Περιφέρειας, δεν είμαστε εμείς αρμόδιοι, είναι το ΥΠΕΧΩΔΕ. Ποιος; Πείτε μας ένα όνομα. Μας λέει ένα όνομα, τον παίρνουμε τηλέφωνο, λέει: είστε περιοχή NATURA η πηγή; Όχι. Δεν μπορούμε να κάνουμε τίποτα. Δηλαδή, δεν μπορούμε έτσι να βρούμε έναν τρόπο να προστατέψουμε αυτή την πηγή η οποία, όπως σας είπα, δίνει νερό σε 100.000 ανθρώπους. Για αυτό καταθέτω την περίπτωση αυτή εδώ στο συνέδριο, μήπως οι ειδικοί επιστήμονες μπορούν και βρουν μια άκρη και μας βοηθήσουν.

Βέβαια, εμείς θα πάμε στην ειδική περιβαλλοντική μελέτη του Πηλίου και Γενικό Πολεοδομικό Σχέδιο του Βόλου που είναι σε εξέλιξη, καθώς και στο περιφερειακό σχέδιο διαχείρισης υδάτινων πόρων του ΥΠΕΧΩΔΕ και του Υπουργείου Ανάπτυξης, αλλά αυτά – όπως καταλαβαίνετε – είναι χρονοβόρα. Δεν θα προλάβουμε. Ήδη σας λέω ότι μας έφεραν άδεια στα 30 μέτρα να χτίσουν. Επομένως επείγει και παρακαλώ όποιος μπορεί, να βοηθήσει, για να σώσουμε αυτή την τόσο σημαντική πηγή του τόπου. Καταθέτω στο Προεδρείο και μια τεχνική έκθεση όχι για να την διαβάσει, αλλά μήπως και θυμηθεί και ορίσει σε κάποιον ειδικό επιστήμονα, να βοηθήσει προς αυτή την κατεύθυνση.

Ευχαριστώ. 

ΠΡΟΕΔΡΕΙΟ: Ευχαριστώ, κύριε Δήμαρχε. 


Ο κύριος Αναγνωστόπουλος και να ετοιμάζεται ο κύριος Τσιτσιπής.

Β. ΑΝΑΓΝΩΣΤΟΠΟΥΛΟΣ: Κύριοι σύνεδροι, κύριοι της ΚΕΔΚΕ και της ΕΝΑΕ, χαιρετίζω και εγώ αυτό το προφητικό συνέδριο και το χαρακτηρίζω προφητικό, για το τι πρόκειται να επακολουθήσει. Κύριε Νομάρχη και κύριε Δήμαρχε που είστε παρόντες, ειλικρινά σας λυπάμαι για το τι πρόκειται να συμβεί το καλοκαίρι. Η χώρα μας, αν θεωρήσουμε όλες ακριβώς τις Διοικήσεις, από την Αυτοδιοίκηση Α΄ Βαθμού, την Αυτοδιοίκηση Β΄ Βαθμού και την κεντρική εξουσία, είναι υπεύθυνη στην διαχείριση κρίσεων. Ανάλογα με την ευθύνη που ορίζει ο νόμος. 


Φοβάμαι ότι η Αυτοδιοίκηση Α΄ Βαθμού λόγω της επικουρικότητας, που η επικουρικότητα ισχύει μόνο όταν είναι να διαχειριστεί κρίσεις, θα εισπράξει πρώτη τη μήνη των πολιτών. Θα ακολουθήσει η Νομαρχιακή Αυτοδιοίκηση και εφόσον το πρόβλημα γίνει συνταρακτικό, θα ακουμπήσει και την Κεντρική Διοίκηση. Αυτή είναι μια πραγματικότητα.


Ρωτάμε πράγματι και θέλουμε να έχουμε μια απάντηση, εάν σαν χώρα έχουμε ποτέ διαχειριστεί αυτού του είδους τις κρίσεις. Είμαστε μια χώρα που δεν έχουμε υδάτινους πόρους και έχει τόσο το πρόβλημα εξελιχθεί κατά τον τρόπο που έχει εξελιχθεί; Δεν είμαστε ούτε Κύπρος, ούτε Ισραήλ. Είμαστε σε πολύ ευνοϊκότερη θέση και ας μετρήσουμε ακριβώς τι ζημιές πληρώνουμε από πλημμύρες και τι ζημιές πληρώνουμε από αδυναμία δυνατότητας της άρδευσης και της ύδρευσης σε σχέση με τα αγαθά του νερού. 

Θέλω να πιστεύω ότι το νερό έχει δύο συνιστώσες: μια καταστροφική και μια ευεργετική και πράγματι στην φύση δεν μπορούμε να την παραβιάσουμε, αλλά μπορούμε να ελέγξουμε και να αντιστρέψουμε αυτές τις συνιστώσες, κάτι το οποίο πραγματικά, ποτέ μας δεν κάναμε. Κλασικό παράδειγμα ο Αχελώος, που 30 χρόνια και εγώ λίγο νωρίτερα ως Δήμαρχος, έχουμε καταθέσει ένσημα δουλειάς πάνω σε αυτό το πρόβλημα και που δυστυχώς, τι διαπιστώναμε; Μελέτες για να αντιστρέψουν κάποιες μερικές αποφάσεις του Συμβουλίου Επικρατείας, που πράγματι όλες αντιστρέφονταν. Αν δεν απατώμαι, 21 οικολογικές μελέτες σε σχέση με τον Αχελώο. Πάντα ανακαλύπτονταν. Να αφήσω τις αρχαιολογικές, να αφήσω τα πάντα. Τι έγινε; Ένα τεράστιο έργο, που όλες γενικώς οι Πολιτείες, όλες οι κυβερνήσεις που πέρασαν, το υιοθετούσαν, κατέληγε ακριβώς πάντα στις καλένδες και πάντα από την αρχή. Περίπου 500.000.000 € είναι το συνολικό κόστος του έργου. Η εκτίμηση των ειδικών, από ότι τουλάχιστον λένε, ότι τα μισά και λίγα λιγότερα, είναι ακριβώς από αστοχίες οι οποίες έγιναν, εταιρίες που έφυγαν και πάει λέγοντας.

Εκείνο που δεν μπόρεσα ποτέ να μάθω, είναι τι πληρώσαμε σε μελέτες και ρωτάω: αυτό το κρυφτούλι, μπροστά το Συμβούλιο της Επικρατείας και από πίσω κάποιοι μελετητές και κάποια συγκεκριμένα συμφέροντα, τι απέδωσαν στον Έλληνα πολίτη και τι έδωσαν συγχρόνως αυτά τα χρήματα, που ήταν χρήματα του φορολογούμενου Έλληνα; Φοβούμαι ότι μετατρέπουμε ενόχους, με όσα ακριβώς ακούω στις τηλεοράσεις.

Ακούστε, αγαπητοί φίλοι, εγώ έχω αυτή τη στιγμή τη μοναδική ιδιότητα να είμαι αγρότης και θα υπερασπιστώ το δικαίωμα του αγρότη να κάνει χρήση των υπογείων νερών, με λογική και με συνέπεια, γιατί; Γιατί η ίδια η Πολιτεία έδωσε. Δεν υπάρχουν παράνομες γεωτρήσεις. Όσες είναι, να κλείσουν αμέσως. Αυτές όμως που δόθηκαν με εντολή και με κατεύθυνση του Υπουργείου Γεωργίας, ότι ανά 54 στρέμματα δικαιούται και μια γεωργική παρέμβαση ύδρευσης, δεν μπορεί να την χαρακτηρίζουμε παράνομη. Ας μην φτάσουμε στο σημείο, λοιπόν, να πούμε ότι για όλα φταίει ακριβώς η άρδευση.

Μιλήσαμε και χτες άκουσα, ότι διπλασιάστηκε ο πληθυσμός στον πλανήτη, αλλά εξαπλασιάστηκαν οι απαιτήσεις νερού. Το είπε κάποιος βουλευτής εδώ, τοπικός ή υπερτοπικός, αν θέλετε. Βεβαιότατα, το διατροφικό υλικό για να παραχθεί, ξέρουμε τι είδους αναλογία θέλει και αν πούμε ότι διπλασιάστηκε, μέσα από την στέρηση που υπήρχε πριν, μέσα από αυτές τις δυνατότητες πρακτικής καλλιέργειας που έχουμε, σαφέστατα ήταν ήδη υπερτριπλασιασμένη η ανάγκη για να υπάρξει αυτό το διατροφικό υλικό.

Αγαπητοί συμπολίτες, σας λέω ένα πράγμα: η επόμενη κρίση θα είναι η διατροφική. Λέω, επιμένω και ισχυρίζομαι και εάν πράγματι θέλαμε να ενοχοποιήσουμε την αγροτική παραγωγή και το πρωτογενές παραγόμενο υλικό μιας γεωργοκτηνοτροφικής χώρας που έχει έλλειμμα στο ισοζύγιό της, τότε οπωσδήποτε συνεργούμε στο να γίνουμε και εμείς δράστες ενός εγκλήματος που κάποια στιγμή η χώρα θα το πληρώσει. 

Με αυτά, θέλω να συγχαρώ – έστω καθυστερημένα – και την ΚΕΔΚΕ και την ΕΝΑΕ και αυτές οι ευθύνες οπωσδήποτε αφορούν και εμένα, γιατί πριν από 2 θητείες ήμουν Νομάρχης, έπρεπε αυτό το πράγμα να το συγκροτήσουμε, γιατί αυτή η αδράνεια θα πληρωθεί πάρα πολύ ακριβά και φοβούμαι ότι η γενιά μας, κύριε Δήμαρχε και κύριε Νομάρχη, εσείς είστε λίγο νεότεροι, θα χρεωθεί έναντι των επόμενων γενεών, την αδράνεια και την αδυναμία να δώσει λύση σε τέτοια συγκεκριμένα προβλήματα. Η λύση λοιπόν την οποία προτείνω είναι: αξιοποίηση βασικά των νερών και όλα τα άλλα φαινόμενα της οικονομίας, των ποσοστών, της παρέμβασης και της ποιότητας, γιατί πρώτα εξασφαλίζεις την ζωή και μετά την ποιότητα. Πρώτα το ζην και μετά το ευ ζην.

Ευχαριστώ.

ΠΡΟΕΔΡΕΙΟ: Ευχαριστούμε και εμείς. 


Ο κύριος Τσιτσιπής, Δήμαρχος Αμφίκλειας. Να λέτε τις ιδιότητες, για να καταγράφονται για τα πρακτικά.

Ι. ΤΣΙΤΣΙΠΗΣ: Ιωάννης Τσιτσιπής, Δήμαρχος Αμφίκλειας, ενός μικρού Δήμου στην Φθιώτιδα, γύρω στους 6.000 κατοίκους.


Τα συγχαρητήρια βεβαίως για την πρωτοβουλία της ΕΝΑΕ και της ΚΕΔΚΕ για αυτό το συνέδριο. Δεν θα προχωρήσω σε προσφωνήσεις, χάριν οικονομίας χρόνου. 

Εγώ ήθελα να αναφερθώ κυρίως στο θέμα των πολιτικών που μπορεί να ακολουθήσει το Υπουργείο Γεωργίας, μιας και ο μεγάλος καταναλωτής – από ότι είδαμε – είναι η γεωργία, φτάνει στο 86% και εδώ ήθελα να σημειώσω την άποψη, δεν ξέρω ήταν μετά από πρόσκληση ή δεν σκέφτηκε η ΕΝΑΕ με την ΚΕΔΚΕ να προσκαλέσει και κάποιον από το Υπουργείο Αγροτικής Ανάπτυξης, όπου θα μας έλεγαν ποιες είναι οι πολιτικές τους. Εν πάση περιπτώσει, πιστεύω ότι ορισμένες πολιτικές μπορεί να συμβάλλουν σημαντικά στον περιορισμό της κατανάλωσης των νερών. Τα τελευταία 2 χρόνια, έχουμε δει ότι τα σιτηρά έχουν μια καλύτερη προοπτική από ότι προηγουμένως. Επομένως, ενίσχυση της καλλιέργειας χειμερινών καλλιεργειών, περιορίζει τις ποτιστικές καλλιέργειες και έχουμε σαν αποτέλεσμα περιορισμό των ποσοτήτων του νερού.

Όσον αφορά τις ποτιστικές καλλιέργειες, αναφέρθηκαν προηγουμένως στην χρησιμοποίηση σύγχρονης τεχνολογίας, όπου μπορούμε να κάνουμε εξοικονόμηση νερού, στάγδην άρδευσης σε σχέση με κατάκλιση, που λίγο χρησιμοποιείται, αλλά και τα άλλα συστήματα ξοδεύουν μεγαλύτερες ποσότητες. Εδώ επίσης, δεν έχουν αξιοποιηθεί τα δεδομένα της επιστήμης, για τον καθορισμό των ποσοτήτων που απαιτούνται για τις συγκεκριμένες καλλιέργειες. Υπάρχει επιστημονικό προσωπικό και εδώ θα είναι ο ρόλος των γεωτεχνικών να  συμβάλλει προς αυτή την κατεύθυνση, να ξέρει ο γεωργός με τι ποσότητες θα ποτίσει, γιατί μέχρι τώρα εμπειρική είναι η άρδευση, με αποτέλεσμα να χρησιμοποιούνται μεγαλύτερες ποσότητες.

Επίσης, η επιστήμη έχει βγάλει ποικιλίες οι οποίες αντέχουν σε ξηρασία. Χωρίς να έχουμε σημαντικό περιορισμό της απόδοσης. Προώθηση λοιπόν τέτοιων πολιτικών από το Υπουργείο Αγροτικής Ανάπτυξης θα συμβάλει. Υποστήριξη των συστημάτων πιστοποίησης της ολοκληρωμένης παραγωγής. Αυτά τα συστήματα τα οποία επιδοτούνται και από το πρόγραμμα «Αλέξανδρος Μπαλτατζής», θα έχουν σαν αποτέλεσμα το να ακολουθούνται συγκεκριμένες πολιτικές όχι μονάχα για την διαχείριση των υδάτινων πόρων, όπου εκεί θα πρέπει να δικαιολογείται γιατί ακολουθείται αυτό το πρωτόκολλο και όχι κάποιο άλλο και βεβαίως τότε μπορεί να χρησιμοποιηθεί και η τεχνολογία και η εμπειρογνωμοσύνη των ειδικών.

Η Τοπική Αυτοδιοίκηση, θα μπορούσε να συμβάλλει στην προώθηση αυτών των πολιτικών σε τοπικό επίπεδο, του Υπουργείου Αγροτικής Ανάπτυξης και θα ήθελα οι ηγεσίες και των δύο φορέων, να συνεργαστούν με το Υπουργείο Αγροτικής Ανάπτυξης, πώς μπορούν να προωθήσουν τέτοιες πολιτικές σε τοπικό επίπεδο, μιας και το Υπουργείο Αγροτικής Ανάπτυξης δεν έχει πλέον το δίκτυο των ειδικών για ενημέρωση. Μια μικρή εμπειρία από την δική μας την περιοχή, όπου ξεκίνησαν 20 περίπου Δήμοι που είναι γύρω από την κοιλάδα του Κηφισού, που περιβάλλεται από τους ορεινούς όγκους του Καλλιδρόμου του Κηφισού, έγινε μια προμελέτη για να δοθεί η δυνατότητα χρηματοδότησης μελέτης για την διαχείριση του νερού του Κηφισού, που φτάνει μέχρι την Υλίκη λίμνη και επίσης θεωρήθηκε ότι το νερό είναι ένας μοχλός ανάπτυξης γενικότερα για την περιοχή. Παρ’ όλο ότι το κόστος της μελέτης ήταν πολύ μικρό, λιγότερο από 200.000 €, έγινε μια καλή ημερίδα – θα έλεγα – στην Αλίαρτο, ήρθε ο Ειδικός Γραμματέας του Υπουργείου Αγροτικής Ανάπτυξης, υπήρξαν κάποιες υποσχέσεις για την χρηματοδότηση, δεν έγινε τίποτα και με πρωτοβουλία των Δήμων διατέθηκαν πόροι που θα προχωρήσουν στην εξασφάλιση μιας τέτοιας μελέτης.

Με αυτό, ήθελα να πω ότι και οι μικροί Δήμοι, σε συνεργασία μαζί τους σε ευρύτερο επίπεδο, θα μπορέσουν να παίξουν κάποιον σημαντικό ρόλο στην υλοποίηση προγραμμάτων που επιχορηγούνται, γιατί αν φτάσουμε στο τι λέει ο Κανονισμός, μέχρι το πώς μπορεί να υλοποιηθούν όλες αυτές οι προτάσεις, είναι μια μεγάλη απόσταση.

Σας ευχαριστώ πολύ για την προσοχή σας.

ΠΡΟΕΔΡΕΙΟ: Ευχαριστούμε πολύ.


Να πω εγώ ότι ο κύριος Τσιτσιπής είναι γεωπόνος και επί σειρά ετών ήταν καθηγητής στο Πανεπιστήμιο Θεσσαλίας στην Γεωπονία.


Κάποιος εκπροσωπεί τους ΟΙΚΟΛΟΓΟΥΣ ΠΡΑΣΙΝΟΥΣ. Ελάτε. 

ΕΚΠΡ. ΟΙΚΟΛΟΓΩΝ ΠΡΑΣΙΝΩΝ: Εμφανίζομαι ενώπιόν σας, εκπροσωπώντας τον κύριο Μιχάλη Τρεμόπουλο, ο οποίος δεν μπόρεσε για λόγους προσωπικούς να μείνει και να τοποθετηθεί στο συνέδριο αυτό. Είναι Νομαρχιακός Σύμβουλος Θεσσαλονίκης και εκλεγμένος στο συνέδριο της ΕΝΑΕ και μέλος της Γραμματείας ΟΙΚΟΛΟΓΩΝ ΠΡΑΣΙΝΩΝ. 

Οι θέσεις λοιπόν, των ΟΙΚΟΛΟΓΩΝ ΠΡΑΣΙΝΩΝ, είναι οι εξής στο θέμα της διαχείρισης του νερού: το ειδικό συνέδριο της ΕΝΑΕ – ΚΕΔΚΕ για τον ρόλο της Αυτοδιοίκησης και την διαχείριση και την προστασία των υδατικών πόρων, πραγματοποιείται σε μια πλανητική συγκυρία, όπου οι κλιματικές αλλαγές και η αλλαγή του κύκλου των βροχοπτώσεων, με παράλληλη αύξηση της ζήτησης για περισσότερο καθαρό νερό, καθιστούν το νερό ένα είδος εν ανεπαρκεία. Ίσως αυτά να είναι κοινοτοπίες. Όμως είναι οι θέσεις των ΟΙΚΟΛΟΓΩΝ ΠΡΑΣΙΝΩΝ και είναι παράκληση να ακουστούν, γιατί υπάρχουν και συγκεκριμένες προτάσεις.

Όλοι δηλώνουν πως συνειδητοποιούν το πρόβλημα. Όμως, πέρα από τις γενικόλογες διαπιστώσεις, θα πρέπει να γίνει ευρύτερα αποδεκτό, ότι η αντίληψη πως το νερό είναι μόνο ένας διαθέσιμος παραγωγικός πόρος, απειλεί την ύπαρξη της ζωής όπως την γνωρίζουμε σήμερα. Χαρακτηριστικό παράδειγμα αποτελεί η λίμνη Κορώνεια, που είναι το θύμα του μεταπολεμικού βιομηχανικού και γεωργικού μοντέλου ανάπτυξης και που επιβλήθηκε στην περιοχή από την δεκαετία του ’70 με ευθύνη όλων των κυβερνήσεων, αλλά και της Νομαρχιακής και Τοπικής Αυτοδιοίκησης. Σήμερα, η λίμνη είναι μια χαβούζα τοξικών και ανθεκτικών κυανοβακτηριδίων και άλλων μικροοργανισμών που ανάλογους συναντούμε στους βιολογικούς καθαρισμούς. Αν δεν αρθούν τα αίτια της υποβάθμισης, αλλαγή αρδευτικών πρακτικών, κλείσιμο των παράνομων γεωτρήσεων και νέο μοντέλο αγροτικής ανάπτυξης, πλήρεις και λειτουργικοί βιολογικοί καθαρισμοί στα βιομηχανικά απόβλητα και τα αστικά λύματα, δεν πρόκειται να ζωντανέψει η Κορώνεια με τα πανάκριβα και φαραωνικά έργα.

Με βάση λοιπόν, το υπεύθυνο μοντέλο ανάπτυξης, οι περιβαλλοντικές κρίσεις των υδατικών πόρων στην Ελλάδα διογκώνονται και από το σοβαρό δημοκρατικό έλλειμμα που υπάρχει και το οποίο συγκεκριμένα είναι: η απουσία προγραμματισμού, η απουσία ελεγκτικών μηχανισμών, η έλλειψη ενημέρωσης, η δικαιολογημένη έλλειψη εμπιστοσύνης στην Πολιτεία και τους εκπροσώπους της και στην έλλειψη χρηματοδότησης στην έρευνα. 

Υπάρχουν όμως δυνατότητες για μια άλλη προοπτική. Γενικότερα αν οι πόλεις και η γεωργία και η βιομηχανία μπορούν να βελτιώσουν τους τρόπους διαχείρισης του νερού, με δεδομένο ότι το νερό είναι κοινωνικό αγαθό και σε ανεπάρκεια και η αλλαγή του κλίματος επηρεάζει σημαντικά την προμήθεια νερού. Αντί λοιπόν να αναζητείται όλο και περισσότερο νερό από όλο και πιο μακρινά μέρη, το νερό πρέπει να εξασφαλίζεται από την βιώσιμη διαχείρισή του τοπικά. Το νερό πρέπει να διαχειρίζεται με έναν ολοκληρωμένο τρόπο, ως μέρος του αστικού και φυσικού οικοσυστήματος, βελτιώνοντας την αποδοτικότητα και κλείνοντας βρόγχους με την επαναχρησιμοποίηση ανακύκλωσης των επεξεργασμένων λυμάτων και του νερού δεύτερης ποιότητας, που όμως με τον τριτοβάθμιο βιολογικό καθαρισμό μπορεί το νερό αυτό να γίνει όχι μόνο ικανό για να δώσει την δυνατότητα να το χρησιμοποιήσουμε στις καλλιέργειες, αλλά ακόμη και πόσιμο. Υπάρχουν τέτοια πολλά συστήματα και μάλιστα εδώ και 2 δεκαετίες και στην Αφρική και σε άλλα μέρη του κόσμου. 

Αυτό απαιτεί όμως ολοκληρωμένες παρεμβάσεις, προστασία των πηγών, απορρυπάνσεις, μακροχρόνια διαχείριση των υδατικών αποθεμάτων, έμφαση στην μείωση της σπατάλης του νερού και την διαχείριση της ζήτησης. Πολιτικές προστασίας του κλίματος για τον περιορισμό των φαινομένων ξηρασίας και ερημοποίησης, επανασχεδιασμό των δικτύων αποχέτευσης και των εγκαταστάσεων επεξεργασίας των λυμάτων, με στόχο να ανακυκλώνονται και τα προεπεξεργασμένα απόβλητα, καθώς και αξιοποίηση του νερού της βροχής.

Ερχόμαστε τώρα στις προτάσεις. Οι ΟΙΚΟΛΟΓΟΙ ΠΡΑΣΙΝΟΙ προτείνουν ως γενικές κατευθύνσεις της πολιτικής για τους υδάτινους πόρους σε κεντρικά αλλά και σε αυτοδιοικητικό επίπεδο: ολοκληρωμένη διαχείριση των υδατικών πόρων, με πολιτικές σε επίπεδα υδρολογικής λεκάνης όπως προβλέπουν οι κατευθύνσεις και τα χρονοδιαγράμματα της Οδηγίας – Πλαίσιο, εξήντα δύο χιλιάδες. Ενεργοποίηση εθνικών και περιφερειακών θεσμών και Οργάνων που αφορούν στην πολιτική για τα νερά, σε επίπεδο υδρολογικής λεκάνης, προκειμένου όλα τα εσωτερικά και παράκτια ύδατα της χώρας, να βρίσκονται σε καλή οικολογική κατάσταση το αργότερο μέχρι το 2015. 

Πρόσβαση των πολιτών στην πληροφορία, που σχετίζονται με τα νερά και ενεργοποίηση της διαβούλευσης πολιτών και αρχών σε θέματα διαχείρισης νερών, μέσα από ένα forum διαλόγου, σε επίπεδο υδρολογικής λεκάνης. Προτεραιότητα στην διάσωση υγροτόπων, λιμνών και υπόγειων υδάτων, που απειλούνται με αποξήρανση, εξάντληση ή ρύπανση. Έμφαση σε πολιτικές εξοικονόμησης στις γεωργικές αρδεύσεις και στην άρδευση οικισμών, με παράλληλη ευαισθητοποίηση των πολιτών. Απόλυτο αποκλεισμό της εκτροπής υδατικών πόρων προς άλλες υδρολογικές λεκάνες, παραδείγματος χάρη εκτροπή Αχελώου, διότι με αυτόν τον τρόπο διαταράσσεται η ισορροπία όλων των οικοσυστημάτων. Πολιτικές για την μείωση της ζήτησης, κατανάλωση νερού, πριν από οποιοδήποτε άλλο σχέδιο αύξησης της παροχής νερού. 

Συνδυασμό των βιολογικών καθαρισμών με δεύτερες χρήσεις για καθαρισμένο νερό, ανακύκλωση δηλαδή νερού με τριτοβάθμιο βιολογικό καθαρισμό, αναβίωση παραδοσιακών και υιοθέτηση σύγχρονων πρακτικών αξιοποίησης του βρόχινου νερού και ένα πάρα πολύ σημαντικό σημείο που πρέπει να προσεχτεί ιδιαίτερα στο συνέδριο αυτό, είναι η δημιουργία διπλών δικτύων μέσα στις πόλεις. Ένα δίκτυο για το πόσιμο νερό και το μαγείρεμα και ένα νερό δευτερευόντων χρήσεων. Είναι ένα θέμα το οποίο και η «Οικολογική Κίνηση Καλαμάτας» την οποία έχω την τιμή να εκπροσωπώ, το έχει θέσει εδώ και πάρα πολύ καιρό και νομίζω ότι πρέπει και από το συνέδριο αυτό να βγει μια απόφαση και μια κατεύθυνση, ώστε αυτό το πράγμα να υλοποιηθεί.

Θεωρούμε το νερό δημόσιο αγαθό – και αυτό το είπαν όλοι – και είμαστε αντίθετοι με την ιδιωτικοποίηση των υδάτινων πόρων, στηρίζουμε όμως την διαμόρφωση της τιμής, που με τρόπους που παρέχουν κίνητρα εξοικονόμησης και αντίστοιχες πολιτικές, προωθούμε για τα νερά των αρδεύσεων. Επιδιώκουμε την ανάπτυξη πολιτικών ώστε να αυξηθεί η πρόσβαση σε καλής ποιότητας πόσιμο νερό για όλους, μέχρι το 2015. 

Αυτή λοιπόν είναι η τοποθέτηση, όσον αφορά τους ΠΡΑΣΙΝΟΥΣ. Έχουμε όμως και τοπικά επειδή βρίσκεται…

ΠΡΟΕΔΡΕΙΟ: Αφήστε, θα δώσουμε τον λόγο, έχω στην συνέχεια…

ΣΥΝΕΔΡΟΣ: Να το πω τώρα;

ΠΡΟΕΔΡΕΙΟ: Να το πείτε εσείς; Πείτε το.

ΣΥΝΕΔΡΟΣ: Γιατί είμαι ο Πρόεδρος της «Οικολογικής Κίνησης Καλαμάτας», να τελειώσω μία και καλή.


Στην Καλαμάτα έχουμε ένα ειδικό πρόβλημα και θέμα, το οποίο προσπαθούμε να αναδείξουμε. Ήδη έχει φτάσει στα χέρια του κυρίου Δημάρχου και ζητούμε και από τη Νομαρχιακή Αυτοδιοίκηση να το υποστηρίξει. Ποιο είναι αυτό; Μέσα από την πόλη, θα είδατε ότι περνάει ένα ξεροπόταμο. Αυτό λέγεται Νέδον. Ο Νέδον, ξεκινάει από τον Ταΰγετο και είναι ενεργός από τις αρχές του φθινοπώρου που αρχίζουν οι πρώτες βροχές, μέχρι ακόμη και τις αρχές του Ιουνίου. Μόνο τώρα έχει στερέψει για φέτος, αλλά πέρυσι είχαμε πραγματικά πρόβλημα. 

Τι προτείνουμε; Προτείνουμε, όπως ακριβώς συνέβη και με τους Φλωρεντίνους, που έχουν το ποτάμι που περνάει μέσα από την Φλωρεντία και βλέπουμε ότι εκεί υπάρχει ένα ποτάμι, όμως στην ουσία το καλοκαίρι δεν είναι ποτάμι, έχουν φτιάξει κάποια φράγματα και διατηρούν το νερό σε μια τέτοια κατάσταση, να φαίνεται ότι είναι νερό το οποίο κυλάει. Εμείς λοιπόν, αυτά τα νερά που έρχονται από τον Ταΰγετο, λέμε να τα συλλέξουμε. Πριν βρεθούν μέσα στην πόλη της Καλαμάτας, να δημιουργήσουμε μια λίμνη γύρω στα 300 μέτρα μήκος και 100 μέτρα πλάτος και να υπάρξουν και κάποια φράγματα στην πορεία του νερού από τον Ταΰγετο, ώστε και ο υδροφόρος ορίζοντας να μπορεί να πάρει νερό και να διατηρηθεί και να βελτιωθεί για τις υδρεύσεις και τις αρδεύσεις, αλλά και συγχρόνως μέσα από την λίμνη να μεταφέρεται στο ποτάμι και μέσα από φράγματα να φανεί ότι έχουμε στην ουσία ένα ποτάμι, το οποίο περνάει μέσα από την πόλη. 

Αυτό θα μας δώσει την δυνατότητα το καλοκαίρι να έχουμε 2 με 3 βαθμούς χαμηλότερους από την θερμοκρασία και όπως ξέρετε η Καλαμάτα βρίσκεται στο στόχαστρο πλέον των κλιματικών αλλαγών επειδή είμαστε στον νότο του Νότου και θα συμβάλλει και με αυτόν τον τρόπο θα δώσει και το παράδειγμα σε άλλες πόλεις, όπου περνάει κάποιο ξεροπόταμο ή κάποιο ποταμάκι μέσα από την πόλη, για να δημιουργηθεί αυτό το οικοσύστημα το οποίο θα δώσει ζωή στην πόλη. Έχουμε μια επικοινωνία με το Τμήμα Ανάπτυξης Υδάτων της Κύπρου, οι οποίοι συμφώνησαν ότι μπορεί να συμβάλλουν και αυτοί, επειδή έχουν τεχνογνωσία. Τώρα απομένει να προσφύγουμε και να καταφύγουμε στο Υπουργείο Αγροτικής Ανάπτυξης και Τροφίμων που έχει την αρμοδιότητα, ώστε οι μηχανικοί της Κύπρου που θα έρθουν και που υπάρχει ένα ειδικό πρόγραμμα μέχρι το τέλος του 2008, να συντάξουν μια προκαταρκτική μελέτη για να προχωρήσει το θέμα αυτό. Κάνουμε έκκληση σε όποιους παρίστανται εδώ από τον Δήμο να ενστερνιστούν αυτό το πρόγραμμα και από τη Νομαρχιακή Αυτοδιοίκηση.

ΠΡΟΕΔΡΕΙΟ: Αυτά τα λέτε κατ’ ιδίαν. Είναι δικό σας θέμα.

ΣΥΝΕΔΡΟΣ: Σας ευχαριστώ πολύ.

ΠΡΟΕΔΡΕΙΟ: Ευχαριστούμε και εμείς.
Ο κύριος Μανουσέλης. Είναι εδώ; Όχι.


Ο κύριος Φαρατζής Στέφανος, Αντινομάρχης Χίου.

Σ. ΦΑΡΑΤΖΗΣ: Να ευχαριστήσω και εγώ με την σειρά μου τους διοργανωτές και για την φιλοξενία. Βεβαίως, δεν θα ήθελα να αναφερθώ στα άδεια καθίσματα, γιατί είναι κάτι θλιβερό. 


Θα ξεκινούσα με μια παρατήρηση. Άκουσα τους εισηγητές, ναι, το κράτος φταίει, αλλά νομίζω ότι πρέπει να κάνουμε και εμείς την αυτοκριτική μας. Το κράτος δεν μας λέει να βάζουμε εμείς, όπου θέλει ο κάθε δημότης μας το ρολόι του, να μην το πληρώνει πολλές φορές ή να κάνει ανεξέλεγκτες γεωτρήσεις. Νομίζω ότι έχουμε και εμείς τις ευθύνες μας για όλα αυτά που έχουν προκύψει και εγώ πιστεύω ότι δεν είναι αργά, αλλά όμως όταν θα λέμε για το κράτος, πρέπει να λέμε και για εμάς, γιατί και εμείς είμαστε συνυπεύθυνοι.


Σας άκουσα πάρα πολύ και ήταν μια εμπειρία. Εσείς μιλάτε εδώ για πότισμα, για τον κάμπο, εμείς στα νησιά δεν μιλάμε για αυτό γιατί δεν υπάρχει νερό, έστω για να πίνουν οι κάτοικοι. Ήδη στα περισσότερα νησιά και συγκεκριμένα στην Χίο, πρέπει να το έχετε διαβάσει κιόλας, ο υδράργυρος από την άντληση από μεγάλα βάθη και το αρσενικό που πρόσφατα εμφανίστηκε, δημιουργούν φοβερά προβλήματα. Έχουμε δρομολογήσει να κάνουμε κάποια φράγματα, τα φράγματα όμως – και αυτό πρέπει να το γνωρίζετε – δεν είναι εύκολο να τα χρησιμοποιήσεις για ύδρευση, γιατί σε ένα νησί που έχει συγκεκριμένη έκταση, θα πρέπει να κάνεις κανονιστικές αποφάσεις για την λεκάνη απορροής, που σημαίνει αν έχουμε εμείς 3 φράγματα, η μισή Χίος θα πρέπει να εγκλωβιστεί και να μην υπάρχει άλλη δράση, ούτε κτηνοτροφία, ούτε τίποτα. Οπότε, καταλαβαίνετε για ύδρευση και βέβαια με ότι αυτό συνεπάγεται, ότι όταν δεν αντλείς το υπέδαφος, θα εμπλουτιστούν οι υδροφόροι ορίζοντες και θα έχουμε τα επόμενα χρόνια. 

Όμως, αυτό που διαπιστώνω εγώ βλέποντας τις λύσεις που δίνονται στις Κυκλάδες, δεν ξέρω αν γνωρίζετε, στις Κυκλάδες, στα περισσότερα νησιά, τους κουβαλάνε νερό με υδροφόρα. Είναι λάθος αυτό. Θα πρέπει εκεί ο σχεδιασμός να είναι με μικρά φράγματα. Ο Μανώλης Γλέζος το είχε κάνει αυτό πριν πολλά χρόνια και νομίζω ότι πέτυχε, στην Νάξο. Στα άλλα νησιά δεν έγινε. 

Το θέμα των αφαλατώσεων, το συζητάμε. Έχουν μπει στο παιχνίδι και μεγάλες εταιρίες, όμως νομίζω ότι οι αφαλατώσεις είναι το έσχατο μέσο. Δεν μπορεί να αφήνεις το νερό να πηγαίνει στη θάλασσα, είναι σαν ανέκδοτο και μετά να το κάνεις αφαλάτωση με όσμωση. Είναι κάτι που χρειάζεται, όμως είναι το τελευταίο μέσο που πρέπει να καταφύγει κάποιος. 

Υπάρχει μια πρόταση από συγκεκριμένους επιστήμονες, ειδικά στα νησιά, να γίνουν συστήματα ανοιχτά, τα υβριδικά συστήματα, αυτά που χρησιμοποιούν ανανεώσιμες πηγές, αιολικά πάρκα, με τις αφαλατώσεις της όσμωσης. Βέβαια, η αξιοποίηση των βιολογικών καθαρισμών και για κάποιους που εδώ είπαν για τα προϊόντα. Εδώ υπάρχει επίσημη μελέτη του Πανεπιστημίου Αιγαίου, που το έκανε στον βιολογικό καθαρισμό της Κω. Τα προϊόντα που βγαίνουν από το οποιοδήποτε νερό, είτε είναι καρότα, είτε είναι πατάτες, το νερό δεν έχει καμιά επίπτωση σε αυτά. 

Αυτά τα λίγα θέλω να πω και ευχαριστώ.

ΠΡΟΕΔΡΕΙΟ: Ευχαριστούμε πολύ.


Είναι ο κύριος Γουρδομιχάλης εδώ; Είναι από τον «Περιβαλλοντικό Σύνδεσμο Δήμων Αθήνας – Πειραιά». Σχετικά με την Ψυτάλλεια να μας διαβάσετε. Ευχαριστώ πολύ.

Γ. ΓΟΥΡΔΟΜΙΧΑΛΗΣ: Καταρχήν θέλω να πω, κύριε Πρόεδρε, ότι είναι εξαιρετικά επίκαιρη η ημερίδα αυτή και χρειάζονται συγχαρητήρια και στην ΕΝΑΕ και στην ΚΕΔΚΕ.


Αγαπητοί φίλοι, θέλω να σας παρουσιάσω μια πρόταση του Περιβαλλοντικού Συνδέσμου των Δήμων Αθήνας – Πειραιά», σε σχέση με το νερό της Ψυτάλλειας. Μιλάμε για μια περιοχή που κατοικείται από 1.200.000 κατοίκους, για την Δυτική περιοχή της Αθήνας, η οποία έχει την χειρότερη αναλογία σε πράσινο. Τι μικροκλίμα της είναι πολύ δυσμενές και παρουσιάζει εκείνους τους δείκτες που δείχνει ότι είναι σε φθίνουσα κατεύθυνση, δηλαδή μείωση του πληθυσμού, μείωση της οικονομικής δραστηριότητας και τα λοιπά. 

Ο «Περιβαλλοντικός Σύνδεσμος των Δήμων Αθήνας – Πειραιά», περιλαμβάνει τους 16 μεγαλύτερους Δήμους εκτός από την Αθήνα, με αυτόν τον πληθυσμό που σας ανέφερε και κάνει κάποιες προτάσεις που έχουν σχέση με την βιώσιμη ανάπτυξη της περιοχής, που συνδυάζεται και προϋποθέτει ένα καλύτερο περιβάλλον. Σε αυτά εστιαζόμαστε βασικά στην αναδάσωση του όρους Αιγάλεω. Φανταστείτε μια περιοχή με περίπου 35.000 στρέμματα, ο ορεινός όγκος του Αιγάλεω, η οποία λειτουργεί σαν θερμοσυσσωρευτής, αντί να εξομαλύνει τις θερμοκρασίες. Επειδή έχει βγει το μητρικό πέτρωμα στην επιφάνεια από την διάβρωση και την καταστροφή των δασών, όλη την ημέρα ζεσταίνεται και το βράδυ που χρειάζεται δροσιά, την αποδίδει προς το περιβάλλον τη ζέστη. Αυτό είναι έντονα ταξικό το πρόβλημα και μπορώ να το πω με δυο λόγια για ποιον λόγο.

ΣΥΝΕΔΡΟΣ: (εκτός μικροφώνου)

Γ. ΓΟΥΡΔΟΜΙΧΑΛΗΣ: Σωστή παρατήρηση, άλλη φορά θα τα πούμε. Έτσι και αλλιώς τα λέμε και στην Επιτροπή Αειφόρου Ανάπτυξης. 

Ο ΠΕΣΥΔΑΠ λοιπόν διεκδικεί την αξιοποίηση του νερού που προέρχεται από τον βιολογικό καθαρισμό των λυμάτων, στο κέντρο επεξεργασίας της Ψυτάλλειας, για την αναδάσωση του όρους Αιγάλεω, για βιομηχανική χρήση στο Θριάσιο για παράδειγμα και για την άρδευση του αστικού πρασίνου. Ένα τεράστιο ποτάμι νερού, που μετά τον βιολογικό καθαρισμό χύνεται αναξιοποίητο στον Σαρωνικό, μπορεί να προσφέρει ανάσα στην διψασμένη Αττική. Τα αστικά λύματα που φτάνουν στην Ψυτάλλεια, είναι περίπου τώρα 900.000 κυβικά μέτρα την ημέρα – το μεγαλύτερο ποτάμι στην Ελλάδα – τα οποία αυξάνονται συνέχεια και σύμφωνα με εκτιμήσεις, μέχρι το 2012 θα φτάσουν το 1.000.000 κυβικά μέτρα. 

Με την λειτουργία του δευτεροβάθμιου βιολογικού καθαρισμού των λυμάτων, το νερό που απομένει είναι κατά 95% καθαρό και μπορεί άνετα να χρησιμοποιηθεί για βιομηχανική χρήση, την αναδάσωση του όρους Αιγάλεω και την άρδευση του αστικού πρασίνου. Εάν λειτουργήσει και ο τριτοβάθμιος καθαρισμός, το νερό που θα απομένει θα είναι κατά 99% καθαρό. Πάντως και τώρα, με τον δευτεροβάθμιο βιολογικό καθαρισμό, μπορεί και πρέπει να αξιοποιηθεί μια μεγάλη ποσότητα νερού, της τάξεως των 200.000 έως 300.000 κυβικών μέτρων την ημέρα. Αντίστοιχη θα είναι η οικονομία στους ταμιευτήρες που τροφοδοτούν την Αττική, η οποία, όπως ξέρετε, παίρνει νερό από 220 χιλιόμετρα μακριά από την Αθήνα και στο τέλος μπορεί να φτάσει και στην Λάρισα να σηκώνει το νερό, για να μπορέσει να πιει.

Ο ΠΕΣΥΔΑΠ τώρα, για λογαριασμό των 16 Δήμων – μελών του, θεωρεί αναγκαία την αξιοποίηση του νερού της Ψυτάλλειας, για την αναδάσωση των περίπου 35.000 στρεμμάτων του όρους Αιγάλεω. Η πρότασή μας αυτή έχει τεθεί υπόψη στους αρμόδιους φορείς στην Επιτροπή Περιβάλλοντος της Βουλής, στο ΥΠΕΧΩΔΕ, στο ΥΠΕΣΔΔΑ, στην ΚΕΔΚΕ, στην Επιτροπή Αειφόρου Ανάπτυξης, στην ΤΕΔΚΝΑ, στην ΕΥΔΑΠ, στα κόμματα, στην Επιστημονική Κοινότητα και τελευταία στο γραφείο του Σταύρου Δήμα, του Επιτρόπου Περιβάλλοντος. Η αξιοποίηση μπορεί να γίνει εύκολα, με την δημιουργία ενός αγωγού που θα μεταφέρει το καθαρό πλέον νερό, ξανά από την Ψυτάλλεια στην Δυτική περιοχή της Αθήνας, με αποτέλεσμα την εξοικονόμηση περίπου 3.600.000 κυβικών μέτρων νερού τον χρόνο.

Λέμε, καταλαβαίνουμε το πρόβλημα, ότι δεν είναι εύκολο να στρώσεις δίκτυο επαναφοράς του νερού σε όλη την Αττική. Μπορεί όμως στην Δυτική περιοχή να γίνει εκεί και όσον αφορά σε μια επαφή που είχα με τον Πρόεδρο της ΕΥΔΑΠ, που μου είπε: Πρόεδρε, πώς θα ανεβάσουμε από το μηδέν, από την Ψυτάλλεια δηλαδή, το νερό στο όρος Αιγάλεω που θέλει στα 500 μέτρα, ποιος θα πληρώσει για αυτό το κόστος; Εδώ είναι θέμα πολιτικής απόφασης, όπου κάποιοι πρέπει να πάρουν πρωτοβουλίες. Ήδη η ΕΥΔΑΠ μετακυλύει ένα κόστος στον καταναλωτή. Θα δεχόμαστε προφανώς να το συζητήσουμε ή κάτι τέτοιο, γιατί πραγματικά το νερό δεν φτάνει.

Κάτι άλλο, η ΕΥΔΑΠ ήδη χρησιμοποιεί νερό από τον δευτεροβάθμιο βιολογικό καθαρισμό για να πλένει τα φίλτρα και τις ανάγκες στην Ψυτάλλεια, δεν έχει αγωγό που μεταφέρει νερό από την ακτή επάνω στην Ψυτάλλεια, άρα είναι σημαντικό αυτό. Επίσης, σύμφωνα με τον καθηγητή Παναγιώτη Κακάτσιο του Εθνικού Μετσόβιου Πολυτεχνείου, η ΕΥΔΑΠ θα μπορούσε να αποσβέσει μέσα σε 6 χρόνια το κόστος από την συλλογή νερού που θα προκύψει μετά την τριτοβάθμια επεξεργασία των 900.000 κυβικών μέτρων νερού, που παράγεται ημερήσια στην Ψυτάλλεια. Δεν λέμε αυτό να δοθεί δωρεάν, γιατί η δωρεάν χρήση μπορεί να οδηγήσει σε ανεπίτρεπτες σπατάλες. Είναι όμως μια ουσιαστική πρόταση. Ο καθένας έχει δικούς του ορισμούς στην πολιτική. Εγώ αποδέχομαι εκείνον που λέει ότι: πολιτική είναι η τέχνη του να προβλέπεις και αν λάβουμε υπόψη μας κλιματικές αλλαγές και τα λοιπά, αυτή είναι η μοναδική λύση για την Αθήνα και για την ευρύτερη περιοχή.

Ευχαριστώ.

ΠΡΟΕΔΡΕΙΟ: Ευχαριστούμε και εμείς.


Ο Δήμαρχος Οινιαδών, ο κύριος Αλετράς.

Α. ΑΛΕΤΡΑΣ: Ευχαριστώ πολύ το Προεδρείο, που μου έδωσε την ευκαιρία να πω και εγώ τα δικά μου σχετικά με τον Αχελώο.


Καταρχήν, να συγχαρώ την ΚΕΔΚΕ και τον Πρόεδρο, τον κύριο Κακλαμάνη, για την προγραμματική σύμβαση με το ΙΓΜΕ, όσον αφορά τα νερά από τα οποία υδρεύονται οι Δήμοι. Επειδή αρκετοί ομιλητές αναφέρθηκαν και στην εκτροπή του Αχελώου, έχω να πω τα εξής: κάναμε ουσιαστική διαχείριση των υδάτων της Θεσσαλίας, για να εκτρέψουμε τον Αχελώο στην Θεσσαλία; Νομίζω όχι. Γιατί μέχρι σήμερα δεν έχει γίνει ουσιαστική διαχείριση των υδάτων του Πηνειού, αλλά ούτε και της λίμνης Κάρλας. Πριν από χρόνια, την δεκαετία του ’50 – ’60, το ελληνικό δημόσιο έδωσε εκατομμύρια δραχμές για να αποξηράνει την λίμνη Κάρλα και να αυξήσει τον γεωργικό κλήρο. Σήμερα δίνει εκατομμύρια ευρώ, για να επαναπλημμυρίσει την Κάρλα. Έγινε σωστή λοιπόν διαχείριση των υδάτων της Θεσσαλίας, για να ζητάμε την εκτροπή του Αχελώου; 


Ύστερα, έρχεται το Γενικό Χωροταξικό Σχέδιο του κυρίου Σουφλιά και λέει ότι: τα νερά του Αχελώου στην εκτροπή, θα χρησιμοποιηθούν για τον εμπλουτισμό του Πηνειού ποταμού και του υδροφόρου ορίζοντα της Θεσσαλίας. Δηλαδή, σπατάλη νερών. Η φύση, τον Αχελώο τον έστειλε στο Ιόνιο, δεν τον έστειλε στο Αιγαίο. Όταν μιλάμε για εκτροπή, για εμπλουτισμό της κοίτης του Πηνειού και του υδροφόρου ορίζοντα της Θεσσαλίας, μιλάμε για σπατάλη νερού, δηλαδή στέλνουμε τον Αχελώο από το Ιόνιο στο Αιγαίο και όταν γίνεται παραβίαση της φύσης, είναι μεγάλες οι επιπτώσεις το περιβάλλον.


Ο Δήμος ο δικός μου, είναι ακριβώς ένας Δήμος ο οποίος βρίσκεται στις εκβολές του Αχελώου. Είναι δημιούργημα του ίδιου του θεού Αχελώου, γιατί οφείλεται στις προσχώσεις τις οποίες έκανε εκατομμύρια χρόνια ο Αχελώος. Έρευνες του ΙΓΜΕ, έχουν δείξει ότι ήδη ο υδροφόρος ορίζοντας του Κάτω Αχελώου, έχει επηρεαστεί από την θάλασσα και αυτό γιατί; Ουσιαστικά την διαχείριση των νερών του Αχελώου την έχει η ΔΕΗ με τα 3 φράγματα που έχει φτιάξει κατά μήκος της διαδρομής του μέσα στην Αιτωλοακαρνανία. Υπάρχουν ημέρες που στην εκβολή του Αχελώου δεν υπάρχει σταγόνα γλυκού νερού, γιατί η ΔΕΗ το κατακρατά στα φράγματα και δεν το αφήνει να πάει προς τις εκβολές, με αποτέλεσμα η θάλασσα αν εισέρχεται και σε βάθος 10 χιλιόμετρα μέσα στη κοίτη του Αχελώου.


Κύριε Τζανακούλη, οι Αιτωλοακαρνάνες δε θεωρούν δικά τους τα νερά του Αχελώου. Η ΔΕΗ τα θεωρεί δικά της τα νερά του Αχελώου, γιατί έχει αυτή τη στιγμή την πλήρη διαχείριση των υδάτων του Αχελώου και ως εκ τούτου, η Ευρωπαϊκή Ένωση πολύ καλά κάνει και δεν χρηματοδοτεί την εκτροπή του Αχελώου, διότι προσπαθεί να προστατέψει το περιβάλλον και όχι γιατί έχει προηγούμενα με τον έναν και με τον άλλον.


Ως εκ τούτου, για να καταλήξω, θέλω να πω ότι η εκτροπή του Αχελώου δεν θα λύσει προβλήματα, διότι πάλι τα νερά θα πάνε για σπατάλη. Λέγεται ότι θα χρησιμοποιηθεί το 30%. Αυτό είναι αμφίβολο αν θα γίνει, ότι θα χρησιμοποιηθεί το 30%, γιατί και η ΔΕΗ αυτή τη στιγμή, έχει υποχρέωση να στέλνει προς τις εκβολές μια ποσότητα νερού και δεν το κάνει. Όλα αυτά καταστρατηγούνται. Δεν έχουμε τίποτα με τους Θεσσαλούς, προς Θεού. Δεν έχουμε απολύτως τίποτα, αλλά είναι μια παρέμβαση στην ίδια τη φύση και οι παρεμβάσεις στη φύση πληρώνονται.


Ευχαριστώ πολύ.

ΠΡΟΕΔΡΕΙΟ: Βέβαια, το συνέδριο έχει άλλον χαρακτήρα, αλλά επιτρέψτε μου μόνο ένα λεπτό, αγαπητέ Δήμαρχε, ότι δεν είναι έτσι τα πράγματα, διότι εγώ είμαι υπέρμαχος της εκτροπής για πολλούς και διαφόρους λόγους και είμαι το παλαιότερο μέλος της Επιτροπής. Όμως, δεν πρέπει να λέγονται, ειδικά για την λίμνη Κάρλα, αυτά που είπατε. Κάνετε λάθος. Ουδέποτε υπήρξε ούτε νόμος ούτε σχέδιο, να αποξηρανθεί η λίμνη Κάρλα. Εξυγίανση της λίμνης Κάρλας. Δεν πρέπει να λέμε πράγματα που δεν ευσταθούν. Εξυγίανση. Σταμάτησαν τα έργα και συνεχίζονται τώρα. Δεν είναι το ίδιο, ούτε μοιράστηκε κανένας κλήρος.


Για τον Αχελώο τώρα, εμείς μιλάμε για τον άνω ρου, εσείς είπατε για τον κάτω και εμείς μιλάμε για 600 εκατομμύρια κυβικά, από τα 5 δισεκατομμύρια που έχει ο Αχελώος. Η επάνω λεκάνη είναι δική μας, αλλά μην πούμε τέτοια εδώ. Έτσι όπως το λέει ακριβώς, σε αυτή τη βάση. Είναι της Θεσσαλίας. Είσαστε ο πιο πλούσιος σε ύδατα Νομός της Ελλάδος η Αιτωλοακαρνανία. Δεν υπάρχει κανένας άλλος Νομός στην Ελλάδα με τόσα νερά όσα έχετε εσείς. 

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Έτσι μπράβο, ακριβώς. Τώρα λέτε αλήθειες.


Ο κύριος Χαμαλίδης.

Ε. ΧΑΜΑΛΙΔΗΣ: Ονομάζομαι Λευτέρης Χαμαλίδης, είμαι εκπρόσωπος της Νομαρχίας Έβρου και της ΔΕΥΑ Ορεστιάδας. Ευχαριστώ το Προεδρείο που μου έδωσε την δυνατότητα να μιλήσω. 


Θα μου επιτρέψετε να πω ότι θεωρώ πάρα πολύ σημαντικό να ήταν εδώ εκπρόσωποι και του ΥΠΕΧΩΔΕ, αλλά και της Κρατικής Υπηρεσίας Υδάτων, που θα μπορούσε να εκπροσωπείται από τον Ειδικό Γραμματέα, γιατί είναι η Υπηρεσία η οποία έχει επωμιστεί τον ρόλο να διαχειριστεί το ζήτημα του νερού στην Ελλάδα.


Πολύ σωστά αναφέρθηκε από προηγούμενους ομιλητές, ότι παρ’ όλο που υπάρχει ο Νόμος 3199 που αποτελεί την εναρμόνιση Κοινοτικής Οδηγίας, ουσιαστικά δεν λειτουργεί ούτε το Εθνικό Συμβούλιο Υδάτων, ούτε η Κρατική Υπηρεσία Υδάτων, αλλά ούτε και οι Διευθύνσεις Περιφέρειας Υδάτων. Εκφράζω δε την απορία μου, πώς είναι δυνατόν να…

(αλλαγή κασέτας)

Ε. ΧΑΜΑΛΙΔΗΣ: …ή αν κληθούμε να τα εφαρμόσουμε όλοι, όταν αυτά θα επιβληθούν άνωθεν εν μία νυκτί. 


Κυρίες και κύριοι σύνεδροι, το νερό δεν ενδιαφέρεται για την πολιτική, όλες οι χώρες όμως πρέπει να υιοθετήσουν και να εφαρμόσουν πολιτική για το νερό. Μια πολιτική με στόχο την ολοκληρωμένη διαχείριση των υδατικών πόρων. Το γεγονός ότι τα σύνορα των κρατών συνήθως δεν συμπίπτουν με τα φυσικά όρια των υδρολογικών λεκανών, έχει αποτελέσει κεντρικό σημείο για μια μεγάλη ποικιλία προβλημάτων, που έχουν να κάνουν με τις δυσκολίες του κοινού σχεδιασμού και της κατανομής του κόστους κοινών επενδύσεων, με τις δυσκολίες του συντονισμού και της κοινής οργάνωσης, καθώς και με όλο το πολύπλοκο σύστημα που σχετίζεται με αυτό που ονομάστηκε ολοκληρωμένη διαχείριση των υδατικών πόρων.


Η συνεργασία αλλά και οι συγκρούσεις, αποτελούν στις περιπτώσεις αυτές την έκφραση της ίδιας αναζήτησης για βελτίωση της αποτελεσματικότητας στον σχεδιασμό και την διαχείριση, για προώθηση νέων μεθόδων προς επίτευξη του στόχου της βιώσιμης ανάπτυξης. Αρχίζει πάντως να ωριμάζει σε πολιτικό επίπεδο, αυτό που εδώ και χρόνια τονίζεται από την επιστημονική κοινότητα και έχει υιοθετηθεί ήδη από την Κοινοτική Οδηγία 60 του 2000, ότι θα πρέπει να αναπτυχθεί μεταξύ των κρατών που μοιράζονται κοινές υδρολογικές λεκάνες, μια αντίληψη συνεργασίας και συνέργιας για την διαχείριση, την αξιοποίηση και την προστασία των διαθέσιμων υδατικών αποθεμάτων. Για αυτόν τον απλό λόγο, ότι το όφελος από την συνεργασία είναι πάντα μεγαλύτερο από το άθροισμα του οφέλους που θα προέκυπτε από την μεμονωμένη προσπάθεια αξιοποίησης του νερού.


Αυτή η συνεργασία όμως, προϋποθέτει την εξεύρεση νέων μορφών διπλωματίας, που απαιτούν νέες διοικητικές ρυθμίσεις, καθώς και την διάθεση μεγαλύτερων οικονομικών πόρων και την απόκτηση αποτελεσματικότερων μηχανισμών λήψης αποφάσεων, στα ζητήματα της αντιμετώπισης και της διευθέτησης των συγκρούσεων. Η κατανομή των διακρατικών υδατικών πόρων, είναι μια επίπονη διαδικασία που συχνά οδηγεί σε εντάσεις και συγκρούσεις. Σε πολλές περιπτώσεις έχει αποτελέσει και μέσο εκβιασμών και απειλών, κλιμακώνοντας ήδη τεταμένες καταστάσεις. Είναι όμως δυνατό να αποτελέσει ισχυρό κίνητρο για συνεργασία ακόμα και μεταξύ αντίπαλων κρατών. 

Το θέμα των διασυνοριακών ποταμών αποτελεί μείζον θέμα για την χώρα μας, καθώς η πλειοψηφία των ποταμών της Βόρειας Ελλάδας είναι διασυνοριακή. Ο Έβρος, ο Νέστος, ο Στρυμόνας, ο Αξιός, είναι όλα διακρατικά ποτάμια και η χώρα μας βρίσκεται κατάντη των ποταμών αυτών. Αναπόφευκτα, η διαχείριση των υδατικών πόρων των ανάντη χωρών, όπως η Βουλγαρία ή η F.Y.R.O.M., επηρεάζει άμεσα κάθε είδους ανάπτυξη οικονομική, βιομηχανική, τουριστική, καθώς και την προστασία των οικοσυστημάτων. 

Αν και η λεκάνη του ποταμού Έβρου, που ήθελα να αναφερθώ ειδικότερα, είναι κοινή για την Ελλάδα, την Βουλγαρία και την Τουρκία, ο ποταμός Έβρος είναι ο δεύτερος μακρύτερος ποταμός μετά τον Δούναβη στα Βαλκάνια, υπάρχει έλλειψη διμερούς ή τριμερούς συμφωνίας. Αυτή η κατάσταση βέβαια, οφείλεται στις παλαιότερα ψυχρές σχέσεις μεταξύ των τριών χωρών. Η ιδιαιτερότητα του ποταμού Έβρου, που είναι ο κύριος ποταμός της λεκάνης, είναι ότι ακολουθεί σε μεγάλο μήκος του, κατά την πορεία του προς την θάλασσα, τα Ελληνοβουλγαρικά στην αρχή σύνορα και στην συνέχεια τα ελληνοτουρκικά. Κατά συνέπεια, ο ποταμός Έβρος αλλά και οι παραπόταμοί του, βρίσκονται σε στρατιωτικά ελεγχόμενη περιοχή. Επομένως, απαιτείται ειδική άδεια από τις στρατιωτικές αρχές, για όλες τις επιστημονικές ή άλλες δραστηριότητες. Η προσέγγιση λοιπόν, πρέπει να γίνει υπό το πρίσμα αυτής της ιδιαιτερότητας των δικαιωμάτων, αλλά και των υποχρεώσεων που απορρέουν από την συγκυριαρχία των τριών χωρών επί του Έβρου ποταμού. 

Η διαχείριση των υδάτων του ποταμού Έβρου μέχρι σήμερα, διακρίνεται από έλλειψη λειτουργικότητας και προγραμματισμού. Στα επόμενα χρόνια, είναι πιθανόν ο κίνδυνος από πλημμύρες να είναι μεγαλύτερος και να προκαλέσει ακόμη μεγαλύτερες οικονομικές ζημιές. Η κλίμακα και η συχνότητα των πλημμύρων, είναι πιθανόν να αυξηθούν λόγων των κλιματικών αλλαγών, οι οποίες θα έχουν ως αποτέλεσμα βροχοπτώσεις μεγαλύτερης έντασης και αύξηση της στάθμης της θάλασσας. Την περίπτωση του ποταμού Έβρου, την ζούμε τα τελευταία 5 χρόνια, σχεδόν κάθε χρόνο με διαφορετική ένταση. Καταγράφεται συνεχώς το δράμα των ανθρώπων που καταστρέφεται η περιουσία τους. Μοναδική κατεύθυνση επίλυσης αυτού του προβλήματος, είναι να εξασφαλιστεί η συνεργασία Ελλάδας – Τουρκίας – Βουλγαρίας, για την ενιαία διαχείριση της λεκάνης απορροής του ποταμού Έβρου.

Οι τοπικές αυτοδιοικητικές ηγεσίες, πήραν πρωτοβουλίες για να αντιμετωπίσουν τέτοιου είδους προβλήματα και ζητήματα. Η δημιουργία του δικτύου Νομαρχιών Ελλάδας – Τουρκίας – Βουλγαρίας, αποτελεί μια προσέγγιση με στόχο την διερεύνηση λύσεων σε διάφορα διασυνοριακά προβλήματα. Μέχρι τώρα, το δίκτυο είχε σημαντική συμβολή στην αντιμετώπιση των εκτάκτων φαινομένων. Ουσιαστικά αποτελούσε το κέντρο επιχειρήσεων.

Για να ολοκληρώσω και να μην στερήσω άλλο χρόνο, θα ήθελα να πω ότι αν πρέπει να λήξουν οι εργασίες του συνεδρίου ικανοποιητικά, πιστεύω και θα πρέπει και αποτελεί και πρότασή μου, να δεσμευθούμε ότι θα παρακινήσουμε την κεντρική ηγεσία για μια προώθηση κοινής αντιμετώπισης ενός σχεδίου διαχειριστικής λεκάνης της απορροής του ποταμού Έβρου.

Ευχαριστώ.

ΠΡΟΕΔΡΕΙΟ: Ευχαριστούμε και εμείς.


Καλούμε στο βήμα τον τελευταίο, τον κύριο Καμπούρη Στέλιο.

Σ. ΚΑΜΠΟΥΡΗΣ: Κύριε Πρόεδρε της ΕΝΑΕ και Νομάρχη Μεσσηνίας που μας φιλοξενείτε και σας ευχαριστούμε για αυτό, αγαπητοί συνάδελφοι του Προεδρείου, κυρίες και κύριοι συνάδελφοι υπομονετικοί και ολίγοι στην αίθουσα, είμαι ο Στέλιος Καμπούρης, Πρόεδρος του Νομαρχιακού Συμβουλίου της Χίου και μέλος του Εποπτικού Συμβουλίου της ΕΝΑΕ. 

Θέλω να σας μεταφέρω έναν θερμό χαιρετισμό από την όμορφη μυροβόλο Χίο, από το νησί της μαστίχας, το νησί του Ομήρου, το νησί των αρωμάτων. Το νησί που θα ήθελε κάποια στιγμή, αγαπητέ Πρόεδρε, να σας ανταποδώσει την φιλοξενία, δίνοντάς του την ευκαιρία ενός συνεδρίου θεματικού ή τακτικού, της ΕΝΑΕ και θα σας αποζημιώσει. Να είστε σίγουρος.

Βέβαια, αγαπητοί συνάδελφοι και συναδέλφισσες, στην σημερινή συγκυρία του συνεδρίου, θα μπορούσα να μεταφέρω τον χαιρετισμό της Χίου της υφαλμύρωσης, της Χίου του υδραργύρου, της Χίου του αρσενικού. Έτσι, για να είμαστε και επίκαιροι με την ημερίδα. Ενός τόπου που το φαινόμενο αυτό το ζει δεκαετίες τώρα, ενός τόπου όπου είναι σύνηθες το φαινόμενο της εικόνας καθ’ όλη την διάρκεια του 24ώρου, να συναντάμε αυτοκίνητα, μηχανάκια και αγροτικά με μπιτόνια, προκειμένου να πάνε στα σταθερά σημεία που υπάρχουν βρύσες πόσιμου νερού, για να κουβαλήσουμε το νερό στο σπίτι μας και να πιούμε.

Μιλάμε για ένα νησί το οποίο έχει καταβάλει μια φιλότιμη προσπάθεια τις τελευταίες δεκαετίες με την δημιουργία φραγμάτων, μικροφραγμάτων, λιμνοδεξαμενών, γεωτρήσεων, αφαλατώσεων, προκειμένου να αντιμετωπίσουμε αυτό το πολύ μεγάλο ζητούμενο που λέγεται νερό. Νερό για να πιούμε, κυρίως. Πραγματικά αισθανόμουν ιδιαίτερα ευχάριστα, όταν άκουσα ως ένα γενικό συμπέρασμα, ότι τελικά η Ελλάδα έχει επάρκεια νερού και μην πανικοβαλλόμαστε. Αν βρούμε έναν μπούσουλα σωστής διαχείρισης, να μην φοβόμαστε, είμαστε καλά. Πραγματικά το χάρηκα. 

Παράλληλα όμως αναρωτιόμουν: καλά, η στεριανή Ελλάδα μπορεί να το παλέψει, εμείς εκεί κάτω τι θα κάνουμε; Δεν θα μπω σε λεπτομέρειες του τι πρέπει να γίνει, νομοθεσίες, Κοινοτικές Οδηγίες, εναρμόνισή τους με την ελληνική πραγματικότητα. Ακούστηκαν και πραγματικά δεν έχω καμία διάθεση να κριτικάρω ή να μηδενίσω την όποια προσπάθεια φορέα, από όπου και αν προέρχεται. Όπως επίσης χάρηκα, όταν άκουσα έναν εκπρόσωπο επιστημονικού φορέα, να λέει ότι: εν πάση περιπτώσει, θα πρέπει και εμείς οι επιστημονικοί φορείς, κάποια στιγμή να κάτσουμε να τα βρούμε και φαίνεται ότι υπάρχει αυτή η διάθεση και υπάρχει το πρόσφορο έδαφος, οπότε σε συνεργασία με τους βαθμούς Διοίκησης και Αυτοδιοίκησης, να καταλήξουμε σε έναν κοινό μπούσουλα. Προς την κατεύθυνση αυτή λοιπόν, εγώ αισθάνομαι ότι θα φύγω αισιόδοξος από την Καλαμάτα. 

Θα ήθελα όμως, να καταθέσω τούτο: οι όποιοι μηχανισμοί και φορείς που θεσμοθετούνται από τις Κοινοτικές Οδηγίες και από τους δύο νόμους που εναρμονίζουν την ελληνική πραγματικότητα με την Ευρωπαϊκή Οδηγία, θεωρώ ότι η Αυτοδιοίκηση αδικείται. Η Αυτοδιοίκηση δεν μπορεί να είναι συμμέτοχη στον βαθμό του ενός εκπροσώπου σε μια Επιτροπή. Η άποψη την οποία έχω και καταθέτω και την πιστεύω βαθιά, είναι ότι η Αυτοδιοίκηση θα έπρεπε να έχει ρόλο πρωτεύοντα. Θα έπρεπε να έχει τον ρόλο του επισπεύδοντα στην συγκεκριμένη πραγματικότητα και όχι μόνο σε αυτή, τον ρόλο που θα πηγάζει μέσα από την ισχυρή Αυτοδιοίκηση, έτσι όπως την περιγράψαμε και στο τελευταίο συνέδριό μας, εκτιμώ όπως θα περιγραφεί και από το συνέδριο της ΚΕΔΚΕ, που θα γίνει σε λίγες ημέρες τον Ιούνιο. 

Θα μπορούσε να έχει αυτόν τον ρόλο του επισπεύδοντα η Αυτοδιοίκηση, εάν και εφόσον – κατά την άποψή μου – μπορούσε να διαχειριστεί πλήρως με κάθε διαφάνεια ανάλογη του νερού, μακριά και έξω από χρώματα, όπως είναι η φυσική ιδιότητα του νερού που είναι άχρωμο, με την δημιουργία ενός τοπικού ενιαίου φορέα διαχείρισης, με την συμμετοχή όλων των φορέων χωρίς να λέμε: αυτό το νερό είναι δικό μου και για να το πάρεις, θα το πληρώσεις ή θα μου δώσεις ανταποδοτικά ετούτο και εκείνο.

Εγώ κλείνω γιατί η ώρα είναι προχωρημένη και δεν θέλω να κουράσω τους λίγους και εκλεκτούς συναδέλφους οι οποίοι έχουν παραμείνει στην αίθουσα, λέγοντας πως παράλληλα με όλα αυτά τα μεγάλα σχέδια και σχεδιασμούς, υπάρχουν και τα μικρά, αγαπητέ Πρόεδρε και αναφέρομαι συγκεκριμένα σε τι; Εγώ ξέρετε, είμαι δάσκαλος δημοτικών σχολείων, στην πρωτοβάθμια εκπαίδευση. Θεωρώ λοιπόν, ότι η συμβολή μέσω της περιβαλλοντικής εκπαίδευσης στα σχολεία, με επιδοτούμενα και «υποχρεωτικά» προγράμματα, θα είναι μια σοβαρή πρωτοβουλία της ΕΝΑΕ και της ΚΕΔΚΕ, ίσως από την πλευρά μας και μέσω της Επιτροπής Παιδείας που έχουμε, αγαπητέ Πρόεδρε, να καταθέσουμε μια επίσημη πρόταση προς το Υπουργείο Παιδείας και το Παιδαγωγικό Ινστιτούτο, να δούμε πώς μπορούμε να περάσουμε την νέα κουλτούρα για το νερό, μέσα από τα παιδιά των 6 έως 12 χρονών. Να ξέρετε, ότι όταν ο μαθητής φύγει από το σχολείο και πάει στο σπίτι να δει τον μπαμπά να πλένει το αυτοκίνητο και να χύνει το νερό ανέξοδα, θα είναι ο πρώτος που θα του πει: μπαμπά, εμείς μάθαμε σήμερα στο σχολείο, ότι πρέπει να κάνουμε αυτό και αυτό. 

Είναι λοιπόν, πολύ μεγάλη υπόθεση αυτή η νέα κουλτούρα, η νέα φιλοσοφία για το νερό και την διαχείρισή του, να περάσει μέσα από τους μικρούς μαθητές των δημοτικών σχολείων. Είναι η μία πρόταση που καταθέτω.

ΠΡΟΕΔΡΕΙΟ: (εκτός μικροφώνου)

Σ. ΚΑΜΠΟΥΡΗΣ: Αν δεν θέλετε, έχω άλλες δύο προτάσεις, εγώ κύριε Τζανακούλη δεν τις λέω, σας μιλάω ειλικρινά. 

ΠΡΟΕΔΡΕΙΟ: (εκτός μικροφώνου)

Σ. ΚΑΜΠΟΥΡΗΣ: Τι να σας πω τώρα, κύριε Τζανακούλη; Με εκπλήσσετε ειλικρινά. Μιλούσατε περίπου 45 λεπτά και σας άκουσα και ήρθα εδώ από την Χίο, μιλάω 3 λεπτά και μου λέτε να κλείσω. Τι να σας πω;


Δεύτερη πρόταση που καταθέτω, κύριε Τζανακούλη. Την περίοδο που η Αθήνα αντιμετώπιζε το πολύ μεγάλο πρόβλημα της λειψυδρίας και αν θυμάστε, κάθε βράδυ τα δελτία μας βομβάρδιζαν: τόσες ημέρες διαθέσιμο νερό έχουμε, τόσες ημέρες μας έμειναν και τα λοιπά, μέσα από τις διαφημιστικές καμπάνιες, υπήρξε μια πάρα πολύ μεγάλη μείωση της κατανάλωσης του νερού. Άρα λοιπόν, σε αυτό το σημείο θα ήθελα προσωπικά να συγχαρώ τον ΣΚΑΪ με τα μέσα ενημέρωσης που έχει και την πρωτοβουλία που έχει πάρει, διότι θεωρώ ότι τέτοιου είδους καμπάνιες προς τον ελληνικό λαό, μπορούν να αποδώσουν τα μέγιστα για την σωστή διαχείριση του νερού.


Μια τρίτη πρόταση την οποία έχω να καταθέσω, μάλλον επανακαταθέτουμε εμείς οι νησιώτες, όπως την είχαμε καταθέσει και στο συνέδριο της Δράμας – το τακτικό συνέδριο αν θυμάμαι καλά – και αναφέρεται στις λεγόμενες, εμείς στα νησιά τις λέμε: φουντάνες. Δεν ξέρω αν μπορείτε να το καταλάβετε. Τι είναι η φουντάνα; Είναι ένας χώρος συλλογής των βρόχινων νερών, από τις στέγες των σπιτιών μας. Είναι τόσο πρακτικό και τόσο μεγάλες οι ποσότητες, αυτών των νερών, που πραγματικά εκπλήσσουν. Ο ομιλών, έχτισε σπίτι στην Χίο το 2000. Κάτω από την βεράντα του σπιτιού μου, έκανα μια τέτοια φουντάνα 56 κυβικών μέτρων. Δεν είμαι μόνο εγώ, είναι αρκετοί Χιώτες που το έχουν κάνει και νησιώτες. Το σπίτι μου, από τέλη Μαΐου μέχρι και τέλη Σεπτεμβρίου, χρησιμοποιεί για οικιακή χρήση, εκτός από την τουαλέτα, από το καζανάκι, αυτό το νερό. 

Θα μου πείτε: και τι προτείνεις; Προτείνω στα νησιά του Αιγαίου που φαίνεται να έχουν το πολύ μεγάλο πρόβλημα, να καταβάλουμε μια προσπάθεια θεσμοθέτησης, ακόμη και υποχρεωτικής, εγώ δεν διστάζω να το πω, παρότι το κόστος είναι αρκετά μεγάλο, μια τέτοια δεξαμενή από σκυρόδεμα πολύ ισχυρά οπλισμένο, είναι ένα πολύ μεγάλο κόστος. Μπορεί όμως, να έχει φορολογικές ελαφρύνσεις στο κόστος έκδοσης της άδειας. Δεν είμαι τώρα σε θέση να υπολογίσω τα κυβικά, αλλά είναι αρκετά μεγάλη. Προτείνω λοιπόν, σε αυτά τα νησιά του Αιγαίου που έχουν πραγματικά μεγάλο και ουσιαστικό πρόβλημα, όπως υπάρχει ειδική ρύθμιση αντισεισμικής θωράκισης με τα πολύ ισχυρά σκυροδέματα και οπλισμούς που χρησιμοποιούμε για να είναι στέρεα τα σπίτια μας στο Αιγαίο, να υπάρχει η υποχρεωτικότητα της φουντάνας, δηλαδή της δεξαμενής συλλογής βρόχινων υδάτων και τότε τα νησιά, τουλάχιστον για πολύ μεγάλο χρονικό διάστημα του χρόνου, θα έχουν λύσει το πρόβλημά τους.

Να σας ευχαριστήσω για τον χρόνο που μου δώσατε και μιας και είμαι ο τελευταίος ομιλητής, να ευχηθώ σε όλους καλό καλοκαίρι. Να είστε καλά.

ΠΡΟΕΔΡΕΙΟ: Αγαπητοί συνάδελφοι, όσοι μείναμε εδώ στην αίθουσα, πρέπει να ευχαριστήσουμε την Νομαρχιακή Αυτοδιοίκηση Μεσσηνίας, τον Δήμο Καλαμάτας, όλους αυτούς οι οποίοι βοήθησαν ώστε αυτό το διήμερο συνέδριο να γίνει με τον τρόπο που έγινε και νομίζω κατά πολύ καλό τρόπο, να ευχαριστήσω τους ανθρώπους εδώ του πάνελ που έμειναν μέχρι το τέλος, τον Νομάρχη Βοιωτίας και τον κύριο Καφαντάρη, να ευχαριστήσω και τον Πρόεδρο της ΕΝΑΕ. 


Επειδή ακούστηκαν αρκετά ενδιαφέροντα πράγματα, συμφωνήσαμε να μην πούμε τα συμπεράσματα τώρα, αλλά να τα μαζέψουμε όλα, να τα επεξεργαστούμε, οι δύο Διοικήσεις της ΕΝΑΕ και της ΚΕΔΚΕ και την επόμενη εβδομάδα θα τα διανείμουμε σε όλους τους ΟΤΑ και σε όλες τις Νομαρχιακές Αυτοδιοικήσεις και θα δοθούν βέβαια και στα μέσα μαζικής ενημέρωσης. Θα ενσωματωθούν όλα αυτά τα οποία πρέπει να ενσωματωθούν, που ακούστηκαν τόσο από τις εισηγήσεις και από τις εισηγήσεις κομμάτων αλλά και από άλλες Οργανώσεις, καθώς και από όλους που έκαναν παρεμβάσεις. Βέβαια δεν θα μπουν εξειδικευμένα θέματα, δηλαδή ο καθένας που αναφέρθηκε στο πρόβλημα το δικό του, αλλά στα γενικότερα προβλήματα. 

Θέλω να πιστεύω ότι θα βοηθήσουν αρκετά και να ευχηθώ εγώ από την πλευρά της ΚΕΔΚΕ, η συνεργασία αυτή με τη Νομαρχιακή Αυτοδιοίκηση, με την ΕΝΑΕ, με την Ένωση των Νομαρχιακών Αυτοδιοικήσεων, να συνεχιστεί και νομίζω ότι θα αποδώσει πολύ περισσότερα και από αυτά που περιμέναμε, όταν είπαμε να κάνουμε ένα τέτοιο κοινό συνέδριο. 

Θέλω και πάλι να ευχαριστήσω και τους υπηρεσιακούς παράγοντες, τόσο της ΚΕΔΚΕ όσο και της ΕΝΑΕ, που ήταν εδώ κοντά συνεχώς και φρόντιζαν να μας παρέχουν όλα αυτά τα οποία μας χρειάζονταν. 

Κύριε Πρόεδρε, σας ευχαριστούμε πάρα πολύ. Έχετε τον λόγο για να κλείσετε το Συνέδριο.

Δ. ΔΡΑΚΟΣ: Εγώ θέλω ειλικρινά να ευχαριστήσω όλους σας που είχατε την υπομονή να παρακολουθήσετε όλη την εξέλιξη του συνεδρίου. Να ευχαριστήσω από καρδιάς το Διοικητικό Συμβούλιο της ΚΕΔΚΕ και τον Πρόεδρό του, τον Νικήτα Κακλαμάνη, αλλά και τους συναδέλφους Νομάρχες και Δημάρχους, αλλά και Νομαρχιακούς Συμβούλους και Δημοτικούς Συμβούλους από όλη την χώρα, που παραβρέθηκαν σε αυτό το πολύ σημαντικό συνέδριο.


Δεν χρειάζεται να υπογραμμίσω για μια ακόμη φορά την εξαιρετική σημασία για την ζωή, το περιβάλλον, για το μέλλον γενικότερα του νερού. Επίσης, δεν χρειάζεται να υπογραμμίσει κανένας την μεγάλη επιτέλους ανάγκη για συνεννόηση των αυτοδιοικητικών φορέων του πρώτου και του δεύτερου βαθμού, για την προστασία, την διαχείριση και την ανάπτυξη των υδατικών πόρων. 


Είμαστε υποχρεωμένοι, κύριοι συνάδελφοι, να το κάνουμε αυτό και αυτή μας η υποχρέωση, συνδυάζεται και με την βούλησή μας για να προχωρήσουμε και να κάνουμε το επόμενο βήμα. Να είστε βέβαιοι, ότι με αυτό το συνέδριο ανοίγεται μια καινούργια περίοδος πάνω σε αυτή την πολύ σπουδαία υπόθεση, μιας και αυτή συναρτάται και συνδυάζεται χρονικά, με την διοικητική μεταρρύθμιση όπου και μέσω αυτής, μπορούμε πράγματι να ορθώσουμε το ανάστημά μας και να καταθέσουμε και την πολιτική, αλλά κυρίως την αυτοδιοικητική μας πρόταση, για αυτή την πολύ σπουδαία υπόθεση.


Σας ευχαριστούμε που είσαστε εδώ, σας συγχαίρουμε για τις προτάσεις που καταθέσατε και εύχομαι να περάσετε καλά το υπόλοιπο της διαμονής σας στην Καλαμάτα. 


Να είστε καλά.

